
Pentru Margaux, 


pentru că ai făcut ca această carte să fie mult 
mai bună 


Trecut 


Biroul meu e mic, perfect şi minimalist. E decorat în nuanţe liniştitoare de 
gri, cu doar două fotolii; unul gri stil cocon pentru clienţii mei şi unul mai 
deschis la culoare pentru mine. Am o măsuţă în dreapta scaunului meu, 
pentru carneţel, iar pe perete se află un şir de cârlige pentru agăţat hainele. 
Și asta-i tot. Camera de tratament prin relaxare se află dincolo de o ușă din 
partea stângă. Pereţii de acolo au nuanţe pale de roz şi nu există ferestre, ci 
doar două lămpi decorative care aruncă o lumină aurie peste masa de masaj. 


Prin storul care umbreşte fereastra biroului pot vedea pe oricine intră pe 
uşă. Aştept să-mi sosească noua clientă, sper să fie punctuală. Dacă va 
întârzia — ei bine, atunci va primi o bilă neagră din partea mea. 


Soseşte cu două minute întârziere, lucru pe care-l pot ierta. Urcă în fugă 
treptele, privind cu nervozitate în jurul său în timp ce sună la sonerie, cu 
umerii ridicaţi până la urechi. E îngrijorată să nu fie recunoscută. Lucru 
deloc necesar, deoarece nu există nicio plăcuţă care să facă reclamă 
serviciilor pe care le ofer. 


O întâmpin şi-i spun că se poate face comodă. Ea se aşază în fotoliu, 
punându-şi geanta la picioare. E îmbrăcată într-o fustă bleumarin şi o bluză 
albă, cu părul legat la spate într-o coadă îngrijită, de parcă ar fi venit la un 
interviu de angajare. E îndreptăţită să trateze întâlnirea noastră cu atâta 
seriozitate. Eu nu accept pe oricine. Trebuie să ne potrivim. 


O întreb dacă îi e suficient de cald. Aş dori să las fereastra deschisă, însă 
primăvara nu s-a transformat încă în vară şi a trebuit să dau drumul la 
încălzire. Privesc afară pe fereastră, dându-i timp să se instaleze, cu atenţia 
îndreptată spre un avion care se deplasează pe cer. Se aude o tuse 
politicoasă şi mă uit din nou la clienta mea. 


Imi rotesc corpul spre ea şi, intrându-mi în rolul de terapeut, încep să-i pun 
întrebările standard. Prima întâlnire, în unele privinţe, e cea mai 
plictisitoare. 


— Nu mi se pare OK, zice ea când sunt abia la jumătate. 
Ridic privirea din carnetul în care iau notițe. 


— Vreau să ştii şi să-ţi aminteşti că tot ceea ce spui în această cameră este 
confidenţial, îi zic. 


Ea încuviinţează. 


— Pur şi simplu mă simt extrem de vinovată. Cum de mă pot simţi nefericită 
în privinţa asta? Am tot ce-mi doresc. 


Subliniez cuvintele „fericire“ şi „vinovăţie “ în carnetul meu, apoi mă aplec 
şi o privesc drept în ochi. 


— Ştii ce spunea Henry David Thoreau? „Fericirea e ca un fluture; cu cât îl 
vânezi mai mult, cu atât va fugi mai mult de tine. Dar, dacă îţi îndrepţi atenţia 
spre alte lucruri, va veni şi ţi se va aşeza uşor pe umăr.“ 


Ea zâmbeşte şi se relaxează. Ştiam că-i va plăcea. 


Capitolul 1 


Zgomotul unor voci surescitate îmi distrage atenţia de la cutia de cărţi pe care 
o deschid. A fost atât de linişte toată ziua, încât e greu de crezut că mă aflu 
într-adevăr la Londra. În Harlestone, s-ar fi auzit sunetele familiare de-afară; 
păsări, o maşină sau un tractor, uneori un cal care trece la pas. Aici, în Cerc, 
totul e silențios. Deși ferestrele sunt deschise, zgomotele se aud extrem de 
rar. Nu mă aşteptam la asta şi, presupun, e un lucru bun. 


Privesc strada de la fereastra de sus a biroului lui Leo. O femeie cu o tunsoare 
băieţească, vopsită blond platinat, îmbrăcată în pantaloni scurţi şi maiou, o 
îmbrăţişează pe o alta, înaltă, slabă, cu părul arămiu. Ştiu că femeia mai 
scundă e vecina noastră, am văzut-o seara trecută târziu în faţa casei cu 
numărul 5, scoțând nişte valize din portbagajul unei maşini împreună cu un 
bărbat. Pe cealaltă femeie n-am mai văzut-o până acum. Însă arată de parcă 
aparţine acestui loc, cu blugii ei bleumarin care-i vin perfect şi tricoul alb 
impecabil care-i îmbracă silueta tonifiată. Ar trebui să mă retrag fiindcă, dacă 
vor ridica privirea spre casă, e posibil să mă vadă stând aici. Însă nevoia mea 
de companie este atât de puternică, încât rămân pe loc. 


— Aveam de gând să trec pe la tine după ce mă întorceam de la alergat, 
serios! zice femeia măruntă. 


Cea înaltă scutură din cap, însă se simte din vocea ei că nu e supărată. 
— Nu e de ajuns, Eve. Eu te aşteptam ieri. 
Eve — deci ăsta-i numele ei — izbucnește în râs. 


— Era 10:00 seara când am ajuns, prea târziu ca să te mai deranjez. Când v- 
aţi întors? 


— Sâmbătă, la timp pentru ca azi copiii să se întoarcă la şcoală. 


O pală bruscă de vânt face să foşnească frunzele paltinilor care despart piaţeta 
de vizavi de casă şi îi fură vecinei mele restul replicii. E foarte drăguţ aici, ca 
un cadru de film ce înfăţişează o viaţă demnă de invidiat din capitală. Nu 
credeam că există astfel de locuri până când Leo mi-a arătat fotografiile şi, 
chiar şi atunci, părea ceva prea frumos pentru a fi adevărat. 


Atenţia îmi e atrasă de o dubă pentru livrări care trece pe porţile negre de la 
intrarea în Cerc, chiar vizavi de casa noastră. Încetineşte în stânga drumului 
în formă de potcoavă şi dă uşor un ocol. Leo a umplut noul nostru cămin cu 
lucruri de care nu sunt sigură că avem nevoie, deci ar putea fi pentru noi. Ieri 
a sosit o vază de sticlă frumoasă, însă inutil de mare, şi el şi-a petrecut o 
grămadă de timp plimbându-se prin camera de zi cu ea în braţe, încercând să- 
i găsească un loc. În cele din urmă a amplasat-o lângă uşile franțuzeşti care 
dau spre terasă. Însă duba trece mai departe şi se opreşte la casa de vizavi. 
Mă mut mai aproape de fereastră, nerăbdătoare să arunc o privire vecinilor de 
la numărul 7. Sunt surprinsă când pe alee apare un bărbat în vârstă. Nu ştiu de 
ce — poate pentru că Cercul e un nou proiect imobiliar în mijlocul 

Londrei —, însă nu m-am gândit niciodată că nişte persoane în vârstă ar 
putea locui aici. 


Câteva clipe mai târziu, duba demarează şi revin cu privirea la locul unde se 
află Eve şi cealaltă femeie. Aş vrea să fiu suficient de încrezătoare pentru a 
merge la ele şi a mă prezenta. De când ne-am mutat, acum zece zile, n-am 
cunoscut decât o singură persoană, pe Maria, care locuieşte la numărul 9. 
Suia trei băieţei cu acelaşi păr des şi negru ca al mamei lor într-un 
monovolum roşu, alături de doi frumoşi labradori aurii. Îmi strigase „bună“ 
peste umăr şi am stat puţin de vorbă. Maria mi-a explicat că majoritatea 
persoanelor de aici sunt încă în vacanţă şi că se vor întoarce abia la sfârşitul 
lunii, pentru că în septembrie urma să reînceapă şcoala. 


— l-ai cunoscut deja? 


Vocea lui Eve îmi atrage din nou atenţia şi, din felul în care îşi răsuceşte 
capul spre casă, îmi dau seama că vorbeşte despre mine şi despre Leo. 


— Nu. 


— Vrei să mergem acum? 

— Nu! 

Replica fermă a celeilalte femei mă face să mă retrag, departe de fereastră. 
— De ce aş vrea să-i cunosc? 


— Nu fi caraghioasă, Tamsin, o linişteşte Eve. Nu-i vei putea ignora, mai 
ales într-un loc ca acesta. 


Nu aştept să aud restul vorbelor lui Tamsin. Cu inima bătându-mi cu putere, 
mă refugiez în întunericul casei. Aş vrea ca Leo să fie aici; a plecat la 
Birmingham în această dimineaţă şi se va întoarce abia joi. Mă simt aiurea, 
fiindcă într-un fel am fost uşurată când a plecat. Ultimele două săptămâni au 
fost cam intense, poate din cauză că nu ne-am obişnuit încă unul cu celălalt. 
De când ne-am cunoscut, acum mai bine de un an și jumătate, am avut o 
relaţie la distanţă, văzându-ne doar în weekenduri. Abia în prima noastră 
dimineaţă aici, când băuse suc de portocale direct din cutie şi o pusese la loc 
în frigider, mi-am dat seama că nu-i cunosc toate ciudăţeniile şi obiceiurile. 
Ştiu că-i place şampania bună, că doarme pe partea stângă a patului, că-i 
place să-şi aşeze bărbia în creştetul capului meu, că se plimbă prin Anglia atât 
de mult, încât detestă să meargă oriunde altundeva şi că nici măcar n-are 
paşaport. Dar mai sunt multe lucruri de descoperit la el, iar acum, stând în 
capătul scărilor noii noastre case, cu covorul gri, moale şi cald sub tălpile 
goale, îmi e deja dor de el. 


N-ar fi trebuit să trag cu urechea la conversaţia lui Eve, ştiu, însă nu pot să-mi 
scot din minte malițiozitatea din vorbele lui Tamsin. Dacă nu o să ne facem 
niciodată prieteni aici? Nu mi-am făcut prea multe griji din cauza asta când 
Leo mi-a propus prima dată să mă mut cu el la Londra. Mi-a promis că totul 
va fi în regulă — numai că, atunci când i-am sugerat să dăm o petrecere de 
casă nouă pentru toată lumea de pe stradă, ca să ne putem întâlni vecinii, n-a 
fost foarte încântat. 


— Hai să-i cunoaştem înainte de a-i invita la noi, zisese el. 


Dar dacă nu ajungem să-i cunoaştem? Dacă trebuie să facem noi prima 


mişcare? 


Îmi scot telefonul din buzunar şi deschid WhatsApp-ul. În timpul conversatiei 
noastre, Maria se oferise să ne adauge, pe mine şi pe Leo, într-un grup al 
Cercului, aşa că-i dăduserăm numerele noastre de telefon. Încă nu scrisesem 
nimic, iar Leo intenţionase să iasă din grup când începuseră să curgă niște 
notificări în legătură cu nişte colete lipsă şi cu întreţinerea micii zone de joacă 
din piaţetă. 


— Leo, nu se poate! am zis, îngrozită că oamenii îl vor crede nepoliticos. 
Aşa că acceptase, în schimb, să dezactiveze sunetul notificărilor grupului. 


Arunc o privire la ecran. Astăzi sunt deja 12 notificări noi şi, când le citesc, 
mi se îneacă şi mai tare corăbiile. Sunt multe conversații între ceilalţi 
rezidenţi care-şi trimit unii altora mesaje de bun-venit din vacanţă, spunând 
că abia aşteaptă să stea de vorbă, să se vadă, să reînceapă cursurile de yoga, 
să iasă cu bicicleta, să joace tenis din nou. 


Salutare tuturor, suntem noii voştri vecini de la numărul 6. Ne-ar face 
plăcere să vă cunoaştem la un pahar sâmbătă, începând cu ora 6 după- 
amiază. Vă rugăm să ne anunţaţi dacă puteţi veni. Alice şi Leo. 


Şi, înainte de a mă putea răzgândi, trimit mesajul. 


Capitolul 2 


— Aici erai, zice Leo, venind în bucătărie cu câteva pahare murdare în braţe. 
Le aşază lângă chiuvetă şi-şi dă laoparte părul de pe frunte. 

— Vii afară în grădină? Ratezi toată pălăvrăgeala. 

Ridică dintr-o sprânceană. 


— Mi s-a atras atenţia că pubelele noastre de gunoi sunt vizibile pe alee în 
ziua de colectare a gunoiului şi că nu sunt ascunse în partea laterală a casei. 


— Uau, zic zâmbind. Nici măcar n-aş şti cum să răspund la așa ceva. 
Deschid o pungă de chipsuri, golesc conţinutul într-un castron, prinzând din 
zbor vreo două care s-au revărsat peste margine. Aroma artificială de trufe 


îmi acaparează nările. 


— Vin şi eu după ce soseşte toată lumea, promit. Trebuie să răspundă cineva 
la uşă. 


El priveşte castronul cu îndoială. 

— Ce aromă au alea? 

— Încearcă unul. 

Ia unul, mușcă din el şi strâmbă din nas. 

— De mortăciune, zice el. Are gust de mortăciune. 


Râd, pentru că înţeleg la ce se referă. Aroma e înţepătoare, aduce a țărână. 


Mai ia o îmbucătură, se strâmbă exagerat şi mă bucur că, în cele din urmă, e 
relaxat. Se enervase când îi spusesem că invitasem oameni la noi acasă, la un 
pahar, fără să mă consult cu el. Îi dădusem vestea joi seara când se întorsese 
după cele trei zile petrecute în Birmingham. Fusese o zi toridă şi el părea 
încins şi furios. 


— Credeam că am căzut de acord să mai aşteptăm, zisese el, trăgându-se de 
gulerul cămăşii. 


Vinovăţia pe care o resimţeam mă făcuse să întind mâna după o sticlă de vin, 
sperând să-l mai îmbunez. 


— Doar ciocnim un pahar, i-am spus, ştiind că trebuia să evit cuvântul 
„petrecere“. 


— Pe cine ai invitat? 

I-am întins sticla în timp ce am vârât mâna în sertar după tirbuşon. 
— Doar pe cei de aici. 

— Poftim — pe toţi? 


— Da. Dar cei de la numărul 3 nu pot veni şi de la numărul 9 vine Maria sau 
Tim, aşa că asta înseamnă 21 de persoane cel mult. 


— Când e asta? 
— Sâmbătă. 

— Sâmbăta asta? 
— Da. 


Fusese tăcut toată seara şi ieri se dusese să se vadă cu partenerul lui Eve, 
Will. I-am privit de la fereastră când stăteau de vorbă în prag, îngrijorată ca 
nu cumva să-i spună lui Will că fusese o greşeală şi că trebuia să anulăm 
totul. Însă, când se întorsese, mă anunţase că ieşea să cumpere bere şi 
şampanie, așa că răsuflasem uşurată. 


— Cum e cu şampania? întreb acum. Avem suficientă? 
— La cum beau eu, nu! 


Recunoscând vocea lui Eve, privesc peste umărul lui Leo şi o văd în prag, cu 
un pahar gol în mână şi bujori în obraji, care se asortează cu nuanţa roz pe 
care şi-a adăugat-o la tunsoarea ei băieţească platinată. 


— E delicioasă! Nu ştiu dacă de-acum înainte o să mă mai pot întoarce la 
prosecco. 


Am cunoscut-o pe Eve în ziua în care le auzisem pe ea şi pe Tamsin vorbind 
în faţa ferestrei şi am plăcut-o imediat. Nu doar pentru că — spre deosebire 
de Tamsin — ea părea nerăbdătoare să ne cunoască pe mine şi pe Leo, ci şi 
pentru că părea o persoană caldă şi atentă, care înțelegea că nu era uşor să te 
muţi pe o stradă unde toată lumea se cunoştea deja cu toată lumea. Ea şi Will 
se mutaseră în Cerc cu numai un an şi jumătate în urmă, aşa că lucrurile erau 
încă relativ noi şi pentru ea. 


Leo se întoarce. 


— A sosit toată lumea, Eve, ce crezi? Alice îşi face griji că nu va auzi soneria 
din grădină. 


— Will tocmai a sosit, şi-a terminat repetiţia, aşa că toată lumea e aici, cred, 
cu excepţia Mariei şi a lui Tim, zice ea. Dar oare n-am văzut un mesaj pe 
grupul de WhatsApp în care scriau că le era greu să găsească o bonă? 


Iau trei sticle de şampanie din frigider şi îi întind una ei şi două lui Leo. 
— Da, Maria a zis că va veni doar unul dintre ei dacă va putea. 
Eve râde. 


— Au trei băieţi, deci poate de-asta le e greu să-şi găsească bonă. Sunt 
încântători, însă foarte gălăgioşi. 


— Nici Edward şi Lorna nu au ajuns, zic, cunoscând de-acum numele 
vecinului meu mai în vârstă şi al soţiei sale. M-am dus la ei să mă prezint şi 


să mă asigur că văzuseră invitaţia şi au spus că nu ştiu dacă vor putea veni. 


— Nu cred că petrecerile sunt genul lor, zice Eve pe un ton incert. Eu sincer 
nu cred că va mai veni cineva, însă de ce nu laşi uşa întredeschisă? 


Eve strânge sticla la piept de parcă s-ar teme să nu i-o fure cineva. 
— Dacă vin Tim sau Maria, vor intra singuri în casă. 


Ezit o clipă. În Harlestone, n-aş fi avut o problemă să las uşa deschisă, dar e 
diferit când locuieşti la oraş. Simţindu-mi șovăiala, Leo mă sărută pe creştetul 
capului. 


— E în regulă. Suntem pe o stradă care are poartă, nimeni nu poate intra dacă 
nu i se deschide de pe dinăuntru. 


li zâmbesc. Are dreptate şi, oricum, trebuie să mă descotorosesc de ideile 
mele preconcepute în legătură cu viaţa la Londra. Mă îndrept către hol, însă 
chiar înainte de a trage zăvorul ușii, se aude soneria. 


— Vin şi eu afară într-un minut! îi strig peste umăr lui Leo. Mă duc să 
deschid uşa. 


Deschid uşa unui bărbat înalt şi arătos, îmbrăcat în pantaloni eleganţi şi un 
sacou din in. Stă puţin mai în spate, privindu-mă cu nişte ochi cenuşii, 
profunzi, cu pleoapele uşor lăsate. 


— Tu trebuie să fii Tim, zic zâmbind. Sunt Alice... pofteşte. 
— Bună, Alice, încântat să te cunosc. 


Păşeşte în hol, plecându-şi capul sub corpul de iluminat din sticlă care atârnă 
din tavan. Câteva clipe, niciunul dintre noi nu spune nimic. 


— Cunoşteai casa dinainte? întreb, rupând tăcerea. 
— Nu, nu chiar. Ştiu că aţi făcut ceva îmbunătăţiri, totuşi. 


— Doar la etaj. Am făcut un dormitor mai mare dărâmând un zid. 


— Sună fascinant. Încerc să mi-l imaginez. 
Se uită înspre scări. 
— In faţă sau în spate? 


— În spate. Îţi pot arăta, dacă vrei, adaug cu un zâmbet, deoarece nu e prima 
dată când urc scările în această seară. 


Toate cele 12 case din Cerc au fost iniţial identice, deşi unele s-au extins între 
timp. Oamenii sunt interesaţi să vadă cum am folosit noi acelaşi spaţiu. 


— Excelent, aş dori să-l văd, zice el, urmându-mă la etaj. 
— Deci Maria a tras băţul scurt, zic, când ajungem pe palier. 


— Pardon? 


— A trebuit să rămână acasă şi să aibă grijă de copii. A zis că nu reuşiţi să 
găsiți o bonă. 


El încuviințează. 


— Aşa este, n-am găsit. Se apropie începutul anului şcolar, aşa că presupun 
că bonele preferă să se vadă şi ele cu prietenii lor. 


Deschid singura uşă de pe partea dreaptă a palierului. El mă urmează 
înăuntru, iar zgomotul celor care pălăvrăgesc şi râd în grădină pătrunde prin 


ferestrele deschise. 


— Uimitor, zice Tim, privind în jurul său. Nu cred că am văzut vreodată un 
dormitor atât de mare. 


— A fost ideea lui Leo. Nu aveam nevoie de trei dormitoare, aşa că a dărâmat 
două dintre ele şi le-a transformat într-unul singur. 


— Sper ca asta să nu-i dea idei lui Mary. 


— Mary? 


Aud râsul molipsitor al lui Eve şi deodată sunt nerăbdătoare să ies afară şi să 
mă alătur lor. 


— Scuze, am crezut că pe soţia ta o cheamă Maria. 
El zâmbeşte. 


— Aşa este, însă eu îi spun Mary. A pornit ca o glumă, deoarece a mers la o 
şcoală de maici şi de acolo i-a rămas numele. 


Se uită la şifonierul care se întinde pe jumătate din lungimea peretelui de 
vizavi, cel cu ferestre. E foarte spaţios şi are nişte uşi spectaculoase din 
placaj. 


— Nu m-ar deranja un şifonier de dimensiunile astea. 

Râd, iar el iese din cameră, lăsându-mă să cobor scările înaintea lui. 

— Mulţumesc, zice pe un ton grav când ajungem în hol. Pentru turul casei. 
Arăt înspre grădină. 


— Toţi sunt afară, aşa că ia-ţi un pahar şi serveşte-te cu orice doreşti. Eu mă 
duc să închid uşa. 


Stau câteva clipe pentru a inspira în aerul liniştit din faţa casei, înainte de a 
merge în grădină. În timp ce trec pe lângă bucătărie, îl văd pe Tim la 
chiuvetă, umplându-şi un pahar cu apă de la robinet. Vreau să-i spun că în 
frapiera de afară e apă îmbuteliată rece, însă îl zăresc pe Leo făcându-mi cu 
mâna, aşa că dau să-mi croiesc drum prin mulţimea de oameni. Stă lângă 
Will, care gesticulează teatral în timp ce-i explică lui Leo ceva. Will este 
actor, un adevărat star în ascensiune, cu păr brunet şi des, nas acvilin şi buze 
bine conturate, pe cale să devină un idol al publicului. Eve se plânge că nu 
pot ieşi în oraş fără să nu fie recunoscut, însă îmi dau seama că, în secret, e 
de-a dreptul încântată. 


Pe măsură ce mă apropii, li se alătură și Geoff de la numărul 8, care este 
divorţat şi... nu, nu-mi pot aminti numele celuilalt tip cu părul roşcat. A venit 
cu Tamsin, deci sunt puţin precaută. Ca să fiu sinceră, după ceea ce am auzit, 


sunt surprinsă că a răspuns în cele din urmă invitaţiei mele de pe grupul de 
WhatsApp, spunând că ne vom vedea cu ea şi cu soţul ei — Cameron? 
Connor? — sâmbătă. Poate că Eve a convins-o să vină. 


Îmi netezesc jenată rochia albă, cercetând grădina în căutarea cuiva care stă 
singur. Însă sunt doar grupuri de persoane care se cunosc de ani buni şi sunt 
bucuroase să stea de vorbă după perioada de vacanţă. Îmi dau seama că sunt o 
străină la propria mea petrecere. 


— Alice, vino aici! 

O văd pe Eve ridicată pe vârfuri şi fluturând din mână în direcţia mea. 
Înşfac un castron cu chipsuri de pe masă şi mă duc spre ea. 

— Frumoasă rochie. 


Ridicând privirea, îl văd pe bărbatul cu păr roşcat în faţa mea. Judecând după 
cele patru pahare pe care le ţine într-o mână gigantică, cred că are de gând să 
le umple. 


— Mulţumesc. 

Îi zâmbesc. 

— Mă scuzi, nu ţi-am reţinut numele. 

— Connor. Sunt jumătatea mai bună a lui Tamsin. 

Vocea lui are un vag accent scoţian. 

— Ei bine, n-am cunoscut-o cum se cuvine, însă o să ţin minte asta, zic. 
El râde şi se îndepărtează. 


Ce bou, gândesc, urmărindu-l plecând. Apoi mă simt prost, făcea și el o 
glumă. 


Mă îndrept către locul unde stă Eve cu prietenii ei şi aş putea jura că ochii lui 


Tamsin se îngustează puţin la vederea mea. 


— Tocmai spuneam cât de curajoasă eşti să te muţi aici, zice ea şi primeşte 
un ghiont din partea lui Eve. 


Cu buclele care-i încadrează chipul şi cu ochii ei verde-deschis, Tamsin este 
o femeie superbă. 


li zâmbesc. 


— Sunt sigură că mă voi obişnui. Mai ales cu nişte vecine atât de simpatice 
ca voi, adaug, în încercarea de a o atrage de partea mea. 


Ea se încruntă şi simt că nu mă place. Sunt dezamăgită. Poate Tamsin e una 
dintre acele femei care-şi păzesc prietenii cu gelozie şi remarca mea m-a 
făcut să par prea tupeistă şi să-mi imaginez că m-aş putea alătura grupului lor. 
Trebuie să iau lucrurile pe îndelete. 

— De ce nu-ţi iei ceva de băut? zice Cara, o brunetă frumuşică. 


Ştiu că a venit cu Paul, însă nu-mi amintesc la ce număr locuiesc. La 2, 
poate? Ea îşi afundă mâna în castronul din mâna mea. 


— Chipsurile astea sunt grozave. De unde le-ai cumpărat? 


— De la magazinul de delicatese de pe strada Dean, zice Tamsin, luându-mi- 
o înainte. 


Zâmbeşte forţat. 


— Am mai cumpărat şi eu de acolo. 


Restul serii trece valvârtej. Până când pleacă şi ultimii 
musafiri, mă simt mai acasă decât îmi imaginam la 
început. 


— Toată lumea e extrem de prietenoasă, îi spun lui Leo în timp ce aşezăm 
paharele în maşina de spălat vase. Ar trebui să începem să invităm oameni la 
noi la cină în grupuri mici ca să putem sta de vorbă cu ei așa cum se cuvine. 


El ridică dintr-o sprânceană. 
— Hai mai întâi să ne dăm seama cine sunt oamenii ăştia. 


— Eu deja ştiu cine e toată lumea, îl tachinez. I-ai cunoscut pe Cara şi pe 
Paul de la numărul 2? Par foarte drăguţi. 


El se îndreaptă de spate. 

— Sunt sigur că sunt. Insă nu face judecăţi pripite în legătură cu oamenii, 
Alice. Şi fii atentă ce povesteşti despre tine. Nu vreau să fie şi aici ca în 
Harlestone. 

Mă uit nedumerită la el. 

— De ce nu? 


Mă trage înspre el, vrând să îndepărteze asprimea din cuvintele sale. 


— Pentru că nu vreau ca toată lumea să-și bage nasul în treburile noastre. Ne 
descurcăm şi singuri, Alice. 


Mă sărută pe gură. 


— N-avem nevoie de nimeni altcineva. 


Capitolul 3 


Am petrecut o dimineaţă de duminică leneşă, stând în pat până târziu, înainte 
de a ieşi în grădină, unde am stat unul lângă altul pe şezlongurile de lemn, 
sub o umbrelă portocalie de soare, pe care Leo o găsise în garaj. Aerul e 
încărcat de parfumul îmbătător al iasomiei şi cartea pe care o citeam îmi zace 
pe piept. Îmi întorc lent capul înspre Leo. El îşi verifică mesajele de pe 
telefon şi, simţindu-mi ochii aţintiţi asupra lui, îmi aruncă o privire. 


— M-a invitat Paul să joc tenis cu el weekendul viitor, zice el. Iar Connor mi- 
a dat mesaj pentru a-mi reaminti de întâlnirea asociaţiei de locatari de joi. 


Îşi aşază telefonul pe iarbă şi întinde mâna după mâna mea. 

— Din fericire, nu ştiu dacă mă voi întoarce la timp de la Birmingham. 
— Mă pot duce eu, şoptesc, închizând ochii la senzaţia atingerii lui. 
— Cred că e mai degrabă o chestie bărbătească. 

Deschid ochii. 


— Uau, nu mi-am dat seama că ne-am întors în anii 1950 atunci când ne-am 
mutat aici. 


Zâmbeşte şi se răsuceşte pe-o parte. Tricoul albastru scoate la iveală o fâşie 
de piele mai sus de pantalonii scurţi. 


— Nu da vina pe mine. Din ce a spus Connor, toată lumea merge la el să bea 
un whisky după aceea. E comerciant de whisky şi, din câte se pare, are o 
colecţie impresionantă. 


— Şi femeile nu beau whisky, zic pe un ton sec. 


Mă aplec înspre el şi-l sărut, fericită să-l văd atât de relaxat. 
— Când crezi că vei termina treaba în Birmingham? 

— În câteva săptămâni, sper. 

Zâmbeşte. 


— Abia aştept să mă întorc la tine în fiecare seară. De când ai dat cu spatele 
la semafor şi mi-ai lovit maşina, e tot ce mi-am dorit vreodată. 


Nu mă pot abţine să nu râd. 
— Bună încercare! Amândoi ştim că tu ai fost cel care a intrat în maşina mea. 


— N-am intrat în maşina ta! protestează, însă râde şi el. Te-am ciocnit şi a 
fost un accident neglijabil. 


Are dreptate, a fost o izbitură atât de uşoară, încât am decis să nici nu mă 
obosesc să ies din maşină pentru a verifica dacă sunt daune. În primul rând 
fiindcă era o zi de ianuarie groaznic de umedă. Însă el venise la geam şi 
ciocănise, făcându-mi semn prin ploaie să deschid. 


— Îmi pare atât de rău, zisese el, în timp ce picăturile de apă i se prelingeau 
pe faţă. 


Intre timp, semaforul se făcuse verde şi maşinile treceau pe lângă noi. El însă 
se apropiase şi mai mult şi mă pomenisem privindu-l în acei ochi căprui- 
verzui care reuşeau să pară fascinați şi spăsiţi în același timp. 


— Nu s-a întâmplat nimic, i-am spus. Serios, aproape că n-am simţit nimic. 


— Cred că totuși ceva s-a întâmplat, replicase el. Cred că ţi-am stricat puţin 
maşina. 


— Serios, e în regulă. 


Mi-au plăcut părul lui, ud de ploaie, care i se lipise de frunte, barba lui scurtă, 
şi începusem să-mi doresc ca maşina să fie bușită bine de tot, ca să am un 


motiv de a continua conversaţia. Poate ar trebui să verific. Mi-am desfăcut 
centura de siguranţă. 


— Dacă asta te va linişti, doreşti să aruncăm o privire? 


M-am dus în spatele maşinii, cu gulerul pardesiului ridicat din cauza ploii, şi 
m-am aplecat pentru a inspecta locul coliziunii. Erau doar nişte urme foarte 
discrete şi n-aş fi putut jura că nu erau deja acolo, deoarece, cu câteva 
săptămâni mai devreme, lovisem cu spatele remorca pentru cai a prietenei 
mele, Debbie. 


— E posibil să fie o lovitură interioară care nu se vede, aşa că ţi-aş putea lăsa 
detaliile mele de contact, în cazul în care îți cade bara pe drum? 


Am zâmbit. 

— Dacă insişti. 

— Insist. 

A scos o carte de vizită din portofel şi mi-a întins-o. 


— Poţi să-mi dai și datele tale de contact, în cazul în care îţi cade totuși bara, 
dar ești prea politicoasă ca să-mi spui? 


Leo Curtis, citesc, uitându-mă la cartea de vizită. Consultant specializat în 
gestionarea riscurilor. 


— N-am carte de vizită, dar îţi pot lăsa numărul meu de mobil, i-am spus. 
M-a sunat în acea seară. 

— Vreau doar să mă asigur că nu ai vreun traumatism cervical. 

— Sunt OK, maşina e bine, l-am asigurat. 


— Atunci, poate, am putea sărbători împreună faptul că toată lumea e bine, a 
sugerat el, făcându-mă să râd. Te pot invita în oraş la cină? 


— Cred că o să fie cam dificil, am zis cu regret. 
A urmat o pauză stânjenitoare. 
— Îmi cer scuze, ar fi trebuit să ghicesc... 


— Nu, nu la asta mă refer, l-am întrerupt în grabă. Doar că presupun, din 
cartea ta de vizită, că locuieşti la Londra. Eu locuiesc în East Sussex. Nu ne 
va fi uşor să ne întâlnim la cină. 


— Nu-ţi face griji — am maşină, călătoresc mult. Spune-mi, există vreun 
restaurant frumos aproape de casa ta unde te-aş putea duce pentru a-mi cere 
scuze că am dat buzna în viaţa ta? 


— Dacă îţi vine să crezi, chiar există. 


Şi acesta fusese începutul întregii povești. 


Acum, Leo face semn cu capul spre telefonul meu 
mobil. 


— Ţi-a dat cineva mesaj sau mă preferă pe mine? glumeşte, lucru care mă 
deranjează puţin, dar doar din cauza faptului că Tamsin a fost neprietenoasă. 


— Doar Cara, mulţumindu-ne pentru seara trecută, ceea ce e frumos din 
partea ei, fiindcă deja a postat un mesaj pe grupul de WhatsApp — la fel ca 
toţi ceilalţi. Sunt, în mod evident, foarte politicoşi. Ai văzut toate felicitările 
de „Casă nouă“ pe care le-am primit? Le-am pus în camera de zi, pe şemineu. 


— Da, le-am văzut. Presupun că vor rămâne acolo câteva săptămâni, adaugă 
cu un zâmbet, referindu-se la felul în care păstrez cu anii felicitările 
aniversare şi pe cele de Crăciun. 


— Ştiu că-i ciudat, dar oamenii în general se gândesc mult când aleg o 
felicitare, aşa că nu mă îndur niciodată să le arunc direct la coşul de gunoi. 


Îmi destind trupul, apoi mă ridic. 

— Unde te duci? zice, întinzând o mână leneşă spre mine. 
— Să fac o salată pentru friptură. 

Oftează satisfăcut. 


— Sună grozav. 


Sunt trezită de o mişcare bruscă. Leo stă în capul 
oaselor în pat. 


— Cine-i acolo? strigă el și vocea i se aude tare în liniştea nopţii. 
E târziu și umbrele cad grele în întunericul dormitorului. 
— Ce se întâmplă? şoptesc. 


Simt că am dormit doar zece minute. Cât e ceasul, mă rog? Incerc să-l trag 
înapoi în jos, însă mă îndepărtează cu nervozitate. 


— Cineva a fost aici. 
Vocea lui e tăioasă şi imperativă. 
— Poftim? 


Inima îmi tresaltă. Mă ridic și eu, trează de-a binelea acum, copleșită de 
adrenalină. 


— Unde? 
— Aici, în dormitor. 


Orbecăie după întrerupătorul veiozei de pe noptiera sa şi lumina albă şi 


artificială mă orbeşte pe moment. Clipesc cu rapiditate de câteva ori pentru a- 
mi obișnui ochii, apoi cercetez în grabă dormitorul. Nu-i nimeni aici, doar 
şifonierul cu uşile sale din placaj şi fotoliul din colţul camerei, plin cu hainele 
noastre din ziua precedentă. 


— Eşti sigur? întreb cu îndoială. 

— Da! 

Mă ridic într-o mână şi mă uit cu atenţie în baie prin uşa întredeschisă. 
Mintea mea deja îşi închipuie pe cineva ascunzându-se în duş, cu un cuţit cu 


lama lungă deasupra capului. Leo dă aşternuturile deoparte, făcându-mă să 
tresar, şi-şi coboară picioarele din pat. 


— Unde te duci? 
Stă gol, în picioare, cu tot trupul încordat. 
— Să aprind lumina pe hol. 


Intinde mâna prin uşa întredeschisă a dormitorului şi aprinde întrerupătorul 
de pe perete. Ascult cu atenţie ca să aud pe cineva care ar putea părăsi casa în 
grabă, alungat de lumina care inundă acum palierul şi scara. Dar nu se aude 
nimic. 


— Să sun la poliţie? întreb, înşfăcându-mi telefonul de la încărcat. 


— Aşteaptă o clipă. Vreau să fiu sigur înainte de a face ceva, zice el. Mă duc 
să verific şi celălalt dormitor. 


Mă dau jos din pat şi îmi iau halatul din bumbac. Mă simt mai puţin 
vulnerabilă acum că sunt acoperită, însă inima îmi bate cu putere când mă 
îndrept spre uşă, în urma lui. 


— Vin cu tine. 
— Nu. Stai aici şi, dacă auzi ceva, sună la poliţie. 


— Aşteaptă. 


Dau buzna în baie, verificând la repezeală să nu fie cineva acolo, şi înşfac un 
tub de fixativ. Scot capacul şi i-l dau lui Leo. 


— Dacă vezi pe cineva, pulverizează-i asta în ochi ca să-l anihilezi. 

În orice alt moment, ar râde probabil de asta — un bărbat complet dezbrăcat 
cu un produs de îngrijire a părului drept armă. Dar mi-l ia din mâini, ţinându- 
] pe lângă trup, cu degetul pe duză, și înaintează de-a lungul palierului. 
Privesc în timp ce el verifică dormitorul de oaspeţi, apoi biroul lui. Neliniştea 
îmi dă fiori. Am telefonul pregătit ca să sun la 999. 

— Nimic, strigă el. Voi verifica şi la parter. 

— Ai grijă! 

Aştept o clipă. 


— Vezi ceva? 


Nu răspunde, aşa că mă apropii de balustradă şi privesc în jos, spre holul din 
care Leo dispare în camera de zi. 


Se întoarce în câteva minute. 
— Ferestrele şi uşile sunt încuiate şi nimic nu pare să fi fost deranjat. 
— Chiar ai văzut pe cineva? zic în timp ce ne întoarcem în dormitor. 


— Da... nu... nu ştiu, recunoaşte el. A fost doar o senzaţie că se află cineva în 
cameră. 


— Poate a fost un vis. 
Pare puţin ruşinat, lăsând tubul de fixativ deoparte. 
— Probabil. Scuze. N-am vrut să te sperii. Cât e ceasul, oricum? 


Mă uit la telefon. 


— 3:15. Ar fi bine să dormi puţin, peste trei ore trebuie să te trezeşti. 


Ne urcăm în pat şi, curând, el adoarme. Dar eu rămân trează, bucuroasă că 
Leo e aici, lângă mine, amintindu-mi toate momentele în care m-am trezit în 
căsuţa mea, deranjată de zgomotele care răsunau prin ea noaptea. Îmi place 
că-l am și că împărtăşesc cu el atâtea lucruri, că nu mai trebuie să înfrunt 
nimic singură. Faptul că Leo mi-a bușit maşina a fost cel mai bun lucru care 
mi s-a întâmplat de câţiva ani buni. 


— Ştii, e prima dată când manifești interes faţă de cineva, zisese Debbie când 
i-am spus ce se petrecuse. 


Avea dreptate. Aveam 35 de ani şi, deşi trecusem prin trei relaţii destul de 
lungi, se sfârşiseră toate, nu brusc, ci lent şi fără să fiu sigură unde duceau. 
Începusem să cred că nu eram făcută pentru relaţii pe termen lung şi, cu toate 
că eram puţin tristă la gândul că nu voi găsi pe cineva cu care să-mi petrec 
restul vieţii, nu devenise niciodată o preocupare serioasă. Însă, când Leo a 
apărut în viaţa mea, totul s-a schimbat. 


După şase luni de navetă în weekend, fiindcă Leo locuia în apartamentul lui 
de la Londra în timpul săptămânii şi venea în Harlestone doar de vineri până 
duminică, amândoi am început să ne dorim mai mult. Într-o seară am ieşit să 
mâncăm. Când el a comandat șampanie, m-am speriat brusc la gândul că era 
pe cale să mă ceară de nevastă. Nu vorbiserăm niciodată despre căsătorie şi 
nu voiam să stric lucrurile dintre noi spunându-i că mai aveam nevoie de timp 
de gândire. În timp ce chelnerul se chinuia să scoată dopul, m-am întrebat 
dacă nu cumva ar trebui să spun totuşi da. A-mi petrece restul vieţii în 
Harlestone, cu Leo, părea dintr-odată o perspectivă încântătoare. 


— Alice, vreau să te întreb ceva, a zis el, de îndată ce şampania a fost în 
pahare. Vreau să te văd tot timpul, nu doar în weekenduri. 


A tras cu putere aer în piept. 
— Vrei să te muţi cu mine? 


Să mă mut cu el? Adică la Londra? 


— Pentru o clipă am crezut că aveai de gând să mă ceri în căsătorie, am 
glumit pentru a-mi ascunde mirarea. 


El mi-a întins mâna. 


— Te iubesc, însă n-am crezut niciodată în căsătorie şi n-am de gând să încep 
acum, la vârsta asta. N-am cunoscut niciodată un mariaj fericit şi, oricum, e 
doar o bucată de hârtie. Nu ne va face să ne iubim mai mult, cum ar putea? 


— Nu la asta m-am referit, am zis, sorbind din şampanie. Nu mă deranjează 
să nu mă căsătoresc. Insă, când spui să mă mut cu tine, te referi la 
apartamentul tău? 


— Da. 


Nu i-am putut da răspunsul pe care ştiam că-l aştepta. Cu toate că mă 
simţeam uneori singură în Harlestone, era singurul loc pe care-l cunoşteam. 
L.ocuisem doar în Harlestone. Acolo erau prietenii mei. Acolo era viaţa mea. 


— Mă pot gândi la asta? am întrebat. 


— Atât timp cât nu-ţi ia prea mult să te decizi, a spus el zâmbind. Vreau să 
fim împreună tot timpul, nu doar în weekenduri. 


Am reuşit să evit subiectul mutării la Londra până acum şase luni, când 
serviciul lui Leo a început să-l poarte prin Midlands. Nu pot spune că mi-a 
dat chiar un ultimatum, însă, când a întrebat dacă aș vrea să mă mut în nord, 
am ştiut că trebuia să las puţin de la mine dacă îmi doream un viitor cu el. Îmi 
puteam face meseria oriunde, însă el nu putea şi, dacă ne mutam la Londra, 
puteam ajunge în Harlestone relativ uşor din Kings Cross. Însă aveam nevoie 
de ceva verdeață în jur, aşa că am convenit că el îşi va vinde apartamentul şi 
eu căsuţa şi că vom găsi un loc cu grădină, undeva aproape de un parc. În 
felul acesta, el şi-ar putea încheia actualul contract din Midlands stând de luni 
până joi în Birmingham şi de vineri până duminică la Londra, cu mine. Un 
cămin nou pentru amândoi, o viaţă nouă pentru mine. 


Mintea îmi zboară la ce a spus Leo după petrecere seara trecută, că noi n- 
avem nevoie de nimeni altcineva. Sincer, nu mi-a trecut niciodată prin minte 


că ar vrea să fim împreună 24 de ore din 24, şapte zile din şapte. E adevărat 
că e un om foarte retras şi se pricepe extrem de bine la a abate atenţia de la 
propria-i persoană atunci când întrebările devin prea personale. Când îi spun 
că oamenii sunt interesaţi, el răspunde că sunt doar intruzivi. 


— Cine era? l-am întrebat într-o după-amiază de vineri. 


Stăteam la fereastra căsuţei mele din Harlestone, aşteptându-l să sosească de 
la Londra. Din cauza condiţiilor meteo îngrozitoare — ceva ninsoare care se 
transformase în polei — se pusese la drum la prânz şi, când a coborât din 
maşină, o femeie s-a ivit aparent de nicăieri şi a început să-i vorbească. Leo 
încercase să scape, dar femeia era insistentă şi eram sigură că-l auzisem 
spunându-i să-l lase în pace. 


— Cineva care voia să ştie cum e să locuieşti la sat, zisese el când l-am 
întrebat de ea, părând mai agasat decât ar fi fost cazul. 


Eram în faza de început a relaţiei noastre şi m-am întrebat în treacăt dacă nu 
cumva era vreo fostă iubită. Însă Leo, mi-am dat seama destul de repede, ura 
pe toată lumea care-i invada spaţiul personal. De aceea n-are niciun prieten 
apropiat, în afară de Mark, pe care l-a cunoscut acum câţiva ani când a lucrat 
pentru compania lui. Din acest motiv m-am simţit vinovată, fiindcă eu nu 
cred că n-avem nevoie de altcineva. Î iubesc pe Leo, însă există şi alte 
persoane de care am nevoie în viaţa mea, cum ar fi Debbie şi celelalte 
prietene ale mele din Harlestone. Ele sunt familia mea şi îmi e deja dor de 
ele. Din fericire, aici, la Londra, o am pe Ginny, soţia lui Mark, care mi-a 
devenit prietenă bună şi locuieşte la doar câţiva kilometri distanţă, în 
Islington. Şi să sperăm că-mi voi face prieteni noi şi aici, în Cerc. 


Întorc perna şi-i dau un pumn pentru a o turti, apoi mă răsucesc şi mă uit la 
Leo cu capul pe jumătate îngropat sub aşternuturi. Îmi dau seama de ceva ce 
nu remarcasem înainte — că eu sunt singura familie pe care o are. E 
înstrăinat de părinţi şi, din puţinele lucruri pe care mi le-a povestit despre ei, 
nu i-au fost chiar cele mai bune modele în viaţă. 


Şopteşte agitat în somn şi simt, brusc, un val de dragoste. Nu e de mirare că 
vrea stabilitate în viaţa sa. Pe cineva pe care să se poată baza. 


Capitolul 4 


— Ne vedem joi, a zis dimineaţa următoare, ridicându-mă de pe scaunul din 
bucătărie şi sărutându-mă. Ai grijă, da? Asigură-te că încui noaptea uşile. 


— N-a fost nimeni aici, îi amintesc, lipindu-mi faţa de cămaşa lui şi 
inspirându-i parfumul. Am verificat doar. 


Îşi sprijină bărbia de creştetul capului meu pentru o clipă. 

— Ştiu. Totuşi, ai grijă. 

ÎL trag de cravată, pentru un ultim sărut. 

— Te iubesc. 

În hol, el îşi ia geanta şi, fluturând din mână, iese pe uşă. Aceasta se închide 
în urma sa şi-i ascult paşii care răsună de-a lungul aleii până când nu-i mai 
aud deloc. Preţ de o clipă, tăcerea e absolută şi mă gândesc că ar putea fi 


cineva aici; un străin care ne-a privit în timp ce dormeam. Abia în timp ce 
stau aici, învăluită în liniştea perfectă, mă copleșeşte un gând tulburător. 


Nu-mi place această casă. 


Eram în vacanţă la Veneţia cu Ginny când Leo m-a 
sunat să-mi spună despre o casă pe care o văzuse. 


— E perfectă, zisese el şi îi simţisem uşurarea din voce, fiindcă vizionase 
deja cel puţin 20. Spune-i lui Ginny că a avut dreptate în legătură cu Ben. E 
genial şi ne-a găsit exact ce avem nevoie. Casa perfectă. 


Ginny și-a desprins privirea din revista pe care o citea şi eu am ridicat degetul 
mare. Înainte de a pleca la Veneţia, Ginny îi spusese lui Leo să se vadă cu 
Ben, agentul imobiliar care le găsise ei şi lui Mark căminul de vis cu doar 
câteva luni mai devreme. 


— În ce fel e perfectă? l-am întrebat pe Leo, deoarece totul părea prea uşor. 
Prea bun pentru a fi adevărat. 

— Am făcut nişte fotografii, ţi le trimit acum. 

— Pare mare, am zis câteva minute mai târziu. 


Şi mult prea scumpă, dar asta n-am spus-o cu voce tare. Am continuat să 
derulez fotografiile unei case mari şi albe, a cărei grădină din faţă dădea spre 
un drum privat. Era total opusă faţă de căsuţa mea din Harlestone. 


— Are patru dormitoare, trei sus, unul jos şi două băi, a explicat Leo. 
— Patru dormitoare? Leo, noi n-avem nevoie de patru dormitoare. 


— Aşa e, însă putem face multe lucruri, cum ar fi să-l folosim pe cel de jos 
drept al doilea birou. 


M-am uitat la următoarea fotografie. 
— Nu există garduri între case? 


— Doar în spate. Uită-te şi la celelalte fotografii. E o proprietate îngrădită cu 
12 case, aşa că e foarte sigură. In mijloc are o piaţetă drăguță, iar casele sunt 
construite în jurul acesteia. 


M-am uitat și la celelalte fotografii, arătându-i-le lui Ginny, care stătea lângă 
mine. Fiecare casă fusese construită în partea din stânga a terenului aferent, 
cu un garaj şi o alee în dreapta ce o separau de casa învecinată. Piaţeta, 
închisă cu grilaj negru, era frumos decorată cu straturi de flori, bănci şi alei, 
cu o mică zonă de joacă pentru copii într-un colţ. Arăta foarte bine. Însă era 
la ani-lumină distanţă de lucrurile cu care eram eu obişnuită şi cu care mă 
simţeam în largul meu. 


— Nu sunt sigură că vreau să locuiesc într-un cartier rezidenţial, am zis, 
trăgând de timp. 


— Nu e un cartier rezidenţial obișnuit; e destul de exclusivist. 
— Unde se află? 
— Lângă parcul Finsbury. 


Asta m-a debusolat total. Stabiliserăm deja că Finsbury nu era de nasul 
nostru. 


— Finsbury nu-i prea scump pentru noi? 


— Tocmai asta-i treaba. Casa e neocupată de ceva vreme, aşa că Ben crede că 
aş putea-o cumpăra la preţ de apartament. Înseamnă că nu va trebui să-ţi vinzi 
căsuţa din Harlestone, Alice. 


— Nu mă deranjează, am protestat. Mă aşteptam la asta. 


— Ştiu. Dar ştiu cât de mult înseamnă pentru tine. Asta am vrut tot timpul, să 
găsesc o casă pe care s-o cumpăr fără să fii nevoită s-o vinzi pe a ta. 


A făcut o pauză. 
— Ai putea-o închiria pentru, să zicem, şase luni, apoi, dacă ajungi la 
concluzia că nu-ţi place să locuieşti la Londra, te vei putea întoarce în căsuţa 


din Harlestone. 


— Asta sună cam de rău augur, am zis, îndepărtându-mă de Ginny şi intrând 
în dormitor. 


Am aşteptat până am închis uşa în urma mea. 
— Ce vrei să spui, Leo? Că nu crezi că vom rezista mai mult de şase luni? 
— Nu, nicidecum. Doar că ştiu că-ţi faci griji în legătură cu mutatul şi am 


crezut că ti-ar fi mai uşor dacă ai şti că-ţi rămâne căsuţa care te aşteaptă în 
cazul în care nu-ţi place la Londra. O plasă de siguranţă, ca să ne putem 


regândi planurile de viitor dacă va fi nevoie. 


Ochii mi se umpluseră de lacrimi. Gândul de a-mi vinde căsuţa fusese 
sfâşietor şi încercasem cu disperare să ţin aceste sentimente departe de Leo. 
În mod evident, nu reușisem. Şi avea dreptate — mi-ar fi fost mult mai uşor 
să mă mut la Londra dacă aş fi păstrat căsuţa. 


— De ce eşti atât de bun cu mine? 


— Pentru că te iubesc. Deci, merg mai departe şi fac o ofertă? Aş dori s-o 
cumpăr astăzi. 


— Te sun din nou într-o oră, am promis. 


Am rederulat pe îndelete fotografiile. Lui Ginny i-a plăcut casa şi a subliniat 
că nu era departe de locul unde locuiau ea şi Mark. 


— Măcar nu trebuie să traversezi toată Londra ca să vii să mă vezi, a zis ea, 
întinzând mâna după pălăria de soare cu boruri largi şi îndesându-şi-o pe cap. 
Haide, vino să bem un pahar cu vin ca să serbăm că te muţi la Londra, până la 
urmă. 


— N-am spus încă da, i-am amintit. 


Fiindcă era ceva care mă deranja. Dacă nu mi-aş vinde căsuţa, ar fi locuinţa 
lui Leo, nu a mea. Mai conta, totuşi? M-am gândit la ce spusese despre faptul 
că nu urma să ne căsătorim. Oare ne-am iubi mai mult dacă am fi 
coproprietari? Răspunsul trebuia să fie nu, aşa că i-am telefonat lui Leo şi i- 
am spus să cumpere casa. 


Am văzut în cele din urmă casa, o săptămână mai târziu. Mi-am dat seama la 
ce se referea Leo când spunea că e o proprietate exclusivistă în momentul în 
care a trebuit să tasteze un cod pentru a deschide porţile negre din fier forjat 
de la intrarea în Cerc. 


— Fiecare casă e conectată de intrare printr-o cameră video, aşa că niciun 
musafir nepoftit nu poate pătrunde aici, mi-a explicat Leo. 


Prima casă, numărul 1, era în stânga porţii principale, iar ultima, numărul 12, 


se afla pe partea dreaptă. A noastră — numărul 6 — era la jumătate, chiar 
vizavi de poartă, în dreptul piaţetei. 


— Ce părere ai? m-a întrebat Leo în timp ce coboram din maşină. 
Am admirat pereţii albi, acoperişul înclinat din ţiglă roşie, peluza îngrijit 
tunsă, aleea asfaltată, poteca pavată care ducea de la stradă la uşa de la 


intrare. Arăta la fel ca toate celelalte case. 


— E ca un ceas compus din case, am zis, zâmbind pentru a-mi ascunde 
incertitudinea pe care o simţeam. 


Casa avea un hol spaţios, o sufragerie destul de mare în stânga — pe care am 
alocat-o imediat bibliotecii — care ducea, dincolo de nişte uşi duble, spre o 
bucătărie deschisă care se întindea pe toată lungimea spatelui locuinţei. În 
dreapta holului, se afla o cameră de zi spațioasă şi, în spatele ei, un dormitor 
la parter cu baie proprie dotată cu duş. Scara din dreapta uşii de la intrare 
ducea sus, la un palier decomandat cu trei dormitoare, o baie şi un birou. 


— M-am gândit că putem transforma dormitorul de jos în cel de-al doilea 
birou, ca să aibă fiecare biroul său, mi-a explicat Leo. 


— Bună idee, cât timp al meu e cel de la parter, am zis sărutându-l. Îmi place 
ideea de a fi mai aproape de cafetieră. 


— Nu am nimic împotrivă. 
A deschis una dintre uşile din cealaltă parte a palierului. 
— Acesta este cel mai mare dormitor. 


— Drăguţ, am zis, uitându-mă de jur împrejurul camerei luminoase şi 
aerisite. 


— Da, însă camera de alături are baie proprie. Vino şi aruncă o privire. 
L-am urmat înăuntru. Era ceva mai mică decât cealaltă, însă tot spațioasă. 


— Mă gândeam că am putea transforma cele două dormitoare într-unul 


singur mai mare, cu baie proprie, mi-a explicat el. Am rămâne cu un dormitor 
de oaspeţi pentru când va veni Debbie pe la noi. 


— Sună bine, am zis, ducându-mă la fereastră ca să admir grădina. 


Era la începutul lui mai şi un salcâm galben şi frumos era înflorit. Mai aveam 
şi un cireş şi vedeam câteva tufe de zmeur de-a lungul gardului din stânga. 


— E frumos, am zis captivată. Foarte frumos. 
El a venit în spatele meu şi m-a cuprins în braţe. 


— Imi închipui cum am sta acolo într-o seară de vară cu un pahar de vin în 
faţă, a şoptit el. 


I-am simţit răsuflarea caldă pe gâtul meu şi am înclinat instinctiv capul. 
— Şi eu. 
M-a răsucit ca să mă poată privi. 


— Atunci, înseamnă că-ţi place? a întrebat el, ochii săi căprui căutându-i pe 
ai mei. 


— Imi place, am zis, ţinând în gând degetele încrucişate, căci nu-mi plăcea, 
deloc. 


Voiam să-mi placă, de dragul lui. Urma să mă obişnuiesc. 


Doar că nu s-a întâmplat asta. 


Capitolul 5 


Stau turcește pe podeaua bucătăriei, gândindu-mă la vocea interioară care-mi 
spusese, cu insistenţă, acum câteva clipe, că nu-mi place casa asta. Nu-i chiar 
aşa. Sunt şi lucruri care-mi plac, cum ar fi biroul meu de la parter. Are pereţii 
vopsiți în roz pal, o culoare despre care n-am crezut niciodată că mi-ar 
plăcea, dar chiar îmi place, şi o baie încorporată, deoarece trebuia să fie 
dormitor. Biroul care i-a aparţinut odinioară tatălui meu stă în faţa ferestrei şi 
în colţ se află o canapea extensibilă care provine din apartamentul lui Leo. De 
asemenea, îmi place bucătăria, cu blaturile ei din marmură de culoare 
deschisă şi mobilierul Bulthaup alb — și o să-mi placă și mai mult după ce o 
voi modifica puţin. E prea ordonată şi rece pentru mine în acest moment, 
totul e foarte simplu şi ascuns în dulapuri inteligente. Pe scurt, nu urăsc casa, 
mai degrabă atmosfera e cea care nu mă încântă. 


Poate e doar din cauză că, de fapt, nu există nicio atmosferă; casa a fost 
construită cu doar cinci ani în urmă, în timp ce căsuţa în care m-am născut, 
am crescut şi unde am locuit până acum câteva săptămâni are vreo 200 de 
ani. Mă bucur mult că am putut-o păstra. Am făcut ce a sugerat Leo şi am 
închiriat-o pentru şase luni unui cuplu încântător din Manchester care vrea să 
încerce să trăiască în zona rurală. 


Arunc o privire la fotografiile răsfirate pe podea, în faţa mea. Majoritatea sunt 
cu Debbie şi cu celelalte prietene ale mele din Harlestone, însă sunt şi unele 
cu mine şi cu Leo, făcute în timpul unei vacanțe de o săptămână în Yorkshire 
Dales. Întinzând mâna, aleg una dintre celelalte fotografii, un portret al 
surorii mele. Mă uit la ea pentru o clipă, apoi iau altă fotografie, de data asta 
cu părinţii şi sora mea, făcută în ziua absolvirii ei. O duc la buze, ţinând-o 
lipită, cu ochii închişi, amintindu-mi. Nu-mi vine să cred că voi pune aceste 
două fotografii pe frigider, acolo unde ochii îmi vor fi în mod automat atraşi 
înspre ele ori de câte ori voi deschide sau voi închide uşa. La fel și ochii altor 
persoane care ar putea pune întrebări despre familia mea, fiindcă atunci va 


trebui să dau explicaţii. Acesta e motivul pentru care de obicei ţin fotografiile 
lor ascunse în dormitor. Insă această mutare la Londra este un nou început 
pentru mine, din mai multe puncte de vedere. 


Aşezându-mă în genunchi, încep să pun fotografiile pe uşa de sus a 
frigiderului-congelator, folosind magneţi mici care să le ţină fixate. Apoi mă 
ridic în picioare şi continui să adaug fotografii până când acopăr întreaga ușă. 
Mă dau în spate pentru a-mi admira opera şi cele două fotografii cu sora şi 
părinţii mei ies în evidenţă dintre toate celelalte. Mă uit în jur în bucătărie; 
încă are nevoie de culoare, aşa că aduc un teanc de cărţi de bucate din 
sufragerie, unde am așezat volumele pe rafturi. Când trec pe lângă camera de 
zi, arunc o privire prin uşă şi zâmbesc când văd că Leo a aşezat felicitările de 
casă nouă cu faţa în jos pe şemineu, mica lui glumă după conversaţia noastră 
de ieri. 


Revenind în bucătărie, ordonez cărţile de bucate de-a lungul blatului. Mai 
târziu, voi tăia nişte flori din grădină şi le voi aşeza pe masă, în vaza roşie cu 
margini aurii pe care am găsit-o la un magazin de caritate. 


Încă nu sunt îmbrăcată, aşa că mă duc sus, oprindu-mă când ajung în 
dormitorul nostru, frapată încă de dimensiunile camerei. Cu ultimele cutii 
încă nedespachetate şi cu Leo plecat, camera pare mai mare decât de obicei. 
Copleşită de dorinţa bruscă de a ieşi din casă, îmi caut rochia mea albă cu 
bretele în grămada de haine îngrijit împăturite şi aşezate pe spătarul 
scaunului. Prognoza pentru restul săptămânii a zis că ne putem aştepta la 
temperaturi mai reci, aşa că, probabil, azi e ultima dată când o voi purta. Însă 
nu-i aici. Ştiu că nu-i în coşul de rufe, deoarece am vrut s-o port încă o zi. 
Probabil că am pus-o înapoi în şifonier. 


Deschid dulapul imens şi caut printre hainele de pe bară. Tot nu-mi găsesc 
rochia, aşa că scot un şort albastru şi un maiou, observând că şirurile de 
pantofi de pe podeaua şifonierului sunt deranjate. Mă aplec să le îndrept, 
întrebându-mă dacă m-aş putea duce în vizită la Eve. Are un blog din care 
câştigă bani, în principal despre produse de înfrumusețare, şi lucrează în 
fiecare zi cât de mult are chef. 


— Slujba perfectă, mi-a spus în acea primă zi când a venit să-mi 
mulţumească pentru invitaţia pe care o postasem pe grupul de WhatsApp. [i 


sunt atât de recunoscătoare surorii mele; e director executiv la Beauty Tech şi 
ea a fost cea care mi-a sugerat să-mi fac un blog. Scriu despre ceva ce-mi 
place, testez produse uimitoare, primesc multe chestii gratuite, rafturile mele 
dau pe dinafară — aminteşte-mi să-ţi dau şi ţie câteva — şi pot integra 
această activitate în viaţa mea de zi cu zi. Suntem norocoase că putem lucra 
de acasă, nu crezi, Alice? Uneori, scriu pe blog din vârful patului! 


Nu puteam decât să fiu de acord cu ea. Eu lucrez ca traducător independent 
şi, deşi de obicei muncesc stând la un birou, adeseori fac partea de lectură din 
pat, mai ales iarna. La fel ca lui Eve, îmi place munca mea şi nu-mi lipseşte 
faptul că n-am colegi sau că nu fac naveta. Îmi place, de asemenea, fiindcă 
variază în intensitate. Pentru moment sunt într-o perioadă de acalmie, 
aşteptând să vină o carte de la editura italiană cu care colaborez. Mi-au picat 
bine cele câteva săptămâni libere, mai ales că lunile care au precedat mutarea 
au fost intense. Însă trebuie să încep să lucrez din nou, înainte ca plictiseala, 
pe care o simt deja că se strecoară în mine, să preia controlul. 


Părăsesc dormitorul şi, când trec pe lângă biroul lui Leo, văd că scaunul de la 
biroul său a rămas strâmb. Intru, îl iau de spătar şi-l răsucesc, astfel încât să 
stea aliniat cu biroul. Arunc o privire pe fereastră şi-mi dau seama că din 
locul în care mă aflu pot vedea toate casele din Cerc. Ferestrele lor mă 
privesc ca nişte ochi curioşi şi mă străbate involuntar un fior. Acesta să fie 
oare motivul pentru care au construit casele într-un cerc, ca toată lumea să 
poată urmări pe toată lumea? 


Jos, îmi găsesc cheile şi le strecor în buzunarul pantalonilor. N-am de gând s- 
o deranjez pe Eve, e, probabil, ocupată. Am picioare, pot merge la o 
plimbare. Am explorat zona din afara Cercului cu Leo, însă n-am reuşit să 
ajungem în parcul Finsbury. 


Traversând strada, o iau prin piaţetă spre intrarea principală. Drumul îmi ia în 
total cinci minute, şi asta mergând încet. Totuşi, e foarte frumos. Cu băncile 
sale şi zona de joacă, e perfectă atât pentru copii, cât şi pentru rezidenții mai 
vârstnici. Câte ceva pentru toată lumea; asta e frumuseţea locului. Însă zona 
de joacă, cu leagăne şi tobogane, are cu siguranţă nevoie de câteva straturi de 
vopsea, ceea ce explică mesajele pe care eu şi Leo le-am văzut pe grupul de 
WhatsApp în legătură cu întreţinerea. 


Nu cunosc deloc Londra şi haosul de claxoane şi sirene care mă izbeşte de 
îndată ce părăsesc Cercul mi se pare absolut copleşitor. Străzile 
supraaglomerate şi oamenii care se înghesuie sunt, de asemenea, ceva nou 
pentru mine şi realizez cât de ferită am trăit în Harlestone, unde cele mai 
gălăgioase sunt combinele de pe câmpurile din zonă, la începutul verii. Cu 
toate astea, acest zumzet are ceva revigorant, îmi dă senzaţia că fac parte 
dintr-un tablou mai amplu. Măresc pasul pentru a mi-l potrivi cu cel al 
londonezilor. Cu ajutorul aplicaţiei Citymapper, îmi croiesc drum către parcul 
Finsbury. Când ajung acolo, mă simt ca şi cum aș fi încheiat o cursă cu 
obstacole. 


În Harlestone, pot merge ore întregi pe câmpuri fără să mă întâlnesc cu 
cineva. Îmi ia doar o oră să dau turul parcului, însă sunt mulţumită că am un 
loc unde mă pot plimba fără teama că voi fi călcată de vreo maşină. De 
asemenea, trebuie să încetez să-mi compar viaţa de dinainte cu viaţa mea de 
acum. 


Mă întorc în Cerc şi, în timp ce tastez codul, poarta principală se deschide şi 
iese monovolumul Mariei. Flutură din mână, aşa că o iau la dreapta, trecând 
prin faţa caselor cu numerele 12, 11 şi 10 până ajung la numărul 9. 


— Salut, Alice! strigă ea, coborând din maşină. Ce mai faci? Te-ai 
acomodat? 


— Da, mai mult sau mai puţin. Am fost la o plimbare. 
— E frumos astăzi, nu-i aşa? N-am avut nicio programare în această după- 
amiază, aşa că m-am hotărât să plec de la muncă devreme şi să-mi iau copiii 


de la şcoală. 


Doi băieţi coboară din maşină, iar ea îl ia în braţe pe cel mai mic, care are 
vreo trei ani, şi închide prin glisare uşa maşinii. 


— Haideţi, intraţi în casă, băieţi. Spuneţi-i lui tati să vă dea un suc. 


— Îmi pare rău că n-ai putut veni sâmbătă seară, zic, parcurgând aleea către 
ea. 


Ea schiţează un zâmbet trist. 

— Şi mie. 

Are un chip blând, cu ochi mari şi căprui şi pomeţi înalţi. 
— Bonele la care apelăm de obicei ne-au cam părăsit. 
— Da, mi-a spus Tim. A fost drăguţ că a putut veni. 

— Tim? 

Se încruntă. 


— Nu prea cred. A rămas aici cu mine şi cu băieţii. Doar dacă nu cumva a 
venit la voi după ce m-am dus eu la culcare. 


— Probabil că aşa a făcut, fiindcă a fost cu siguranţă acolo. 
Ea scutură amuzată din cap. 
— Ce nerușinat! Nu mi-a zis nimic despre asta. 


Înşfăcându-şi geanta de pe podeaua din dreptul locului pasagerului, ea se 
îndreaptă către uşă şi strigă pe hol. 


— Tim, nu mi-ai spus că ai fost la Alice şi la Leo sâmbătă! 

— Stai puţin! strigă el. Nu aud ce spui. 

— Auz selectiv, şopteşte Maria în timp ce el vine în pragul uşii lângă ea. 
— Scuze, ce ai spus? 

Se uită la mine. 

— Salut, zice el. Tu eşti noua noastră vecină? 


Şi mă pomenesc uitându-mă la un bărbat pe care nu l-am mai văzut niciodată. 


Capitolul 6 


Mă cuprinde cea mai ciudată senzaţie din lume, o senzaţie că e pe cale să se 
întâmple ceva ce nu-mi va plăcea. 


— Dar... tu eşti Tim? zic nedumerită. 

El râde. 

— Eram, ultima dată când am verificat. 

— Dar nu eşti acel Tim care a venit acasă la noi sâmbătă. 

Mă întorc către Maria. 

— Ei bine, atunci se explică, a fost un alt Tim. 

— Nici nu credeam că s-a strecurat din casă fără să-mi spună. 
— Să mă strecor unde? întreabă Tim. 

— La Alice şi la Leo, sâmbătă. 

— Nu m-am strecurat nicăieri. 

— Ştiu. Dar a fost cineva pe nume Tim şi Alice a presupus că ai fost tu. 


Mă uit la acest Tim, sesizând diferenţele. Nu e la fel de înalt, nici la fel de 
suplu şi nici la fel de brunet ca bărbatul pe care l-am văzut. Şi nici la fel de 
arătos. Şi poartă un tricou de rugby în dungi pe care nu mi-l pot închipui pe 
celălalt Tim. 


— Mai locuieşte vreun alt Tim în Cerc? Cu o soţie pe care o cheamă Maria? 


— Nu, din câte ştiu eu, zice Maria. Doar dacă nu s-a mutat cineva nou în 
timpul verii. Uau, imaginează-ţi cum ar fi să locuiască aici nişte oameni pe 
care să-i cheme la fel ca pe noi! 


— E posibil să fie cunoscută drept Mary mai degrabă decât Maria. Poate e 
vorba de Tim şi de Mary? 


Tim scutură din cap. 
— Eşti sigură că s-a prezentat drept Tim? 
— Da. 


Râd pentru a-mi ascunde tulburarea, deoarece tocmai mi-a trecut prin minte 
că, de fapt, bărbatul n-a spus deloc că îl chema Tim. Eu spusesem: „Iu 
trebuie să fii Tim“ şi îl lăsasem să intre fără să aştept ca el să spună dacă era 
sau nu Tim. Şi cum rămâne cu faptul că şi-a numit soţia Mary, și nu Maria? 
A fost din cauză că n-a înţeles ce am spus şi căutase oare ceva pentru a-şi 
acoperi greşeala? 


— Ce vârstă avea? întreabă Maria. 
— E dificil de spus — 40 şi ceva de ani, poate? 


Le spun cât de multe sunt în stare despre celălalt Tim, însă ei nu se pot gândi 
la nimeni care să se potrivească descrierii. 


Din interiorul casei se aude o bufnitură. 
— Aş face bine să mă întorc la băieţi, zice Tim în grabă. 


— O fi fost fratele vreunui vecin sau cineva care tocmai trecea pe drum şi s-a 
strecurat pe poartă în spatele cuiva, zice Maria. De când Will joacă în acel 
serial de televiziune, au fost câţiva fani care au reuşit să intre. 


— Nu arăta ca un fan. 


Dându-mi seama că sunt plictisitoare, nu mai vorbesc despre bărbatul care a 
venit neinvitat la petrecere. Însă nu mi-l pot scoate din minte, aşa că, în timp 


ce parcurg, cei 50 de metri până acasă, trecând pe lângă casele cu numerele 8 
şi 7, îl sun pe Leo. 


— Ai stat de vorbă cu cineva pe nume Tim sâmbătă seară? zic, după ce îl 
întrebasem ce mai face. 


— Nu prea cred. 

— Ai putea să încerci să-ţi aminteşti dacă ai făcut-o sau nu? E important. 
Urmează o pauză. 

— Nu-mi amintesc de niciun Tim. De ce? 


Îl văd pe Geoff traversând piaţeta cu două pungi grele de cumpărături şi-i fac 
semn cu mâna. 


— Pentru că a venit un bărbat pe nume Tim şi am crezut că era soţul Mariei 
de la... 


— N-ar fi putut să fie el, mă întrerupe Leo. L-am văzut în această dimineaţă 
în timp ce plecam şi şi-a cerut scuze pentru că n-a putut veni. 


— Ştiu, tocmai am vorbit cu el. 
Mă opresc în capătul aleii noastre şi bag mâna în buzunar după chei. 
— Faza e că nu pare să mai existe un alt Tim care să locuiască aici. 


Vârându-mi telefonul sub bărbie pentru a descuia uşa de la intrare, mă lansez 
într-o explicaţie a conversaţiei pe care o avusesem cu străinul. 


— Stai o clipă, zice Leo când ajung la sfârşit. El n-a spus, de fapt, că îl 
cheamă Tim? Tu ai zis „tu trebuie să fii Tim“ şi asta a fost? El, de fapt, n-a 
zis nicio clipă că era Tim? 


— N-a zis nici că nu era, spun, pe un ton defensiv, păşind în hol şi 
descălțându-mă de adidaşi. 


— Şi chestia despre soţia lui — tu ai zis Maria şi el a zis Mary? 

— Da. 

— Cum arăta? 

— Înalt, brunet, ochi cenuşii, elegant îmbrăcat, recit eu, lipăind către 
bucătărie în picioarele goale, pe podeaua de lemn pe care o simt rece sub 


tălpi. Iţi sună cunoscut? 


— Deloc. Poate ar trebui să întrebi în stânga şi în dreapta. Probabil că a stat 
de vorbă cu cineva de la petrecere. Cât timp a stat? 


Scot o cutie de suc din frigider, oprindu-mă o clipă pentru a privi fotografia 
surorii şi a părinţilor mei. 


— Nu ştiu. L-am invitat să-şi ia ceva de băut în timp ce închideam uşa de la 
intrare. L-am văzut în bucătărie, însă după aceea nu l-am mai zărit. Eşti sigur 


că nu l-ai văzut prin grădină? 


— Da, sunt sigur. Sper că nu s-a dus sus. Sunt o grămadă de chestii 
confidenţiale în biroul meu. 


Vreau să mint, însă nu pot. 

— De unul singur nu s-a dus. 

— Ce vrei să spui? 

Întind mâna în dulap după un pahar şi-mi torn nişte suc. 

— Doar că am arătat casa câtorva persoane. 

— Ce! De ce? 

— Pentru că erau curioase să vadă modificările pe care le-am făcut. 


— Pentru numele lui Dumnezeu, Alice, nu pot să cred că ai făcut turul casei 
unor străini! 


Nu-şi poate ascunde exasperarea şi mi-l imaginez trecându-şi o mână prin 
păr, aproape ca şi cum vrea să şi-l smulgă din cap de ciudă că am fost atât de 
naivă. 


— De unde ştii că acel bărbat nu s-a furișat în casă de îndată ce a fost lăsat 
singur? 


— Nu s-a furișat, protestez. 


— Ai zis că nu l-ai mai văzut. Poate asta din cauză că era sus, cotrobăind bine 
peste tot. 


— Nu era genul. Părea... nu ştiu... 
— Nu există un gen anume! Ai verificat dacă lipseşte ceva? 
— Nu... 


— Ei bine, poate ar trebui să te asiguri că bijuteriile şi cărţile de credit sunt 
încă acolo. 


Incep să mă îngrijorez de-a binelea. 


— Sunt sigură că e totul în regulă, zic, făcând un efort să par optimistă ca să 
nu mai fie atât de stresat. Probabil e prietenul cuiva care locuieşte aici. Poate 
stă la ei sau ceva de genul ăsta. 


— N-ar fi spus asta? 
— O să întreb, îi zic, dorindu-mi să închei conversaţia. 


— Sună-mă mai târziu. Dacă nu afli cine a fost, ar trebui, probabil, să 
anunţăm poliţia. 


Închid şi dau fuga sus, însufleţită de gândul că bărbatul a fost în dormitorul 
nostru. Mă îndrept iute spre măsuţa de toaletă, verific dacă bijuteriile sunt 
acolo — şi sunt — şi dacă şi cărţile de credit se află încă în geanta care a 
rămas pe raftul din şifonier de când am pus-o acolo sâmbătă seara; sunt acolo 
şi ele. Totul e exact cum ar trebui să fie. Însă nu mă relaxez şi ştiu că nu voi 


putea până când nu aflu cine e bărbatul acela şi de ce a venit neinvitat la 
petrecerea noastră. 


E ora 7:00 seara când mă hotarasc sa merg la Eve şi la 
Will. Cineva trebuie să ştie cine era bărbatul acela, ar fi 
avut nevoie de un cod ca să intre în Cerc. Însă maşina 
lui Eve nu e pe alee şi când bat la uşa lor nu răspunde 
nimeni, aşa că mă învârt prin Cerc în sens opus acelor 
de ceasornic, deranjându-i pe oameni de la cină şi de la 
televizor. Unii dintre ei mă invită cu politeţe înăuntru, 
însă rămân în prag şi le explic repede despre barbatul 
care a apărut neinvitat sâmbătă, întrebând dacă a 
vorbit cineva cu el. Însă nimeni n-a făcut-o. 


— Eşti sigură că n-a fost rodul imaginaţiei tale? întreabă Connor pe un ton 
tărăgănat când ajung la numărul 11 şi i-l descriu pe străinul înalt, brunet şi 
atrăgător căruia încerc să-i dau de urmă. 


Tamsin, care stă lângă el, nu zâmbeşte tocmai superior, însă un surâs ironic îi 
apare pe buze şi obrajii mi se încing de jenă. 


Cei de la numărul 10 nu-şi amintesc să-l fi văzut pe intrusul nostru şi nici 
Geoff de la numărul 8 şi sunt la jumătatea aleii Lornei şi a lui Edward în 
momentul în care îmi amintesc că ei n-au venit sâmbătă. Însă e posibil să mă 
fi văzut pe fereastră, aşa că sun oricum la ușă. 


— Sper că nu te deranjează dacă nu te invit înăuntru, zice Edward când 
deschide uşa. 


Cu ciuful lui de păr alb îngrijit aranjat într-o parte şi cu ochii lui albaştri 
neumbriţi de vârstă, e încă un bărbat chipeș. 


— Nu ne-am simţit bine şi n-am vrea să iei şi tu ceva de la noi. 

— Ah, îmi pare rău, zic, scuzându-mă că i-am deranjat. Vă pot ajuta cu ceva? 
Edward scutură din cap. 

— Vom fi ca noi peste câteva zile. A fost doar o gripă uşoară. 

— Ne pare rău că n-am putut ajunge la petrecerea voastră, zice Lorna, 
apărând în spatele lui şi aranjându-şi jenată tunsoarea îngrijită — cu părul la 


fel de alb ca al soţului ei. V-aţi distrat? 


— Da, foarte bine, mulţumesc, mă opresc şi amândoi îmi zâmbesc expectativ. 
Dar a fost ceva straniu, zic. Am descoperit mai devreme că unul dintre 
bărbaţii care şi-au făcut apariţia la petrecerea noastră n-ar fi trebuit să fie 
acolo. 


— Cum aşa? zice Edward. 


— Am crezut că era Tim de la numărul 9, explic. Însă l-am văzut pe Tim mai 
devreme şi mi-am dat seama că m-am înșelat. Așa că acum sunt curioasă să 
aflu cine era. Leo îşi face griji şi se întreabă dacă n-ar trebui să sunăm la 
poliţie. Însă sunt sigură că există o explicaţie simplă, zic repede, deoarece 
chipul Lomei a devenit la fel de alb ca părul său. 


Ea ridică o mână şi o duce la şiragul de perle din jurul gâtului său. 
— A zis că era un prieten de-al vostru. 


Vocea ei e ciudat de gâtuită şi pentru o clipă îmi fac griji că strânge prea tare 
de şiragul de perle. 


— Şi că nu răspundeaţi la interfon. De aceea l-am lăsat să intre. 


Confuzia de pe chipul lui Edward se transformă iute în şoc. Se zgâieşte la 
nevastă-sa, ca şi cum nu i-ar veni să creadă ce a făcut. Acum, Lorna e roşie la 
față ca un rac. 


— Îmi pare atât de rău, nu mi-am dat seama că invitaserăţi doar vecini de- 


aici. 


— E în regulă, o liniştesc eu repede. De fapt, e o uşurare că am aflat cum a 
intrat. Dar îmi poţi spune cu exactitate ce a zis? 


— A zis că fusese invitat la petrecerea de la numărul 6, însă că, probabil, nu 
auzeaţi interfonul din cauza zgomotului. 


— Ne-a pomenit numele? 
Ea stă o clipă pe gânduri. 


— Nu, a spus doar că merge la un pahar, la numărul 6. N-am mai lăsat pe 
nimeni înainte să intre fără să verific mai întâi. Nu-mi dau seama de ce am 
făcut așa de data asta. 


Se uită cu vinovăţie la Edward, iar el încuviinţează, confirmând că e prima 
dată când soţia sa s-a comportat cu atâta nesăbuinţă. 


— Sunt sigură că totul e în regulă, spun din nou. 
— Anunţă-ne dacă afli cine a fost, zice Edward, închizând deja uşa. 
— Vă voi anunţa. 


Au mai rămas de întrebat doar Eve şi Will. Mă uit pe aleea lor; maşina lui 
Eve e acolo, aşa că mă îndrept spre casa lor. 

Eve, care toacă o legătură de frunze de coriandru, se oprește şi se întoarce 
către mine, cu cuțitul în mână. 


— Nu-şi aminteşte nimeni de el? 

Scutur din cap cu frustrare. 

— Am dat ocol în tot Cercul. Tu şi Will sunteţi ultima mea speranţă. 
— Ziceai că era înalt? 

— Da, mai înalt decât Tim. 

— Şi a zis că era Tim? 


— N-a zis nici că era, nici că nu era. Eu am presupus că era, fiindcă am vorbit 
că vine ori el, ori Maria. Singurul lucru pe care-l ştiu este că el nu-i de-aici, 
din Cerc. 


Eve lasă cuțitul jos şi-şi şterge mâinile cu un prosop. 
— Mie mi se pare un musafir nepofitit, zice ea râzând. 
— Nu trebuie să fii atât de veselă în privinţa asta. 


— Scuze. Doar că într-un fel îi admir pe musafirii nepoftiţi, mai ales dacă 
reuşesc să plece cu vreun lucru de valoare. 


Se uită la mine. 


— Aşa a făcut? 


— Nu, dar nu asta e ideea. Noi nu l-am invitat, aşa că n-ar fi trebuit să fie 
acolo. 


— Eu şi Will am fost odată la o nuntă neinvitaţi, zice ea. A fost minunat. 
Eram la un hotel şi beam ceva şi eram înconjurați de un mare alai de nuntă — 
trebuie să fi fost cel puţin 200 de musafiri. Apoi a venit cineva şi a chemat pe 
toată lumea să se servească de la bufetul enorm. Era vară şi i-am văzut pe 
oameni afară ducându-şi farfuriile la nişte mese acoperite cu feţe de masă 
albe, instalate pe peluză. Am stat şi i-am privit o vreme şi părea o treabă 
foarte relaxată; nu erau locuri stabilite dinainte, oamenii se aşezau pur şi 
simplu unde doreau. Aşa că ne-am aşezat la coadă, ne-am umplut farfuriile şi 
am luat loc la o masă cu trei cupluri în vârstă. 


— Nu pot să cred! 


— Ba da. Nu ne-am simţit aiurea, deoarece ei păreau bucuroşi că noi 
ocupaserăm locurile de la masa lor. Când ne-au întrebat cât de bine îi 
cunoşteam pe mire şi pe mireasă, am zis, aproape sincer, că nu foarte bine. S- 
a dovedit că nici ei nu-i cunoşteau prea bine. Erau vecini cu părinţii miresei 
şi, cumva, au lăsat să se înţeleagă că fuseseră invitaţi doar din politeţe, 
deoarece erau vecini, nicidecum prieteni buni. lar noi cu siguranţă le-am 
animat seara, aşa că n-am simţit că am făcut ceva rău. Şi, în plus, ne era 
foame şi eram foarte tineri. Probabil că acum n-am mai face-o. 


— N-aş fi niciodată suficient de curajoasă să sparg o nuntă, zic. Dar bărbatul 
nostru misterios... care să fi fost motivul pentru care a venit neinvitat la 
petrecere? Poate să mănânce un cârnat în foitaj şi câteva chipsuri, însă el nici 
măcar asta n-a făcut, fiindcă nimeni nu-şi aminteşte să-l fi văzut în grădină. 
L-am zărit luându-şi un pahar cu apă de la chiuveta din bucătărie, dar mă 
îndoiesc că setea l-a mânat să vină la noi neinvitat. 


— Eşti sigură că n-a dispărut nimic? 


— Destul de sigură. Nimic important, în orice caz. Bijuteriile şi cărţile mele 
de credit erau încă acolo când am verificat şi din casă nu pare să lipsească 
nimic. N-avem nimic, oricum, nimic de valoare. 


— A fost la etaj? 


— Da, dar doar pentru că m-am oferit să-i arăt modificările pe care le-am 
făcut. 


Eve se opreşte şi-şi trece mâna peste frunte. 
— Ai stat tot timpul cu el? 


— Da, dar cred că putea urca din nou când eu eram afară. Leo e foarte 
supărat, fiindcă are nişte chestii confidenţiale de la serviciu în birou. 


Eve ridică cuțitul şi se întoarce la coriandru. 


— Îl voi întreba pe Will dacă-şi aminteşte de vreun străin de la petrecerea 
voastră. Soseşte imediat. Ai mâncat? Vrei să rămâi la noi la cină? 


Mă ridic fără prea mare tragere de inimă. 


— E drăguţ din partea ta, miroase delicios. Dar mai bine mă duc să-l sun pe 
Leo. Şi să mă mai uit o dată prin casă, să mă asigur că nu lipseşte nimic. 


Verific dacă tabletele, computerele şi lucrurile noastre 
de valoare sunt la locul lor, însă, înainte de a apuca să-l 
sun pe Leo, îmi telefonează Ginny. 


— Cum a fost petrecerea? întreabă ea. 


— Destul de mişto. Am reuşit să cunosc pe aproape toată lumea din Cerc. 
Lucrul cel mai bun este că sunt destule cupluri care par de aceeaşi vârstă cu 
noi. Eve şi Will sunt mai tineri, însă ceilalţi par să aibă în jur de 39-40 de ani. 
Data viitoare când veţi veni, tu şi Mark, îi voi invita la noi ca să-i cunoaşteţi 
şi voi. 


Fac o pauză. 


— Am reuşit să-mi fac şi o duşmancă, totuşi. 


— Ah, da? 


— Nu-i chiar o duşmancă, însă nu pare să mă placă prea tare. O roşcată 
frumuşică pe nume Tamsin. Cred că-şi închipuie că am de gând să intru cu 
forţa în grupul ei de amice. E prietenă cu Eve şi, pentru că Eve locuieşte 
alături, îşi face griji că o să ne vânzolim toată ziulica una pe uşa alteia. 


— Sper să fii puţin atentă la prieteniile deja existente, zice Ginny. Mai ales 
într-o comunitate mică, aşa cum e Cercul. 


— O spui de parcă ar fi o sectă. 

— Poate chiar este, şopteşte ea pe un ton dramatic. 

Glumeşte, dar asta nu mă împiedică să nu mă las cuprinsă de un fior. 

— Toată lumea părea interesată de modificările pe care le-am făcut la etaj. 
— Nu mă surprinde. E foarte frumos. Leo chiar a făcut treabă bună. 

— Dar tu, cum a fost weekendul tău? 

— Mark a fost la o partidă de golf cu Ben, deci a fost senzaţional. 


Râd. Ginny şi Mark lucrează împreună, deci sunt împreună 24 de ore din 24 
şi Ginny încearcă să-l trimită pe Mark la golf în fiecare weekend, ca să aibă 
timp şi pentru ea. Aşa că se bazează pe Ben, care, pe lângă faptul că e un 
agent imobiliar extraordinar, e şi un excelent jucător de golf. 


— Şi asta va deveni un obicei săptămânal? 


— Sper, zice Ginny cu înflăcărare. Habar n-ai ce bine e să fii câtva timp 
singură acasă. 


— Ba ştiu cam mult, în ultima vreme. 
— O să fie OK după ce te acomodezi. 


— Sper. 


Nu vreau să par abătută, însă Ginny sesizează imediat. 
— E totul în regulă? 


— Îmi doresc foarte tare să încep să-mi fac prieteni aici, dar Leo crede că n- 
ar trebui să ne grăbim. N-a fost prea încântat când am invitat oameni la noi la 
un pahar, să ne cunoaștem. Apoi am lăsat să intre în casă un musafir nepoftit, 
aşa că nu e mulțumit deloc de mine zilele astea. 


— Oo, spune-mi mai mult. M-ai făcut curioasă! 


li povestesc despre bărbatul cu care nimeni nu-şi aminteşte să fi discutat şi, 
cu cât vorbesc mai mult despre el, cu atât mă simt mai aiurea. 


— Scuze, Ginny, dar chiar trebuie să-l sun pe Leo, zic. Să-i spun măcar cum 
a intrat musafirul nepofitit. 


— Nicio problemă. Pupă-l din partea mea. 


Il sun pe Leo şi îi transmit ce mi-a zis Lorna. 


— Păi, o parte din mister e rezolvată, zice el. Dar tot nu ştim de ce a venit. 
Oftează iritat. 
— Chiar nu-mi vine să cred că le-ai arătat oamenilor casa. 


— Scuze, zic cu vinovăţie. Dar toate dosarele clienţilor tăi sunt încuiate în 
fişet, nu-i aşa? adaug, întrebându-mă dacă acesta e motivul real pentru care el 
continuă să fie atât de supărat. 


— Nu asta-i ideea. 
— Crezi că e posibil să aibă legătură cu munca ta, atunci? 


— Sunt consultant, nu spion. 


In vocea lui se simte enervarea. 
— Uite ce e, nu vreau să-ţi faci griji, dar ai cheile? 
— Sunt în geantă. De ce? 


— Nimic, doar că... ei bine, ştii că am auzit pe cineva în casă noaptea trecută? 
Mă întrebam dacă e posibil să aibă vreo legătură cu musafirul nostru nepoftit. 


Simt un fior de îngrijorare. 
— Credeam că am ajuns împreună la concluzia că n-a fost nimeni aici. 


— Ştiu. Şi dacă ai cheile, e totul în regulă. Eu le am pe ale mele şi sunt 
singurele două seturi de chei aflate în casă în timpul petrecerii, aşa că nu e ca 
şi cum ar fi dispărut unul dintre ele. 


— Şi avem o încuietoare încastrată pe partea interioară a uşii de la intrare, aşa 
că nu poate intra nimeni, oricum, subliniez eu. Doar dacă nu cumva ai uitat s- 
o încui înainte de a merge la culcare? 


— Nu, nu cred. Dar asigură-te că o încui la noapte, Alice. Şi mai întreabă în 
stânga şi-n dreapta, da? Trebuie să aflăm cine e acel bărbat. 


— Aşa voi face. 


Dar nu mai am pe cine să întreb. Bărbatul misterios a dispărut la fel de uşor 
cum a şi apărut. 


Capitolul 8 


Îmi strâng pernele şi pătura şi le duc la etaj, uşor jenată că am rămas în birou 
în ultimele două nopţi. Însă când a trebuit să mă duc la culcare luni seara, n- 
am putut dormi singură în dormitor. Nu numai din cauză că Leo credea că 
fusese cineva în casă cu o noapte înainte, ci şi pentru că ştiam că avusesem 
un musafir nepoftit. Pentru că mă simţeam mai în siguranţă la parter, am 
desfăcut canapeaua extensibilă şi am dormit acolo. 


Fac patul din nou, fiindcă nu pot dormi la parter la infinit, şi mă duc la 
şifonier să-mi iau o pereche de blugi. În timp ce-i iau de pe raft, îmi văd 
rochia albă cu bretele, cea pe care am vrut s-o port luni, înghesuită între alte 
două rochii. O scot, bucuroasă că am găsit-o. Dacă îmi pun un cardigan, o pot 
purta astăzi. În timp ce o îmbrac, parfumul plăcut de detergent pudră îmi 
gâdilă nările; în ciuda faptului că am purtat-o la petrecere, încă pare proaspătă 
şi curată. 


Poştașul vine în timp ce-mi iau micul-dejun, aducându-mi un exemplar al 
romanului pe care trebuie să-l traduc din italiană în engleză. Îmi place să 
citesc cărţile de două ori înainte de a începe să le traduc, făcând însemnări, 
aşa că o iau cu mine în birou şi mă ghemuiesc pe canapea, bucuroasă că voi 
putea să mă întorc la programul meu de lucru obişnuit de la ora 9:00 la ora 
7:00 seara, patru zile pe săptămână. Până acum, îmi luam vinerea liber, astfel 
încât să am trei zile de weekend. Dar pentru că Leo lucrează vineri de acasă, 
am de gând să-mi iau liber în zilele de joi. 


La început îmi vine greu să mă concentrez, fiindcă mă gândesc doar la 
musafirul nepoftit, întrebându-mă dacă voi afla vreodată cine este. Şi, cel mai 
important, de ce a apărut, fiindcă asta mă frământă cel mai tare. 


Spre sfârşitul dimineţii, după ce am citit deja câteva capitole, aud voci afară, 
în stradă. Inchid cartea, trec prin camera de zi şi, de la fereastră, o văd pe Eve 


în faţa micii porţi din fier forjat care duce către piaţetă, stând la taclale cu 
Tamsin şi cu Maria. Acestea, judecând după numeroasele sacoşe pe care le 
cară, par să se fi întors de la magazinele din zonă. Privesc cu invidie în timp 
ce ele râd de ceva ce le povesteşte Eve. Mă izbeşte un val de singurătate; 
vreau atât de tare să fac parte din acel grup, încât, înainte să mă pot stăpâni, o 
zbughesc afară ca să mă alătur lor. 


Parcurg aleea şi aştept să treacă o furgonetă de la supermarket. Aceasta se 
opreşte în faţa casei Lornei şi a lui Edward. Traversez strada în urma sa, 
fluturând din mână înspre Edward, care iese din casă. Cele trei femei nu mai 
râd, ci se strâng laolaltă, aşa cum se adună oamenii când vorbesc despre ceva 
serios, ceva secret. Am picat prost. Nu vreau să le întrerup — însă e prea 
târziu. Maria m-a văzut. 


— Mă surprinde că nu pare s-o deranjeze, zice Tamsin când mă apropii. 
— Încep să mă întreb dacă chiar ştie, replică Eve. 

— Bineînţeles că ştie, zice Tamsin pe un ton dispreţuitor. 

Maria ridică veselă privirea şi îmi dau seama că discutau despre mine. 
— Bună, Alice, ce mai faci? 

— Bine, mulţumesc, zic zâmbindu-i. 


Eve şi Tamsin se întorc repede. Poartă amândouă ochelari de soare şi mă simt 
şi mai intimidată de această barieră vizuală dintre noi. 


— Alice! strigă Eve, de parcă nu m-a văzut de luni întregi. 


Îşi ridică ochelarii pe creştet şi tunsoarea ei băieţească se separă de-o parte şi 
de alta a capului. 


— Ce ai mai făcut? 
— Citeam. V-am auzit vocile şi m-am gândit să fac o pauză. 


— Ce citeşti? 


— O carte pe care trebuie s-o traduc. 
— În ce limbă? întreabă Maria. 

— În engleză, din italiană. 

— Impresionant. 


— Bunica lui Will este italiancă şi el încearcă să mă înveţe limba, ca să pot 
sta de vorbă cu ea, fiindcă nu vorbeşte deloc engleza, zice Eve. Nu mă 
descurc deloc cu italiana. 


— Ar trebui să încerci rusa. Mi-a luat ani buni până am fost în stare să fac 
conversaţie. 


Eve se uită admirativ la Maria. 
— Nu ştiam că vorbeşti rusa. 
— O vorbesc, însă nu foarte bine. Nu fluent sau ceva de genul ăsta. 


Mă întorc spre Tamsin, dându-mi seama că ea nu spusese nimic. Astăzi 
poartă nişte blugi albastru-deschis şi un tricou portocaliu care pe orice altă 
roşcată ar arăta ciudat. Pe ea, arată senzaţional. 


— Şi tu? Vorbeşti vreo limbă străină? 
— Nu. 

Vocea ei e tăioasă. 

— OK. 


E posibil să nu mă placă, însă se poartă la limita grosolăniei. O cercetez din 
priviri. E incredibil de frumuşică, însă pare mereu tristă. Deodată, îmi doresc 
să aflu mai multe despre aceste trei femei. 


— Mă întrebam, aţi vrea să intraţi să bem o cafea în loc să stăm în stradă? 
Doar dacă nu aveţi altă treabă. 


— Eu n-am! spune Eve. 

— Azi nu am nimic de făcut, zâmbeşte Maria. 

— Nici eu, aşa că ar fi minunat. 

— Eu nu pot. 

Tamsin ridică braţele pentru a ne arăta plasele de cumpărături. 


— Trebuie să plec şi să aranjez toate astea. Dar mă văd cu voi două mai 
târziu. 


Ştiu că n-ar trebui s-o iau ca pe ceva personal. Insă exact asta fac. 


După jumătate de cafea băuta, mi-am făcut o imagine 
reală despre noile mele vecine. Eve şi Will se cunosc de 
20 de ani şi acum au 31. 


— Ne-am întâlnit la cercul de teatru al şcolii, explică Eve. El nu voia să vină 
la început, pentru că erau numai fete. Dar, pentru că eram prieteni, a început 
să mă însoţească şi, brusc, toată lumea şi-a dat seama că avea un talent 
extraordinar. Doar că n-a vrut să facă nimic în direcţia asta până nu l-am 
convins eu să dea o audiție la Academia Regală de Artă Dramatică! — şi a 
fost de acord doar fiindcă i-am spus că nu mai ies cu el dacă nu face asta. 


— Imi place povestea asta, zice Maria. Eu şi Tim ne-am cunoscut la 
universitate, când duceam amândoi sacii de gunoi la pubelă. 


Maria şi Tim au aproape 40 de ani. Tim este psiholog calificat, lucrând cu 
jumătate de normă în timp ce-şi face o specializare în psihoterapie, iar Maria 
e logopedă şi munceşte patru zile pe săptămână până când Luke, fiul lor cel 
mic, va merge la creşă. 


— Lucrez în fiecare zi cu excepţia zilei de miercuri, explică ea. E 


nemaipomenit să ai o zi liberă în mijlocul săptămânii. Înseamnă că pot să 
merg la yoga cu Eve şi cu Tamsin şi să-i iau pe copii de la şcoală după aceea. 
Tim e cel care-i duce şi-i ia de la şcoală în celelalte zile. 


— Nici eu nu lucrez miercurea, zice Eve. Dacă aş lucra, n-aş vedea-o 
niciodată pe Maria. 


Imi schimb în minte ziua liberă — nu mai e joi, e miercuri. Cursul de yoga 
pare distractiv. 


— Ce haios, miercuri e şi ziua mea liberă, zic zâmbind. 


Întreb despre Tamsin şi Connor. Au aceeaşi vârstă ca Maria şi Tim şi, după 
cum deja ştiu de la Leo, Connor vinde whisky de calitate superioară unor 
clienţi bogaţi. Tamsin, care a fost model — nu e nicio surpriză aici —, este 
acum casnică. 


— E şi foarte bună la matematică, zice Maria. 


E îmbrăcată din cap până-n picioare în negru şi, cu părul ei negru, arată 
incredibil de bine. 


— Face nişte cursuri online şi, după ce-şi ia examenele, va deveni contabilă. 
— Uau, spun impresionată. Mi-ar plăcea să mă pricep la matematică. 


— Deci, ai mai aflat ceva despre bărbatul misterios? întreabă Eve, întinzând 
mâna după un biscuit. 


— Nu, încerc să nu dau voie acestui lucru să mă tulbure, însă regret cel mai 
mult efectul pe care faza a avut-o asupra Lornei, fiindcă ea l-a lăsat să intre. 
A supărat-o foarte tare. 


— Mare păcat. 
Îngrijorarea îi şterge lui Eve zâmbetul de pe faţă. 


— Ea şi Edward n-au nevoie de şi mai mult stres în viaţa lor. Ştii de fiul lor? 
A fost ucis în Irak. Era singurul lor copil, ceea ce, într-un fel, înrăutățește şi 


mai mult lucrurile. 
— Ce îngrozitor! zic şocată. Trebuie să fi fost groaznic pentru ei. 


— Locuiau pe coastă — în Bournemouth, cred —, dar s-au mutat aici acum 
trei ani, zice Maria, continuând povestea. Lorna mi-a spus că, pe măsură ce 
trecea timpul, amintirile îi deprimau și mai mult şi și-au dorit un nou început. 
Au ales Londra, fiindcă le plăcea să meargă la teatru şi să viziteze muzee şi, 
din cauza vârstei lor înaintate, li s-a părut dificil să se tot ducă și să se tot 
întoarcă de la Bournemouth. Şi le-a mers bine o vreme, erau foarte sociabili 
şi ieşeau destul de des, aşa cum plănuiseră. Însă, după un timp, povestea cu 
moartea fiului lor i-a ajuns din urmă şi au devenit aproape nişte pustnici. E 
foarte trist, fiindcă acum nu se mai duc nicăieri, nici măcar la cumpărături. 
Primesc totul prin curier, chiar şi hainele. De parcă şi-ar fi pierdut toată 
încrederea. 


— Sau dorinţa de a trăi, zic încetişor. 


Le surprind schimbând între ele o ocheadă stânjenită şi hotărăsc să mă 
destăinui. 


— Ştiu cum e să pierzi pe cineva drag. Părinţii şi sora mea au fost ucişi într- 
un accident de maşină când aveam 19 ani. După asta, mi-am pierdut şi eu, o 
vreme, cumva, dorinţa de a mai trăi. 


— Oh, Alice, e îngrozitor, zice Eve, întinzând mâna înspre a mea. Imi pare 
atât de rău. 


— Sora mea avea doar 22 de ani. Fusese în vacanţă în Grecia cu iubitul ei şi 
părinţii mei se duseseră s-o ia de la aeroport. 


— Nici nu-mi pot imagina cum trebuie să fi fost. 
Ochii Mariei sunt plini de empatie. 
— Cum ai făcut faţă acestei nenorociri? 


— M-am gândit la bunicii mei. A trebuit să fiu puternică de dragul lor şi ei au 
trebuit să fie puternici de dragul meu. Ne-am susţinut unii pe alţii. 


În timp ce umplu din nou cănile cu cafea, sunt în secret bucuroasă că Tamsin 
nu ni s-a alăturat. De aceea, atunci când Maria pomenise de cursul de yoga, 
n-am spus nimic ca să nu creadă că de-abia aşteptam invitaţia de a veni și eu, 
cu toate că mi-ar plăcea. Nu vreau s-o irit şi mai mult pe Tamsin. Oricum, 
Leo m-a avertizat să nu mă grăbesc cu legarea de noi prietenii. 


— Îmi pare rău, Alice, dar trebuie să plec, zice Maria, trezindu-mă la 
realitate. Cursul de yoga e la ora 14:00 şi trebuie să fug acasă să-mi trag 
colanţii pe mine. Eve, ne întâlnim afară. 


— E ritualul nostru de miercuri, explică Eve, după plecarea Mariei. Avem 
cursul de yoga, apoi merg cu Tamsin şi cu Maria să-şi ia copiii de la şcoală. 
Dacă vremea e frumoasă, ne oprim în piaţetă, ca să se joace copiii. Apoi 
mergem acasă la una dintre noi ca să bem un ceai. 

— Sună nemaipomenit, zic pe un ton melancolic. 

Eve deschide gura şi, preţ de o clipă, cred că vrea să mă roage să vin şi eu. 
— Ai mai făcut vreodată yoga? întreabă ea în schimb. 

— Niciodată. 

li zâmbesc cu precauţie. 


— Poate o să vin și eu în ianuarie, când începe noul trimestru. 


Eve pleacă, iar eu privesc din biroul lui Leo cum ea şi Maria traversează 
piaţeta ca să se întâlnească cu Tamsin. A fost o pauză plăcută şi mă bucur să 
mă întorc la cartea pe care trebuie s-o citesc. Sunt atât de absorbită de 
poveste, încât, în momentul când se aude soneria, tresar speriată. Închid 
cartea repede, sperând să fie Eve, care să mă roage să vin cu ele în piaţetă. 
Arunc o privire la ceasul de pe telefonul mobil; nu poate fi Eve, încă nu e ora 
15:00, deci nu şi-au terminat încă şedinţa de yoga. Poate-i Lorna sau Edward. 


Îmi vâr telefonul în buzunarul de la spate şi deschid uşa. 


Musafirul are capul întors înspre piaţetă, însă n-am cum să mă înşel în 


privinţa lui. Instinctul îmi spune să-i trântesc repede uşa în nas. Asta și fac, 
dar nu ratez expresia uluită pe care o capătă în timp ce-şi întoarce chipul către 
mine. Mă trag înapoi și inima îmi bate cu putere. De ce s-a întors? 


Soneria se aude din nou. Fac un salt înainte şi pun lanţul la uşă. 
— Domnişoară Dawson? 

Vocea lui se aude prin uşă. 

— Dacă nu pleci, sun la poliţie, zic pe un ton tăios. 


— Sper, sincer, să nu faceţi asta. Domnișoară Dawson, numele meu e 
Thomas Grainger, sunt detectiv particular şi anchetez o eroare judiciară. 
Fratele clientei mele a fost acuzat de o crimă pe care n-a comis-o. 


— Nu-mi pasă, tot o să sun la poliţie. Ai intrat ilegal în casa mea sâmbăta 
trecută! 


— De fapt, chiar dumneavoastră m-aţi invitat. 

— Doar pentru că am presupus că erai cineva pe care-l invitasem! 
— M-aţi întrebat dacă sunt Tom, doar că nimeni nu-mi spune aşa. 
— Am zis Tim! 

— Nu sunt sigur că veţi putea demonstra asta într-o sală de judecată. 
Se simte că zâmbeşte, așa că las puţin garda jos. 


— V-aş putea ruga să deschideţi uşa? Chiar trebuie să vorbesc cu 
dumneavoastră şi nu pot avea o conversaţie printr-o bucată de lemn. 


Fără prea mare tragere de inimă, deschid uşa, însă păstrez lanţul la locul său. 
E] se uită la mine prin deschizătură, îndoindu-şi genunchii, astfel încât să-i 
pot vedea faţa. În spatele lui, strada este pustie. 


— Mulţumesc. 


Scoate o carte de vizită din buzunarul interior al sacoului şi mi-o întinde. 


— După cum am spus, sunt detectiv particular şi investighez uciderea Ninei 
Maxwell. 


Nu iau cartea de vizită, nu pot. Numai la auzul numelui simt că ameţesc. Cred 
că a avut loc acum mai bine de un an, însă nu voi uita niciodată acea crimă, 
fiindcă pe sora mea o chema tot Nina. 


Mereu e la fel. Dacă întâlnesc vreo femeie pe nume Nina, îmi doresc în mod 
automat să devin prietena ei. Dacă citesc ceva despre vreo femeie pe nume 
Nina, povestea îmi pătrunde în inimă. Așa de mult mă afectează moartea 
surorii mele mai mari, pe care am idolatrizat-o. Ea continuă să trăiască în 
existenţele altor femei pe care le cheamă Nina. 


Am nevoie de câteva clipe ca să mă detaşez de amintirile care-mi invadează 
creierul. 


— Nina Maxwell? zic. Nu înţeleg. Ce are uciderea ei de-a face cu mine? 
Se încruntă vag. 

— Nimic, în afară de faptul că s-a întâmplat aici. 

Mă zgâiesc la el prin deschizătură. 

— Cum adică... aici, în Cerc? 

El se încruntă și mai tare. 

— Nu, aici, în această casă. 

Scutur din cap. 


— Nu. Trebuie să fie o greşeală. N-a locuit aici, în această casă. Am fi ştiut 
dacă a locuit, agentul imobiliar ne-ar fi informat. 


— Nu sunt sigur... 


— Îmi pare rău, zic, întrerupându-l și detestând felul în care mă face să mă 
simt. Aţi făcut o greşeală. Poate Nina Maxwell a locuit într-adevăr undeva, în 
Cerc, însă nu putea locui aici. Noi n-am fi cumpărat casa dacă aici ar fi avut 
loc o crimă. Şi am fi ştiut, fiindcă agentul imobiliar ne-ar fi spus. 


Incep să împing uşa pentru a o închide, însă el mă priveşte direct în ochi. 


— Mă tem că nu-i nicio greşeală, domnişoară Dawson. Nina Maxwell a trăit 
aici. 


Face o pauză. 


— Şi tot aici a şi murit. 

Pentru a doua oară în câteva minute, îi trântesc individului uşa în nas. Imi 
tremură picioarele, aşa că mă aşez pe scară. 


— Îmi pare rău. 

Tresar când îi aud vocea de dincolo de uşă. Credeam că plecase. 
— Ştiu că trebuie să fie șocant. 

— Pleacă de-aici sau chem poliţia, zic furioasă. 


— În regulă, plec acum. Însă vă pot ruga ceva? În primul rând, căutaţi crima 
pe Google. Şi, în al doilea rând, sunaţi-vă agentul imobiliar şi întrebaţi-l de ce 
n-a dezvăluit aceste detalii atunci când aţi cumpărat casa. 


Se aude un foșnet — tipul a băgat cartea de vizită în cutia poştală. 


— Dacă vă simţiţi în stare să vorbiţi din nou cu mine, vă rog să mă contactaţi 
la acest număr de telefon. Atât eu, cât şi clienta mea v-am fi foarte 
recunoscători. 


Paşii săi se îndepărtează. Ţintuită pe scară de o groază insidioasă, nu mă pot 
clinti. Dacă-i adevărat? Scot telefonul mobil din buzunar şi tastez „Uciderea 
Ninei Maxwell“ în motorul de căutare. Mă uit pe ecran unde apar mai multe 
link-uri ale unor articole din ziare. Îl deschid pe primul, datat 21 februarie 
2018, şi văd o fotografie a unei femei drăguţe şi blonde, cu ochii căprui 
surâzători şi cu un lanţ de aur de-abia vizibil în jurul gâtului. Recunosc 
fotografia; a fost peste tot în media în săptămânile de după crimă. Cu sufletul 


la gură, derulez articolul de dedesubt. 


O femeie de 38 de ani a fost ucisă la Londra. Poliţia a fost chemată la o casă 
din Cerc, o reşedinţă exclusivistă de lângă parcul Finsbury, în jurul orei 
21:30, seara trecută, unde a fost descoperit trupul neînsufleţit al Ninei 
Maxwell. 


O senzaţie de greață îmi strânge stomacul. Mă forţez să recitesc articolul, 
ochii rămânându-mi aţintiţi asupra cuvântului „Cerc“, în speranţa deşartă că, 
dacă mă voi holba la el destul de mult, acesta va dispărea. Însă nu dispare şi, 
cu toate că nu se menţionează numărul proprietăţii, posibilitatea ca Nina 
Maxwell să fi fost omorâtă aici, în casa în care locuiesc, este una înfiorătoare. 
O amintire de la momentul crimei îmi revine în minte — o casă înconjurată 
cu benzi de protecţie, cu multe buchete de flori aşezate în semn de omagiu 
postum pe trotuar. Aceasta să fi fost oare? 


Mă ridic de pe scară, înşfac cheile şi deschid uşa de la intrare, temându-mă 
că-l voi găsi pe detectivul particular în prag. Din fericire, nu mai e acolo. Nici 
el, nici altcineva. les din casă, simţindu-mă îngrozitor de vulnerabilă. Dar nu 
pot sta înăuntru, mai ales acum. 


Traversez strada, deschid poarta către piaţetă şi mă trântesc pe cea mai 
apropiată bancă, încă ameţită. Nu ştiu de ce mă simt ameninţată. Thomas 
Grainger a fost foarte drăguţ în ambele dăţi când am vorbit cu el. Nu 
persoana lui mă sperie, îmi dau seama, ci ceea ce mi-a povestit. Cum de el 
ştie că o crimă a fost comisă în casa în care locuim eu şi Leo, iar noi nu? Cum 
se face că Ben nu i-a spus lui Leo? 


Găsesc detaliile de contact de la Redwoods, agenţia imobiliară, şi sun. 
— Pot vorbi cu Ben, vă rog? întreb, încercând să-mi ascund agitația. 
— Mă tem că lipseşte câteva zile, îmi răspunde o femeie. 

Pare oarecum plictisită. 


Mi se îneacă corăbiile. 


— Când se va întoarce? 
— Luni. Vă pot ajuta? Sunt Becky, lucrez cu Ben. 


Ezit, tentată s-o întreb dacă ştie ceva despre o crimă petrecută în casa pe care 
Leo a cumpărat-o prin ei. Cei care care lucrează la agenţie ar trebui să 
cunoască istoricul unui imobil dacă acesta ar include o moarte recentă şi 
violentă, nu-i aşa? 


— Numele meu e Alice Dawson, zic, hotărâtă să merg mai departe. 
Partenerul meu, Leo Curtis, a cumpărat de curând o casă în Finsbury cu 
ajutorul lui Ben — numărul 6, din complexul rezidenţial Cercul. Mă 
întrebam... am auzit un zvon că s-a întâmplat ceva în casă, anul trecut în 
februarie. Cineva mi-a zis că a murit o femeie acolo sau ceva de genul acesta. 


N-am destul curaj să rostesc cuvântul „ucisă“. 

Urmează o pauză lungă care nu-mi place. 

— Mi-e teamă că va trebui să vorbiţi cu Ben, domnişoară Dawson. 
— Exact asta vreau să fac. Îmi puteţi da numărul său mobil, vă rog? 


— Îmi pare rău, nu pot face asta. Insă îl pot ruga să vă sune de îndată ce se 
întoarce, luni. 


— Da, chiar vă rog. 


Închid, simțind cum îmi dau lacrimile. Mă frec cu furie la ochi, însă nu pot 
pune capăt nicicum groazei crescânde la gândul că noua noastră casă a fost 
scena unei crime. Poate că Becky n-a confirmat, însă nici n-a negat 
informaţia. Furia începe să se acumuleze în mine. Cum e posibil ca Ben să ne 
fi ascuns o astfel de informaţie? I-a spus lui Leo că locuinţa era mai ieftină 
decât preţul pieţei fiindcă stătuse neocupată mai bine de un an. Leo probabil 
că a întrebat de ce, iar Ben trebuie să-l fi minţit sau să nu-i fi oferit vreun 
răspuns. Leo va fi devastat. Dacă-i adevărat, va trebui să începem din nou să 
ne căutăm o casă. 


Mintea mea o ia razna — Leo va scoate din nou casa pe piaţă şi ne vom muta 


temporar cu chirie, în timp ce vom căuta altă locuinţă. Sau, şi mai bine, ne 
vom muta înapoi în căsuţa mea. Înăbuş repede mica scânteie de fericire pe 
care mi-o aduce gândul de a mă întoarce în Harlestone. Pare nepotrivit în 
contextul crimei şi, în orice caz, căsuţa mea e închiriată timp de alte cinci 
luni. 


Vreau — trebuie — să vorbesc cu Leo, însă, când îi formez numărul, intră 
mesageria vocală. Aştept câteva minute, apoi încerc iar, însă tot nu răspunde. 
Vreau atât de tare să aflu adevărul, încât decid să sun din nou la agenţia 
imobiliară şi să insist să mi se dea numărul de mobil al lui Ben. Însă atunci 
îmi trece ceva prin minte. Dacă nu era obligat să-i spună lui Leo despre 
crimă? Deschizând iarăşi motorul de căutare, tastez Agenţii imobiliari trebuie 
să facă publică o crimă care are loc pe o proprietate? Apare un articol 
folositor, însă, în timp ce încep să-l citesc, optimismul mi se transformă în 
disperare. Se pare că, deşi majoritatea agenţilor imobiliari menţionează acest 
aspect, nu există nicio obligaţie legală în acest sens. 


Şocată, mă las pe spate. Nu pot să cred că Ben a fost atât de lipsit de 
scrupule. Chiar dacă nu era forţat de lege să-i spună lui Leo, cum rămâne cu 
obligaţiile morale? Ne-a fost recomandat de Ginny şi de Mark, el şi Mark au 
devenit prieteni. Trebuie să-i previn în legătură cu Ben. 


li trimit lui Ginny un mesaj: Poţi vorbi? Ginny, pentru că e Ginny, îşi dă 
seama din acele cuvinte puţine că e ceva în neregulă şi mă sună imediat. 


— Alice, ce ai păţit? Eşti OK, Leo e OK? 


— Da, amândoi suntem bine. Dar, Ginny, am nevoie de sfatul tău. De fapt, 
trebuie să vorbesc cu Ben. Ai cumva numărul lui de mobil? 


— Mark îl are. De ce, e vreo problemă cu casa sau ceva de genul ăsta? 
Tresar uimită. 
— De unde ştii? 


— Nu ştiu nimic. 


Ginny pare nedumerită. 


— Dar dacă vrei numărul lui Ben, trebuie să aibă legătură cu casa, fiindcă 
altminteri de ce ai vrea să stai de vorbă cu el? 


— Da, e în legătură cu casa. Tocmai am aflat că o femeie a fost omorâtă aici, 
la numărul 6. 


Doar spunând asta, groaza mă copleşeşte din nou şi mă prind de banca de 
lemn cu mâna liberă, încercând să-mi păstrez echilibrul. 


— Ce? 
Pot simţi şocul din vocea lui Ginny. 


— Ai spus că o femeie a fost omorâtă în casa voastră, casa pe care Leo 
tocmai a cumpărat-o? 


— Da. 
— Eşti sigură? 


— Da, am verificat. ţi aminteşti de asasinarea Ninei Maxwell? Femeia care a 
fost omorâtă de soţul ei? 


— El nu s-a sinucis? 


— Ba da, cred că da. Asta a fost casa lor, Ginny, aici s-a întâmplat totul. Am 
verificat buletinele de ştiri, se menţionează despre Cerc, nu se specifică 
numărul, însă aici a fost, ştiu asta. 


— Alice, e îngrozitor, îmi pare atât de rău! 


— Probabil de asta casa era goală de atât de mult timp, de aceea nimeni nu 
voia s-o cumpere. Nu pot să condamn pe nimeni, nici eu nu vreau să stau aici 
acum, nu suport să fiu în casă. Stau în piaţetă şi chiar şi aşa e prea aproape. 
Ben ar fi trebuit să-i spună lui Leo, însă n-a făcut-o. 


— Dar... nu înţeleg. N-ar fi trebuit să fie obligat să dezvăluie acest lucru? 


— Se pare că legal nu, am verificat. 
— Poate n-a ştiut. 
— Cred că trebuie să fi ştiut. 


Poarta se deschide cu un zăngănit şi, când ridic privirea, îl văd pe Geoff 
închizând-o în urma lui și pătrunzând în piaţetă. Poartă costumaţia lui 
obişnuită, compusă dintr-o pereche de pantaloni scurţi şi un tricou lălâu, doar 
că a adăugat o şapcă să-şi protejeze chelia de soare. Schiţează un zâmbet 
vesel către mine şi, pentru o clipă, sunt tentată să sar de pe bancă şi să-l întreb 
dacă ştie ceva despre crimă. În schimb îi zâmbesc, ţinându-mi capul aplecat 
deasupra telefonului, ca să-şi dea seama că vorbesc cu cineva. 


— Nu pot să cred că Ben nu ţi-ar fi spus, zice Ginny. Eu nu-l cunosc atât de 
bine — Mark îl cunoaşte mai bine decât mine —, însă nu-mi pot imagina că 
ar fi atât de incorect. 

— De aceea trebuie să vorbesc cu el, spun în timp ce Geoff trece pe lângă 
mine. L-am sunat la birou şi mi-au spus că lipseşte câteva zile. Insă e 
important. Ai putea să faci rost de numărul lui de la Mark? 

— Il voi suna acum. Vrei să-l sun eu pe Ben în locul tău? 

— Ai putea? 


Vocea mi se frânge. 


— O chema Nina. Află numai dacă ştia sau nu, mai departe mă ocup eu de 
asta. 


— Bineînţeles. 


Vocea lui Ginny e plină de compasiune. N-a cunoscut-o niciodată pe Nina, 
însă înţelege de ce sunt atât de supărată. 


— Te sun mai târziu. 


Pare că trece o eternitate până când telefonul sună din 
nou, o eternitate în care mă simt complet singură, 
fiindca Geoff a plecat de mult şi nu mai e nimeni prin 
preajmă. Apoi, chiar în momentul în care telefonul 
începe să ţârâie, le văd pe Eve, Tamsin şi Maria intrând 
pe poarta de la celălalt capăt al piaţetei cu un grup de 
copii guralivi. Gata să răspund la telefon, îmi schimb 
repede poziţia pe bancă, întorcându-mă cu spatele la 
ele, sperând să nu mă vadă şi să vină la mine. Însă când 
mă uit la număr, nu-l recunosc. Mă zgâiesc la ecran, 
detestând efectul pe care-l are asupra mea, pentru că 
inima începe să-mi bată cu putere. Dacă e detectivul 
particular? 


Apăs butonul verde. 
— Domnişoară Dawson? 


E vocea unui bărbat şi sunt gata să-i închid în momentul în care îmi dau 
seama că nu e Thomas Grainger. 


— Da, spun scurt, deoarece trebuie să fie Ben. 


— Domnişoară Dawson, sunt Ben Forbes, de la agenţia Redwoods. Tocmai 
m-a sunat Ginny şi am vrut să vă telefonez chiar eu. Sper că totul e în regulă! 


— Da, e în regulă, doar că vreau pur şi simplu să aflu adevărul, vreau să ştiu 
cum am ajuns noi să locuim într-o casă unde a fost ucisă o femeie? 


— Ştiu că trebuie să fie un şoc pentru dumneavoastră, zice el, repetând 
cuvintele lui Thomas Grainger. 


— Puteţi s-o mai spuneţi o dată, zic cu încrâncenare, fiindcă e evident că a 


ştiut totul. Ar fi trebuit să-i spuneţi lui Leo, chiar dacă nu eraţi obligat din 
punct de vedere legal. 


— Vă pot întreba de unde aţi aflat? 


— Mi-a spus o vecină, inventez eu, fiindcă nu trebuie să ştie de detectivul 
particular. In fine, ce contează de unde am aflat? Ar fi trebuit să aflăm de la 
dumneavoastră. 


— Vă pot întreba dacă aţi vorbit cu domnul Curtis? 


— Nu, e la muncă. O să fie devastat, fiindcă sub nicio formă nu mai putem 
locui acum aici. Sper că vă daţi seama de asta. 


— Cred că ar trebui să-l sunaţi pe domnul Curtis, domnişoară Dawson. 
— O voi face, după ce voi afla de ce nu i-aţi spus despre crimă. 


— Imi pare rău, domnişoară Dawson, dar domnul Curtis cunoaşte deja 
situaţia. Ştia povestea casei, înainte de a-i face oferta. Ştia de ce a rămas 
goală timp de mai bine de un an, de ce era mai ieftină decât ar fi trebuit. 


Face o pauză, dându-mi timp să asimilez ce spune. 


— Când a revenit cu oferta, l-am întrebat dacă era sigur că acceptaţi situaţia, 
deoarece avusesem câteva cupluri care vizionaseră casa, dar care spuseseră că 
nu s-ar simţi în largul lor să locuiască acolo. Domnul Curtis m-a asigurat că 
nu aveaţi nicio obiecţie, că eraţi dispusă să treceţi cu vederea povestea casei, 
fiindcă asta însemna că vă veţi putea păstra căsuţa — din Sussex, cred? 


Altă pauză. 


— Imi pare rău, domnişoară Dawson, însă chiar trebuie să vorbiţi cu domnul 
Curtis. 


Capitolul 10 


Sunt atât de paralizată din cauza şocului, încât abia aud când îmi sună 
telefonul. E Ginny. Nu răspund, nu pot. Mintea mea e copleșită de atâtea 
informaţii şi se tot împotmoleşte în ceea ce mi-a spus Ben. 


Nu-mi vine să cred. Nu-mi vine să cred că Leo a mers mai departe şi a 
cumpărat casa în ciuda faptului că ştia despre crimă. Pare un lucru incredibil. 
Cum ar putea să accepte una ca asta? Cum ar putea crede, chiar şi pentru o 
clipă, că eu aş fi de acord cu asta? Ştie cât sunt de sensibilă, că nu mă pot uita 
la un film fără să părăsesc camera de îndată ce simt că se va întâmpla ceva 
rău. De aia nu mi-a spus, fiindcă ştia că aş refuza să locuiesc aici. Şi, mai 
mult, l-a minţit pe Ben că mi-a spus. Şi chiar grav e și faptul că i-a spus lui 
Ben că motivul pentru care nu mă deranjează să locuiesc aici e că nu va mai 
trebui să-mi vând căsuţa. Cum a putut? M-a făcut să par nu doar insensibilă, 
ci şi materialistă şi-l urăsc pentru asta. Cel puţin, Ben ştie adevărul acum. 
Însă asta nu mă face să mă simt mult mai bine. 


Nu înţeleg de ce Leo nu mi-a spus. Trebuia să-și dea seama că, în cele din 
urmă, voi afla. Oare din cauza aceasta nu voia să invităm oameni la noi, ca nu 
cumva cineva să pomenească de crimă? Şi de ce nimeni n-a pomenit, de ce 
nici Eve sau Maria și nici altcineva de la petrecere n-a zis nimic? 


Pentru că n-au putut, conștientizez cu dificultate. Au presupus că ştiu, că îmi 
convine. Nu prea aveau cum să aducă detaliul acesta în discuţie — Deci, 
Alice, cum e să locuieşti într-o casă în care a avut loc o crimă? Îmi amintesc 
comentariul lui Tamsin de la petrecere în legătură cu faptul că eram 
curajoasă. Nu se referise la mutarea mea din provincie la Londra, ci la 
mutarea mea într-o casă cu un trecut îngrozitor. Apoi, în această dimineaţă, 
conversaţia pe care am auzit-o din întâmplare când m-am dus la ele. Ce 
spusese Tamsin? Închid ochii şi-i aud vocea. E uimitor că acest lucru nu pare 
s-o deranjeze. Şi replica lui Eve — Încep să mă întreb dacă chiar ştie. 


Simt un val de recunoştinţă faţă de Eve, pentru că a presupus că, poate, nu 
sunt atât de lipsită de inimă cum probabil crede toată lumea. Sunt surprinsă că 
a fost atât de prietenoasă, surprinsă că oamenii de aici au fost, în general, 
binevoitori. Poate unii dintre ei ne judecau în secret pentru că am cumpărat 
casa, însă majoritatea păruseră interesați... 


Oh, Doamne. Mă aplec, lăsându-mi capul greu în mâini. I-am plimbat pe 
oameni prin casă, i-am dus la etaj. Ce or fi crezut oare? Cei care fuseseră 
dornici să vadă dormitorul... era din cauză că acolo avusese loc o crimă? 


Telefonul e tot în mâna mea, aşa că intru din nou pe Google, caut crima 
respectivă şi găsesc un articol scris la patru zile după moartea Ninei Maxwell. 
Acolo sunt mai multe detalii: trupul ei a fost găsit în dormitor, legat de un 
scaun. Părul îi fusese tăiat şi fusese strangulată. Un bărbat a fost arestat şi 
colaborează cu poliţia în anchetă, aşa se încheie articolul. 


Fierea mi se ridică până în gât. Ştiam cum murise Nina Maxwell, mă bântuise 
luni întregi după aceea. Dar când văd acest lucru scris negru pe alb, mă lupt 
cu greaţa, transformând-o, în schimb, în furie faţă de oamenii care doriseră să 
viziteze dormitorul unde avusese loc crima. Tamsin şi majoritatea femeilor 
nu-mi acceptaseră invitaţia de a le arăta renovările făcute, dar bărbaţii se 
arătaseră foarte interesaţi. Eve fusese deja la etaj, nu la petrecere, ci în ziua în 
care a trecut ca să se prezinte şi o târâsem în dormitor pentru a-i arăta 
şifonierul nostru imens. Fusese reticentă la început, iar eu interpretasem 
şovăiala ei drept o dorinţă de a nu părea prea curioasă. 


— Alice? 

Îmi ridic capul şi o văd pe Eve venind spre mine. 
— De ce stai aici? 

E încruntată. 

— Tremuri! E totul în regulă? 


— Nu, nu chiar. 


— Te simţi rău, vrei să sun pe cineva? 


— Nu, sunt în regulă. Mă rog, nu sunt în regulă, evident, zic, încercând să 
glumesc. Dar nici nu mi-e rău. Mă simt doar atât de umilită, atât de furioasă! 


— Furia e bună, zice Eve, aşezându-se lângă mine. 
Mirosul parfumului ei — Si de la Armani — e straniu de liniştitor. 


— E mult mai bună decât boala sau tristeţea. De ce nu-mi spui ce s-a 
întâmplat? 


— Tocmai am aflat că locuinţa noastră, zic făcând un gest spre aceasta, a fost 
scena unei crime brutale. 


O privesc anxioasă. 

— N-am ştiut, Eve. Leo a ştiut, însă nu mi-a spus. 
— Ah, Alice. 

Expresia lui Eve este la fel de liniştitoare. 


— Incepusem să bănuiesc că e posibil să nu ştii. La început, am crezut că erai 
una dintre acele persoane care sunt capabile să separe lucrurile, care sunt 
capabile să spună „asta a fost atunci, însă acum e altceva“. 


— N-aş putea fi niciodată atât de insensibilă. Mă mir că ai stat de vorbă cu 
mine. Mă mir că ar putea vorbi cineva cu mine, având în vedere că n-am adus 
în discuţie crima, nici măcar pentru a spune cât de rău îmi pare că vecina 
voastră a murit. 


— Nimeni nu te judecă, Alice. 
— Cred că Tamsin m-a judecat. 


— Mă rog, poate. Puțin. Nina a fost cea mai bună prietenă a ei, aşa că e de 
înţeles. 


Se opreşte o clipă. 


— Prima dată când te-a văzut, preţ de o clipă a crezut că tu erai Nina. Stătea 
la fereastra dormitorului şi te-a văzut traversând piaţeta. Ai cam aceeaşi 
constituţie ca a Ninei şi, de la distanţă, n-a zărit decât părul lung şi blond. A 
fost puţin şocată. 


Incuviinţez distrată. 
— Dar de ce nu mă judecau oamenii? N-ar fi trebuit s-o facă? 
Eve îşi trece mâna prin păr. 


— Cred că toţi erau pur şi simplu uşuraţi că proprietatea fusese vândută, că 
urma să fie locuită şi că nu va rămâne goală. Devenise un fel de altar, 
presupun, şi unii copii începuseră să spună că e bântuită, iar părinţii nu voiau 
ca ei să creadă asta. Când am auzit că a cumpărat-o cineva, a fost ca o gură de 
aer proaspăt în Cerc. În sfârșit, depăşeam momentul. 


Se uită cu sinceritate la mine. 


— Oamenii sunt recunoscători, Alice. Vedem lucrul acesta ca pe un nou 
început. 


— Poate, dar noi nu vom putea să mai stăm acum aici. Cel puţin eu. In mod 
evident, pe Leo nu-l deranjează. 


— I-a spus lui Will că acesta a fost motivul pentru care a vrut să facă 
modificările la etaj, ca să scape de camera unde s-a întâmplat totul. A zis că a 
vrut să-ţi fie mai uşor să locuieşti acolo. 


— Insinuând că ştiam despre asta, zic, băgând mâna în buzunar pentru a 
scoate un şerveţel. Şi, bineînţeles, nimeni n-a îndrăznit să pomenească 
sâmbătă despre crimă, cu toate că au fost destui doritori să vadă unde avusese 
loc. Ai fi crezut că măcar o persoană m-ar fi întrebat dacă îmi convenea să 
trăiesc cu fantoma unei femei asasinate. 


Eve pare stânjenită. 


— E posibil ca asta să aibă cumva legătură cu mine. Leo i-a spus lui Will că 
ar aprecia dacă nimeni n-ar pomeni istoricul casei faţă de tine, fiindcă erai 
clar tulburată de asta. Will mi-a spus, iar eu, cumva, am împrăştiat vorba. 


Imi revine în minte o amintire — Leo s-a dus la Will, a doua zi după ce i-am 
zis că-i invitasem la noi pe vecini. 


— Nu pot să cred! zic din nou furioasă. Chiar n-a vrut să aflu, nu-i aşa? 
Mă uit la ea, sperând să-mi poată da un răspuns. 


— Nu pot înţelege, Eve. N-a mai făcut niciodată ceva de genul ăsta înainte, 
nu mi-a ascuns nimic niciodată, mi-a spus mereu adevărul. Şi ştia că în cele 
din urmă voi afla. Nu-i genul de lucru care poate fi păstrat secret la nesfârșit. 


— Cum ai aflat? întreabă Eve, apoi bagă mâna în geantă, scoate o şapcă şi-şi 
face vânt cu ea. 


— Am primit un telefon, zic, sperând să nu-mi fi observat uşoara ezitare. De 
la o reporteriţă. 


Nu o mint, pentru că sunt aproape sigură că Thomas Grainger e jumalist şi că 
a pretins că e detectiv particular ca să pară mai uşor de acceptat. 


Eve îşi îndeasă şapca pe cap, fără să-i pese că ochelarii de soare sunt prinşi 
sub aceasta. 


— Ce a spus? 


— Tipa m-a întrebat cum e să locuiesc într-o casă care a fost scena unei 
crime brutale, improvizez eu, schimbând pronumele pentru a mă îndepărta şi 
mai tare de adevăr. Când i-am zis că nu ştiam despre ce vorbeşte, mi-a zis să 
caut pe Google numele Nina Maxwell. 


Măcar partea asta e adevărată. 
— Aşa că am căutat. 


— Ce mod îngrozitor de a afla! 


Scutur uşor din cap. 
— Nu pot să cred că Leo ştia. 
Felul în care l-am acuzat pe Ben că nu i-a spus lui Leo mă face să mă crispez. 


— Leo i-a spus agentului imobiliar că nu aveam nimic împotrivă, deoarece 
aşa îmi puteam păstra căsuţa din Harlestone. M-a făcut să par complet lipsită 
de compasiune. 


Ea încearcă să mă îmbrăţişeze, dar din cauza felului în care stăm pe bancă 
pare ceva ciudat şi îmi dau seama că n-o prea cunosc pe Eve. Oare pe Leo îl 
Cunosc? 


— Ce ai de gând să faci? 


— Trebuie să vorbesc cu Leo, dar nu vreau la telefon, trebuie să-i văd faţa. Se 
întoarce mâine-seară, aşa că va trebui să aştept până atunci. Dar nici în casă 
nu pot rămâne, aşa că mă voi duce la un hotel. 


Mă întorc spre ea. 
— Îţi pot cere un favor, Eve? Trebuie să-mi iau câteva lucruri din casă, ai 
vrea să vii cu mine? Ştiu că e stupid, dar mă simt puţin aiurea să intru acolo 


acum. 


— Nu e stupid şi bineînţeles că voi veni cu tine. Şi nu trebuie să mergi la un 
hotel, poţi sta cu mine şi cu Will. 


Ezit, brusc nesigură de ceea ce-mi doresc. 
— Eşti sigură? 
— Bineînţeles că sunt sigură! 


— N-am nevoie de multe lucruri, doar de o pijama, o periuţă de dinţi şi un 
schimb de haine. Cartea şi laptopul. 


— Haide atunci. 


În prag, îi dau cheile lui Eve. Ea descuie uşa şi intră în 
casă, în timp ce aştept în prag. Groaza îmi sapă în 
stomac. Nu ştiu la ce să mă aştept. Să fie ceva altfel, 
presupun. Să am o senzaţie diferită. Dar nu e nimic 
schimbat, totul e exact la fel, aşa că intru. 


Eve se opreşte pentru a ridica ceva de pe jos. 

— Cartea de vizită a cuiva, zice ea înmânându-mi-o, fără să se uite la ea. 
— Mersi. 

O bag în buzunar şi aştept în timp ce ea îşi dă şapca jos, şi-o vâră în geantă, 
apoi îşi scoate adidaşii. Mi-i scot şi eu pe ai mei şi o urmez la etaj, în 
dormitor. Ea intră direct, dar eu mă opresc în prag. 

Imi întinde mâna. 

— E exact la fel ca înainte, Alice. Nu s-a schimbat nimic. 

Inspir ca să mă calmez şi mă uit prin cameră. Are dreptate, totul e la fel. 
Draperiile cu model se unduiesc în bătaia vântului, la fel cum făceau şi de 


dimineaţă. Peria mea de păr e încă pe măsuţa de toaletă, hainele pe care le-am 
purtat ieri sunt aşezate pe spătarul scaunului. Dar... 


— Nu pot sta aici, zic, copleşită de o senzaţie crescândă de panică. 
Ducându-mă la comodă, înşfac o pijama şi nişte lenjerie intimă, apoi ies în 


fugă din camera asta, departe de răul pe care-l simt că mi-l toarnă prin toţi 
porii. 

— Poftim. 

Eve îmi întinde o cană de ceai. 

— Bea-l pe ăsta, apoi vom deschide o sticlă de vin. 

— Scuze. Nu ştiu de ce am făcut aşa tam-tam în legătură cu dormitorul. 


Ghemuită pe canapeaua din piele de culoare deschisă din camera ei de zi, cu 
picioarele vârâte sub mine, îmi dau seama că Eve merită să ştie adevărul. 


— De fapt, ştiu. Numele surorii mele era Nina, aşa că orice i se întâmplă 
vreunei persoane pe care o cheamă Nina mă afectează întotdeauna mai mult. 


Ea mă îmbrăţişează. 
— Oh, Alice, îmi pare atât de rău. 


— Dacă ar fi trăit, ar fi avut aceeaşi vârstă cu a Ninei Maxwell. Ştiu că sună 
îngrozitor de dramatic, însă e ca şi cum sora mea ar fi murit de două ori. 


— Chestia asta combinată cu faptul că Leo nu ţi-a spus despre crimă e de- 
ajuns pentru a îngrozi pe oricine, zice ea. Ai prea multe chestii pe cap. 


Mai târziu, după un pahar de Chablis, încep să mă simt mai bine. 
— Cum era ea? întreb. 
— Nina? 


Eve ia o înghiţitură de vin. 


— N-am avut ocazia s-o cunosc bine, fiindcă ne-am mutat aici cu doar cinci 
luni înainte de moartea ei. Era încântătoare, spirituală. Pe lângă faptul că era 
terapeută, era şi instructoare de yoga. 


Zâmbeşte. 


— A înfiinţat grupul de yoga şi, după moartea Ninei, am continuat, în 
amintirea ei. 


Îmi place că Nina Maxwell făcea yoga, deoarece şi sora mea făcea. Încercase 
de câteva ori să mă ia la curs cu ea, însă mereu aveam ceva de făcut. Apoi îmi 
dorisem mult să fi mers, măcar o dată. Îmi place şi faptul că Nina Maxwell 
era terapeută; pare să fi fost o persoană care avea grijă de cei din jurul ei. 


— Şi soţul ei? 


— Cel mai amabil bărbat pe care ai spera să-l întâlneşti. Din câte mi s-a părut 
mie, în orice caz. Dar nu ştii niciodată, nu-i aşa? 


— Probabil ai fost şocată când a fost arestat pentru uciderea ei. 


Eve întinde mâna înspre măsuţa joasă de sticlă care nu e nici rotundă, nici 
pătrată, ci are o formă nedeterminată, şi-şi ridică paharul. 


— Toată lumea a fost. 
Soarbe din vin. 


— Nu ne-a venit să credem, am crezut că era o situaţie de genul „soţul e 
întotdeauna primul suspect până se găseşte adevăratul vinovat“. Apoi am 
auzit că s-a sinucis. 


Imi amintesc că detectivul vorbise despre o eroare judiciară. 
— Şi asta v-a făcut să credeţi că el trebuie să fi fost cel care a ucis-o? 
— Da. 


— Dar de ce? 


Eve pare brusc jenată. 


— Îmi pare rău că pun toate întrebările astea. Incerc doar să înţeleg. Dar, 
dacă nu mai vrei să întreb nimic, e în regulă. 


— Nu, e OK. De fapt, e o uşurare să vorbesc despre asta cu cineva care nu 
era aici la momentul respectiv. A devenit, cumva, un subiect tabu. 


Face o pauză, reflectând la întrebarea mea. 


— În afara detaliului că n-au existat semne de intrare prin efracţie, au fost 
mai multe motive pentru care am crezut că Oliver a ucis-o. În primul rând, s-a 
sinucis, făcându-ne să credem că nu s-a putut împăca cu fapta sa, fiindcă o 
iubea foarte mult pe Nina — de aceea e atât de tragic. Au ieşit la lumină şi 
alte lucruri care ne-au făcut să ne gândim că nu era doar posibil, ci şi foarte 
probabil să se fi întâmplat așa. 


— Ce lucruri? 
— Primul — că a minţit în privinţa orei la care a ajuns acasă în acea noapte. 
Se încruntă, oprindu-se, apoi se uită la mine de parcă şi-ar cere scuze. 


— De fapt, nu mă simt bine să repet lucruri pe care le-am auzit la a doua sau 
chiar la a treia mână. După cum am spus, n-o cunoşteam atât de bine pe Nina. 
Tamsin o cunoştea mai bine decât mine. Lorna a fost martoră la tot ce s-a 
întâmplat. 


Punându-şi din nou paharul jos, întinde mâna după sticla de vin. 
— Aşadar, dă-mi voie să-ţi umplu paharul. 


Deşi sunt curioasă, mă bucur că nu mai vorbim despre crimă. In plus, o 
respect pentru că nu vrea să bârfească. 


— Vrei să ne uităm la un film? sugerează Eve. Ceva lejer, ca să nu te mai 
gândeşti la lucrurile astea? 


— Bună idee, zic. 


— Presupun că nu vrei să vezi filmul Când Harry a cunoscut-o pe Sally, nu-i 
aşa? L-am văzut doar o dată. 


Izbucnesc în râs. 


— De ce nu? Mi-ar prinde bine ceva vesel. 


Cu toate că mintea îmi tot zboară la crima cu pricina, 
filmul ne oferă o ocupaţie până când Will soseşte acasă. 


— Spune-mi, te rog, că nu ţi-e foame, zice Eve, sărind în picioare şi 
sărutându-l. Eu şi Alice am stat la palavre. O să rămână la noi peste noapte, 
nu-i aşa că-i drăguţ? 


O văd făcându-i semn din ochi lui Will pentru a-i da de înţeles că-i vorba 
despre o situaţie de criză. 


Will îşi dă rucsacul jos de pe umăr şi-l aşază pe podea. 


— Foarte drăguţ, zice el, zâmbindu-mi. Şi da, mi-e foame, îmi e mereu foame 
când am repetiţii toată ziua. Voi aţi mâncat? 


— Nu, spune Eve, pe un ton morocănos. Nici măcar o pungă cu chipsuri. 
— Atunci, ce ziceţi dacă fac un castron mare de paste? 

Ea îl cuprinde în braţe. 

— Speram să spui asta. 

Se întoarce înspre mine. 


— Will face cele mai bune paste din lume. Străbunica lui i-a lăsat reţeta celui 
mai delicios sos. O să-ţi placă la nebunie! 


— Numai că, dacă o iau de la zero, o să dureze două ore, subliniază Will. 


— Ah, da, am uitat de asta. 

Eve pare atât de demoralizată, încât îmi vine să râd. 
— Sucul de roşii trebuie să fiarbă înăbuşit ca să scadă. 
— Exact. Aşa că voi face paste carbonara dacă avem şuncă. 
Eve îi zâmbeşte larg. 

— Avem. Vrei un pahar cu vin cât găteşti? 

— Nu, nu-ţi face griji, o să-mi iau o bere. 

Will se îndreaptă spre bucătărie. 

— Ne vedem peste vreo 20 de minute. 

Îmi sună telefonul, speriindu-mă de moarte. 

— E Leo. Nu pot vorbi cu el încă. 


— Atunci nu vorbi. Trimite-i un mesaj şi spune-i că iei cina cu noi şi că 
vorbiți mai târziu. O să ai timp să te gândeşti ce vrei să-i spui. 


— Bună idee, zic, calmându-mă imediat. 

Eve se ridică în picioare. 

— Cât faci tu asta, eu o să pun masa. Vino când eşti gata! 

Îi trimit un mesaj lui Leo şi, când îmi răspunde vesel: OK, distracţie plăcută!, 
mă simt imediat vinovată că habar n-are ce am de gând să-i spun. Îmi 


amintesc că nu-i vina mea, că el a fost cel nesincer, dar asta mă face să mă 
simt doar un pic mai bine. 


Partea bună la casele din Cerc e că au fost construite după acelaşi model și că 
ştiu exact unde se află bucătăria lui Eve şi a lui Will. In timp ce traversez 
holul, îi aud șuşotind şi presupun că Eve îi spune lui Will motivul real pentru 


care mă aflu aici. 
— Pot să vă ajut cu ceva? întreb, deschizând uşa. 


— Doar dacă mai bei un pahar de vin cu mine, zice Eve, scoțând o sticlă 
nouă din frigider. 


În locul unde noi aveam masa, ei au amenajat un bar pentru micul-dejun. Mă 
cocoţ pe un scaun din metal stil bistro, în timp ce ei trebăluiesc prin bucătărie. 
Will o înghionteşte din când în când pe Eve, prefăcându-se că-i stă în drum. 
Zâmbesc, gândindu-mă cât de mult se potrivesc, apoi mă gândesc la mine şi 
la Leo. Oare noi ne potrivim? Obişnuiam să cred asta. Acum, nu mai sunt 
sigură. 


Ne mutăm la masă şi, în timp ce mâncăm pastele delicioase din castroanele 
aburinde, aştept ca Will să spună ceva despre ce s-a întâmplat şi nu m-ar 
deranja, fiindcă poate el înţelege oarecum psihicul lui Leo şi ar veni cu o 
explicaţie referitoare la motivul pentru care a hotărât să-mi ascundă un lucru 
atât de important. Dar, deşi m-am mai relaxat, fiindcă Will se pricepe de 
minune să mă facă să râd, nu aduce deloc vorba despre Leo sau despre crimă. 


Mai târziu, în timp ce stau întinsă în fermecătoarea lor 
cameră de oaspeţi, îmi amintesc cum, nu cu mult timp 
în urmă, vorbeam cu Leo despre una dintre prietenele 
mele care tocmai aflase că soţul le jucase toţi banii la 
pariuri. 


— Dacă ai vedea-o, Leo, e absolut distrusă. Nu ştie ce să facă, dacă să 
rămână cu el sau să-l părăsească. Zice că i-a pierit toată încrederea în el. 


— Ce ai face dacă ai fi în locul ei? 


— Dacă n-aş mai avea încredere în tine, n-aş mai putea fi cu tine. Şi dacă n- 
aş putea fi cu tine, viaţa n-ar mai merita trăită. 


Îl privisem adânc în ochi. 
— Vezi cât de mult te iubesc? 


Pe atunci, nu-mi imaginasem deloc că acele cuvinte se vor întoarce împotriva 
mea şi mă vor bântui. Însă exact asta s-a întâmplat şi acum nu pot dormi 
fiindcă sunt îngrijorată din cauza discuţiei pe care o voi avea cu Leo. Trebuie 
să i se fi părut ciudat că nu l-am mai sunat, dar poate a adormit fără să-şi dea 
seama. Amintindu-mi că Ginny mă căutase de câteva ori, bâjbâi cu mâna pe 
podea după telefon şi-i trimit un mesaj pe care l-am tot amânat: 


Leo a ştiut despre crimă, i-a spus Ben. Sunt la Eve şi Will de alături. Te sun 
mâine xx 


Reuşesc să mi-l alung pe Leo din minte, însă Nina Maxwell îi ia locul. E greu 
să nu mă gândesc la ce trebuie să fi îndurat, însă reuşesc într-un final să-mi 
iau gândul de la moartea ei. Reflectez în schimb la viaţa ei şi adorm 
întrebându-mă ce fel de persoană era. 


Trecut 


— Ce mai faci? întreb zâmbind. 
Aceasta e cea de-a opta şedinţă şi am făcut progrese remarcabile. 
— Sunt OK, zice ea. Mă simt mult mai optimistă în legătură cu toate. 


E adevărat că niciodată n-am văzut-o mai relaxată ca acum. La cea de-a 
patra şedinţă purta încă fuste clasice şi cămăşi elegante. Astăzi poartă o 
fustă plisată care-i vine chiar deasupra genunchilor. Are părul prins la spate, 
ca de obicei, însă, dacă e să mă iau după ultimele câteva şedinţe, în curând 
și-l va ţine desfăcut, peste umeri. 


— Excelent, îi spun. Să înţeleg că ai avut câteva săptămâni bune? 

— Da. 

Ea ridică o mână şi-şi scoate elasticul din păr. 

— Am petrecut mult timp gândindu-mă la ce am vorbit ultima dată, zice ea, 
scuturându-şi capul dintr-o parte într-alta și lăsându-și părul să i se reverse pe 


umeri. 


Încuviinţez. A durat ceva, însă la ultima şedinţă a acceptat în cele din urmă 
că soţul se află la originea problemelor ei şi că singura cale de a merge 
înainte, dacă vrea să obţină pacea interioară, este să-l părăsească. Aştept ca 
ea să elaboreze. 


— Aveai de gând să vorbeşti cu soţul tău, o încurajez când observ că nu 
spune nimic. Ar putea fi acesta motivul pentru care te simţi mai bine? 


Ea dă din cap. 


— Am avut o discuţie lungă şi asta m-a făcut să conștientizez ceva. Nu el e 
motivul nefericirii mele. 


Imi înăbuş un oftat. Nu-i treaba mea să-mi arăt dezamăgirea, însă ea există, 
fără doar şi poate. Imi trag carneţelul spre mine. 


— La ultima şedinţă, ajunseseşi la concluzia că el este, zic, consultându-mi 
notițele. 


Mă opresc. 
— Luaseșşi, de asemenea, decizia de a-l părăsi. 


— Ştiu. Insă totul e diferit acum. Nu mai sunt nefericită. Și nici nu cred că 
am fost vreodată, serios. 


Soarele e strălucitor astăzi, în ciuda faptului că afară este frig, şi, printre 
jaluzele, liniile de lumină îi traversează chipul, trasând niște tipare perfecte. 


— Cred că trebuie să explorăm motivul schimbării tale de atitudine. 

— Cred că pur şi simplu m-am trezit la realitate. 

Imi zâmbeşte de dincolo de masă. 

— Şi trebuie să-ţi mulţumesc pentru asta. 

— Ah? 

— Da. Ai zis că sinceritatea e cea mai bună tactică, aşa că i-am spus lui 
Daniel ce simţeam — nu că voiam să-l părăsesc, ci că eram nefericită — şi el 
a zis că nu eram nefericită, eram plictisită. Şi mi-am dat seama că avea 


dreptate. 


Se joacă cu mica literă J din argint prinsă de închizătoarea ceasului de la 
încheietură, un Omega din aur alb. 


— Nu m-am gândit niciodată să-mi iau o slujbă, deoarece, din punct de 
vedere financiar, nu aveam nevoie. Asta înseamnă că am prea mult timp la 


dispoziţie — prea mult timp să mă gândesc, prea mult timp să mă concentrez 
asupra persoanei mele când, de fapt, ar trebui să privesc în exterior, să-mi 
canalizez energia într-a-i ajuta pe alţii. Daniel a sugerat să fac ceva muncă de 
voluntariat şi deja m-a pus în legătură cu câteva organizaţii. 


Râde. 
— Ţi-am spus că e perfect. 
— Acesta e, într-adevăr, un progres, zic zâmbind. 


— Presupun că va trebui să întrerup aceste şedinţe. Mă simt vinovată că nu i- 
am spus niciodată lui Daniel despre ele şi nu cred că mai am nevoie de asta 
acum. Pe de altă parte, nu vreau să anulez toată treaba bună pe care o facem 
oprindu-le brusc. 


Se uită la mine cu nerăbdare. 
— Ce crezi? 


— Cred că nişte şedinţe de relaxare despre care am discutat la prima întâlnire 
ar fi o modalitate bună de a ieşi din terapie. O să iei această propunere în 
considerare? 


Ea dă bucuroasă din cap. 
— Cu siguranţă. Terapia de relaxare e un lucru pe care Daniel îl va înţelege. 
— Bun. 


Detest să pierd clienţi în care am investit atât de multe eforturi. Mă uit la 
ceas şi mă ridic în picioare. 


— Avem timp şi acum pentru una dacă doreşti. 

— Poţi rămâne la noi oricât doreşti, zice Will în dimineaţa următoare, 
luându-şi farfuria şi cana de cafea de pe barul pentru micul-dejun şi punându- 
le în maşina de spălat vase. Doar trage uşa în urma ta când pleci. 

— Mulţumesc, îi spun recunoscătoare. 

— Eve, mergem împreună? întreabă el, îndesându-şi cămaşa, pe care o 
purtase pe dinafară la micul-dejun, în betelia blugilor. Pentru că trebuie să 
plec chiar acum. 

Eve coboară de pe scaunul ei de bar şi se uită la mine cu îngrijorare. 

— Eşti sigură că nu vrei să amân întâlnirea cu mama? Nu se va supăra. 
— Nu, e în regulă, trebuie să mă gândesc la ce o să-i spun lui Leo. 

— Atunci, da, Will, vin cu tine. 

Mă îmbrăţişează rapid. 

— Dacă ai nevoie de mine, sună-mă oricând. Ai numărul meu de mobil. 
— Şi suntem amândoi aici diseară, adaugă Will, ridicându-şi rucsacul. 

— Mulţumesc. Sunteţi amândoi foarte drăguţi. 

Eve ezită. 

— O să fii OK? 


— O să fiu. Am de lucru. 


Dar sunt prea încordată ca să mă pot concentra asupra cărţii pe care ar trebui 
s-o citesc. Şi rănită. Şi speriată. Fiindcă faptul că Leo m-a minţit şi a minţit 
despre mine mă face să mă întreb ce altceva mi-a ascuns, poate. De fapt, ştiu 
foarte puţine lucruri despre viaţa lui de dinainte de a ne fi cunoscut. Ştiu că a 
plecat de acasă la 18 ani din cauza situaţiei familiale dificile şi a trecut de la o 
slujbă prost plătită la alta, până când şi-a dat seama că educaţia era răspunsul 
la toate problemele lui. A studiat pe brânci şi a lucrat pentru câteva companii 
de administrare a investiţiilor înainte de a deveni consultant independent în 
domeniul gestionării riscurilor financiare. 


Simţind nevoia de a face ceva, îmi deschid laptopul, apoi scot cartea de vizită 
pe care mi-a dat-o Eve când a venit cu mine în casă seara trecută. O ţin strâns 
de margini; pe partea din faţă scrie cu litere mari şi negre: THOMAS 
GRAINGER. Tastez „Thomas Grainger, detectiv particular“ în motorul de 
căutare, pentru a vedea dacă este real. Spre surprinderea mea, este. Website- 
ul lui este unul profesionist şi discret, iar biroul lui se află în Wimbledon. Îmi 
trec adresa în telefon. Cu o nouă motivaţie, încep să caut informaţii despre 
uciderea Ninei Maxwell. Vreau să ştiu tot ce trebuie, deşi nu-mi dau seama 
de ce. Poate e subconştientul care-mi spune că mă voi simţi mai bine dacă voi 
afla toate faţetele poveștii. Că o să am cel puţin senzaţia că deţin controlul. 


Citesc articol după articol, luând notițe, însă nu aflu mai nimic în plus. A fost 
ucisă în jurul orei 21:00. Soţul ei a sunat la 999 în jurul orei 21:20 ca să 
anunţe că venise acasă de la serviciu şi că o găsise moartă în dormitor. 


Stomacul mi se strânge când îmi amintesc de insistența lui Leo de a 
transforma două dormitoare într-unul singur. 


— Vreau să schimb puţin lucrurile aici sus. 


Pun pariu că asta voiai să faci, îmi spun înciudată. Pun pariu că ai vrut să 
schimbi lucrurile, astfel ca, în momentul în care în cele din urmă voi afla 
despre crimă, să nu mă îngrozesc la gândul că dorm în acelaşi dormitor, 
fiindcă, în esenţă, n-ar fi acelaşi. Numai că, în esenţă, este. 


Potrivit unuia dintre multele rapoarte detaliate, avusese loc o luptă în timpul 
căreia Nina Maxwell opusese cu mult curaj rezistenţă, înainte de a-şi pierde 
cunoştinţa. Apoi fusese legată de un scaun cu cordoanele de la halatele de 


baie ale ei şi ale soţului. Din câte observam și eu, totul indica faptul că soţul 
ei fusese ucigaşul. 


Soseşte un mesaj: Sper să fiu acasă pe la 19:00. Am întâlnire cu asociaţia de 
locatari în seara asta, aşa că voi avea timp doar să înghit ceva rapid la cină. 
Abia aştept să te văd. xx 


Îi răspund: Dă-mi mesaj când ajungi la Euston. 


Oare observase că nu-i trimisesem pupicii mei obişnuiţi? Când dă mesaj din 
Euston, la 18:45, îmi fac curaj, îmi iau laptopul, cartea şi geanta și mă duc 
acasă. 


Acasă. Aceasta e casa mea acum, îmi amintesc când introduc cheia în 
broască. În cele câteva săptămâni de când trăiesc aici, am transformat-o în 
căminul nostru, al meu şi al lui Leo. Ce se va întâmpla dacă nu voi mai putea 
să stau aici? 


În hol, încerc să mă gândesc la momentele fericite pe care Nina Maxwell 
trebuie să le fi trăit în această casă. Pentru că trebuie să fi fost fericită; 
avusese prieteni şi, din ceea ce-mi povestise Eve, soţul ei era o persoană 
încântătoare. Doar că sfârşise prin a o ucide. Din fotografiile pe care l-am 
văzut cu el în timpul căutării mele şi din mărturiile pe care le-am citit, nu 
părea capabil de crimă. Însă mulţi nu par capabili. 


Hotărâtă să le spun mai degrabă Nina şi Oliver, nu victima şi ucigaşul, mă 
învârt prin casă folosind amintirile despre sora mea şi iubitul ei pentru a-mi 
imagina viaţa lor împreună. Mi-i închipui în bucătărie, trăncănind și pregătind 
cina, apoi cuibăriți pe canapea în camera de zi, uitându-se la un film. Nina are 
picioarele încolăcite cu cele ale lui Oliver. Duceau o viaţă perfect normală 
până când ceva groaznic a schimbat totul, pentru totdeauna. La fel cum o 
schimbase şi pe a surorii mele. 


Concentrându-mă asupra Ninei şi lui Oliver ca persoane, reuşesc să mă 
eliberez de o parte din anxietatea care m-a cuprins de ieri. Dorind să fac un 
test, mă îndrept către scară. Sunt OK când ajung la etaj şi tot OK când intru în 
dormitorul de oaspeţi; e doar un dormitor. Însă când deschid uşa de pe 
cealaltă parte a etajului şi mă uit la camera de dincolo, nu văd decât ceea ce 


am tot încercat să-mi alung din minte — trupul lipsit de viaţă al Ninei legat 
de un scaun, părul ei blond şi lung risipit pe podeaua din jurul ei. Imaginea e 
atât de vie, încât abia mai pot răsufla. Trântind uşa în urma mea, mă grăbesc 
să ajung la parter, ţinându-mă buimacă de balustradă. Conştientă că Leo ar 
putea sosi în orice clipă, mă duc la bucătărie şi îmi dau cu apă de la robinet 
peste faţă. Apoi mă aşez la masă, aşteptând să aflu cum am ajuns să locuiesc 
într-o casă unde a fost ucisă o femeie. 


Nu am mult de aşteptat pentru că aud cheia lui Leo în 
uşă, paşii lui în hol, bufnitura pe care o scoate geanta sa 
când cade pe podea. 


— Sunt acasă! 


Foşnetul uşor al materialului în timp ce-şi scoate sacoul, zornăitul monedelor 
din buzunar în timp ce şi-l atârnă peste balustradă, şfichiul cravatei când și-o 
slăbeşte de la gât, un oftat care-l ajută să-și dreagă glasul — le aud pe toate. 


— Alice, unde eşti? strigă el. 


Nu-i văd încruntarea care-i marchează chipul la tăcerea care-l întâmpină, mi- 
o pot doar imagina. Străbate holul şi intră în bucătărie, cu pantofii încă în 
picioare, cu o mutră preocupată, care se relaxează repede în momentul în care 
mă zărește la masă. 


— Aici erai, zice el cu voioşie în glas. 

Se apleacă să mă sărute, dar eu mă feresc. 
— Ce s-a întâmplat? întreabă el, alarmat. 
— Cine eşti tu, Leo? 


Culoarea i se scurge de pe chip atât de repede, încât îmi vine, instinctiv, să sar 
în picioare şi să-l ajut să se aşeze. Insă rămân la locul meu şi privesc cu 


detaşare în timp ce el înşfacă un scaun, rezemându-se cu greutate pe el în 
timp ce încearcă cu disperare să-şi recapete autocontrolul. 


— Cum ai putut? Cum ai putut să-mi ascunzi ceva atât de... îngrozitor, atât de 
oribil? zic, enervată că nu pot găsi niște adjective mai bune decât „îngrozitor“ 
sau „oribil“ pentru a descrie ce s-a întâmplat la etaj. Cum ţi-ai imaginat că nu 
voi afla? 

— Cine ţi-a spus? întreabă el, cu o voce atât de stinsă, încât de-abia îl aud. 


— Un vecin. 


Nu-mi pasă că acesta nu e adevărul. Ii voi spune despre Thomas Grainger 
după ce voi lămuri treaba referitoare la minciunile lui. 


El ridică privirea, şocat și tulburat. 

— Ţi-a spus un vecin? 

Îi susţin privirea. 

— Da. 

— Dar... 

Îşi trece o mână prin păr, ţinându-se cu cealaltă de scaun. 

— Care vecin? 

— Ce contează care vecin? zic cu nerăbdare. Cum ai putut să mă minţi, Leo? 
— Eu... eu... 


Pare că aproape îi vine să plângă, iar eu mă simt brusc panicată și ruşinată. 
Trebuie să fi trăit cu groaza ca nu cumva să aflu. Insă nu-l pot ierta încă. 


— Mai grav e că ai minţit şi în legătură cu mine, nu m-ai minţit doar pe mine. 


— La ce te referi? 


— Ai insinuat faţă de Ben că n-am nicio problemă să locuiesc aici, fiindcă 
asta însemna că-mi pot păstra căsuţa din Harlestone. 


Mă priveşte lung și am impresia că vrea să nege totul sau să-mi spună că Ben 
a înţeles greşit. După o eternitate, îşi trage scaunul de care se ţinea şi se 
trânteşte pe el. 

— Imi pare rău. 

Uşurarea de pe chipul său îmi spune că se bucură că totul a fost dat în vileag. 
— Ce-ai avut în cap? Sperai că nu voi afla? 

El îşi studiază mâinile. 

— Nu, ştiam că vei afla. Speram că nu vei afla înainte de a-ţi spune eu. 

— Şi când aveai de gând să-mi spui? 

— Eu... eu voiam pur şi simplu să te simţi puţin mai bine aici. 

— De ce? 

— Ca să-ţi fie mai greu să pleci. De aceea nu ţi-am spus înainte de a cumpăra 
casa. Am ştiut că vei refuza să locuieşti aici şi — îşi ridică ochii înspre ai 
mei — eu mi-o doream foarte tare. 


— Atât de tare, încât erai dispus să treci cu vederea că o femeie a murit aici? 


— Nu mai e aceeaşi casă, Alice. A fost redecorată şi renovată şi am schimbat 
configuraţia la etaj. 


Lovesc cu mâna în masă. 


— Ba e exact aceeaşi casă! Nu înţeleg cum de tu nu înţelegi asta! Este tot 
casa unde a avut loc o crimă! 


Ridică neajutorat din umeri, lucru care nu mă linişteşte deloc. 


— Poate că pur şi simplu sunt în stare să trăiesc cu gândul acesta. Ştiu că e 
posibil să par insensibil, însă nu prea mă deranjează. Şi îmi amintesc că tu 
însăți ai spus odată, când cineva a subliniat că poate au murit oameni în 
căsuţa ta, având în vedere că are 200 de ani, că nu te-ar deranja chestia asta. 


— E o diferenţă ca de la cer la pământ între o persoană care moare în tihnă în 
patul său la o vârstă înaintată şi una care e ucisă cu brutalitate la 38 de ani! 


— Nu putem şti mereu istoricul caselor în care locuim. E posibil ca şi în 
căsuţa din Harlestone să fi fost ucis cineva. 


Detest faptul că are dreptate. 

— Adică, dacă mâine te-ar suna cineva şi ţi-ar spune: „Hei, tocmai am 
descoperit că acum 50 de ani cineva a fost ucis la tine în căsuță“, ai părăsi-o 
imediat şi nu ţi-ai mai petrece nicio zi acolo vreodată? 

Ezit. Imi iubesc căsuţa. Observând asta, el se apleacă în faţă. 


— Tot ai sta acolo, nu-i aşa? Nu ai vinde-o. 


— Ba da, de fapt, aş vinde-o. Aş scoate-o la vânzare. Şi 50 de ani sunt prea 
puţini. 


— Nu te cred, zice el, frecându-şi faţa cu mâinile. 
Izbucnesc din nou, furioasă. 


— De când chestia asta a devenit despre mine? Şi de când ai început să nu 
mă crezi? Nu eu sunt cea care a greşit, Leo, tu eşti! 


— Ştiu şi îmi pare rău. 
Intinde mâna după mâna mea, însă mi-o trag înapoi. 


— Ce or fi crezut oamenii sâmbătă când m-am oferit să-i duc sus ca să vadă 
modificările pe care le-am făcut? Își imaginau că știam despre crimă. 


— Nu mă aşteptam vreodată să le arăţi casa. 


— De aia nu voiai să vină oameni în vizită la noi, nu-i aşa? 

Mă ridic în picioare, simțind nevoia să pun puţină distanţă între noi. 

— Frai îngrijorat că unul dintre ei va pomeni despre ce s-a întâmplat aici. 
Mă duc în celălalt capăt al bucătăriei şi mă sprijin de blat. 

— Nu înţeleg, nu înţeleg cum ai crezut că vei putea scăpa basma curată. 

El îşi desface mâinile, implorându-mă să înţeleg. 

— Nu asta încercam să fac. Aveam de gând să-ţi spun, la momentul potrivit. 


— Şi, până atunci, nu te-a deranjat că oamenii mă considerau o ticăloasă 
insensibilă. 


— Sunt sigur că nimeni n-a crezut asta despre tine. 
— Tamsin a crezut. 
— Roşcata? 


— Da. Am auzit-o spunând că nu-i vine să creadă că aspectul acela nu mă 
deranja. Habar n-aveam despre ce vorbea. Acum ştiu. 


El oftează. 

— Ce vrei să faci acum? 

lau o cârpă şi încep să şterg blatul care e deja curat. 
— Nu pot sta aici, în niciun caz acum. 

— Am putea merge să stăm la un hotel câteva zile. 


— Şi după aceea? Ne întoarcem aici şi ne prefacem că acea crimă n-a avut 
loc niciodată? 


El se crispează. 


— Nu că nu s-a întâmplat niciodată, nu. Dar poate acceptăm că s-a întâmplat 
şi trecem peste acel eveniment. Cred că ar trebui să-i dai casei acesteia o 
şansă, Alice. 


Mă opresc din şters şi mă întorc pentru a-l privi. 

— La ce te referi? 

Se înclină în faţă, fixându-mă cu privirea. 

— Să creăm amintiri noi. Să fim fericiţi aici. 

Mă înfurii din nou. 

— Să fiu fericită aici? Cum aş putea? 

Arunc mânioasă cârpa în chiuveta din email alb. 

— O chema Nina, Leo! 

— Ştiu, şi acesta a fost alt motiv pentru care am ezitat să-ţi spun. 
Vocea lui, joasă şi raţională, e menită să mă calmeze. 


— Îmi făceam griji că, exact în momentul în care te hotărâseşi să încerci să 
laşi trecutul în urmă plecând din Harlestone, totul se va întoarce și te va 
copleşi. Ai luat decizia corectă când ai fost de acord să te muţi aici. N-am 
putea valorifica asta? 


Aşteaptă să vorbesc, însă nu pot, fiindcă ceea ce a spus despre amintirile noi 
pe care ni le-am putea crea în această casă a atins o coardă sensibilă. Se 
freacă din nou pe faţă. 


— Ce vrei să faci? Vrei să te întorci în Harlestone? Vrei să scot casa asta la 
vânzare şi să închiriez un apartament în Londra cât timp aştept s-o cumpere 
cineva? Pentru că asta ar trebui să fac. N-aş putea suporta toată acea navetă 
din Harlestone în Birmingham în fiecare zi, aşa că ar trebui să locuiesc în 


Londra în timpul săptămânii şi să te văd în weekenduri — uneori, ocazional, 
exact cum făceam înainte de a ne muta aici. Asta vrei? 


Stă acolo, aşteptându-mi răspunsul, cu ridurile din jurul ochilor mai adânci 
decât niciodată. Dar nu-i pot da niciun răspuns. Îmi doresc tot ce a propus el 
şi nimic din toate astea. Nu vreau să rămân aici — dar nu vreau nici să plec. 
Vreau ca el să plece — dar dacă voi rămâne aici, în casă, măcar în seara asta, 
nu vreau să fiu singură. Singurul lucru de care sunt sigură este că, pentru 
moment, nu vreau să fiu în preajma lui. Și nici în preajma camerei de la etaj. 


Mă îndrept spre uşă. 


— Nu ştiu ce vreau, zic cu vocea încordată. Şi, până voi şti, voi dormi în 
biroul meu. 


Abia în timp ce aranjez canapeaua extensibilă, îmi dau seama că nu l-am 
întrebat de ce şi-a dorit atât de tare această casă. 


Capitolul 13 


— De ce ţi-ai dorit atât de mult această casă? îl întreb pe Leo în dimineaţa 
următoare. 


Stăm în bucătărie. E imaculată, fiindcă niciunul din noi nu s-a deranjat să 
mănânce aseară şi lumina timpurie a dimineţii se reflectă pe suprafeţele din 
marmură de culoare deschisă. 


— Poftim? 
Pare obosit, însă nu la fel de obosit ca mine. 


— Ieri ai zis că motivul pentru care nu mi-ai spus despre crimă înainte de a 
ne muta a fost din cauză că ştiai că aş refuza să locuiesc aici şi tu îţi doreai 
foarte mult această casă. Te întreb de ce îţi doreai această casă. E o casă 
drăguță, însă nu atât de drăguță încât orice om cu conştiinţă să poată trece cu 
vederea o crimă. 

Ştiu că sunt dură, dar am dormit pe sponci şi oboseala mă dărâmă. 

El merge la aparatul negru de cafea, cu detalii cromate. 

— Cafea? 

Mor după o cafea. 


— Nu, mulţumesc. 


El îşi face cafeaua înainte de a-mi răspunde la întrebare, de parcă speră să mă 
plictisesc din cauza aşteptării. Dar sunt pregătită să-i acord cât timp e nevoie. 


— Îmi doream această casă pentru că se află într-un mediu sigur, zice el în 


cele din urmă. Îmi place că nimeni nu poate intra decât dacă locuieşte aici sau 
îi deschide cineva care locuieşte aici. O face mai sigură. Şi pentru că mi-am 
putut-o permite. Nu mi-aş fi permis-o niciodată dacă n-ar fi avut un trecut 
sângeros. 


— De când ai devenit atât de preocupat de siguranţă? 
— De când am început să fiu hărțuit de clienţi. 

— Nu ştiam că eşti hărțuit de clienţi. 

Se uită la mine. 

— Asta pentru că am preferat să nu-ţi spun. 


— Ştiu că ai avut apeluri telefonice nedorite, zic, amintindu-mi momentele în 
care răspunsese la telefon doar pentru a închide imediat şi felul în care uneori 
se zgâia la ecran înainte de a decide să nu răspundă, spunându-mi că fusese o 
greşeală. Nu mi-am dat seama că erau de la clienţi. Dar n-a venit nimeni, de 
fapt, la uşa ta, nu? 


Mă opresc pentru că mă loveşte o amintire. 


— Cu excepţia acelei femei, cea blondă, din Harlestone. Te-am întrebat 
despre ea la momentul respectiv şi mi-ai spus că voia să ştie cum e să 
locuieşti la sat. Era şi ea o clientă? 


— Nu, zice el. Ideea e, dacă un client ar fi vrut să afle unde locuiesc, ar fi 
putut s-o facă. N-am dat niciodată nimănui adresa ta, însă, dacă ar fi venit 
cineva în Harlestone să mă caute, orice persoană din sat l-ar fi dus direct la 
uşa ta şi, pe drum, i-ar fi spus şi ce mâncaserăm la cină cu o seară înainte. 


Raționamentul lui are ceva care nu sună foarte veridic. Nu-mi spune tot — 
dar ce anume ascunde? 


— Dar acest... Cerc... e o comunitate mică, așa cum e și cea din Harlestone, 
zic nedumerită. 


El scoate un oftat obosit. 


— Exact de asta am ales-o. Aş fi preferat un imobil de apartamente anonim 
cu un sistem de securitate încorporat, cum avusesem şi înainte. Însă mi-ai 
spus clar că nu aveai de gând să trăiești într-un astfel de loc, aşa că am căutat 
o modalitate care să ne mulțumească pe amândoi. Aici avem atmosfera intimă 
pe care o preferi tu şi siguranţa de care am eu nevoie. E un compromis, Alice, 
un alt afurisit de compromis. 


— Nu în asta constau relaţiile? zic rănită. In compromis? 
Işi ia cana din aparatul de cafea. 


— Te las să-ţi iei micul-dejun în linişte. Dacă vrei să vorbeşti, voi fi în biroul 
meu. 


Simt cum lacrimile mi se adună în ochi. Stătusem trează aproape toată 
noaptea şi tot nu ştiu ce să fac. Sunt tentată să mă întorc în Harlestone, însă, 
dacă fac asta, va trebui s-o întreb pe Debbie dacă pot sta la ea în următoarele 
câteva luni, fiindcă nu-mi pot da chiriaşii afară fără preaviz. Dar ce se va 
alege de mine şi de Leo? El are dreptate, ar trebui să revenim la aranjamentul 
dinainte, să ne vedem doar în weekenduri, când singurul scop pentru care ne 
doream să ne mutăm la Londra era ca să putem petrece mai mult timp 
împreună. Şi nu-mi pot scoate din minte ce a spus el — că trebuie să creăm 
amintiri noi în casa asta. Mi-a provocat un sentiment de obligaţie pe care-l 
detest, fiindcă, dacă nu accept provocarea, mă voi simţi ca şi cum le întorc 
spatele. Nu doar Ninei Maxwell, de care mă simt legată într-un mod 
inexplicabil, dar şi surorii mele. 


— Voiam să te întreb. 

Îi aud vocea din spatele meu şi, întorcându-mă, îl văd în pragul uşii. 
— Ai zis că ţi-a spus un vecin despre crimă. A fost Eve? 

— Nu. 

— Atunci cine a fost? 


N-am de ales. Trebuie să-i spun ceea ce le-am spus tuturor. 


— N-a fost un vecin, a fost un reporter, zic, teribil de conştientă că deja sunt 
prea multe minciuni care intervin în relaţia noastră. 


— Un reporter? Adică un jurnalist? 

— Da. 

— A venit aici? 

— Nu, a fost un telefon. 

— Un bărbat sau o femeie? 

— O femeie. 

Îşi trece degetele prin păr, semn că este iritat. 

— A spus de la ce ziar era? 

Mă întorc înspre aparatul de cafea şi încep să apăs pe butoane. 
— Nu. 

— N-ai întrebat? 

— Nu, eram prea şocată ca să mă gândesc la asta. 

— Ai aflat cum o cheamă? 

— Nu. 

— Ce a spus, mai exact? 

— Voia să ştie cum e să locuieşti într-o casă în care cineva a fost ucis. 


Mă opresc brusc, întrebându-mă dacă a observat că am folosit aproape 
aceeaşi frază ca a lui când mi-a povestit despre femeia care venise în 
Harlestone — Voia să ştie cum e să locuieşti la sat. Ceea ce înseamnă că 
amândoi minţim. 


— A mai zis şi altceva? 
— Nu. 

Mă uit la el cu curiozitate. 
— De ce? 

— Fără niciun motiv. 


El pleacă, iar eu mă aşez la masă. Ceva nu se leagă. Leo e paranoic în 
privinţa reporteriţei mele imaginare. Şi comportamentul lui de ieri, când l-am 
luat prima oară la întrebări, fusese exagerat. Arăta de parcă era pe cale să 
leşine. Însă motivul lui de a nu-mi spune adevărul — că-şi dorea această casă 
fiindcă îi oferea siguranță — nu stă deloc în picioare. 


Mă duc în biroul meu, închizând uşa în urma mea. De 
seara trecută, acesta a devenit nu doar locul unde 
lucrez, ci şi refugiul meu. Patul e din nou transformat în 
canapea, pătura, strânsă cu grijă şi aşezată în dulap, 
deoarece nu pot lucra în dezordine. Mă aşez la birou. 
Trebuie s-o sun pe Ginny şi am primit şi un mesaj de la 
Eve, care vrea să ştie dacă sunt în regulă. Îi trimit un 
mesaj lui Eve şi îi spun că sunt bine şi că mă voi întâlni 
cu ea după weekend. Dacă ai nevoie de mine oricând, 
anunţă-mă xx, răspunde ea şi mă simt norocoasă că am 
o prietenă atât de aproape de casa. Casa. Din nou, 
cuvântul îmi răsună în creier. Mai poate fi vreodată 
casa mea acum? 


O sun pe Ginny. 


— Ce mai faci? întreabă ea. 
— Nu fac bine. 
— Ai vorbit cu Leo? 


— Da, a zis că nu mi-a spus fiindcă îşi dorea foarte mult casa şi ştia că nu aș 
fi vrut să locuiesc aici dacă aflam despre crimă. Şi avea dreptate. 


Fac o pauză. 


— Motivul pe care mi l-a oferit, cum că-şi dorea mult casa asta, nu mi se pare 
credibil. Mi-a spus că şi-a dorit-o fiindcă se află într-un complex împrejmuit 
şi că nimeni nu poate pătrunde decât dacă e primit de un rezident. A zis că a 
fost hărțuit de unii dintre clienţii săi. 


— Vrei să spui că a primit ameninţări de vreun fel? 


— Nu ştiu. N-a pomenit niciodată faţă de mine că ar fi fost hărțuit. Ştiu că au 
fost nişte telefoane la care n-a răspuns sau la care a închis imediat. Şi odată l- 
a scos din minţi o femeie care a încercat să vorbească cu el în faţa casei mele 
din Harlestone. A zis că nu era o clientă, dar părea extrem de nervos din 
cauza asta. 


— În ce termeni eşti cu el? 

— Păi, am dormit pe canapea în birou şi la noapte tot aici voi dormi. 
— Îmi pare foarte rău, Alice. 

— Mulţumesc, dar e în regulă. Sau, mai bine zis, va fi. 


Închid, întrebându-mă dacă lucrurile vor mai fi vreodată OK între mine şi 
Leo. Ştiu că nu voi putea niciodată să dorm din nou în camera noastră, acum 
când ştiu ce s-a întâmplat acolo. Asta în sine nu este o problemă, fiindcă ne 
putem muta în camera de oaspeţi, iar Leo îşi poate pune aparatele de 
gimnastică în dormitorul nostru în loc de garaj, unde le foloseşte de obicei. 
Dar, pentru moment, nu mă pot gândi să împart patul cu el. Şi, oricum, de ce 
investighează Thomas Grainger această crimă? A zis că acţiona în numele 


clientului său, apoi a adăugat că fratele clientului e acuzat de o crimă pe care 
n-a comis-o. Clientul său trebuie să fie fratele sau sora lui Oliver, ceea ce mă 
face să nu cred vrăjeala cu eroarea judiciară. E normal ca membrii de familie 
apropiaţi să creadă că oamenii dragi lor sunt incapabili de crimă. Asta nu 
înseamnă că sunt nevinovaţi. 


Caut în telefon captura de ecran pe care am făcut-o după fotografia Ninei. 
Părul ei lung şi blond e strâns într-un coc dezordonat şi nişte cercei subţiri de 
aur îi atârnă din urechi. Pare fericită şi lipsită de griji şi mă izbeşte un val 
familiar de tristeţe. 


— Cine te-a omorât, Nina? şoptesc. A fost Oliver? 


Ea se uită înapoi la mine, cu un zâmbet în colţul gurii. Asta tu trebuie să 
descoperi, pare să spună. 


Îi studiez fotografia, căutând o urmă din sora mea. Nu găsesc niciuna; Nina a 
mea era mai brunetă decât această Nina, mai brunetă și decât mine. Sora mea 
care voia ca eu să fiu botezată Nina, ca ea. Avea trei ani când m-am născut şi 
era foarte insistentă, aşa că părinţii mei i-au spus că-mi poate alege ea 
numele. L-a luat din cartea ei preferată, Alice în ţara minunilor. 


În restul weekendului, eu și Leo ne evităm reciproc, ocupând zone diferite ale 
bucătăriei dacă se întâmplă să fim acolo în acelaşi timp. Suntem extrem de 
politicoşi, aproape ca doi străini. Când îmi spune că se duce să joace tenis cu 
Paul, îmi ascund mirarea. În locul lui, mi-ar fi ruşine să-mi arăt chipul în 
lume. Dar apoi îmi dau seama că, în afară de Eve şi Will, niciun alt locuitor al 
Cercului nu ştie că el nu mi-a spus despre crimă. 


Recuperez din munca pe care n-am făcut-o joi şi vineri şi, până duminică 
seara, termin deja prima lectură a cărţii. 


Întind patul în momentul în care Leo bate la uşă. 
— Îţi mulţumesc că n-ai plecat, zice el, ajutându-mă să mut pernele. 


— E posibil să plec. Încă nu m-am decis. 


El încuviinţează. 


— O să fac naveta de la Birmingham în această săptămână, ca să nu fii 
singură noaptea în casă — asta dacă te hotărăşti să rămâi. 


— Mulţumesc, zic, pentru că uitasem că trebuia să rămân singură până joi. 


Facem patul şi închid uşa în urma lui, frapată de ironia situaţiei. Acesta 
trebuia să fie un nou început, o altă şansă — de îndată ce prezentul lui 
contract se încheia. Era şansa noastră de a trăi ca un cuplu normal care, după 
o zi de lucru, se reunește seara — în fiecare seară — și stă de vorbă faţă în 
faţă despre cum le-a mers în ziua respectivă. Chiar dacă trecem peste asta, 
dacă nu va funcţiona? Dacă descoperim că nu putem trăi împreună zi de zi? 
Poate că relaţia noastră a funcţionat până acum doar pentru că, în cea mai 
mare parte a timpului, am locuit separat. 


Sunt aproape adormită când îmi amintesc că am nevoie de haine mâine- 
dimineaţă. De vineri, am stat îmbrăcată cu haine luate din coşul pentru călcat, 
însă au ajuns înapoi în maşina de spălat. Cele curate sunt în dormitor, unde 
nu vreau să merg. 


Îi trimit un mesaj lui Leo. 


Înainte să pleci, adu-mi nişte haine din dormitor şi lasă-le pe scaunul din hol. 
Pantalonii scurţi albi, rochia roşie, o pereche de blugi, două tricouri albe, 
două tricouri bleumarin şi patru perechi de lenjerie intimă. Adidaşii albi şi 
sandalele albastre cu baretă aurie. Şi şosete. Mulţumesc. 


Îmi închid telefonul şi mă culc la loc. 


Capitolul 14 


Mă trezesc peste noapte, simţindu-mi inima bătând cu putere în cutia 
toracică. Ceva m-a trezit, nu ştiu ce anume. Stau întinsă fără să mă mişc, 
ţinându-mi răsuflarea, cu trupul încordat, încercând să-mi dau seama ce se 
petrece. Şi apoi îmi dau seama. E cineva în cameră şi ştiu instinctiv că nu e 
Leo. 


Lângă mine nu e nicio sursă de lumină. Cea mai apropiată veioză se află pe 
birou. Sunt prea speriată să mă mişc, prea speriată să deschid ochii. Pupilele 
mi se mişcă sub pleoapele închise. Unde e? N-ar trebui oare să-l aud 
respirând, să detectez o oarecare mişcare? Nu simt nimic din toate astea, doar 
o senzaţie că mă urmăreşte cineva. Apoi, când efortul de a nu mă mişca, de a 
nu respira devine absolut insuportabil, senzaţia că acolo e cineva mă 
părăseşte. 


Expir prelung — un icnet cutremurător în tăcerea sufocantă a nopţii. Aştept 
ca bătăile inimii să mi se potolească, apoi îmi scot picioarele de sub 
aşternuturi. Mi-e teamă să mă dau jos din pat, aşa că-mi întind mâna înspre 
birou şi aprind veioza. Lumina galbenă slabă nu ajunge în colţurile încăperii, 
dar văd că nu e nimeni acolo. Uşa e uşor întredeschisă şi nu-mi pot aminti 
dacă am închis-o sau nu înainte de a merge la culcare. 


Mă dau jos din pat, cât pe ce să-l strig pe Leo, apoi mă opresc. Nu pot face 
asta. Cu sufletul la gură, aprind lumina din hol. Trăgând cu putere aer în 
piept, trec prin camerele de la parter cu o falsă încredere, luându-mi inima în 
dinţi şi aprinzând luminile în drumul meu. Pe scaunul din hol e un teanc 
ordonat de haine; probabil că Leo le-a adus după ce am adormit ca să nu-şi 
mai bată capul cu asta de dimineaţă. Urc la etaj, uitându-mă în biroul lui şi în 
dormitorul de oaspeţi. Uşa dormitorului nostru e închisă. Pun mâna uşor pe 
mâner şi o deschid. Scârţâie uşor şi îmi ţin răsuflarea, aşteptându-mă ca Leo 
să se trezească, să întrebe cine este acolo. Dar nu se aude niciun sunet. Mă uit 


înăuntru; el doarme tun, răsuflarea îi e profundă şi regulată. 


Mă întorc la parter și atunci văd un trandafir alb tăiat din grădină și aşezat pe 
pervazul ferestrei lângă uşa de la intrare. Zâmbesc cu tristeţe în sinea mea, 
mirată că-și imaginează că pot fi cucerită atât de uşor. Îl duc în bucătărie, 
deschid capacul coşului de gunoi şi îl arunc înăuntru. 


Întoarsă în pat, las lumina aprinsă şi uşa pe jumătate deschisă, astfel încât să 
nu mă scufund total în beznă. Mă aştept să adorm greu, dar brusc se face 
dimineaţă şi Leo a plecat deja la Birmingham. 


În dimineaţa următoare, primesc un mesaj de la Eve — 
Cafea? Mă uit la ceas; e deja 9:00, dar pot începe să 
lucrez puţin mai târziu astăzi. Mă duc direct la ea. Vine 
la uşă îmbrăcată în echipament alb de alergat, mâncând 
o felie de pâine prăjită pe care e întins un strat gros de 
unt de arahide. 


— Am făcut o cursă de opt kilometri în această dimineaţă, aşa că am voie, 
zice ea, întinzându-mi farfuria. Şi tu ai voie, pentru că ai avut un weekend de 
rahat. Sau n-ai avut? 


Iau o felie de pâine prăjită şi o urmez în bucătărie. A fost nasol în privinţa lui 
Leo, dar partea bună a fost că am reuşit să lucrez mult. Asta m-a făcut să uit 
de toate, ceea ce mi-a prins bine. 

— Deci ai putut să stai în casă? 

— Da, dar am dormit la parter, în biroul meu. 


Eve pune farfuria jos, se cocoaţă pe blat, apoi o ia din nou. 


— Cum a mers treaba cu Leo? 


— Păstrăm distanţa cât timp încerc să-mi dau seama ce simt. Sunt foarte 
confuză în legătură cu tot ce se întâmplă. Simt că ar trebui să fug din casă, 
poate chiar să fug de Leo. Dar el a spus că ar trebui să ne creăm amintiri noi 
aici. 


Fa îşi înclină capul într-o parte, uitându-se la mine. 
— Tu ce părere ai despre asta? 


— Nu ştiu. E posibil să sune straniu, însă de când a zis Leo asta, am început 
să simt că-i sunt datoare Ninei să rămân. Mă simt atrasă de ea într-un fel. 
Când m-am întors joi acasă, aproape că i-am putut simţi prezenţa, am văzut-o 
în camera de zi cu Oliver, i-am văzut împreună în bucătărie. Şi când mă 
gândesc cât trebuie să fi suferit, adaug încetişor, orice inconvenient pe care îl 
resimt eu pare un nimic în comparaţie cu ce a păţit ea. Poate că Leo are 
dreptate, poate singurul mod de a elibera casa de răul care s-a întâmplat acolo 
este de a crea amintiri noi. 


— Vibraţii pozitive care le alungă pe cele negative. Nu sună deloc straniu, 
zice Eve. Nu vrei să iei loc? 


— Scuze, zic, dându-mi seama că mărșăluiam de colo-colo prin bucătărie. 
Trag un scaun. 


— Leo ar trebui să stea în Birmingham până joi, aşa cum o face de obicei, 
însă o să vină acasă în fiecare seară, ca să nu rămân singură peste noapte. 


— Frumos din partea lui. 
— Eve, tu ce ai face dacă ai fi în locul meu? 


— Cred că, dacă aş suporta să stau acolo, lucru pe care tu pari să-l faci, aş 
rămâne o vreme să văd cum evoluează lucrurile. 


— M-aş simţi mult mai bine dacă m-aș întâlni cu toată lumea de aici ca să 
explic că n-am ştiut despre crimă înainte de a mă muta. Presupun însă că ar fi 
cam ciudat. 


— Dacă vrei cu adevărat să se afle, le-aş putea spune lui Tamsin şi Mariei, iar 
ele le-ar putea transmite vecinilor lor, care le-ar zice vecinilor lor şi, foarte 
repede, va fi de notorietate publică, zice ea. Ai vrea să fac asta? 


— Da, te rog. Vreau ca oamenii să ştie că nu sunt o persoană insensibilă. 
Mă lovește un alt gând îngrijorător. 


— Dar ce vor crede oamenii când vor afla că ştiu despre crimă şi totuşi 
locuiesc mai departe în casă? 


— Deja aveau impresia că ştiai şi credeau că eşti incredibil de curajoasă. Aşa 
vor crede și mai departe, că eşti curajoasă. Şi nu multe persoane şi-ar permite 
să se mute şi să închirieze în altă parte cât timp casa va fi scoasă la vânzare, 


aşa că vor înţelege şi asta. Căsuţa ta e închiriată, nu te poţi întoarce acolo. In 
fine, de ce-ţi pasă ce gândesc oamenii? 


— Nu vreau să mă evite, de-abia am sosit aici. 

Eve izbucneşte în râs. 

— Nu te evită nimeni! 

— Deci dacă vă invit pe tine, pe Tamsin şi pe Maria la prânz miercuri, înainte 
de a merge la cursul de yoga, vreţi să veniţi? zic, luându-mă prin surprindere, 
pentru că nu premeditasem asta. 


— Sigur că vom veni! Am venit la tine să bem ceva, nu-i aşa? 


— Mi-ar plăcea s-o invit şi pe Cara, însă nu cred că e acasă în timpul zilei. N- 
a zis cumva că lucrează la Google? 


— Da, este inginer de software. Lucrează la ore ciudate, aşa că poţi să dai de 
ea doar în weekenduri. 


— Atunci, doar noi patru. 


Plec în scurt timp. Eve mi-a spus că pot lucra la ea, însă, dacă urmează să 
rămân aici, în această casă, trebuie să mă obişnuiesc să stau singură. 


— Ce ai face tu, Nina? şoptesc înspre fotografia surorii mele care e lipită de 
frigider. Ai rămâne aici sau ai pleca? 


Dar nu primesc niciun răspuns, doar neclintirea absolută a unei case pustii. 


În loc să citesc încă o dată cartea, m-am decis să încep 
să traduc imediat. Traducerea solicită concentrarea şi, 
în acest moment, trebuie să mă gândesc și la altceva în 
afara crimei. 


Ziua trece surprinzător de repede. Când Leo soseşte acasă, se dă peste cap să 
repare răul pe care l-a făcut. 


— Ce bine îţi stă părul, zice el, referindu-se la felul în care l-am împletit ca să 
nu mă încurce când lucrez. 


— Mulţumesc. 
Oftează. 
— Spune-mi cum mă pot revanşa faţă de tine. 


— Nu ştiu, sincer. Cum aş putea avea încredere în tine dacă-mi poţi ascunde 
ceva atât de important? 


Cel mai mult urăsc faptul că am senzaţia că sunt nedreaptă. Dar să se aştepte 
să-i cad în braţe, să-i spun că-l iert, e prea mult. Se oferă să-mi pregătească 
masa de seară şi, după ce refuz, mănâncă repede şi dispare în biroul său. Nu 
pomeneşte nimic de trandafirul pe care l-am aruncat la gunoi, poate că nu l-a 
văzut. 


Casa e tăcută, prea tăcută. Îmi dau seama că nu i-am spus lui Leo că mi s-a 
părut că era cineva în casă noaptea trecută, sunt tentată să mă duc după el. 
Dar nu vreau să creadă că folosesc acest prilej ca scuză pentru a iniţia o 
conversaţie. În fine, n-a fost nimeni aici, era doar crima aceea oribilă 


jucându-se cu mintea mea. 


Capitolul 15 


O las pe Eve să le invite pe Maria şi pe Tamsin la prânz şi toate trei sosesc 
împreună, făcându-şi apariţia la ora 12:00, cu flori din grădina Mariei şi cu o 
sticlă de vin. Sunt îmbrăcate toate cu pantaloni scurţi şi tricouri, ceea ce mă 
face să mă simt prea elegantă cu fusta mea vaporoasă, până la genunchi. 

— Intraţi, vă rog, zic, dându-mă în spate ca să le las să treacă. 


Eve şi Maria intră direct, însă Tamsin zăboveşte nesigură în faţa uşii şi, 
pentru o clipă, mi se pare că are reţineri în a lua prânzul cu mine. 


— Scuze, zice ea. Doar că această casă îmi aminteşte mereu de Nina. 
— Bineînţeles, încuviinţez cu înţelegere, dorindu-mi s-o îmbrăţişez. 
Dar ea păşeşte repede înăuntru. 


— Ce mai faci? întreabă Maria, luându-mă în braţe. Cred că a fost un 
adevărat şoc să afli despre Nina în felul acesta. Nu-mi pot închipui cum 
trebuie să te fi simţit. 


— Furioasă şi speriată, zic, conducându-le în grădină. Voiam să plec, nu 
credeam că voi putea rămâne. 


— Dar eşti încă aici, zice Tamsin, pe un ton insinuant. 
Dacă mă va judeca pe lumea asta cineva, acea persoană este Tamsin. 
Mă întorc către ea. 


— Da, sunt încă aici. Deocamdată. 


Zâmbesc timid. 


— Speram că-mi poţi povesti câte ceva despre Nina. Nu voi putea niciodată 
să mai dorm în dormitorul de la etaj, dar, dacă aş şti că a trăit momente 
fericite acolo, m-ar ajuta să mă simt mai puţin neliniştită. 


Chipul lui Tamsin se înmoaie. 
— A trăit multe momente fericite aici. 


— Stăm de vorbă la masă? zice Eve. Problema e că noi trebuie să plecăm de 
aici pe la 13:40, la cursul de yoga. 


— Da, ştiu, zic. Am făcut o tartă cu somon şi salată, iar la desert avem 
căpşuni. Sper că e în regulă! 


Maria zâmbeşte. 


— Pentru mine e perfect! 


E una dintre acele frumoase zile de la mijlocul lunii 
septembrie, cu soarele care încălzeşte gradina. O briză 
blândă poartă aroma divină a brumarelelor viu colorate 
înspre terasa unde mâncăm, dând impresia că e încă 
vară. Sunt atât de multe lucruri despre care vreau să le 
întreb în legătură cu Nina, dar îmi înfrânez nerăbdarea 
şi, în schimb, vorbim despre copiii Mariei şi despre cele 
două fetiţe ale lui Tamsin, Amber şi Pearl. 


— Ce nume frumoase au, îi spun. 


Ea zâmbeşte. 


— Mulţumesc. Va trebui să vii cu noi într-o după-amiază de miercuri, ca să le 
cunoşti personal. 


— Mi-ar plăcea, zic, mulţumită că invitaţia a venit din partea ei. Le-am văzut 
doar de la distanţă. 


Aştept până când se aşază, cu farfuriile goale în faţă. 


— Ştiu că Nina avea 38 de ani, iar Eve mi-a spus că era terapeută, însă asta e 
tot ce ştiu cu adevărat despre ea, zic. 


Tamsin înlătură câteva firimituri de pe tricoul ei imaculat. 


— Îşi iubea meseria, îi plăcea să-i ajute pe oameni. Avea timp pentru toată 
lumea, puteai oricând să mergi la ea dacă aveai o problemă. M-a ajutat foarte 
mult. 


— Şi Oliver? Cu ce se ocupa? 


— Lucra la o companie de transport maritim, zice Maria. Nu ştiu în ce consta 
ocupaţia lui propriu-zisă, însă călătorea în străinătate destul de des. 


— Şi erau fericiţi împreună? 

— Da, foarte. 

— Doar că... A omorât-o. 

Tamsin se uită urât la mine de dincolo de masă. 

— Cu cine ai vorbit? 

— Cu nimeni, zic în grabă. Ştiu doar ce am citit în presă. 
— Şi nu e suficient? 


Roşesc, stânjenită de schimbarea bruscă de atmosferă — e ca şi cum 
temperatura a scăzut dintr-odată cu zece grade. 


— Incerc doar să înţeleg ce gen de persoană era ea, zic, vrând să îndrept 
lucrurile. Eve a menţionat că îi plăcea spiritualitatea şi că a înfiinţat grupul 
vostru de yoga. Avea hobbyuri? 


Nu funcţionează. 


— Ce contează? zice Tamsin, cu răceală. Acum nu prea mai are nicio 
importanţă. 


Detest să mă folosesc de povestea surorii mele, însă nu mă pot gândi la o altă 
cale de a o atrage de partea mea. Imi împing scaunul în spate. Eve îşi întoarce 
ochii către mine. 


— E în regulă. Mă duc doar să aduc căpşunile. Și să duc farfuriile. 


În bucătărie, mă ocup de farfurii, scot căpşunile din frigider şi iau fotografia 
Ninei de pe uşa acestuia. 


— Ţi-a spus Eve despre sora mea? o întreb pe Tamsin, aşezând căpşunile în 
faţa ei şi întorcându-mă la locul meu. 


Ea se foieşte stânjenită. 

— Da, mi-a zis. Îmi pare rău. 

— Aceasta este o fotografie a ei, zic, întinzându-i-o. 
Maria întinde mâna şi ia poza. 

— Era frumoasă. 

— Pot s-o văd şi eu? întreabă Eve. 

Se uită la fotografie, apoi ridică privirea înspre mine. 
— Are aceiaşi ochi ca tine. 


— Da. 


Mă întorc înspre Tamsin şi Maria. 


— Eve v-a spus, probabil, că pe sora mea o chema Nina. Ştiu că e o prostie, 
dar de când a murit, simt nevoia de a cunoaşte diverse lucruri despre alte 
femei cu numele Nina. 


— Nu e o prostie, zice Maria. 
Zâmbeşte. 


— Nu ştiu despre Nina ta, însă Ninei noastre îi plăcea să facă instantanee. 
Putea fi destul de enervant uneori, deoarece te prindea în cele mai proaste 
momente, când mâncai, de exemplu, cu gura deschisă sau plină de mâncare. 


— Sau când băuseşi prea mult și aveai acea expresie sticloasă în privire şi 
nasul roşu, zice Eve, mimând acea postură şi făcându-mă să râd. 


— Dar făcea şi fotografii frumoase. 

Maria se uită peste masă la Tamsin. 

— Am unele adorabile cu copiii, şi tu ai, nu-i aşa, Tamsin? 
— Da. 

Spre disperarea mea, ochii lui Tamsin se umplu de lacrimi. 
— Încă îmi e dor de ea. 


— Îmi pare rău, zic pe un ton vinovat. N-ar trebui să vă întreb despre ea. 
Doar că vreau — nu ştiu — s-o fac să pară reală, să aflu cine era, cred. Poate 
că asta mă va ajuta să mă hotărăsc dacă rămân aici sau nu. 


Tamsin ia un şerveţel şi-şi suflă nasul. 


— Sper să rămâi. E drăguţ să locuiască din nou cineva în această casă, nu 
trebuie să devină un mausoleu. 


— Mulţumesc, zic, pentru că păruse sinceră. 


— Eve a spus că ai aflat despre crimă de la o reporteriţă? adaugă Tamsin. 
— Da, aşa e. 

Îşi ridică geanta şi cotrobăie prin ea, scoțând un pachet nou de şerveţele. 
— Ce a spus, mai exact? 


— M-a întrebat cum e să locuiesc în locul unde s-a petrecut o crimă brutală, 
zic, repetând ce i-am spus lui Eve, fiindcă nu vreau ca minciuna să se întoarcă 
împotriva mea. 


— Şi asta-i tot ce-a zis? 


— Da. l-am spus că nu ştiam despre ce vorbea şi m-a sfătuit să caut pe 
Google despre uciderea Ninei Maxwell. 


— Ţi-a spus numele ei sau de la ce publicaţie era? 

— Nu. 

Întrebările lui Tamsin mă fac să mă simt aiurea. Oare ştie că mint? 
— Şi de unde ştii că era reporteriţă? 

Ştie într-adevăr că mint. 

— Eu... eu nu ştiu, doar am presupus. Cine altcineva ar fi putut fi? 
— Tam, zice Maria uşor. Încetează. O faci pe Alice să se simtă prost. 


— Scuze. Doar că detest să-şi bage cineva nasul, dezgropând din nou totul, 
când abia am reuşit să ne liniştim. 


— Haide să vorbim despre altceva, zice Eve, pe un ton vesel. Cum ar fi 
despre Crăciun sau Halloween sau despre faptul că Maria ne invită vineri la 
cină. 


Se uită înspre ea. 


— Nu-i aşa, Maria? 

Maria râde. 

— Mersi că mi-ai amintit. Tamsin, Alice, sunteţi libere vineri seară? l-am 
pomenit lui Eve despre cină ieri şi ea şi Will pot veni, aşa că sper să veniţi şi 
voi. 


Tamsin nu răspunde; se uită pe fereastră, pierdută în gânduri. 


— Tamsin, sunteţi liberi vineri, tu şi Connor? zice Maria din nou, mai tare de 
data aceasta. 


— Ce? 

Tamsin scutură repede din cap de parcă ar vrea să şi-l limpezească. 
— Da, pentru ce? 

— Pentru cină, la mine acasă. 

— Ar fi minunat, mulţumesc. 

— Dar voi, Alice, sunteţi liberi, tu şi Leo? 

— Cred că da. 

— Ce-ar fi să mă anunţi după ce vorbeşti cu el? 

— Îl voi întreba diseară, îi promit. 


Fetele pleacă la scurtă vreme după aceea şi, în timp ce strâng, mă gândesc la 
invitaţia Mariei. Mi-ar plăcea să merg pentru că nu vreau să ratez ocazia de a 
vedea în acţiune grupul de prieteni din care făceau parte Nina şi Oliver. 
Vreau să observ dinamica dintre cupluri, să văd cum interacționează unii cu 
alţii, să ajung să-i cunosc mai bine. Sunt lucruri pe care nu le înţeleg pe 
deplin, cum ar fi faptul că ele insistă extrem de mult pe ideea că Nina şi 
Oliver erau foarte fericiţi. Dacă erau, de ce a omorât-o? Amintindu-mi ce 
spusese Eve despre faptul că Lorna fusese martoră la tot, decid să trec pe la 


ea. 


In birou, îmi schimb tricoul pe care am reuşit să-l împroşc cu sos, înşfac 
cheile de pe masa din hol, deschid uşa de la intrare — şi mă pomenesc nas în 
nas cu Thomas Grainger. 

Ne-am speriat teribil unul de altul. Ridicase un braţ pentru a suna la sonerie, 
dar l-a lăsat să cadă repede înapoi pe lângă corp. Face un pas îndărăt, de 
parcă s-ar aştepta să sar la el. 

— Domnişoară Dawson, îmi pare rău. 

Îşi ridică mâinile, într-un gest de retragere. 

— Voi pleca, e OK. 

— Aşteptaţi o clipă. 

Se opreşte, cu corpul pe jumătate răsucit înspre alee. 

— Aţi spus că investigaţi uciderea Ninei Maxwell. 

Se întoarce din nou cu faţa la mine. 

— Aşa este. 


— De ce acum, la mai bine de un an de la moartea ei? 


— O investighez de când soţul ei s-a sinucis. Dar a trebuit să renunţ, fiindcă 
n-am putut obţine informaţiile pe care le doream. Sunt detectiv particular, 
deci persona non grata, din perspectiva poliţiei. 


— Ce informaţii doriţi? 


Mă priveşte fix în ochi. La fel făcuse și data trecută, îmi amintesc. Vreau să- 
mi smulg privirea, însă nu pot. Ochii lui au ceva hipnotizant. 


— Mi-e teamă că nu sunt pregătit să discut nimic în prag. 


Acum ori niciodată. Dacă nu-l invit înăuntru, nu se va mai întoarce aici. 
Deschid uşa mai larg. 


— Mulţumesc. 
Intră în hol. 
— Chiar apreciez că aţi fost de acord să staţi de vorbă cu mine. 


Îl conduc prin camera de zi, întrebându-mă ce e în mintea mea lăsând un 
străin să-mi intre în casă. O fi îmbrăcat elegant — cu un costum lejer şi cu o 
cămaşă albastru-deschis —, dar tot ar putea fi un criminal. Ar putea fi 
asasinul Ninei. Îmi scot telefonul din buzunar, îl ţin în mână. Îi ofer un loc, 
însă eu rămân în picioare lângă uşă. În caz că trebuie să ies de-aici cât mai 
repede. 


— Aş dori să-mi cer din nou scuze pentru şocul pe care vi l-am provocat 
săptămâna trecută, când v-am spus despre crimă, zice Thomas Grainger. 
Habar n-am avut că nu ştiaţi. 


— Îmi dau seama de asta. 
— Sper că n-au fost probleme. 
— Deloc. 


N-am de gând să-i spun că Leo mi-a ţinut ascuns acest lucru şi că abia ne mai 
vorbim. 


— Eu şi soţul meu urmează să decidem ce vom face. 
Nu trebuie să ştie nici că nu suntem căsătoriţi. 
— Incă nu ştim dacă mai vrem să locuim aici sau nu. 


— Înţeleg asta. 


— Cred că ar trebui să începeţi cu începutul. Cum aţi ştiut că aveam invitaţi 
aici? 


— Mi-e teamă că nu vă pot spune asta. 

— De ce nu? 

Se uită drept în ochii mei. 

— Sunteţi în legătură cu cineva de aici? 

— Nu, nici vorbă. 

Aşteaptă să continui şi, când n-o fac, dă din cap. 

— Să spunem că am aflat prin intermediul invitaţiei pe care aţi postat-o. 
Îmi ia ceva să-mi pice fisa. 

— Aţi spart grupul de WhatsApp? 


El nu confirmă, dar nici nu neagă asta, iar eu nici măcar nu ştiu dacă un grup 
de WhatsApp poate fi spart sau nu. Nu insist mai mult pentru că, oricum, nu 
mi-ar spune adevărul. 


— Deci de ce v-aţi decis să veniţi la petrecere? 


— A fost lipsit de etică din partea mea, ştiu. Dar încerc să intru în această 
casă deja de mai bine de un an. M-am prezentat odată ca potenţial 
cumpărător, însă agentul imobiliar a stat cu mine tot timpul, aşa că n-am 
putut să fac ce sperasem, adică să arunc o privire în camera unde a avut loc 
crima. Fără o idee generală asupra locului unde a murit o victimă, e dificil să 
oferi o versiune alternativă cu privire la ce s-ar fi putut întâmpla în acea 
noapte. 


Schiţează un zâmbet uşor. 


— Faptul că am fost însoțit în timpul vizitei mele mi-a întărit convingerea că 
nu fratele clientului meu a fost răspunzător de uciderea Ninei Maxwell. Sunt 


convins că agenţia a avut instrucţiuni din partea poliţiei să stea cu ochii pe 
orice persoană care ar fi arătat interes faţă de casă. 


Mi-a stârnit curiozitatea, aşa că mă îndrept către scaunul cel mai apropiat de 
uşă şi mă aşez. 


— De ce ar face asta? 


— Poate că sperau că adevăratul criminal se va întoarce la locul crimei şi se 
va da, într-un fel sau altul, de gol. 


— Dar poliţia crede că ucigaşul este mort, nu-i aşa? Că e un caz închis. 

— Nu potrivit sursei mele. 

Imi observă încruntarea. 

— Da, e adevărat, orice detectiv particular are o sursă în poliţie, la fel ca 
ziariştii. Adeseori e aceeaşi. Şi sursa mea îmi spune că investigația e încă în 
desfăşurare. 


Face o pauză. 


— Vă pot întreba dacă experienţa dumneavoastră a fost la fel când aţi vizitat 
casa? 


— Soţul meu a vizitat-o fără mine. Eu am văzut-o doar după ce a cumpărat-o. 
Încearcă să-şi ascundă surpriza, însă nu reuşeşte. 

— Deci, aţi venit la petrecerea noastră... 

— Am crezut că aş putea trece neobservat. 

Schiţează un uşor zâmbet. 


— Nu mi-a trecut prin minte că i-aţi invitat doar pe cei de aici. De îndată ce 
mi-am dat seama de asta, am plecat. 


— Ei bine, vecina mea de alături, doamna care v-a lăsat să intraţi, este în 
vârstă şi a fost foarte afectată de toată povestea asta. A fost foarte supărată 
când a aflat că nu eraţi un prieten de-ai mei. 


— Îmi pare rău. Repet, îmi închipuisem o petrecere extinsă şi am crezut că 
voi putea să mă strecor pe poartă în spatele cuiva. 


— Cum aţi intrat acum? Nu mi-aţi deranjat din nou vecina, nu-i aşa? 
El clatină din cap. 


— Am intenţionat să sun la interfonul dumneavoastră în speranţa că veţi fi de 
acord să ascultați ce am de spus. Dar era cineva în faţa mea şi m-a lăsat să 
intru. Voiam să-i spun că ar trebui să fie mai atent, dar presupun că, dacă ar fi 
ţinut cont de reguli, mi-ar fi trântit poarta în faţă şi majoritatea persoanelor nu 
sunt aşa, sunt prea politicoase. Ultima dată când am venit la dumneavoastră 
am intrat pe poarta principală, în urma unei maşini. 


Altă pauză. 


— Nu ştiu dacă dumneavoastră sau soţul sunteţi în vreun comitet al 
locatarilor sau ceva de genul ăsta, dar, probabil, ar trebui să menţionaţi asta şi 
poate să schimbaţi codul. Am văzut peste umărul său codul pe care l-a tastat. 


— Îmi pare rău, dar tot nu înţeleg ce căutaţi aici. 

Se foieşte în scaun. 

— Credeţi-mă, nu v-aş deranja dacă timpul n-ar fi limitat. 
— La ce vă referiţi? 

O umbră îi acoperă chipul. 


— Clienta mea nu stă bine cu sănătatea. E hotărâtă să reabiliteze numele 
fratelui ei cât timp se mai poate. 


Se opreşte şi observ că în sufletul lui se dă un fel de luptă interioară. 


— Am fost coleg la universitate cu Helen, zice el, renunțând la secrete. Nu l- 
am cunoscut prea bine pe Oliver, fiindcă el era cu cinci ani mai mic decât noi, 
însă chiar de pe atunci ştiam cât de mult însemna acesta pentru ea. Când mi-a 
spus că nu credea că Oliver era vinovat de uciderea Ninei şi m-a rugat s-o 
ajut, am simţit că n-o puteam refuza. 


Dau din cap cu compasiune, pentru că-mi pare teribil de rău pentru sora lui 
Oliver. 


— De ce e sora lui convinsă că nu el a ucis-o pe Nina? întreb. Nimeni nu vrea 
să creadă că persoana pe care o iubeşte cel mai mult e capabilă de astfel de 
lucruri îngrozitoare. Poate pur şi simplu nu vrea să conceapă că fratele ei a 
fost în stare să comită o crimă. 


— Asta am crezut şi eu la început. Detest s-o spun, însă i-am făcut pe plac lui 
Helen — şi asta sună îngrozitor —, fiind de acord să investighez crima, 
fiindcă, în experienţa mea, avea toate semnele distinctive ale unei crime 
pasionale. Dar multe persoane au mărturisit că Oliver Maxwell era cel mai 
blând, cel mai bun dintre bărbaţi şi că o adora pe Nina. Cinicii invocă 
sinuciderea lui şi spun că s-a omorât pentru că nu și-a putut accepta fapta. Cei 
care îl cunoşteau o iau ca pe un semn al inimii sale frânte. Nu doar că n-a 
suportat să trăiască fără ea, însă n-a suportat nici să-și continue existenţa cu 
gândul la moartea ei violentă. 


Oare în ce tabără le aşază chestia asta pe Eve, Tamsin şi Maria? Ele îl 
cunoscuseră pe Oliver, îmi spuseseră că era cel mai încântător bărbat din 
lume. Cu toate astea, credeau că el o omorâse pe Nina. De ce? 


— Staţi puţin, aţi spus „crimă pasională“? zic, dându-mi seama de vorbele 
sale. 


— Da. 
Face o pauză. 
— Din câte se pare, Nina avea o aventură. 


Mă holbez la el. 


— O aventură? 


El se apleacă în faţă pe scaun. Pielea lui e palidă, aproape translucidă, într-un 
contrast izbitor cu părul negru. 


— Da. 

— Dar... cu cine? 

— Asta încerc să aflu. 

— De ce? 

— Pentru că eu cred că acel om este vinovat de uciderea Ninei. 
Mintea mea o ia razna. 

— Poliţia ştia că avea o aventură? 

— Da. 


— Înseamnă că au aflat cine era acea persoană şi au exclus-o de pe lista 
suspecţilor. 


— Asta s-ar fi crezut. 


— Presupun că, dacă Oliver ar fi ştiut că Nina avea o aventură, ar fi avut un 
motiv s-o ucidă. 


— Doar că, potrivit persoanelor care l-au cunoscut cel mai bine, Oliver nu i- 
ar fi făcut vreun rău Ninei nici în ruptul capului. 


— Nu ştiu de ce credeţi că vă pot ajuta. Eu de-abia m-am mutat aici — după 
cum bine ştiţi. 


— Exact din acest motiv vă cer ajutorul, zice el cu sinceritate. Când Helen m- 
a rugat să investighez crima, am încercat să vorbesc cu oamenii de aici. Dar 
m-am lovit de multă... nu ostilitate, ci mai degrabă secretomanie. De aceea n- 
am rămas la petrecerea dumneavoastră. Când m-am uitat pe fereastra de la 


bucătărie şi am văzut că oamenii pe care i-aţi invitat erau cei cu care 
încercasem să vorbesc, mi s-a părut mai înţelept să plec înainte să mă 
recunoască vreunul dintre ei. 


Face o pauză. 


— Dumneavoastră nu aţi cunoscut-o pe Nina, nu prea știți pe nimeni de aici, 
lucru care vă face imparţială. Ştiu că vă cer mult, dar, dacă se întâmplă să 
auziţi ceva — ştiţi, în conversațiile cu vecinii —, mi-aţi putea transmite? 
Mă ridic în picioare. 

— Îmi pare rău, nu pot să fac aşa ceva. 

El schiţează un zâmbet vag. 

— Bineînţeles. 

Se ridică în picioare şi-mi întinde mâna. 

— Vă mulţumesc pentru timpul acordat. La revedere, domnişoară Dawson. 


Strângerea lui de mână este puternică, fermă. Mă face să simt că pot avea 
încredere în el, dar, în acelaşi timp, sunt dezamăgită că mi-a cerut să dau de 
gol confidenţele unor persoane care sper să-mi devină prietene. Date fiind 
circumstanţele, e de înţeles că vrea să descurce cazul înainte ca pentru sora 
lui Oliver să fie prea târziu. Mi se pare genul de bărbat care ar face multe 
lucruri pentru un prieten — nu i-ar da speranţe deşarte și nici nu ar accepta să 
lupte pentru o cauză pierdută. A recunoscut că, la început, i-a cântat în strună 
surorii lui Oliver. 


Ce l-a făcut oare să se răzgândească? 

De-abia începusem să lucrez în momentul în care carioca fluorescentă pe care 
o foloseam s-a terminat. Ştiu că Leo are unele în biroul lui, aşa că urc cu chiu, 
cu vai la etaj. Nu-i deloc uşor să trăiesc cu fantoma Ninei. Mă opresc, cu 
piciorul pe următoarea treaptă. Trăiesc cu fantoma Ninei. 


După moartea surorii mele, au existat momente când aveam senzaţia că era 
cu mine, momente când îi simţeam prezenţa, mai ales în tăcerea nopţii sau 
când eram extrem de posomorâtă. Ca şi cum îmi dădea de ştire că nu eram 
singură. Înainte nu fusesem o persoană foarte spirituală, dar, devenind 
curioasă, am început să citesc despre viaţa de după moarte, din cauza 
lucrurilor pe care le experimentasem în raport cu sora mea. Am ajuns să 
accept ideea că, uneori, spiritul nostru continuă să trăiască, mai ales atunci 
când o persoană moare pe neaşteptate, înainte de vreme. Unul dintre lucrurile 
pe care le-am citit a fost convingerea că, dacă moartea îi fusese violentă, 
spiritul acelei persoane putea rămâne suspendat între două lumi până când 
ucigaşul său era adus în faţa justiţiei. Acest detaliu mă marcase în mod 
special, fiindcă nu mai simţisem prezenţa surorii mele din ziua în care cazul 
ei fusese judecat şi, cu toate că nu fusesem mulţumită de decizia tribunalului, 
poate că sora mea fusese şi de aceea plecase. Dacă spiritul Ninei Maxwell 
continuă să trăiască, aici, în casă, aşteptând să i se facă dreptate? 


Biroul de la etaj este spaţiul lui Leo şi rămân întotdeauna surprinsă de câtă 
ordine e acolo. Pe birou nu se află nimic, în afară de o riglă de lemn şi de 
câteva pixuri. Deschid sertarele care se află de o parte şi de alta a biroului. 
Cel de jos, din partea stângă, este doldora de pixuri, creioane şi carioci 
fluorescente. Aleg una galbenă şi, în timp ce o scot, dosul palmei mele atinge 
ceva lipit de partea de dedesubt a sertarului de sus. Curioasă, împing pixurile 
şi creioanele într-o parte şi desprind banda adezivă. Dedesubt e ceva metalic. 
Îl las să-mi cadă în mână — e o cheiţă pe care o recunosc ca provenind de la 
acele casete de valori din metal pe care le foloseam drept puşculiţă în 


adolescenţă. O răsucesc, studiind-o. Dacă Leo s-a chinuit s-o ascundă, trebuie 
să fie un lucru pe care nu vrea să-l găsească nimeni, nici măcar eu. De aceea 
era atât de agitat când îi spusesem că-i dusesem pe oameni să vadă 
schimbările pe care le făcuserăm la etaj? 


Mă întorc către fişetul gri din metal care se află în colţ, acolo unde Leo ţine 
dosarele clienţilor. Trag de sertarul de sus, însă acesta nu se deschide. Nici 
celelalte trei nu se deschid; toate sunt încuiate. Nedumerită, mă întorc la 
birou, căutând altă cheie, trecându-mi mâna pe sub fiecare sertar, în cazul în 
care Leo a ascuns-o şi pe aceasta. Nu găsesc nimic, aşa că încep să răscolesc 
restul biroului. 


Golesc suportul de creioane, îmi trec degetele pe deasupra micului prag de 
deasupra uşii şi nu găsesc nimic altceva în afară de praf. Mă aşez în patru 
labe şi mă uit sub birou, sperând să descopăr cheia de la fişet lipită undeva 
dedesubt. Întorc scaunul lui Leo cu susul în jos, verificând în spatele 
calculatorului, sub tastatură, apoi o iau de la capăt. Dar tot nu găsesc cheia. 
Enervată, lipesc cheiţa înapoi unde am găsit-o şi mă întorc la treaba mea. 


În timpul pauzei de prânz, îmi amintesc că înainte ca 
Thomas Grainger să-şi faca ieri apariţia voiam să trec 
pe la Lorna. E după-amiază devreme, aşa că nu-mi fac 
griji că ea şi Edward ar putea fi la masa de prânz. Dar 
nu răspunde nimeni când bat la uşă şi nu-mi place să 
insist, fiindcă poate trag un pui de somn. Dau să mă 
întorc acasă şi atunci îl văd pe Will în capătul aleii, pe 
picior de plecare. 


— Bună, Alice! strigă el. Cum merg treburile? 
— Eh, ştii tu. Speram să mă întâlnesc cu Lorna, dar se pare că nu-i acasă. 


— Ţi-aş fi propus să treci pe la Eve, dar e la maică-sa. Se întoarce pe la 


17:00, dacă eşti în căutare de companie. 
— Mulţumesc, Will. 


Imi face cu mâna şi mă întorc iar înspre uşă, fiindcă aud încuietoarea. Uşa se 
deschide, însă lanţul rămâne la locul său. 


Lorna se uită la mine prin deschizătura uşii. 
— Eu eram, zic cu precauţie. N-am vrut să te deranjez. 
— N-aveam de gând să deschid, dar ţi-am auzit vocea. 


Se uită fix câteva clipe, de parcă ar încerca să se decidă dacă să mă lase să 
intru sau nu. Nu pare să vrea asta şi sunt gata să mă scuz şi să-i spun că voi 
veni în altă zi. Dar chiar atunci începe să dea lanţul încetişor laoparte, de 
parcă speră că mă voi plictisi de aşteptat şi voi pleca. 


— Eşti sigură? întreb cu îndoială când, în cele din urmă, deschide uşa. 


— Da, intră. Numai că Edward nu e aici şi sunt întotdeauna mai atentă când 
sunt singură. 


— E foarte înţelept din partea ta. Cum se mai simte? 

— Mult mai bine, mulţumesc. 

Deschide o uşă în partea dreaptă şi o urmez într-o cameră de zi primitoare. 
— E foarte frumos aici, zic, admirând tonurile pastelate și delicate. 


Se simte aroma plăcută a lavandei, pe care o zăresc de altfel într-o vază de 
cristal, aşezată pe o măsuţă joasă. La fel ca a noastră, camera ei de zi dă 
înspre piaţetă şi, de la fereastră, se vede perfect aleea noastră. 


Ne aşezăm. 


Lorna zâmbeşte nervos. 


— Ai dori o ceaşcă de ceai? 
— Nu, mulţumesc. Voiam doar să te întreb ceva. 


— Nu despre faptul că l-am lăsat să intre pe acel bărbat la petrecerea voastră, 
nu-i aşa? Nu ştiu ce m-a apucat. De obicei sunt foarte atentă. 


— Nu, nu-i vorba despre asta, o liniştesc. 


Dar sunt tristă să constat cât de mult a zdruncinat-o acea întâmplare, fiindcă 
nu pare la fel de îngrijită ca atunci când am cunoscut-o şi nici la fel de elegant 
îmbrăcată. 


Cu toate că are perlele la gât, hainele ei — o fustă de culoare bej şi o cămaşă 
albastră cu model — par îmbrăcate la întâmplare, iar părul ei nu are aceeaşi 
tunsoare bob cochetă. 


— Ai reuşit să afli cine a fost? întreabă ea. 


Ezit, fiindcă ştiu că, dacă-i spun adevărul, că acel bărbat e un detectiv 
particular, se va simţi mai bine în legătură cu faptul că l-a lăsat să intre. Pe de 
altă parte, ar trebui să-i spun că investighează uciderea Ninei. Ar întreba de 
ce şi eu ar trebui să recunosc că Thomas Grainger crede că Oliver era 
nevinovat. Nu vreau să redeschid răni vechi. 


— Nu încă, zic, luând o decizie rapidă. Dar nu-mi fac griji în legătură cu el şi 
sper că nici tu. Ştiu cât de supărător trebuie să fie după ce i s-a întâmplat 
Ninei, adaug, încântată că am găsit pista perfectă pentru conversaţia pe care 
vreau s-o port cu ea. 

Lorna îşi duce mâna la perlele de la gât. 

— A fost îngrozitor, zice ea cu vocea abia şoptită. Absolut îngrozitor. 

— N-am ştiut nimic despre asta, am aflat abia acum câteva zile. 


Lorna pare şocată. 


— Oh, Alice, asta e cumplit. Dar... nu înţeleg. Cum de n-ai ştiut? 


— Pentru că Leo a ales să-mi ascundă acest lucru. Avea de gând să-mi spună, 
însă spera că până atunci aveam să îndrăgesc casa la fel de tare ca el şi nu-mi 
voi mai dori să plec. 


— Vrei să pleci? 


— E foarte dificil. Nu ştiu exact ce simt în legătură cu casa, dar iubesc 
Cercul, toată lumea a fost atât de primitoare şi ştiu că mi-aş face prieteni aici. 
Voiam să plec, dar Leo a zis ceva ce nu-mi pot scoate din minte. A zis că 
această casă merită să aibă parte de amintiri noi, amintiri fericite. 


Mă opresc, încercând să-mi deslușesc sentimentele. 


— Totuşi, nu-i atât de simplu. Eu şi Leo nu ne prea vorbim în momentul de 
faţă, fiindcă nu-l pot ierta pentru că n-a fost sincer cu mine înainte de a ne 
muta. Ca să fiu cinstită, totul e o mare încurcătură. 


— Văd asta, zice Lorna şi îi zâmbesc recunoscătoare. 


E o uşurare că pot să-mi deschid inima în faţa cuiva cu experienţă de viaţă 
care, la fel ca mine, a pierdut pe cineva drag. 


— N-am nicio rudă apropiată în afară de Leo, zic, din instinct. Părinţii şi sora 
mea au murit într-un accident de maşină când aveam 19 ani. 


Lorna îşi duce mâna la inimă. 

— Ţi-ai pierdut sora şi părinţii? Biata de tine, cum ai făcut faţă acestei 
tragedii? Să pierzi dintr-odată trei persoane iubite — nici nu mă pot gândi la 
asta. 

— Dacă n-ar fi fost bunicii, nu cred că aş fi rezistat. Au fost atât de puternici: 
îşi pierduseră singurul lor fiu, singurul lor copil — mă opresc, întreruptă de 
expresia de suferinţă care-i umbreşte chipul. Imi pare atât de rău, Lorna, ce 
gafă din partea mea! Ştiu că şi tu ţi-ai pierdut fiul. 


Lorna nu zice nimic; se prinde cu degetele de fustă şi detest că am necăjit-o. 


— Trebuie să-ţi fi fost teribil de greu. 


— Da, a fost, șopteşte ea. Orice pierdere e groaznică, dar se mai întâmplă. 


Rămânem în tăcere câteva clipe. Mă întreb dacă ar trebui s-o las în pace, dar 
vreau să aflu tot ce pot. 


— Mă întrebam, ai putea să-mi spui mai multe despre Nina? Poate că m-ar 
ajuta dacă aş şti ceva despre ea, dacă ar deveni mai reală pentru mine. 


Ochii Lornei scânteiază, de parcă bătrâna ar căuta o cale de scăpare. Apoi 
încuviinţează şi-şi îndreaptă umerii, acceptându-mi rugămintea. 


— Era minunată. La fel şi Oliver. Era ca un fiu pentru noi, ne ajuta în 
grădină, tăia gardul viu, tundea gazonul, genul acesta de lucruri. De aceea 
încă nu înţeleg ce s-a întâmplat, de ce a ieşit totul atât de rău între ei. Acum 
erau cel mai fericit cuplu din lume şi în clipa următoare... i-am auzit 
certându-se într-o seară, a fost îngrozitor. Oliver părea furios, ceea ce era 
ciudat pentru că eu nu-l văzusem vreodată să se enerveze. Dar aşa se spune, 
nu-i aşa, că, uneori, când persoanele calme explodează... ei bine, să te ţii! Eu 
şi Edward n-am ştiut dacă să ne ducem acolo sau să sunăm la poliţie. Ne 
făceam griji pentru ei. 


— Şi ce aţi făcut? Aţi sunat la poliţie? 
— Nu, pentru că totul s-a calmat. Oliver era tot furios, însă nu mai ţipa. 
— Ai auzit de ce se certau? 


Se încruntă şi îmi dau seama că, la fel ca în cazul lui Tamsin, am depăşit un 
fel de graniţă invizibilă. 


— Imi pare rău, zic în grabă. Nu vreau să par indiscretă. 


Lupta interioară a Lomei i se citeşte pe chip în timp ce încearcă să-şi dea 
seama cât de mult ar trebui să-mi spună. Umerii i se pleoştesc. 


— Edward a zis că n-ar trebui să vorbesc despre povestea aceasta, însă n-o 
face nimeni şi, cumva, asta înrăutăţeşte şi mai mult lucrurile. 


— Înţeleg, zic cu blândeţe. Când a murit sora mea, oamenii au încetat să-mi 


mai vorbească despre ea, crezând că acest lucru m-ar deranja. Dar mă deranja 
mai tare când nimeni n-o mai pomenea deloc, de parcă n-ar fi existat 
niciodată. 


— N-am voie să vorbesc despre fiul nostru sau să țin fotografii de-ale lui 
nicăieri prin casă. 


— Trebuie să-ţi fie foarte greu. 
— Este. 


Ochii i se umplu de lacrimi, dar înainte de a mai putea spune ceva, clipeşte şi 
le alungă. 


— Dar să ne întoarcem la Nina şi la Oliver, zice ea, schiţând un zâmbet 
ezitant. 


Se opreşte o clipă pentru a rememora totul. 


— Am fost s-o văd pe Nina în ziua următoare, a doua zi după ce i-am auzit 
certându-se. Am aşteptat până când Oliver a plecat la muncă. Era într-o stare 
groaznică, foarte plânsă. Era îngrozită că eu şi Edward îi auziserăm certându- 
se. A zis că era vina ei, că avea o aventură şi că Oliver aflase. 


— A spus cu cine avea o aventură? 


Inspăimântată că fusesem atât de abruptă, mă grăbesc să-mi cer scuze. Insă ea 
îmi ia întrebarea în serios şi continuă să vorbească. 


— Nu, dar a zis că avea de gând să se despartă de bărbatul respectiv. Apoi, în 
acea noapte, câteva ore mai târziu, Oliver... 


Se opreşte. 
— Incă nu-mi vine să cred. 


— Poate n-a fost Oliver, sugerez cu precauţie. Poate a fost bărbatul cu care 
Nina avea o aventură. Ai zis că ţi-a spus că avea de gând să-l anunţe că relaţia 
dintre ei s-a terminat. Imi pare rău, dar de ce n-ar fi putut-o omori chiar el? 


Scoate o batistă din mânecă. 


— Pentru că Oliver i-a minţit pe poliţişti şi asta i-a demonstrat vinovăția, zice 
ea, ştergându-se la ochi. Îmi doresc să fi ştiut, îmi doresc să fi ştiut ce avea de 
gând să le spună pentru că — ştiu că n-ar trebui să zic asta — aş fi minţit — 
mă rog, nu chiar, dar le-aş fi spus poliţiştilor că nu văzusem nimic. Dar când 
au venit la noi în acea seară, habar n-aveam că Nina fusese ucisă şi nu ne-au 
spus. Voiau să ştie dacă văzusem sau auzisem ceva şi am răspuns sincer că l- 
am văzut pe Oliver întorcându-se imediat după ora 21:00 şi intrând în casă. 
Ştiam că era chiar după ora 21:00 pentru că ne uitaserăm la ştirile de pe BBC, 
aşa cum facem mereu la ora 21:00 — se zice că vechile obiceiuri mor greu, 
nu-i aşa?, şi oricum Ştirile de la zece se difuzează prea târziu pentru noi 
acum. Când am auzit maşina lui Oliver, m-am ridicat şi m-am uitat pe 
fereastră. În mod normal n-aş fi făcut-o, mai ales iarna, când draperiile sunt 
trase, dar eram îngrijoraţi din cauza disputei pe care o auziserăm cu o noapte 
înainte. Am aşteptat o clipă, sperând că nu vor începe din nou să se certe. Dar 
n-am auzit nimic, aşa că m-am întors la ştiri. 


Se opreşte o clipă. 


— Trebuie să fi trecut vreo jumătate de oră, fiindcă ştirile erau pe sfârşite, 
când am auzit multe maşini parcând şi, când m-am uitat afară, am văzut că 
era poliţia. Am crezut că Oliver şi Nina se certaseră din nou şi că unul dintre 
ei, sau poate vreun alt vecin, sunase după ajutor. Ca să-ţi spun adevărul, ne- 
am simţit uşuraţi că ne-o luase cineva înainte, pentru că, dacă i-am fi auzit din 
nou certându-se, la fel ca în noaptea anterioară, cred că am fi sunat chiar noi 
la poliţie — sau cel puţin ne-am fi dus acolo şi am fi încercat să calmăm 
lucrurile. 


Răsuceşte batista în mâini. 


— Apoi am observat că poliţia bătea la uşi şi punea întrebări. De-abia a doua 
zi de dimineaţă am aflat că Nina fusese omorâtă. 


— Trebuie să fi fost un adevărat şoc, zic cu blândeţe. 


Dar nu ştiu dacă Lorna mă aude, pentru că e rătăcită în trecut. 


— Oliver le-a spus poliţiştilor că nu intrase în casă, că se dusese să stea în 
piaţetă o vreme. Dar nu era adevărat. 


— E posibil să fi intrat în casă, apoi să fi ieşit imediat afară şi să se fi dus să 
se aşeze în piaţetă, sugerez eu. 


Lorna scutură din nou din cap. 

— Dacă ar fi făcut asta, le-ar fi spus poliţiştilor. Dacă aş fi ştiut că avea de 
gând să spună că se dusese în piaţetă, n-aş fi menţionat că-l văzusem intrând 
în casă. Dar habar nu aveam, n-am ştiut că avea de gând să mintă. Şi de ce s- 


ar fi dus în piaţetă la ora 21:00 seara, când era frig şi întuneric? 


— Le-ai spus poliţiştilor despre conversaţia pe care ai avut-o cu Nina când ti- 
a povestit că avea o aventură cu cineva? 


— Da, şi au fost foarte interesaţi, pentru că acest detaliu îi oferea lui Oliver 
motivul s-o ucidă pe Nina. 


— N-au considerat că, poate, bărbatul cu care ea avea o aventură a fost cel 
care a ucis-o? 


Se uită trist la mine. 

— De ce? Oliver a ucis-o pe Nina. 

Încuviinţez. 

— Nu-ţi voi mai răpi din timp. Mulţumesc că ai stat de vorbă cu mine. 
— Crezi că vei putea rămâne aici? Acum că ştii despre crimă? 


— Nu ştiu. Pe sora mea o chema Nina şi e greu de explicat, dar, dacă plec, va 
fi ca şi cum aş abandona-o şi pe ea. Ştiu că nu e sănătos, dar n-am renunţat 
încă la ea definitiv. 


— E de înţeles. 


— După aproape 20 de ani? 


— Cred că timpul n-are nicio importanţă când e vorba de durere. 


Blândeţea din vocea ei face ca, brusc, să-mi dea lacrimile. Dau din cap, 
bucuroasă că înţelege. 


— Te voi anunţa ce decid, îi promit. Toţi cei de aici au fost atât de amabili — 
Eve şi Will au fost extraordinari, iar Maria şi Tamsin sunt nemaipomenite. Şi 
încă îl iubesc pe Leo, în ciuda tuturor celor petrecute. 


— Da, ei bine, mi-a făcut plăcere să stau de vorbă cu tine, mulţumesc că ai 
trecut pe la mine. 


Se apleacă să-mi dea o sărutare şi o aud şoptindu-mi ceva în ureche. 
Speriată, mă trag înapoi. 

— Poftim? 

Lorna își duce repede mâna la perlele de la gât. 

— Voiam doar să-mi iau la revedere. 

Pare tulburată. 


— Poate că n-ar fi trebuit să te sărut, dar după cele ce mi-ai spus despre 
părinţii şi sora ta... 


Vocea ei scade în intensitate. 
— Nu, nu, e în regulă, mi s-a părut... 
Dându-se în spate, Lorna deschide uşa. 


— La revedere, Alice. 

Neliniştea mă apasă când închid uşa de la intrare în urma mea. Oare Lorna 
chiar şoptise Să n-ai încredere în nimeni când se apropiase de mine sau totul 
fusese doar în imaginaţia mea? 


Cred că-mi închipuisem totul, fiindcă de ce ar fi simţit nevoia să vorbească în 
șoaptă dacă era singură în casă? Îmi spusese că Edward era plecat. Încerc să- 
mi amintesc ce spuneam înainte ca ea să-mi şoptească la ureche. Vorbeam 
despre Will şi Eve şi cred că pomenisem de Maria şi de Tamsin şi apoi de 
Leo. N-ar fi putut să mă prevină în legătură cu Leo, nici măcar nu-l cunoaşte. 
Oare se referise la Will şi la Eve? Poate mă auzise stând de vorbă cu Will 
înainte de a deschide uşa. Doar dacă nu cumva se referea la Maria sau la 
Tamsin. Sau, de fapt, la nimeni, pentru că nu-mi şoptise nimic la ureche. 


Mă îndrept către biroul lui Leo de la etaj ca să-l văd pe Edward întorcându-se 
din piaţeta de vizavi, pentru că nu pot să cred că Lorna m-ar fi minţit că era 
singură acasă, dar atunci aud soneria. Întorcându-mă, deschid uşa şi o 
descopăr acolo pe Tamsin, cu mâinile vârâte în buzunarele unei jachete 
maronii de piele. 


— Ah, bună, Tamsin, zic surprinsă. Ce mai faci? Vrei să intri? 
Ea scutură din cap. 


— Nu, mulţumesc. Voiam doar să spun că nu cred că ar trebui s-o necăjeşti 
pe Lorna aducând din nou vorba despre crimă. 


Simt că obrajii îmi iau foc. 


— Incercam doar să aflu mai multe despre Nina. 


— De ce? 
— Păi, eu... 


— De ce vrei să ştii mai multe despre Nina? mă întrerupe ea. Nu ţi-am spus 
noi destule ieri la prânz? Ce ar putea Lorna să-ţi mai zică, mai mult decât ți- 
am spus deja noi, prietenele ei? 


— Eu... eu încercam doar să ajut, mă bâlbâi eu. Lorna a zis că se bucură să 
poată vorbi despre Nina. 


— Prostii. 
Tresar când îi simt ostilitatea din voce. 


— Uite ce e, înţeleg că trebuie să fi fost un şoc să afli despre crimă. Şi habar 
n-am care a fost motivul pentru care te-a contactat jurnalista aia. Dar o să faci 
mai mult rău decât bine dacă începi să-ţi vâri nasul în lucruri care nu te 
privesc. Nu cred că vrei să începi să-ți pui lumea în cap dacă te decizi să 
rămâi aici. 


Intorcându-mi spatele, o porneşte pe alee fără să-şi ia la revedere. 


Faţa îmi arde din cauza agresivităţii nejustificate a lui Tamsin. Fug la etaj, în 
biroul lui Leo, şi o privesc pe fereastră cum traversează piaţeta înspre casa ei. 
Poate adevărul din spatele cuvintelor ei e lucrul care mă doare. O supărasem 
pe Lorna. Pierderea lui Oliver o afectase ca dispariţia propriului ei fiu, poate 
mai rău, fiindcă ea o provocase cumva. Aşa cum stătea acolo, frângându-şi 
mâinile în poală, simţisem greutatea vinovăţiei ei. Dar nu-mi place să fiu 
ameninţată şi percepusem vizita lui Tamsin ca pe o ameninţare. Şi, oricum, 
de unde ştia că o întrebasem pe L.orna despre Nina? M-a văzut ieşind din casa 
ei şi a făcut, pur şi simplu, o supoziţie inteligentă? 


Nu se vede nici urmă de Edward. Scrutez atent şi celelalte case şi-l văd pe 
Tim stând la fereastra de la etaj de la numărul 9, supraveghind şi el atent 
piaţeta. Cu toate că şi eu fac acelaşi lucru, mă simt stânjenită când îl văd 
acolo. Trec zece minute, apoi 15. O mişcare din partea stângă îmi atrage 
atenţia — uşa rabatabilă a garajului Lornei şi al lui Edward se deschide. Mă 


uit în jos şi-l văd pe Edward, cu încălțările verzi de grădinărit în picioare, 
traversând aleea şi îndreptându-se către pubela de gunoi. Privesc cum apucă 
mânerul şi o trage încetişor înapoi pe alee, vârând-o în garaj. Deci, nu era 
plecat, aşa cum zisese Loma. Doar dacă... vorbele ei fuseseră: „Edward nu e 
aici“. Crezusem că era plecat; dar poate că a vrut doar să spună că el nu era 
acolo, în casă, cu ea, ci în grădină. 


Când Leo vine acasă, mă întreabă dacă vreau să 
mănânc ceva. Încă sunt supărată din cauza vizitei lui 
Tamsin şi îngrijorată din cauza avertismentului 
Lornei — dacă asta a fost — şi nu mi-e foame. Mă aşez 
la masă şi-l urmăresc plimbându-se între plită şi 
frigider şi invers, întrebându-mă în gând: Cine eşti tu 
cu adevărat, Leo? Cum de n-am ştiut că mă vei minţi? 
Şi lucrul cel mai important — de ce ai o cheie lipita cu 
bandă adezivă pe partea interioară a sertarului? Ce 
anume ascunzi de mine? 


— Am fost invitaţi la Maria mâine-seară, la cină, zic, rupând tăcerea. 
El se întoarce spre mine. 

— Eşti sigură că vrei să vin şi eu? 

Vorbeşte de parcă şi-ar dori ca răspunsul meu să fie nu. 

— Ar părea straniu dacă n-ai veni. 

— Dacă preferi să te duci fără mine, pot spune că sunt bolnav. 


O clipă, mă întreb dacă nu cumva ar trebui să-i spun Mariei că nu putem veni. 
Nu prea mă pot comporta normal în preajma lui Leo şi nu vreau ca atmosfera 


încordată dintre noi să strice seara. De asemenea, Tamsin va fi acolo. Dar 
vreau să le cunosc pe celelalte cupluri şi i-aş face o favoare lui Leo dacă aş 
contramanda totul. Toţi vor înţelege că lucrurile sunt puţin cam tensionate, 
având în vedere că nu mi-a spus despre crimă. 

Imi scot telefonul. 


— O voi suna pe Maria şi îi voi spune că venim amândoi. 


— Minunat, zice Maria, când îi spun că suntem liberi. 


— Să aduc ceva? întreb. 

— Nimic. Vă convine ora 7:00 seara? 

— E perfect. 

Închid. 

— La 7:00, îi spun lui Leo. 

— Excelent, zice el, încercând să pară entuziasmat. 


Nu încearcă să facă conversaţie în timp ce mănâncă, citeşte ştirile pe telefon, 
cu un pahar de vin roşu şi aromat în mână. Nu ştiu dacă să mă simt deranjată 
sau uşurată. 


— Am fost azi la Lorna. 
— Ce mai face? 


— E încă supărată că a lăsat pe cineva să intre în Cerc sâmbătă seară. l-am 
spus că tocmai am aflat despre Nina, adaug, incapabilă să mă abţin de la o 
remarcă ironică. 


El ia o înghiţitură de vin. 


— Corect. 


— Am vorbit despre Nina şi mi-a spus că avusese o aventură. Deci acum mă 
gândesc că poate nu soţul a omorât-o, ci persoana cu care avea aventura. 


Paharul îi alunecă din mână şi se loveşte de masă. Vinul se scurge pe blatul 
de lemn, ca sângele dintr-o rană. Preţ de o clipă, ne uităm amândoi la el, 
aparent hipnotizaţi. Apoi Leo sare în picioare, înşfacă un prosop de bucătărie 
şi începe să şteargă masa în timp ce eu mut paharul din drum. 

— Scuze, zice el. Mi-a alunecat mâna. 


Mă încrunt la mizeria pe care a făcut-o, apoi ridic paharul şi-l aşez din nou în 
picioare. 


— Nu-i nimic grav. 


— Nu cred că e o idee bună să-i vorbeşti de rău pe morţi, zice el, 
îngenunchind pentru a şterge vinul care s-a vărsat pe podea. 


Mă uit la ceafa lui, observând pentru prima dată că părul i s-a rărit în creştet. 
[i zăresc peticele de piele roz în timp ce el freacă viguros pardoseala. 


— Lorna nu bârfea, eu am rugat-o să-mi povestească despre Nina. 


El face prosopul ghem, îl duce la chiuvetă şi-l lasă într-o parte. Porneşte 
robinetul şi-şi clăteşte mâinile. 


— De ce? 
— Pentru că vreau să ştiu mai multe despre femeia în a cărei casă locuiesc. 


— Doar pentru că a fost ucisă. Dacă n-ar fi fost, n-ai fi avut nicio curiozitate 
în privinţa ei. 


li arunc o privire pătrunzătoare în timp ce e întors cu spatele la mine. 


— Totuși, Leo, cum te-ai simţit atunci când Ben ţi-a spus că o femeie tânără 
fusese ucisă în casa pe care voiai s-o cumperi? N-ai fost curios? N-ai pus 


întrebări în legătură cu ea, nici măcar ca să afli cine a fost? 
El întinde mâna după un prosop curat şi se răsuceşte. 


— Nu, nu cred că am întrebat, zice el, uscându-şi mâinile cu grijă. Dacă îmi 
amintesc corect, Ben a fost cel care mi-a spus numele ei. 


— Şi n-ai căutat pe Google să afli ce se întâmplase? Nu te-a interesat câtuşi 
de puţin? 


— Ba m-a interesat. l-am recunoscut numele şi am ştiut ce se întâmplase, mi- 
am amintit cazul. Toată lumea şi l-ar fi amintit, a fost foarte bine documentat 
la momentul respectiv, la TV, în ziare. 


— Cu toate astea, nu s-a spus niciodată despre ea că ar fi avut o aventură. 
El pune prosopul jos şi se întoarce la masă. 

— Poate n-a avut. Poate a fost doar o bârfă. 

— Nu. A recunoscut-o faţă de Lorna. 

Dau să-i reumplu paharul, însă el clatină din cap. 


— Atunci, din cauza asta probabil că a omorât-o soţul. A aflat că-l înşela şi a 
omorât-o într-o criză de gelozie. 


— Poate. Dar dacă a ucis-o celălalt bărbat? 
El se încruntă. Pare a nu fi în apele lui, dar nu i-au plăcut niciodată bârfele. 
— De ce zici asta? 


— Pentru că, după spusele Lornei, Nina avea de gând să-i zică faptul că 
relaţia extraconjugală se terminase. Şi pentru că toată lumea spune că Oliver 
era cel mai drăguţ bărbat pe care ţi-ai fi dorit vreodată să-l întâlneşti. 


— Toată lumea? se răsteşte el. 


— Cei de aici! Prietenii şi vecinii lui. 

Leo îşi ridică paharul de vin aproape gol şi-l dă peste cap. 
— Dacă ar fi fost ceva suspect, cred că poliţia ar fi aflat. 
Se îndepărtează de masă. 

— Am ceva de lucru. Ne vedem mai târziu. 


Îl aud cum se duce la etaj şi intră în biroul său. O clipă mai târziu, aud 
scrâşnetul de metal care se freacă de metal şi recunosc acel sunet, unul dintre 
sertarele fişetului este tras. Deci cheia era pe undeva pe acolo. Doar dacă... 
les pe hol. Geanta lui nu mai e lângă uşa de la intrare şi sacoul a dispărut din 
locul în care îl agaţă de obicei, pe pilonul de la capătul balustradei. Poate ţine 
cheia la el. Dar de ce? Dosarele clienţilor săi nu pot fi chiar atât de 
confidenţiale, nu? 

Când se face dimineaţă, ştiu că nu pot face asta. Nu mă pot duce acasă la 
Maria. Nu vreau să fiu nevoită să mă prefac că totul e în regulă între mine şi 
Leo şi nu am chef să dau ochii cu Tamsin. Dacă le spune tuturor că am 
supărat-o pe Loma? 


— Mă duc în Harlestone în weekend, îi spun lui Leo. Mă voi întoarce 
duminică seară. 


El mă priveşte surprins. 

— Bine, în regulă. Te duci la Debbie? 

— Da. Trebuie să stau departe de Cerc pentru o vreme. 
— Şi cum rămâne cu cina de acasă de la Maria? 

— Poţi merge singur, dacă vrei, zic, ştiind că n-o va face. 
O sun pe Debbie. 

— Eşti ocupată în weekend? 


— De ce, vii aici? O, Doamne, sunt atât de fericită, habar nu ai cât de dor mi- 
a fost de tine! Vine şi Leo? Vreţi să staţi aici? E suficient spaţiu! 


Râd, simţindu-mă imediat mai bine. Debbie locuieşte singură într-o casă mare 
de ţară, cu patru dormitoare. Nu e căsătorită, dar a avut mai mulţi bărbaţi în 
viaţa ei, cu toate că acum este singură şi fericită. 


— Nu, vin singură şi, da, mi-ar plăcea să stau la tine. 


— Şi mai bine! Nu că nu-mi place Leo, dar înseamnă că putem pălăvrăgi cât 
vrem şi-mi poţi spune totul despre cum e să locuieşti la Londra. 


Vorbeşte de parcă s-ar afla în celălalt capăt al lumii. Dar, la fel ca mine, 
Debbie s-a născut şi a crescut în Harlestone. N-a fost niciodată la Londra, 
preferând să rămână aici, cu caii ei, şi să-şi administreze şcoala de călărie. 


— E în regulă dacă vin mâine? 

— Bineînţeles. Vii cu maşina? 

— Da, aş vrea să ajung în jurul prânzului. 
— Excelent! 


O sun pe Maria şi mă simt uşurată când apelul meu sfârşeşte în căsuţa ei 
vocală. Îi las un mesaj, cerându-mi o mie de scuze, spunându-i că am nevoie 
de o pauză şi că m-am hotărât să plec pentru câteva zile. Ea îmi scrie, zece 
minute mai târziu, spunându-mi că înţelege, ceea ce mă linişteşte. 


Întoarcerea în Harlestone îmi oferă un sentiment dulce- 
amărui. În timp ce conduc prin sat, printre nalbele viu 
colorate, care stau, înalte şi mândre, ca nişte santinele 
de-a lungul zidurilor scâldate de caldură şi printre 
hortensiile albe care-şi iţesc capetele pe deasupra 
gardurilor grădinilor, îmi dau seama cât de mult mi-a 
lipsit. Atât de multe s-au schimbat în luna în care am 
fost plecată! Câmpul de rapiţăa galbenă prin care-mi 
placea să trec în drumul meu câtre magazinul din sat a 
fost de atunci arat şi mă întreb cine a tras prima brazdă 
prin bulgarii grei de pamânt. 


Debbie, întoarsă de la o plimbare cu superbul ei cal, Lucifer, îmi sesizează 
indispoziţia. În timp ce-şi curăţă cizmele de călărie deasupra unei hârtii de 
ziar, eu îi povestesc despre Leo, care nu mi-a spus adevărul despre casa pe 
care a cumpărat-o. 


— Nu pot înţelege asta, zice Debbie, încruntată și consternată. Nu e un lucru 
pe care să-l poată ţine ascuns de tine. Nu e de mirare că nu vrei să te mai 
întorci. Și eu m-aş simţi aiurea să locuiesc într-o casă în care a fost ucis 
cineva, şi am stomacul tare. 


După ce-și curăţă cizmele, se duce la chiuvetă să se spele pe mâini. 


— Şi acum am început să enervez oamenii încercând să aflu mai multe 
despre crimă, zic. 


Debbie se întoarce, cu apa şiroindu-i de pe coate. 

— De ce? întreabă ea, întinzând mâna după un prosop în carouri. 
— Pentru că nu vor să le pun întrebări. 

— Nu, voiam să spun... de ce vrei să ştii mai multe despre crimă? 


— Pentru că nu-i atât de simplu cum dau oamenii impresia. Există zvonuri că 
a fost o eroare judiciară, că nu soţul ei a fost cel care a omorât-o. 


— Atunci, poliţia a redeschis ancheta? întreabă ea, uitându-se în oglinda cu 
ramă din lemn de pin atârnată de perete. 


De obicei rebel şi indisciplinat, părul ei roşcat s-a pleoştit de la casca de 
călărie şi Debbie remediază acest lucru folosindu-şi degetele pe post de 
pieptăn. 


— Nu cred că a fost închisă vreodată. 
Ea se încruntă. 


— Dar de ce vrei să te implici? Scuze, Alice, dar eu, într-un fel, înţeleg de ce 
nu vor oamenii să vorbească despre asta. Ar trebui s-o laşi baltă, să laşi 


lucrurile aşa cum sunt. 

— Nu pot. 

— De ce nu poţi? 

Îmi feresc privirea. 

— O chema Nina. 

— Oh, Alice. 

Vine şi se aşază lângă mine, mă cuprinde de după umeri şi mă îmbrăţişează. 
— Trebuie s-o lași baltă. 


Îmi las capul în jos, ruşinată. Debbie a fost martora obsesiei mele faţă de fiica 
unei prietene comune de aici, din Harlestone, născută cu mult timp înainte de 
moartea surorii mele şi care se întâmpla să poarte numele Nina. Deşi mi-a 
fost mereu dragă, am devenit şi mai insistentă după moartea surorii mele, 
cumpărându-i cadouri scumpe şi fiind excesiv de afectuoasă cu ea până când 
maică-sa mi-a spus cu blândeţe că trebuie să încetez, pentru că era prea mult. 
Mă simţisem rănită, deşi n-ar fi trebuit, şi acest lucru pusese capăt prieteniei 
noastre. 


— Incerc, zic încetişor. 


— Dar chiar dacă a fost eroare judiciară, subliniază Debbie, nu e treaba ta să 
mergi şi să pui întrebări în stânga şi-n dreapta, mai ales în baza unei bârfe. 


— Nu e doar o bârfă. Am primit vizita unui detectiv particular. Cercetează 
cazul în numele cumnatei Ninei, care e convinsă că fratele ei a fost nevinovat. 


— Păi, e normal că asta crede. 


— Dar vecina mea mi-a spus că Nina a recunoscut că avea o aventură cu 
cineva. Deci, de ce n-ar fi putut fi acel bărbat ucigaşul? 


— Poliţia l-a cercetat? 


— Nu ştiu. 
Ezit. 


— Detectivul particular m-a rugat pe mine să fiu cu ochii şi urechile-n patru 
şi să-l anunţ dacă aflu ceva. 


Debbie rămâne cu gura căscată. 
— "Ţi-a cerut să-ţi spionezi vecinii? 
— Am refuzat, zic repede. 


— Sper. Dacă te hotărăşti să rămâi în Cerc şi vrei să fii acceptată — să te 
integrezi —, trebuie să stai în banca ta. Şi, serios, ar trebui să te concentrezi 
la tine şi la Leo, nu la moartea unei femei pe care nici măcar n-ai cunoscut-o, 
adaugă ea cu blândeţe. 


Petrecem restul weekendului întâlnindu-ne cu prietenele din sat, planurile 
noastre pentru o plimbare prelungită fiind năruite de un val de aer rece şi ploi 
venit din est. Se potriveşte cu starea mea de spirit în timp ce conduc înapoi 
către Londra, duminică după-amiază, dar pe măsură ce mă apropii mă trezesc 
la realitate. Faptul că am fost plecată în Harlestone, departe de Cerc, mi-a 
permis să privesc lucrurile din altă perspectivă. Dacă eu şi Leo vrem să 
trecem peste greşeala lui, eu va trebui să fac primul pas. 


Îmi parchez maşina pe alee şi intru în casă. Îmi 
imaginasem că Leo va veni la uşă când mă va auzi 
sosind, însă nu-l văd pe nicăieri. ÎN găsesc în bucătărie, 
la masă, cu un pahar de vin în mână și cu o aplicaţie de 
ştiri deschisă pe telefon. 


Îmi dreg glasul. 


— Bună. 

El ridică privirea. 

— Bună. Te-ai simţit bine la Debbie? 

— Da, mulţumesc. Dar tu? Ai avut un weekend frumos? 

— Da, excelent. 

Îşi ridică mâinile deasupra capului, întinzându-se, apoi şi le uneşte la ceafă. 


— Am jucat tenis cu Paul, apoi mi-am petrecut timpul uitându-mă la chestii 
pe Netflix. 


Pare lipsit de griji şi relaxat şi mă năpădeşte un val de invidie, pe care însă îl 
înăbuş. 


— Vrei să pregătesc cina? întreb. 


— Am tot ciugulit toată ziua, aşa că nu mi-e foame. Dar pregăteşte ceva dacă 
vrei. 


Se întoarce la ştiri, fără să ştie că am ochii aţintiţi asupra lui, fără să aibă 
habar de iritarea care creşte în mine. Eram pe cale să-l întreb dacă aş putea 


bea un pahar de vin cu el, dar deodată sunt furioasă. Cum îndrăzneşte să stea 
acolo fără nicio grijă pe lume când el e cel care a dat-o în bară atât de tare? 


— Mă duc în birou, zic. 

— Nu vrei un pahar cu vin? 

— Nu, mulţumesc. 

— Bine. 

Revine la telefon, aparent indiferent. ÎI privesc câteva clipe fără nicio emoție. 


— Poţi rămâne în Birmingham săptămână aceasta, zic. 


Ridică iute capul. Acum i-am captat atenţia. 

— Poftim? 

— Nu trebuie să vii acasă în fiecare seară, poţi rămâne în Birmingham. 
— Dar... tu unde te duci? 

— Nicăieri. 

— Ai de gând să stai aici singură? 

— Da. 

Se uită la mine de parcă nu mă cunoaşte. 

— Şi joi ce fac? Vin acasă? 

— O să te anunţ miercuri. 


În biroul meu, rememorez tot ce am aflat despre asasinarea Ninei. Lorna şi 
Edward i-au auzit pe Nina şi pe Oliver certându-se; în ziua următoare, Nina a 
recunoscut în faţa Lornei că avea o aventură. În acea seară, tot după spusele 
L.ornei, Oliver venise acasă la ora 21:00 şi se dusese direct înăuntru. După 20 
de minute, Nina era moartă. În acea seară, conform declaraţiilor lui Oliver, el 
sosise acasă la 21:00, se dusese în piaţetă o vreme şi abia după aceea intrase 
în casă. Şi o găsise pe Nina moartă. Care era adevărul? Lorna era categorică 
în legătură cu ce văzuse. Deci, de ce zisese Oliver că se dusese să stea în 
piaţetă când, în mod evident, nu asta făcuse? Oare se panicase şi trântise 
primul lucru care-i trecuse prin minte? Sau plănuise asta dinainte, sperând că 
nimeni nu va putea spune că el nu fusese în părculeţ, pentru că nimeni nu s-ar 
uita pe fereastră la acea oră a serii? 


Capitolul 20 


În dimineaţa următoare, lui Leo îi ia ceva timp să se pregătească pentru 
muncă, oferindu-mi ocazia de a mă răzgândi — vreau să rămân singură sau 
nu? Paşii lui sunt mai grei decât de obicei în timp ce se plimbă de colo-colo, 
la etaj. Îşi face simțită prezenţa, ca să-mi arate cât de goală va fi casa fără el. 


Vine la parter şi-şi trânteşte geanta pe hol, cu un gest teatral. Mă calcă pe 
nervi că face un adevărat spectacol din faptul că pleacă pentru câteva zile. 
Aşa ar trebui oricum să trăim până când i s-ar termina contractul din 
Birmingham. Ar pleca luni şi s-ar întoarce abia joi. Acum însă percepe acest 
lucru ca pe o pedeapsă. 


Rămân în pat mult timp după ce el pleacă la muncă, copleşită de o letargie de 
care nu mă pot descotorosi. Incertitudinea situaţiei noastre m-a lovit grav. 
Aveam atâtea speranţe când am venit aici; eram puţin stresată, neștiind dacă 
mă voi adapta vieţii de la Londra, dar abia aşteptam să locuiesc cu Leo în 
permanenţă. Acum, relaţia noastră pare să se destrame. Nici măcar după 
moartea părinţilor şi surorii mele nu m-am simţit atât de singură. 


Nevoia de cafea mă face să mă ridic din pat. O iau cu mine în camera de zi şi 
o beau stând la fereastră, privind cum copacii încep să-şi piardă uşor-ușor 
frunzele. E trecut de ora 9:00, dar amân să merg în birou. O mişcare îmi 
atrage atenţia, e Eve, care iese din casă. E îmbrăcată în echipamentul de 
alergare şi sunt gata să bat în geam şi să-i fac semn cu mâna. Dar tocmai 
atunci Tamsin apare în spatele ei. Mă trag repede înapoi, însă tot le pot vedea. 
Schimbă câteva cuvinte, apoi Eve traversează strada în fugă şi intră în 
părculeţ, lăsând-o pe Tamsin pe alee. 


Merg în bucătărie, pun nişte pâine în prăjitor şi caut mierea în frigider. 
Soneria mă face să tresar; borcanul îmi alunecă din mână şi se izbeşte de 
podea, chiar la picioarele mele goale. Mă uit la cioburile de sticlă de lângă 


pantalonii mei albaştri de pijama, întrebându-mă de unde să încep să curăţ. 
Atunci, soneria se aude din nou. Oricine ar fi n-are de gând să plece. 


Păşind cu grijă peste borcanul spart, mă duc în hol, deschid uşa şi dau nas în 
nas cu singura persoană pe care n-aş dori s-o văd — cu Tamsin. 


— Bună, Alice. 


Pentru că vremea s-a răcit, poartă o jachetă albă căptuşită şi nişte ghete, tot 
albe, din piele întoarsă. Arată perfect. 


— Scuze, zic, conştientă că sunt în pijama. Nu mă simt bine. Deci, dacă eşti 
aici să te iei din nou de mine, aş prefera să vii într-altă zi. 


Ea se mută de pe un picior pe altul. 


— Nu, nu voi face asta, sunt aici ca să-mi cer scuze. N-ar fi trebuit să fiu atât 
de agresivă. Am avut o săptămână proastă. 


— Este în regulă. Dar, aşa cum ţi-am spus, n-am supărat-o pe Lorna, mi-a zis 
că a fost o uşurare să vorbească despre Nina pentru că nimeni altcineva n-o 


mai făcea. 


Tamsin încuviinţează şi încerc să ignor imaginea care-mi vine în minte, cu 
Lorna jucându-se cu perlele de la gât. 


— Mă întrebam dacă ai vrea să vii vineri la o cafea, zice ea. Dimineaţă, în jur 
de 10:30. Ştiu că lucrezi, dar ţi-ar conveni? Va fi şi Eve acolo, adaugă ea, de 
parcă ar crede că n-aş veni dacă am fi doar noi două. 


Nu prea am chef să-mi întrerup ziua de lucru, dar pot lucra în timpul 
prânzului pentru a recupera timpul pierdut de dimineaţă. 


— Mulţumesc, ar fi minunat, zic. 
Pare mulţumită şi uşurată. 


— Excelent! Atunci, la revedere, Alice, sper să te faci bine în curând. 


O privesc cum se îndepărtează pe alee. 
— Apropo, arăţi bine! îi strig. 


Ea se întoarce şi îmi face un uşor semn cu mâna, însă pe chipul ei se citeşte 
un fel de tristeţe, ca şi cum nu prea m-ar crede. 


În bucătărie, curăţ şi mai energic mizeria făcută de borcanul spart. Îmi dau 
seama că această casă mă sufocă. Am nevoie de o gură de aer rece. O 
jumătate de oră petrecută în grădină m-ar ajuta. Aş putea să smulg buruienile. 
Îmi place să smulg buruienile, e genul de activitate pe care o pot face pe pilot 
automat, lăsându-mi mintea să zburde liberă. 


Ploaia din ziua anterioară face ca plivitul să fie mai uşor. Sunt la jumătatea 
grădinii din partea stângă în momentul în care descopăr că lipseşte o scândură 
din gardul dintre casa noastră şi cea a lui Eve şi Will. Nu e o problemă, 
fiindcă deschizătura e parţial acoperită de frunziş verde şi des. Îl dau deoparte 
şi-mi dau seama că aş putea intra direct în grădina lor dacă aş vrea. Poate Eve 
şi Nina o foloseau pe post de scurtătură în loc să mai străbată aleea atunci 
când voiau să se vadă. Îmi propun s-o întreb despre asta când o voi vedea. 


Îmi sună telefonul mobil. Mă ridic şi-mi îndrept spatele. E Ginny. 
— Bună, Alice. Te-am sunat să văd ce mai faci. Te deranjez? 


— Nu, e în regulă, mi-am luat o pauză în grădină. E minunat să stai în aer 
liber. Ce mai faci? Ai avut un weekend plăcut? 


— Păi, voi rămâne în scurt timp fără bărbat din cauza golfului, lucru care-mi 
convine de minune. Mark şi Ben şi-au petrecut toată ziua de ieri pe terenul de 
golf. Ben a venit la un pahar după aceea şi a întrebat de tine. 


— Frumos din partea lui. 
Urmează o pauză. 
— De fapt, te sun pentru că mi-a telefonat Leo în această dimineaţă. 


— Leo? 


— Da. A zis că nu vrei să vină acasă în această săptămână, că i-ai spus că 
poate rămâne la Birmingham. Voia să verific dacă ești OK singură. 


— Voi fi OK, zic, părând mai curajoasă decât mă simt în realitate, deoarece 
chiar mi-e teamă să rămân singură la noapte. 


— Vrei să vin să stau cu tine? 

— E drăguţ din partea ta, dar, pe bune, este în regulă. Trebuie să fac asta, 
Ginny, trebuie să văd dacă pot sta aici. Suntem aici doar de o lună, nu vreau 
să renunţ încă. 

— Cred că lui Leo îi e teamă că e posibil să-l părăsești. 


Oftez. 


— Ca să fiu sinceră, nu ştiu ce mai simt în legătură cu el. Nu-mi pot scoate 
din minte faptul că m-a minţit. 


— Ce zici, luăm prânzul împreună săptămâna aceasta? Imi voi lua o pauză de 
masă mai lungă. 


— Ar fi minunat. Când ai vrea? 
— Ori mâine, ori vineri. 


— Mâine, zic, amintindu-mi de invitaţia la cafea acasă la Tamsin vineri 
dimineaţă. Mergem la restaurantul din Covent Garden unde se serveşte acel 
lophius? delicios. Nu-i departe de tine, nu? 


— Restaurantul Neptune? Ajung în zece minute acolo pe jos. Fac rezervare 
de la 12:30. 


— Excelent, ne vedem acolo. 


Cele două invitaţii plus plivitul mă ajută să mă întorc 


mai lesne la lucru. Îmi place povestea pe care o traduc şi 
sunt atât de absorbita de ea, încât se face ora 3:00 
înainte de a mă opri să mănânc ceva. A ieşit soarele şi, 
în loc să mă întorc la tradus după un sendviş, decid să 
merg la o plimbare prin parcul Finsbury şi să lucrez 
diseara. Fiindcă Leo nu vine acasă, voi avea nevoie de 
ceva care să mă facă să nu mă gândesc că sunt singură 
în toată casa. 


O jumătate de oră mai târziu, pornesc la drum, bucuroasă să mă aflu departe 
de Cerc, de atmosfera greţoasă şi claustrofobică de acolo. E din cauza 
porţilor, hotărăsc. Te fac să te simţi ca într-o închisoare. Dacă n-ar fi porţile, 
Cercul ar fi doar o altă stradă din Londra. 


Parcul e minunat cu noile lui culori de toamnă. Mă plimb timp de o oră, 
încercând să nu mă gândesc la nimic altceva, apoi mă aşez pe o bancă şi 
privesc la lumea care trece. Câteva persoane merg cu paşi mari, grăbindu-se 
să ajungă undeva, dar majoritatea oamenilor se plimbă relaxaţi, mai ales 
mamele cu copii mici sau cuplurile în vârstă — unii se ţin de mână. Zâmbesc, 
apoi mă cuprinde melancolia. Oare eu şi Leo vom avea vreodată copii, vom 
îmbătrâni împreună? E ciudat că n-am vorbit niciodată despre copii? Sau oare 
era discuţia pe care aşteptam s-o purtăm după ce ne instalam la Londra? 


— Alice! 
Ridic privirea şi o văd pe Eve alergând spre mine. 


— Doar nu alergi încă, nu? întreb cu îngrijorare prefăcută. Te-am văzut 
plecând la 9:00 în dimineaţa asta. 


Râde şi se aşază pe bancă, aşteptând o clipă ca să-şi tragă sufletul. 
— Nu, am alergat cu o prietenă, apoi am fost la ea acasă la prânz. Acum alerg 


înspre casă ca să scriu pe blog. Dar tu? Ai avut un weekend plăcut? Leo a zis 
că ai fost plecată. 


— Da, m-am dus în Harlestone şi m-am întâlnit cu nişte prietene de-acolo. 
Mi-a părut rău că am anulat invitaţia Mariei în ultimul moment, dar aveam 
nevoie de o schimbare de peisaj. 


— Nu-ţi face griji, a înţeles. 


— Şi am mai avut şi o altercaţie cu Tamsin, aşa că m-am gândit că e mai bine 
să păstrez distanţa. 


Eve strâmbă din nas. 
— Da, mi-a spus. Dacă te ajută, să ştii că-i pare rău în legătură cu asta. 


— Ştiu, a venit şi şi-a cerut scuze în această dimineaţă, ceea ce a fost drăguţ 
din partea ei. Şi m-a invitat vineri la cafea. 


— Da, a zis că avea de gând. Să n-o judeci prea aspru, Alice. Moartea Ninei a 
zdruncinat-o rău de tot. 


— Trebuie să fie îngrozitor să-ţi pierzi cea mai bună prietenă într-un mod atât 
de cumplit, zic, privind un mic şoricar care adulmecă un morman de frunze. 


— A fost mai greu pentru ea, fiindcă... ei bine, n-a existat o ceartă sau ceva 
de genul ăsta, dar cred că, atunci când ne-am mutat alături, Tamsin s-a simţit 
puţin dată laoparte. 


— În ce fel? 


— Ideea e că eu am aflat că Tamsin şi Nina erau sau mai bine zis fuseseră 
cele mai bune prietene abia după moartea Ninei, când Tamsin a venit să mă 
vadă. Era tulburată, voia să ştie dacă o supărase în vreun fel pe Nina. Am 
întrebat-o la ce se referea şi mi-a zis că, până cu câteva luni înainte de 
moartea Ninei, ele două fuseseră cele mai bune prietene, mereu una în casa 
celeilalte, luând cina împreună în weekenduri. Apoi, deodată, totul s-a 
schimbat. A zis că a trecut pe lângă casa Ninei şi m-a văzut stând de vorbă cu 
ea la fereastră şi se întrebase de ce Nina n-o invitase şi pe ea să ni se alăture. 
I-am spus că erau invitaţii spontane la cafea — ştii tu, Nina mă vedea 
întorcându-mă de la alergat şi striga: „Vrei o cafea?“ Dar erau şi invitaţiile la 


cină. Ne duceam acasă la Nina şi la Oliver de multe ori cu Maria şi Tim, însă 
Tamsin şi Connor nu erau niciodată acolo, de aceea n-am ştiut că ea şi Nina 
fuseseră cele mai bune prietene. Am întrebat-o de curând pe Maria despre 
asta, am întrebat-o dacă ştia ce se întâmplase între ele, şi mi-a zis că habar nu 
are. Nina nu mai venea nici la cursul de yoga, iar Tamsin bănuia că era din 
cauză că nu avea chef s-o vadă pe ea. 


Face o pauză. 


— O plăceam foarte mult pe Nina, dar după aceea mi-am dat seama că, poate, 
fusese puţin răutăcioasă. 


Dau încetişor din cap. 

— Ştia toată lumea că Nina avea o aventură? 

— Cine ţi-a spus asta? 

Vocea ei era brusc tăioasă sau era doar imaginația mea? 
— Lorna. 

Eve clatină din cap. 

— Nu. Am aflat abia după aceea. 

Se întoarce să mă privească. 


— Intelegi acum de ce am acceptat cu ușurință ideea că Oliver a fost 
ucigașul. 


Aşa, pur şi simplu, vreau să întreb, fără a pune nimic la îndoială? 
— Dar de ce n-ar fi putut-o omorî bărbatul cu care avea o aventură? 
Eve se apleacă pentru a-şi lega şiretul. 


— Sunt sigură că poliţia a investigat, zice ea, îndreptându-se din nou. Şi dacă 
n-a crezut că era o pistă demnă de urmat, ei bine, cine eram noi să ne îndoim 


de asta? 
Prietenii lui Oliver, vreau să-i spun. Eraţi prietenii lui Oliver. 


— Ai zis că Tamsin a fost cea mai bună prietenă a Ninei. Ştia despre aventura 
ei? 


— Nu, nu atunci. Nina n-a vorbit niciodată cu ea despre asta. 


— Imi amintesc că Tamsin zicea săptămâna trecută la masă că Nina a ajutat-o 
foarte mult. A tratat-o în calitate de terapeută? 


— Nu, Ninei nu i s-ar fi permis să fie terapeuta ei, dat fiind că erau prietene. 
Tamsin suferă de depresie — nu cred că se va supăra pe mine că-ţi spun 
asta — şi cred că Nina i-a dat sfaturi cu privire la nişte remedii naturale, 
fiindcă Tamsin nu voia să ia antidepresive. De aceea a fost de două ori mai 
greu pentru ea când Nina a început să se distanţeze. Tamsin s-a simţit 
abandonată, şi nu doar fizic. 


— Nina lucra de acasă? 
— Nu, avea un cabinet la vreo 20 de minute de aici. 
— Dar Connor, cum e el? 


— Connor e Connor. El, de fapt, e OK, când ajungi să-l cunoşti. Dar poate fi 
puţin cam insensibil, mai ales cu Tamsin. 


Nu vreau să fiu băgăcioasă, dar sunt curioasă. Din fericire, după ce ia o gură 
din sticla ei de apă, Eve continuă fără s-o îmboldesc eu. 


— De exemplu, continuă ea, după incident, Tamsin a vrut să se mute. Toţi 
am vrut; a fost o reacţie naturală. O crimă violentă se întâmplase aproape de 
locul unde trăiam şi eram cu toţii speriaţi. Dar Connor a insistat ca ei să 
rămână şi a refuzat să se gândească la o posibilă mutare. Dacă ar fi încercat să 
găsească o cale de compromis, dacă i-ar fi spus lui Tamsin că da, se puteau 
gândi la mutare, dacă asta era ceea ce-şi dorea ea cu adevărat, ea n-ar fi fost 
complet distrusă. Will a fost minunat, a zis că puteam scoate din nou casa la 
vânzare cu toate că stăteam aici de numai cinci luni. Lorna, mai ales, era într- 


o stare cumplită. Voia să plece şi să stea la sora ei în Dorset, măcar pentru o 
vreme, şi Will s-a oferit să-i ducă pe ea şi pe Edward acolo cu maşina. Dar în 
ziua următoare, Edward a fost dus la spital din cauza unui atac de cord, 
provocat de stresul crimei de alături, aşa că n-au mai putut pleca nicăieri. În 
fine, înainte să poată face cineva ceva, Oliver a fost arestat, apoi s-a sinucis. 
Şi toată lumea a început să se simtă din nou în siguranţă. Singurele persoane 
care chiar s-au mutat au fost cei din familia Tinsley, care au locuit la numărul 
3. 


— Hm, zic, fiindcă mintea mea a rămas blocată la neînțelegerile dintre 
Tamsin şi Nina. 


Nu vreau ca Eve să ştie că mi-a dat mult de gândit, aşa că încerc să găsesc o 
cale de a schimba subiectul. 


— Apropo, eram în grădină în această dimineaţă şi am găsit o spărtură în 
gardul dintre proprietăţile noastre. 


— Doamne, uitasem de asta! Oliver îi împrumuta lui Will maşina de tuns 
gazonul, deoarece era una de ultimă tehnologie. Ei au desfăcut gardul, ca s-o 
poată împinge pe acolo, în loc să fie nevoiţi s-o aducă prin faţă. Probabil că 
vei găsi o spărtură şi în cealaltă parte, fiindcă Oliver obişnuia să taie și 
gazonul Lornei şi lui Edward. Acum o face Geoff. 


— El locuieşte în cealaltă parte, nu-i aşa? 
— Da. 
— Locuieşte acolo singur? Cineva a menţionat că e divorţat. 


— Da, de câţiva ani deja. Nu i-am cunoscut soţia, însă Maria da, fiindcă erau 
vecine. S-a combinat cu cineva de la muncă şi asta a fost, căsătoria s-a 
încheiat. 


Se ridică în picioare şi-şi întinde braţele deasupra capului, relaxându-şi 
muşchii. 


— Scuze, dar trebuie să plec. Vrei să-l rog pe Will să pună scândura la loc? 


— Nu, nu-i spune, e în regulă. Spărtura a fost oricum acoperită. Şi nu se ştie 
niciodată, s-ar putea să fie folositoare, adaug cu un zâmbet. 


— Leo se întoarce în fiecare seară, la fel ca săptămâna trecută? 


— Nu, i-am spus să nu se întoarcă. E un drum lung când eşti nevoit să-l faci 
de două ori pe zi. 


— Atunci, vrei să vii şi să dormi la noi acasă? 


— E drăguţ din partea ta. Dar dacă voi rămâne aici, trebuie să mă obişnuiesc 
să stau singură în casă. 


— Dacă te răzgândeşti, anunţă-ne. Vrei să alergi împreună cu mine până 
acasă? 


— Nu, mulţumesc, nu-mi place să alerg. 
Ea râde. 


— Pa, Alice. Mi-a făcut plăcere să stau de vorbă cu tine. Ne vedem vineri la 
Tamsin, dacă nu înainte. 


O privesc îngândurată în timp ce se îndepărtează în fugă. Îi sunt 
recunoscătoare pentru tot ce mi-a spus, dar a fost o cantitate uriaşă de 
informaţii pe care mi le-a oferit dintr-o răsuflare. Poate că fix în Eve nu 
trebuie să am încredere. Şi din ceea ce încep să aflu despre Nina — aventura 
ei, faptul că a respins-o pe Tamsin —, poate că nu era nici ea atât de 
minunată precum am crezut. 


2 Lophius este un grup de specii de pește din familia peștilor pescari, foarte 
apreciat în gastronomie. Speciile din acest grup au 26-31 de vertebre, 
informaţie folosită pentru a diferenţia între alte subgrupuri ale familiei 
peștilor pescari care au doar 18-19 vertebre. Membrii genului Lophius sunt 


cunoscuți sub numele de peștele călugăr, peștele gâscă, peștele broască sau 
draci-de-mare. (N. tr. 


Trecut 


Am o clientă nouă şi un birou nou, aflat la primul etaj al unei clădiri vechi şi 
dărăpănate. O aud urcând scara în grabă. Picioarele ei tropăie cu vioiciune 
pe treptele de lemn. A întârziat. 


— Îmi pare rău, zice ea fâstâcită. M-am rătăcit. Nu locuiesc aici de mult timp 
şi încă nu mă descurc. 


— Este în regulă, zic, zâmbindu-i. Nu era cazul să alergi. 


Vorbesc cât se poate de serios; obrajii ei sunt îmbujoraţi şi pare uşor 
transpirată. Părul îi e răvăşit, jumătate din el încă prins la spate, cealaltă 
jumătate căzându-i în şuviţe în jurul feţei. 


Aştept să-şi scoată haina şi eşarfa foarte lungă, ambele de culoare neagră. 
Rochia pe care o poartă e şi ea neagră, la fel ca cizmele. Observă că o 
privesc şi râde jenată. 


— Incerc să mă integrez, explică ea. Majoritatea femeilor de aici par să 
poarte negru. 


Îi zâmbesc rezervat şi-i spun să se facă comodă, deşi probabil că e destul de 
dificil, dat fiind scaunul colţuros pe care l-am ales pentru acest birou. O 
întreb dacă-i e suficient de cald; afară e frig, în jur de zero grade. 


— Da, mulţumesc, zice ea. 


Imi mut ochii înspre fereastră, dându-i timp să se instaleze. Afară, strada 
zumzăie de oamenii care merg acasă după o zi de lucru. 


— Ce mai faci? o întreb, după ce ea se aşază. 


Ea se foieşte. 


— Ca să fiu sinceră, nu prea ştiu de ce sunt aici. Adică, nu e nimic cu 
adevărat în neregulă. Am doar nevoie să stau de vorbă cu cineva, presupun. 


— Pentru asta sunt aici, zic, ca s-o fac să se simtă în largul ei. 
Ea încuviinţează. 

— Nu vrei să-ţi pun câteva întrebări mai întâi? 

Dă din nou din cap. 

— Ba da, bineînţeles. 

Îmi trag carneţelul înspre mine. 


— Inainte să începem, vreau să ştii şi să-ţi aminteşti că tot ce spui în această 
cameră este confidenţial. 


Ea râde scurt. 


— Bine. Oricum nu-ţi voi spune nimic senzaţional. După cum ziceam, nu 
prea ştiu de ce sunt aici. Viaţa mea e perfectă. Dar nu sunt fericită. Mă simt 
îngrozitor că spun asta, dar e adevărat. 


Tensiunea dinăuntrul ei vibrează în cameră. Imi iau pixul şi notez 
cuvintele — „perfectă“ şi „nefericită“, apoi mă aplec în faţă. 


— Ştii ce credea Henry David Thoreau? „Fericirea este ca un fluture; cu cât 
alergi mai mult după ea, cu atât îţi va scăpa mai des. Dar dacă îţi îndrepţi 
atenţia către alte lucruri, va veni şi ţi se va aşeza pe umăr.“ 


Ea zâmbeşte, se relaxează. Chestia asta funcţionează mereu. 


Capitolul 21 


Mă trezesc cu o tresărire. Sunt pe cale să deschid ochii, însă un instinct adânc 
înrădăcinat în mine îmi spune că trebuie să mă prefac că încă dorm. Mintea 
îmi zvâcneşte, încercând să-şi detecteze pericolul. Şi apoi îmi dau seama; e 
cineva în cameră. 


Adrenalina îmi străbate tot corpul, făcând ca inima să-mi bată frenetic. Îmi 
bubuie în piept şi îmi spun cu disperare că-mi imaginez toate astea, 
reamintindu-mi că ultima dată când s-a întâmplat nu era nimeni aici. Dar 
acum ştiu, cu o siguranţă oribilă şi terifiantă, că e cineva la marginea patului 
meu. Rămân într-o stare de semiparalizie, neîndrăznind să respir, aşteptând ca 
acel trup să mă asalteze, să simt cum mâinile acelea îmi împresoară gâtul. 
Tensiunea e de nesuportat; încerc să-mi înfrâng teama, dar nu pot. 


— Pleacă de-aici! 


Cuvintele ţâşnesc din mine şi mă ridic forţat, pregătită să-l înfrunt pe intrus. 
Camera este scăldată în întuneric, ceea ce mă face să mă panichez şi mai tare, 
fiindcă lăsasem lampa aprinsă. Mă aplec, orbecăind după întrerupător, 
așteptând ca o mână să-mi cuprindă braţul gol şi să mă tragă jos din pat. 
Aprind lumina şi cercetez camera. Gâfâi în timp ce încerc să deslușesc ceva 
în întuneric. Nu e nimeni aici. Aştept, ascultând fiecare zgomot pe care-l 
scoate casa. Dar nu aud nimic care să mă pună pe gânduri. 


Mă lipesc de pernă, cu broboane reci de sudoare pe frunte, încercând să-mi 
calmez inima care-mi bate cu putere. E în regulă, e în regulă. Nu s-a 
întâmplat nimic. 


Dar a fost cineva aici, ştiu asta. Imi scot telefonul de sub pernă, tastez 999, 
apoi mă răzgândesc şi caut numărul lui Leo. Trebuie să aud vocea cuiva şi el 
e singura persoană pe care simt c-o pot suna — mă uit cât e ceasul şi, când 


văd că e doar ora 2:00, gândul că mai am de stat aici o bună parte din noapte 
mi se pare absolut devastator. Nu se va face lumină decât peste cinci ore şi eu 
nu mai pot să adorm la loc. Mă străduiesc să-mi păstrez calmul. Nu-l voi suna 
pe Leo. Nu mi s-a întâmplat nimic până acum şi nu mi se va întâmpla nimic 
nici de-acum încolo. Dar de ce ar pătrunde cineva în casă fără să facă absolut 
nimic? Şi cum a intrat? 


Fără prea mare tragere de inimă, mă dau jos din pat şi refac acelaşi traseu prin 
casă pe care l-am străbătut şi acum o săptămână, dar cu mai puţin curaj de 
data aceasta, pentru că Leo nu doarme la etaj. În bucătărie, verific ferestrele 
franceze. Nu găsesc geamuri sparte, nu-i nicio urmă de intrare forţată. 
Îndreptându-mă înspre blatul de lucru, înşfac un cuţit din sertar. Cuţitul, cu 
mâner negru şi lamă zimţată, folosit pentru a tăia lămâi, va fi periculos doar 
dacă-l înfig adânc în cineva. Lucru pe care nu l-aş putea face niciodată. Cu 
toate astea, îmi dă puţin curaj. 


Ferestrele din camerele de la parter sunt intacte, nimic n-a fost deranjat de la 
locul lui. Uşa de la intrare e încă încuiată pe interior. Urc încet scara și ritmul 
cardiac îmi accelerează cu fiecare pas pe care-l fac. Încerc să nu mă gândesc 
că s-ar putea repezi cineva la mine din camera de oaspeţi sau din birou. Am 
aprins becurile și întreaga casă este luminată, cu excepţia dormitorului nostru, 
al meu și al lui Leo. Cel în care a fost ucisă Nina. Deschid uşa, aprind lumina 
şi mă uit înăuntru. La fel ca şi celelalte camere, e pustie. Şi totuşi... Stau 
nemişcată, încercând să-mi dau seama ce se petrece. Există un fel de 
prezenţă, nu una fizică, ci ceva invizibil, intangibil. Un lucru pe care-l pot 
simţi, dar nu-l pot defini. 'Trântesc uşa în urma mea și mă grăbesc să ajung la 
parter. 


Rezist cumva următoarele câteva ore. Pentru ca timpul să treacă mai repede, 
îmi fac câteva căni de ceai şi le beau în camera de zi, simţindu-mă mai în 
siguranţă în partea din faţă a casei. Îmi propun să verific strada din exterior, 
dar gândul de a vedea pe cineva stând acolo, supraveghind casa, urmărind- 
mă, e mai îngrozitor decât să mă gândesc că e înăuntru, aşa că las draperiile 
trase. La 5:00, mă urc înapoi în pat. O să se lumineze în curând, oamenii se 
vor trezi, se vor pregăti să-și înceapă ziua. Nimeni nu va mai veni de-acum. 


Când mä trezesc şi mă gândesc la noaptea care a trecut, 
e imposibil să cred că a fost altceva în afara imaginaţiei 
mele. Poate am stins chiar eu lampa, fară să-mi dau 
seama, înainte de a adormi? Mă plimb din nou prin 
casă, verificând ferestrele şi uşile, în căutarea unui semn 
cât de mic care să-mi dea de ştire că, într-un fel sau 
altul, cineva reuşise, cumva, să pătrundă înăuntru. Dar 
nu găsesc nimic ieşit din comun. 


Optimismul meu e însă serios zdruncinat când descopăr şuviţe din părul meu 
pe blatul din bucătărie. Alături de cele găsite în baie de dimineaţă, asta indică 
lucrul de care mă tem cel mai mult, adică faptul că-mi cade din nou părul. La 
câteva luni după ce-mi muriseră părinţii şi sora, părul mi se rărise în mod 
vizibil şi, când Debbie m-a convins să merg la un doctor, am fost diag- 
nosticată cu efluviu telogen, cauzat de stres. Scăzusem mult în greutate, 
pentru că nu prea mai puteam să mănânc. Pentru ca afecțiunea să nu se 
agraveze, îmi spusese doctorul, trebuia să încep să consum din nou mese 
sănătoase şi echilibrate. În cele din urmă, părul meu şi-a revenit, însă a fost 
un proces lung şi, la vârsta de 19 ani, extrem de tulburător. 


Stresul pe care-l resimt acum, din cauza celor întâmplate în această casă şi a 
faptului că Leo nu mi-a spus despre crimă, nu e nimic în comparaţie cu 
stresul pe care l-am simţit atunci. Dar acum sunt mai în vârstă, iar părul meu 
e mai fragil în mod natural. Îl răsucesc într-un coc lejer, prinzându-l cu o 
clamă. Dacă nu mi se mai revarsă peste umeri, nu mă voi gândi la el tot 
timpul. 


Caut ceva în frigider pentru micul-dejun şi, în compartimentul de legume, 
alături de un avocado foarte copt, găsesc o sticlă de şampanie scumpă pe 
care, probabil, Leo a pus-o acolo ieri, înainte de a pleca. Nu ştiu dacă e pentru 
mine — dacă, la fel ca trandafirul alb pe care mi l-a lăsat în hol, e o altă 
încercare de a se revanşa pentru tot — sau dacă a pus-o acolo ca s-o bea când 
va reveni acasă. 


Am un mesaj de la el — Totul e OK? — la care răspund: Totul e în regulă. 


Mă întorc la micul-dejun, însă mi-a pierit pofta, înlocuită de îngrijorarea faţă 
de relația noastră. Mă bucur că mă văd cu Ginny la prânz, pentru că am 
disperată nevoie să stau de vorbă cu cineva. 


Lucrez câteva ore, apoi ies din casă. Edward e în grădina din faţa locuinţei 
lor, îngrijindu-şi trandafirii. Imi amintesc ce a zis Tamsin despre faptul că am 
supărat-o pe Lorna cu întrebările mele despre Nina și mă simt, brusc, jenată. 


— Salutare! strig, testând terenul. 

Zâmbetul lui Edward mă linişteşte. 

— Alice! Ce mai faci? 

Traversez aleea spre el. 

— Sunt bine, mulţumesc, sper că şi tu la fel. 

— Da, da, nu mă pot plânge. Te duci la cumpărături? 

— Nu, mă întâlnesc la prânz cu o prietenă. Ce face Lorna? 


— E foarte bine. A fost drăguţ din partea ta să treci pe la ea. Uneori se simte 
cam singură. 


— Sper că n-am supărat-o. 
— S-o superi? De ce s-o superi? 
— Mi-e teamă că am pus niște întrebări despre Nina şi Oliver. 


— Nu-ţi bate capul cu asta. Cel mult ar fi necăjită din cauza ta. Mi-a spus că 
ţi-ai pierdut părinţii şi sora. 


— Da, aşa e. 
— Ce lucru şocant! Un şofer băut, nu-i aşa? 


— Nu, doar tânăr, fără prea multă experienţă. 


— Absolut îngrozitor pentru tine, zice el, scuturând din cap. 
— Da, a fost îngrozitor. Dar a trecut. 


— Nu-ţi face bine să rămâi ancorat în trecut, mormăie el şi ştiu, din expresia 
sa înverşunată, că se gândeşte la fiul lui. 


Face parte din generaţia oamenilor care nu vorbesc despre emoţiile lor. 
— Probabil ai dreptate. 

El se întoarce. 

— Păi, ar fi bine să-mi văd de treburile mele. 

— Dacă ai nevoie de cumpărături sau orice altceva, anunță-mă. 

— Mulţumesc, dar primim totul livrat acasă. Noi nu prea mai ieşim. 
Doar că zilele trecute a trebuit să iasă. 

Dau din cap. 


— Atunci, la revedere, Edward. Spune-i L.ornei că voi trece curând pe la ea. 


Capitolul 22 


Ginny e deja la Neptune când sosesc și eu. E frumos îmbrăcată, cu o fustă de 
piele ciocolatie şi o jachetă pe care n-am mai văzut-o până acum. 


— Acesta e cadoul lui Mark pentru ziua mea, zice ea când o laud. 


— Asta e problema când lucrezi de acasă. Nu contează cu ce mă îmbrac 
dimineaţa. Mi-ar plăcea şi mie aşa ceva, însă n-aş avea unde s-o port. 


Ne punem reciproc la curent cu ce am făcut în ultima vreme în timp ce 
studiem meniurile. După ce comandăm, mă pomenesc că-i destăinui toate 
îngrijorările mele. 


— Nu-mi pot da seama dacă mi-e greu să-l iert pe Leo pentru că relaţia 
noastră era deja condamnată înainte să mă mintă, zic, răsucind furculiţa pe 
faţa albă de masă. Când ne vedeam doar în weekenduri, ne comportam foarte 
frumos, pentru că nu doream să irosim timpul pe care-l petreceam împreună. 
Nu ne prea cunoşteam. Abia acum ne descoperim reciproc defectele şi slăbi- 
ciunile. 


— Dar îl iubeşti, zice Ginny. 


— Da. Dar nu ştiu dacă dragostea pe care i-o port e suficient de puternică să 
mă ajute să depăşesc aspectele negative. 


Mă uit la ea vinovată. 
— Sună oribil, ştiu. 
— Nu sună oribil, doar sincer. 


— Nu vreau să renunţ la relaţia noastră, aşa că trebuie să găsesc o cale de a 


merge mai departe. Doar că, pentru moment, nu cred că pot. 
Îi zâmbesc. 

— Haide să vorbim despre altceva. 

Suntem întrerupte de chelnerul care ne aduce mâncarea. 


— S-a întâmplat ceva ciudat deunăzi, zic, după ce termin de mâncat. Ştii că 
ţi-am spus că Nina a recunoscut faţă de Lorna, doamna care locuieşte alături, 
că avea o aventură? Când i-am pomenit de asta lui Leo, aproape că a luat foc. 


— Chiar şi eu am fost surprinsă când mi-ai spus. 

Ginny se lasă pe spate în scaunul ei şi-şi duce o mână la stomac. 

— A fost delicios. 

— Da, dar la el a fost mai mult decât surprindere. A scăpat din mână paharul 
cu vin care s-a împrăştiat peste tot şi — nu ştiu — a părut, pur şi simplu, 
exagerat de tulburat. 

— Ciudat. 

Râde scurt. 

— Doar dacă nu cumva chiar el era cel care avea o aventură cu Nina. 

— Ce? 


Mă holbez la Ginny şi ea se ridică repede şi întinde mâna peste masă după 
mâna mea. Cele două brățări de argint ale ei se lovesc una de alta, zornăind. 


— Alice, glumesc! Leo nici măcar n-a cunoscut-o pe Nina. 
E prea târziu, nu mă pot abţine să nu mă gândesc la acest scenariu. 


— Şi dacă e adevărat? Dacă a cunoscut-o? 


— Încetează. 
Imi scutură mâna. 


— Să nu cumva să începi să-ţi imaginezi ceva ce nu s-a întâmplat. De unde ar 
fi putut-o cunoaște? 


— Nu ştiu. Era terapeută, poate a fost pacientul ei. 

Ginny geme. 

— Mai bine aş fi tăcut. A fost o glumă, Alice, serios. 

Ridică meniul. 

— Vrei desert? 

— Scuze. Nu, doar o cafea. 

Închid meniul şi îl pun pe masă. 

— Tamsin m-a invitat acasă la ea vineri. 

— Tamsin? Duşmanca ta de moarte? Cum aşa? Spune-mi, vreau să ştiu tot. 


Îi povestesc despre cel mai recent conflict cu Tamsin şi cum şi-a cerut 
ulterior scuze. Când părăsim restaurantul, o jumătate de oră mai târziu, îmi 
dau seama că Ginny răsuflă uşurată că am uitat despre posibilitatea ca Leo s- 
o fi cunoscut pe Nina. Dar nu am uitat, ideea e întipărită acolo, în mintea 
mea. 


Din Covent Garden şi până în parcul Finsbury e metrou 
direct. Aşa am venit, pe ruta Piccadilly, însă ma duc la 
harta de pe zidul din staţia de metrou, dorindu-mi sa 
văd unde aş mai putea ajunge. Ochii mei cad pe piaţa 


Leicester — zona teatrelor — şi pe Knightsbridge, unde 
ştiu că se afla magazinul Harrods. Acolo e şi Muzeul 
Natural de Istorie, un alt loc pe care-mi doresc să-l 
vizitez. Urmez magistrala de culoare albastru-închis, pe 
lângă Earlľ’s Court, uimită că pot ajunge până la 
aeroportul Heathrow practic de la mine de-acasa. Dacă 
schimb la Earl's Court, aş putea merge la Gradinile 
Botanice Regale şi — urmez o altă ramificaţie a 
magistralei — la Wimbledon. Mie şi lui Leo ne place să 
ne uităm la meciuri de tenis şi mă întreb cât de dificil 
este să obţii bilete la un meci din cadrul turneului de la 
Wimbledon. Apoi mă întreb dacă eu şi Leo vom mai fi 
împreună la vară, când va avea loc următoarea 
competiţie. 


Sunt pe cale să mă întorc, dar îmi amintesc că biroul lui Thomas Grainger se 
află în Wimbledon. Îmi scot telefonul din geantă şi găsesc adresa — strada 
William numărul 26. Mă gândesc o clipă. Într-un fel aş vrea să merg şi să 
verific adresa cu pricina, doar ca să mă asigur că e cine pretinde că e, în cazul 
în care voi avea vreodată nevoie să-l sun. Nu ştiu de ce îmi trece prin cap că 
voi simţi nevoia să-l sun — dar dacă a fost totuşi o eroare judiciară şi aflu un 
lucru care l-ar putea trimite la închisoare pe adevăratul făptaş, n-ar fi de 
datoria mea să-i comunic? A fost ceva în neregulă la felul în care toată lumea 
s-a grăbit să accepte că Oliver a ucis-o pe Nina. Poate că ei protejează pe 
cineva, pe unul dintre locuitorii Cercului pe care-l bănuiesc că ar fi avut o 
aventură cu Nina. Dar oare pe cine? 


Trec de bariere şi, în loc să mă îndrept spre nord pe ruta Piccadilly, mă duc 
spre sud, spre Farl's Court, apoi schimb pe magistrala District. N-am călătorit 
niciodată atât de departe cu metroul singură şi, când cobor la Wimbledon, 
sunt atât de departe de zona mea de confort, încât sunt tentată să mă întorc 
direct acasă. Toată lumea pare să ştie unde merge, cu excepţia mea. 


Mă dau deoparte şi folosesc aplicaţia Citymapper pentru a localiza strada 
William. E destul de mult de mers pe jos şi, cu cât merg mai departe, cu atât 
mă întreb mai mult ce caut eu aici. Strada William e o stradă lungă cu case 
elegante, majoritatea transformate în birouri. Mă apropii de numărul 26; pe 
perete e o plăcuţă aurie discretă şi trebuie să urc primele două din cele patru 
trepte de piatră pentru a citi cuvintele Thomas Grainger, detectiv particular. 
În spatele uşii de culoare închisă se aud voci şi, când acestea devin mai 
zgomotoase, îmi dau seama că vine cineva pe coridor. Gândul că Grainger mă 
va găsi în prag mă face să revin în viteză pe trotuar. Abia am timp să mă 
ascund sub pragul unei case aflate mai încolo în momentul în care vocea 
cuiva care-şi ia la revedere — o femeie — şi cea a unui bărbat care-i 
răspunde îmi ajung la urechi. Îmi las capul în telefon, prefăcându-mă că mă 
uit după ceva important şi rugându-mă ca uşa din dreptul meu să nu se 
deschidă brusc. Sunt cu spatele la stradă şi când aud zgomotul uşor de tocuri 
pe trotuar răsuflu uşurată. Întorcând încet capul, mă uit spre numărul 26 ca să 
mă asigur că Thomas Grainger nu e încă acolo. Nu e, aşa că mă desprind din 
ascunzătoarea mea şi văd o femeie, elegant îmbrăcată, cu un pardesiu de 
culoare bej, îndepărtându-se. Trebuie să mă întorc oricum în acea direcţie, aşa 
că o urmăresc până la staţia de metrou, întrebându-mă ce treabă avea ea cu un 
detectiv particular. Majoritatea cazurilor lui sunt, probabil, nişte oameni care 
vor să ştie ce pun la cale partenerii lor de viață. Poate ar trebui să-l pun să-l 
verifice pe Leo, mă gândesc, apoi mă simt vinovată. 


Ajung acasă şi, în timp ce formez numărul lui Thomas Grainger, mă întreb ce 
caut eu oare aici. De ce îl sun, dacă n-am absolut nimic să-i spun? Dar e prea 
târziu; telefonul sună înainte să mă răzgândesc. 


— Sunt Alice Dawson, zic, recunoscându-i vocea imediat. 
— Domnişoară Dawson, mulţumesc că aţi sunat. 


Nu-şi prea poate ascunde uimirea, ceea ce e de înțeles, pentru că i-am spus că 
nu-l voi ajuta. 


Vorbeşte un pic cam prea oficial. 


— Alice, zic. Îmi poţi spune Alice. 


— Şi eu sunt Thomas. 
— Îmi pare rău, nu prea ştiu de ce... de ce te sun, adică. 
Detest că par tulburată. 


— N-am nicio noutate. Am fost şi m-am întâlnit cu vecina mea, însă nu mi-a 
spus nimic din ceea ce sunt sigură că nu ştii deja. Ea a fost cea care l-a văzut 
pe Oliver sosind acasă în noaptea crimei... 


— Aş putea trece pe la tine mâine după-amiază, zice el, întrerupându-mă. 
Mi se opreşte inima în loc. 
— Dar nu e nimic de spus. Îţi pot spune acum, dacă vrei. 


— Prefer să nu vorbim la telefon. O să fiu în zonă oricum, aşa că nu-i niciun 
deranj. Ora 14:00 îţi convine? 


— Da, dar nu ştiu... 
— Mulţumesc, Alice, ne vedem mâine. 


Încerc să mă concentrez la muncă în restul zilei, însă sentimentul de vinovăţie 
din stomac mă face să întind mâna în permanenţă după telefon. Îmi doresc să- 
] sun pe Thomas Grainger şi să-i spun să nu treacă pe aici. Deşi n-am de gând 
să-i povestesc nimic nou, mi se pare greşit să stau de vorbă cu el. Îmi doresc 
să mă sfătuiesc cu cineva, dar deja ştiu ce mi-ar spune Debbie. Şi lui Ginny 
nu-i pot cere sfaturi, fiindcă încă nu i-am zis lui Leo că bărbatul care a venit 
neinvitat la petrecerea noastră e un detectiv particular. Dacă Ginny va afla, e 
posibil să-i spună lui Mark, care i-ar transmite lui Leo. Eu trebuie să fiu cea 
care-i mărturiseşte adevărul. Nu i-am zis încă pentru că ştiu că va suna la 
poliţie şi Thomas va avea probleme dacă oamenii legii află că un detectiv 
particular investighează uciderea Ninei. Şi nu vreau să se întâmple asta. 


Lucrez până seara târziu ca să recuperez timpul pier- 


dut — mi-am luat liber aproape toata după-amiaza. 
Când se întunecă, încă traumatizată de experienţa de 
noaptea trecută, citesc în camera de zi cu draperiile 
trase, ridicându-mă din când în când pentru a mă uita 
ce fac ceilalţi locuitori ai Cercului. E liniştitor să văd 
luminile aprinse, să ştiu că, deşi e târziu, nu toată lumea 
s-a culcat. 


Când se face ora 1:00, majoritatea luminilor s-au stins şi mă simt agitată 
stând la fereastră în văzul lumii. Ar putea fi cineva care aşteaptă în întuneric, 
cineva care mă urmăreşte chiar dacă eu nu-l pot vedea. Dintre puţinele lumini 
încă aprinse, una e de la casa lui Tamsin şi îmi place să cred că poate şi ea stă 
trează. 


Când merg la culcare, las lumina aprinsă pe casa scării, ca să nu fie totul 
complet scufundat în întuneric. Dar nu mă pot relaxa şi ştiu că m-am amăgit 
crezând că mă voi simţi vreodată în largul meu locuind aici. Ginny rămăsese 
şocată când îi spusesem că mi se păruse că fusese cineva în casă în noaptea 
anterioară şi mă îndemnase să mă mut cu ea şi cu Mark până reglez treburile 
cu Leo. Ar fi trebuit să-i accept invitația — şi mâine o voi face. Nu ştiu ce se 
va întâmpla între mine şi Leo, singurul lucru de care sunt convinsă e că nu 
mai pot să locuiesc în Cerc. 


Capitolul 23 


Thomas soseşte la 14:00. Mă aşteptam să sune la interfon, aşa că e un şoc să 
mă trezesc cu el în faţa uşii de la intrare. 


— M-am gândit să verific dacă codul de acces a fost schimbat. N-a fost, zice 
el, în loc de explicaţie. 


Pare să dezaprobe profund acest lucru. 
— Voi vorbi cu cineva în acest sens. 


Închid uşa pentru a opri vântul rece care a venit odată cu el şi-l conduc în 
camera de zi. Pare nepoliticos să nu-i ofer o cafea, însă vreau să scap de el cât 
mai repede. Cu toate că am reuşit să trec nevătămată peste noapte, tot nu 
vreau să fiu aici. Mă întreb doar unde să merg: acasă la Ginny sau la Debbie, 
în Harlestone. 


— Mi-e teamă că n-am foarte mult timp la dispoziţie, zice el, ca şi cum mi-ar 
fi citit gândurile şi ar vrea să mă liniştească. 


— Da, bineînţeles. 
Aştept până se aşază, cu telefonul pe masă, lângă el. 
— Ce mai face sora lui Oliver? 


— Se ocupă de sănătatea ei, care nu e deloc strălucită. Insă i-a prins bine să 
ştie că facem progrese în privinţa reabilitării numelui lui Oliver. Iţi este foarte 
recunoscătoare, Alice. 


Mă încrunt. 


— Aşa cum am spus şi ieri la telefon, nu cred că e ceva din ce nu ştii deja. Nu 
mi-ar plăcea deloc ca tu sau sora lui Oliver să vă faceţi speranţe deşarte. 


— Crede-mă, speranţele deşarte sunt ultimul lucru pe care vreau să i-l dau lui 
Helen. 


Îi povestesc repede despre vizita mea la Lorna. 

— Helen — sora lui Oliver — ştia că Nina avea o aventură? 

— A aflat când sursa mea din poliţie m-a informat despre declaraţia vecinilor 
tăi. 

— Ştia dacă erau probleme în căsnicie? 


— Nu, dar a zis că, probabil, Oliver i-ar fi spus dacă ar fi fost vorba despre 
aşa ceva. 


— Vecina mea era ferm convinsă că l-a văzut pe Oliver intrând în casă, zic. 
Dar dacă a intrat, apoi a ieşit iarăşi? Poate a auzit-o pe Nina despărţindu-se de 
bărbatul cu care avea o aventură şi s-a hotărât să-i lase în pace. Şi apoi, în 
timp ce el era în piaţetă, persoana respectivă a ucis-o. 


— Nu ştii cât de mult mi-aş dori ca acest lucru să fie adevărat. Dar, dacă ar fi 
fost aşa, nu le-ar fi spus oare Oliver poliţiştilor acest lucru? A susţinut că n-a 
intrat în casă deloc, chiar şi când avocatul lui i-a sugerat că aşa s-ar fi putut 
întâmpla. 


— Tu ce crezi că s-a întâmplat? 


— II cred pe Oliver, pentru că nu avea de ce să mintă. Insă o cred şi pe vecina 
ta de alături — pe doamna Beaumont. 


Se apleacă, fixându-mă cu privirea. 


— Gândeşte-te o clipă la asta; ea îl vede pe Oliver sosind, ieşind din maşină. 
În acel moment, cineva se strecoară pe lângă maşină şi intră în casă. Oliver, 
care se îndrepta către piaţetă, nu-l vede pe individ, fiindcă merge în cealaltă 
direcţie. Vecina ta, crezând că l-a văzut pe Oliver intrând în casă, nu se mai 


uită pentru că e nerăbdătoare să vadă dacă el şi Nina vor începe din nou să se 
certe. De aceea nu-l vede pe Oliver ducându-se în piaţetă. Şi pentru că n-a 
ieşit nimeni în faţă să spună că l-a văzut acolo, ei bine, din punctul de vedere 
al poliţiştilor, în lipsa unui alibi, el a minţit. 


Dau încetişor din cap, conștientă că e foarte probabil să se fi întâmplat aşa 
cum spune Thomas. Imi place că îi crede atât pe Oliver, cât şi pe Lorna. 


— Deci, trebuie să aflăm cine ar fi putut să se strecoare pe lângă Oliver şi să 
intre în casă. 


Roşesc, dându-mi seama că am spus „să aflăm“, şi nu „să afli“. 
— Persoana cu care Nina e posibil să fi avut o aventură. 
— Exact. 


— Nu înţeleg de ce toată lumea s-a grăbit să-l condamne pe Oliver şi de ce 
nimeni nu vrea să creadă că ar fi putut s-o omoare altcineva. Crezi că 
protejează pe cineva? 


— Da, zice el domol. Așa cred. 

— Pe cineva de aici, din Cerc? 

— De ce ar strânge rândurile? 

— E adevărat că nu le place că pun întrebări despre Nina. Lui Tamsin, mai 
ales. A fost cea mai bună prietenă a Ninei şi nu a fost de acord că am mers să 
vorbesc cu Lorna. 


Mă opresc, conştientă că am spus deja prea mult. 


— E de înţeles, dacă a fost cea mai bună prietenă a Ninei. Tamsin are părul 
roşcat, din întâmplare? 


— Da, de unde ştii? 


— Pentru că Nina îi vorbea deseori despre ea lui Helen, dar Helen nu şi-a 


putut aminti numele ei, iar eu nu ştiam care dintre prietenele Ninei era cea 
roşcată. 


Se uită la telefon. 

— Mai era o prietenă care mergea la yoga cu ele. 

— Aceea ar fi Eve, vecina mea. 

El încuviinţează. 

— Eve Jackman. Are un partener? 

— Da, pe soţul ei, Will. 

— Văd aici că s-au mutat cam cu cinci luni înainte ca Nina să fie ucisă. 
— Aşa e. 

Îşi ridică privirea. 

— Mai e o prietenă, pe care Nina o cunoştea de mai mult timp. 


— Maria. Ştii tu, căsătorită cu Tim, doar că el îi spune Mary pentru că a mers 
la o şcoală de maici, zic, pe un ton sec. 


El schiţează un uşor zâmbet. 

— Ah, da, acea Maria. Maria Conway şi soţul ei, Tim. 

— Da. 

Termină de butonat telefonul şi şi-l vâră în buzunar. 

— Mulţumesc, zice el, ridicându-se în picioare. Şi, încă o dată, te rog să nu 
faci nimic din ce nu-ţi convine. Nu vreau să te presez, aşa că nu te voi mai 


contacta. Dacă apare ceva şi te simţi în stare să mă anunțţi, ai numărul meu de 
mobil. 


Nu mă obosesc să-i spun că nu voi mai fi aici pentru prea multă vreme. 
— 'Transmite-i lui Helen toate cele bune din partea mea. 
— Aşa voi face, mulţumesc. 


Închid uşa în urma lui şi mă sprijin de ea. Gândul că nu-l voi mai vedea mă 
zgândăre mai mult decât ar fi cazul. Are ceva care mi se pare liniştitor. E 
puternic, genul de persoană pe care te-ai putea baza dacă lucrurile ar lua-o 
razna, şi mă întreb dacă relaţia lui cu sora lui Oliver e una mai mult decât 
platonică. Rememorez ceea ce i-am spus, ca să mă asigur că nu zisesem 
nimic pentru care să mă simt vinovată. Nu repetasem ce-mi spusese Eve ieri, 
despre cearta dintre Nina şi Tamsin, pentru că nu ştiu de ce făcuse asta şi, cu 
avertismentul Lornei întipărit în minte, prefer să fiu precaută. Îmi doresc să fi 
ştiut dacă ea a mai povestit și altcuiva. Nu contează, îmi dau seama apoi, 
oricum plec de-aici. Mai sunt câteva aspecte personale pe care vreau să le 
rezolv înainte de a pleca. Îl sun pe Leo, care răspunde imediat. 


— Alice, îţi mulţumesc de telefon. 

Răsuflarea sa uşurată se aude în telefon şi-mi amintesc că trebuie să-l anunţ 
dacă poate veni mâine acasă. O să fie încântat când îi voi spune să vină — și, 
poate, nu la fel de încântat când îl voi anunţa că eu nu voi mai fi aici. 


— De ce te-ai speriat când am pomenit că Nina avea o aventură? 


Simt cum mintea lui trece de la motivul pentru care crezuse că-l sunasem la 
motivul pentru care am sunat cu adevărat. 


— Pentru că ai insinuat că e posibil ca persoana respectivă să fie 
răspunzătoare de moartea Ninei. 


— Aşa, şi? 


— Pentru că, atunci când am jucat tenis cu Paul, sâmbătă, mi-a spus că Nina 
se întâlnea cu câţiva dintre bărbaţii din Cerc. 


Mă încrunt. 


— Te referi la meseria ei de terapeută? Pentru că nu cred că ar fi putut să-i 
întâlnească în această calitate dacă îi erau prieteni sau vecini. 


— Nu, nu ca terapeută. I-a ajutat cu alte chestii, pe Will cu replicile lui, pe 
Connor cu vânzarea de whisky, genul acesta de lucruri. 


— Asta nu înseamnă că avea o aventură cu vreunul dintre ei. 

— N-am spus că avea. 

— Şi, oricum, cum ai ajuns să ai această conversaţie cu Paul? 

— S-a întâmplat, pur şi simplu, să-l întreb cum erau Nina şi Oliver. A zis că 
erau amândoi nişte persoane foarte amabile, mereu dornice să-i ajute pe alţii. 


Oliver îi ajuta pe cei mai în vârstă cu treburile prin grădină sau făcând diverse 
comisioane pentru ei. 


El face o pauză. 


— Spun doar că multe persoane de aici erau apropiate de Nina, bărbaţi şi 
femei. De aceea nu cred că e cazul să vorbeşti despre faptul că a avut o 
aventură zicând că tu crezi că bărbatul cu care a avut acea aventură a şi ucis- 
o, aşa cum mi-ai spus mie. 


— Dar dacă a ucis-o altcineva, nu crezi că trebuie să fie adus în faţa justiţiei? 
— Păi, ba da, bineînţeles. 
— Chiar dacă se dovedeşte că e cineva din Cerc? 


Lasă o pauză şi-mi imaginez cele două riduri adânci dintre ochii lui care apar 
ori de câte ori se încruntă. 


— E ceva ce nu-mi spui? 
— Doar că nu toată lumea crede că Oliver e vinovat. 


— Ce vrei să spui? 


Mă plimb prin casă acum, întrebându-mă dacă ar trebui să-i spun despre 
Thomas — că e detectiv, şi nu reporter şi că și el crede că Oliver e nevinovat. 
Dar dacă-i voi spune că e un prieten de-ai surorii lui Oliver, Leo va spune că 
el are un interes evident. Şi în afară de asta, dacă va întreba cum l-am 
cunoscut, va trebui să-i spun că el e bărbatul care a venit neinvitat la 
petrecerea noastră şi credibilitatea lui Thomas va scădea considerabil, fie el 
detectiv particular sau nu. Şi, îmi reamintesc, nu mai e treaba mea. 


— Îmi vine greu să înţeleg cum Oliver era în același timp model de virtute şi 
ucigaş, îi spun, oprindu-mă lângă fereastră. 


Maria şi Tim, gata să intre în piaţetă cu băieţii lor, stau de vorbă cu Geoff la 
poartă. Privesc pentru o clipă. Oare Nina i-a ajutat pe Tim şi pe Geoff în 
vreun fel, ca pe Will şi pe Connor? 

— Poate. Dar nu înţeleg de ce te implici. 


Leo îmi întrerupe şirul gândurilor. 


— Doar dacă nu cumva e din cauza surorii tale. Pentru că, dacă acesta e 
motivul, trebuie s-o laşi baltă. Nu e sănătos, Alice. 


Inchid înainte să poată adăuga ceva şi-mi reamintesc ce mi-a spus terapeuta 
mea — că nu pot trăi viaţa surorii mele prin vieţile altor femei pe nume Nina. 


Capitolul 24 


Stai! 


Şoapta blândă şi şuierătoare mă trezeşte din somn. In loc să mă sperii, ecoul 
persistent al acestui cuvânt mă umple de bună dispoziţie. 


— Nina, şoptesc. 


Senzaţia prezenţei ei, puternică şi tăcută, acţionează ca un balsam pentru 
mintea mea tulburată. 


— Nu te voi părăsi, îi promit în tăcere. O să ajung la adevăr. Dacă nu Oliver a 
fost cel care te-a omorât, voi afla cine a făcut-o. 


Mă aştept să plece. Dar ea rămâne şi eu alunec din nou cu uşurinţă într-un 
somn adânc. 


Mă trezesc târziu, scăldându-mă în aura de pace care- 
mi învăluie trupul. Caut motivul pentru această senzaţie 
neaşteptată de stare de bine şi îmi amintesc că am simţit 
prezenţa Ninei în timpul nopţii. Nu-mi e greu să cred că 
spiritul ei a fost acolo, că este prinsă între această viaţă 
şi următoarea, dorindu-și să se facă dreptate. Dau 
aşternuturile deoparte, impulsionată de noul meu 
obiectiv. Nu mai plec nicăieri, am o promisiune de 
îndeplinit. 


Îmi zbârnâie telefonul, e un mesaj de la Leo. 


Nu mi-ai spus dacă ar trebui să vin acasă diseară. Mă întristez. Îmi 
acord un răgaz de câteva clipe, apoi îi răspund: Îmi pare rău, am nevoie 
de mai mult timp. Aştept cu nerăbdare răspunsul lui, simţindu-mă 
vinovată că nu-l vreau aici. Îmi scrie: Este în regulă, înţeleg. Sunt aici 
dacă ai nevoie de mine xx. Ochii mi se umplu de lacrimi. Ne-a fost bine 
împreună, mie şi lui Leo. 


Mă pomenesc gândindu-mă la Thomas. Mi-am dat deja seama că trebuie să 
aibă în jur de 44 de ani şi încă mă întreb care o fi relaţia lui cu Helen. Am 
observat o tandreţe în ochii lui ori de câte ori el îi pomeneşte numele şi nu-mi 
pot imagina cum trebuie să fie — indiferent dacă e doar o prietenă sau ceva 
mai mult — să ştii că timpul ei pe acest pământ se scurge. Leo crede că am 
luat în serios uciderea Ninei Maxwell doar din cauză că pe sora mea o chema 
Nina, dar se înşală. Dacă soţul meu sau fratele meu ar fi în mod nedrept 
acuzat de crimă, aş dori ca adevărul să iasă la iveală. Şi, din timpul relativ 
scurt pe care l-am petrecut în Cerc, sunt convinsă că există un adevăr care 
trebuie scos la iveală. 


Îl sun pe Thomas. 
— Am aflat ceva, zic. 
— Da? 


Mă ascultă povestindu-i ce mi-a spus Leo despre faptul că Nina îi ajuta pe cei 
din Cerc, inclusiv pe soţii prietenelor ei apropiate. 


— Mulţumesc că ai fost atât de deschisă cu mine, zice el când ajung la final. 


— S-a întâmplat ceva straniu, de aceea îți spun toate astea. Când plecam de la 
Lorna de acasă deunăzi, după ce o întrebasem despre Nina, aş fi putut jura că 
mi-a şoptit la ureche: „Să nu ai încredere în nimeni“. 


— Probabil că are dreptate. Cu cât investighez mai mult uciderea Ninei, cu 
atât cred că sunt mai multe secrete. 


— Da, dar nu asta e ideea. Mi-a spus că soţul ei nu era acolo, aşa că mi s-a 
părut ciudat că a simţit nevoia să şoptească. Apoi, nu mult după aceea, când 
am ajuns acasă, l-am văzut ieşind din garaj. Deci cred că e posibil să fi minţit. 
Deşi el poate că era în curte, fiindcă avea în picioare încălțămintea de 
grădină. 


— Cum ţi s-a părut Lorna când ai vorbit cu ea? 


— Nu neapărat speriată, dar cu siguranţă neliniştită. Poate îşi făcea griji că lui 
Edward — dacă el era acolo — nu i-ar fi convenit că ea vorbea cu mine. Doar 
dacă nu era şi altcineva acolo, o persoană căreia nu-i pica deloc bine că Loma 
stătea de vorbă cu mine. 


Fac o pauză. 
— Îmi pare rău, trebuie să închid. 
— E totul în regulă? 


Dar am închis deja și inima mi se strânge din cauza lucrului pe care tocmai l- 
am conștientizat. Tamsin apăruse în pragul uşii mele la două minute după ce 
plecasem de la Lorna în acea zi şi mă avertizase să nu-i mai pun întrebări. 
Am crezut că mă văzuse ieşind din casă şi ghicise motivul pentru care mă 
dusesem acolo. Dar dacă ea fusese tot timpul acolo? E posibil să se fi dus la 
Lorna să-i spună să nu discute cu mine şi eu îmi făcusem chiar atunci 
apariţia. Oare ascultase conversaţia noastră de undeva, din apropiere, de 
aceea fusese Lorna atât de agitată? Așa s-ar explica de ce Tamsin ştia despre 
ce discutasem cu Lorna. 


Oftez, stânjenită de situaţia în care mă încurcasem. Stăteam cu fundul în două 
luntri — dorindu-mi s-o ajut pe Helen să afle adevărul din spatele uciderii 
cumnatei ei şi să-mi fac prietene aici — și asta devenea un lucru din ce în ce 
mai dificil. 


Când vine seara, fac la fel ca în noaptea trecută şi lucrez 


în camera de zi până târziu. Mintea continuă să-mi 
zboare la Nina şi, când mă duc la culcare, tot la ea mă 
gândesc. Nu mai cred că era răutăcioasă, aşa cum a 
sugerat Eve. Dacă e adevarat că a început s-o evite pe 
Tamsin, trebuie să fi avut un motiv. Poate Tamsin a 
făcut sau a zis ceva care a supărat-o. Asta s-a întâmplat, 
Nina? spun în gând, întrebându-mă dacă îi voi simţi din 
nou prezenţa în noaptea asta. Nu o simt, dar când mă 
trezesc dimineaţă simţindu-mă la fel de revigorată cum 
m-am simţit şi ieri, ştiu că ea a fost acolo, veghindu-mă 
în timp ce dormeam. 


Eve sună la uşă. 


— Intră, zic, fericită s-o văd. 


Apoi, peste umărul ei, o văd pe Tamsin traversând repede piaţeta înspre casa 
ei şi toată bucuria mi se evaporă. Poate vizita lui Eve nu e aşa de nevinovată 
cum am crezut. 


— Ce mai faci? întreabă ea, urmându-mă în bucătărie. 
— Sunt bine. Dar tu? 
Işi trage un scaun şi se aşază. 


— Toate bune. Aveam de gând să trec pe la tine marţi, pe la amiază, dar te- 
am văzut plecând de acasă. 


— Da, am ieşit să iau prânzul în oraş. 


Ea dă din cap. 

— Cu o prietenă? 

Râd. 

— Cu o prietenă, bineînţeles. Cu cine altcineva aş putea lua prânzul? 
Ea se foieşte în scaun. 

— Nu ştiu, cu reporterul, poate? 


Iau loc pe scaunul de vizavi de ea, trăgând de timp. Oare l-a văzut pe Thomas 
când a trecut ieri pe la mine? 


— Reporterul? 

— Da, femeia care ţi-a spus despre asasinarea Ninei. 

— Aa. 

Pe masă e păr şi, pe furiş, îl împing spre podea. Creierul meu ţipă ignoră! 
ignoră! căci, cu cât mă stresez mai tare în legătură cu asta, cu atât îmi cade 
mai mult păr — un nefericit cerc vicios. 

— Nu, am ieșit la prânz cu prietena mea Ginny. 

— Te-a contactat din nou? Reporteriţa? 

Îmi surprinde încruntarea. 


— Scuze, zice ea jenată. Intreb pentru o prietenă. 


— Dacă Tamsin nu e atentă, s-ar putea să ajung la concluzia că are ceva de 
ascuns, zic, cu blândeţe. 


— E normal să fie îngrijorată, Alice. Abia începuserăm să uităm de crimă şi 
nu vrem să fie din nou adusă la suprafaţă. 


Nu spun nimic, iar ea oftează. 


— Uite ce e, după ce Nina a fost omorâtă şi înainte ca Oliver să fie arestat, 
zice ea, alegându-şi cu atenţie cuvintele, când tocmai aflaserăm că Nina avea 
o aventură, cred că toate prietenele ei s-au întrebat dacă nu cumva soţii lor au 
fost vinovaţii. Poate numai pentru o clipă, dar a existat această temere. Apoi, 
după ce ne-am uitat la propriii noştri soţi, am început să-i bănuim pe soţii 
prietenelor noastre şi să ne întrebăm dacă nu cumva fusese unul dintre ei. A 
fost oribil, Alice. Eram toate implicate, încercând în secret să ne dăm seama 
dacă vreo persoană din Cerc avusese o aventură cu Nina. 


— De ce aţi fi crezut asta? zic cu ipocrizie. 
Ea ridică uşor din umeri. 


— Nina era foarte populară. Îi plăcea să-i ajute pe oameni şi era foarte 
generoasă cu timpul ei. Dumnezeu ştie câte ore a petrecut cu Will, ajutându-l 
să-şi repete replicile. Făcuse nişte cursuri de actorie în trecut, teatru de 
amatori, ceva de genul ăsta, şi s-a bucurat enorm când a descoperit că Will 
era actor. Nu sunt o persoană geloasă şi nu m-a deranjat niciodată că se ducea 
la ea, eram doar mulțumită că-l putea ajuta deoarece, ca să fiu sinceră, mie mi 
se părea puţin plictisitor să-l ascult cum îşi repetă replicile. Dar, recunosc, 
când am auzit că Nina avusese o aventură, a existat un mic moment în care 
mi-am spus: „Oh, Doamne“. Şi, deşi n-am discutat niciodată despre chestia 
asta, cred că şi Maria şi Tamsin, probabil, au gândit la fel despre soţii lor. 


— De ce? 


— Pentru că, atunci când Tim s-a hotărât să se specializeze, Nina l-a ajutat să 
caute diverse opţiuni şi, practic, ei i se datorează faptul că a ales psihoterapia. 
Iar Connor îi aducea mereu whisky Ninei ca să-l guste, pentru că ea era cam 
singura persoană din Cerc care chiar se pricepea. Părinţii ei au avut o 
distilerie înainte să se pensioneze şi Nina glumea, spunând că a fost, probabil, 
crescută cu whisky. Ea şi Connor s-au apropiat datorită rădăcinilor lor 
scoțiene, presupun. 


Se apleacă în faţă şi se uită cu sinceritate la mine. 


— Dar trebuie să înţelegi că nu deranja pe nimeni, nici pe Oliver, nici pe 
oricare dintre noi, soțiile din Cerc. Cu toţii o iubeam pe Nina şi eram 
bucuroşi că avea timp să ne ajute bărbaţii cu diversele lor proiecte, dat fiind 
faptul că Oliver era plecat mult de-acasă. Şi nu-i ajuta doar pe bărbaţi; ţinea 
un curs de yoga pentru mamele însărcinate o seară pe săptămână la ea acasă, 
pe care-l inițiase atunci când Tamsin a rămas gravidă cu Pearl. Avea şi un 
club de lectură, o dată pe lună. Mereu intrau şi ieşeau oameni de la ea de 
acasă. Uneori, Will era acolo şi îşi făcea apariţia şi Connor cu unul dintre 
whiskyurile lui, aşa că mă chemau şi pe mine şi stăteam toţi patru şi 
pălăvrăgeam câteva ore bune. 


— N-ai bănuit niciodată că era posibil ca Nina să aibă o aventură? zic, 
bucuroasă că-mi spusese deschis ceea ce Leo îmi zisese deja. 


— Niciodată. De aceea a fost un şoc aşa de mare. 


— Nu-mi pot imagina cum trebuie să fi fost, ca toată lumea să bănuiască pe 
toată lumea. 


— A fost groaznic, mai ales că primul nostru gând a fost că bărbatul, oricine 
o fi fost el, era şi ucigașul. Sună cumplit, dar a fost o mare uşurare când 
Oliver a fost acuzat. Un şoc teribil — dar şi o uşurare. Ştiam cine o omorâse, 
ne puteam continua vieţile. Nu mai aveam de ce să ne temem. Dacă Nina 
avusese o aventură, nu conta cine era bărbatul respectiv, fiindcă nu mai era 
suspect în cazul asasinării ei. Nu era important să-i cunoaştem identitatea, 
mai ales pentru că Nina era moartă. Era important să ştim că persoana 
răspunzătoare de uciderea ei nu avea să se mai întoarcă să mai omoare şi pe 
altcineva. 


— Atunci, tu tot crezi că Oliver a fost vinovatul? 
— Da. 

— Fiindcă e convenabil să crezi asta. 

E o afirmaţie dură, însă o rostesc cu blândeţe. 


— Şi dacă ucigașul Ninei este încă pe acolo pe undeva, în libertate? 


Eve pare stânjenită. 
— Nu cred că este. 
Îşi scoate telefonul şi se uită la ecran. 


— Scuze, Alice, trebuie să fug, zice ea, ridicându-se în picioare. Am 
programare la coafor. Ne vedem mâine la cafea, acasă la Tamsin. 


E extrem de ușurată că poate scăpa de aici. 
— Da, ne vedem acolo. 


Inchid uşa în urma ei, reflectând la ce mi-a spus, mai convinsă decât oricând 
că asasinarea Ninei nu e un lucru atât de simplu cum i-ar plăcea lui Eve să 
cred. Cineva ascunde ceva. 


Dar cine? 

În dimineaţa următoare, o aştept pe Eve ca să mergem împreună acasă la 
Tamsin. Dar, când arunc o privire pe fereastră, o văd grăbindu-se pe aleea din 
faţa casei ei, de parcă trebuie să ajungă repede undeva. Mă uit la ceasul de la 
mână; e doar ora 10:00 şi am fost invitate la 10:30, aşa că, probabil, se duce 
mai întâi la alergat. Doar că nu e îmbrăcată cu echipamentul de sport. 


Mă grăbesc să ajung la etaj, în biroul lui Leo, şi o urmăresc pe Eve în timp ce 
traversează piaţeta. Când ajunge aproape de capătul acesteia, în loc să meargă 
spre poarta principală, virează la stânga, îndreptându-se direct către casa lui 
Tamsin. Îmi dau seama că am înţeles greşit ora — probabil că Tamsin a zis 
10:00, nu 10:30 —, aşa că fug la parter, îmi găsesc adidaşii şi părăsesc în 
grabă casa, surprinsă că Eve nu m-a luat şi pe mine. Dar poate a crezut că 
eram deja acolo. 


O iau la fugă și sosesc la câteva minute după ea. La fel ca alţi rezidenţi, 
Tamsin şi Connor şi-au închis terasa şi, în timp ce deschid uşa exterioară, le 
aud pe ea şi pe Eve vorbind în hol, dincolo de aceasta. Sunt gata să bat la uşă 
în momentul în care-mi aud numele. 


— ...Alice a zis că reporteriţa n-a contactat-o iar? zice Tamsin. 
— Nu, nu chiar. 

— Ai întrebat-o unde a fost marţi? 

— A zis că a luat prânzul cu o prietenă. 

— Şi o crezi? 


— Da, de ce n-aş crede-o? 


— Dar n-a zis că reporteriţa o contactase iar? 

— Nu. A evitat cumva întrebarea. 

— Sunt îngrijorată, Eve. Dacă încearcă să afle ceva? 
— Cum ar fi? 

— Cum ar fi cine a ucis-o cu adevărat pe Nina. 
Încremenesc. 

— Of, Tam, doar n-ai de gând să reîncepi toată chestia asta, nu? 
Eve pare că-şi înăbuşă un oftat. 

— Nu Oliver a omorât-o pe Nina, Eve. 

Inima îmi bubuie în piept. 

— Vorbeşti de parcă ai vreo dovadă. 

Acum, vocea ei are o tonalitate ascuţită. 


— Dar, Tam, ai dovada că nu Oliver a ucis-o? Pentru că, dacă n-o ai, poate ar 
trebui pur şi simplu să accepţi că el a făcut-o. 


— El obişnuia să meargă şi să stea în piaţetă. 
— Cine? 

— Oliver. 

Tamsin aproape că plânge. 


— Nina mi-a spus odată chestia asta, a zis că, uneori, după o zi lungă de 
lucru, el îşi parca maşina pe alee şi se ducea să stea o vreme în piaţetă, pentru 
a-şi limpezi mintea. Uneori, dacă-l vedea ducându-se acolo, i se alătura şi ea. 


— Dar... le-ai spus poliţiştilor? 


Eve pare speriată şi fac un pas înapoi, speriată la rândul meu de ceea ce aş 
putea auzi. Vreau să plec, ar trebui să plec şi să mă întorc mai târziu, după ce- 
şi încheie conversaţia particulară. Dar îmi fac griji că mă vor auzi păşind pe 
alee, iar acum nu prea mai pot să aud mare lucru, pentru că m-am retras. Apoi 
inspir atât de zgomotos, încât cred că m-au auzit. Inima îmi bubuie din nou în 
piept. Oare Tamsin chiar a zis că Connor avea o aventură cu Nina? N-avea 
cum, dar probabil că asta a zis, pentru că acum Eve îi spune că trebuie să 
discute cu el. Apoi spune ceva despre Will şi surprind cuvintele „am văzut-o 
pe Nina“ şi „spărtura din gard“ şi ameţesc şi mai tare. 


— Cred că oricine e capabil de crimă dacă se simte ameninţat, zice Tamsin, 
vorbind atât de tare, încât îi desluşesc cuvintele în întregime. 


Nu prind replica lui Eve, dar îmi aud numele. Crezând că mă vor descoperi 
trăgând cu urechea, inima aproape mi se opreşte în loc. Dar în loc ca uşa să se 
deschidă, paşii lor dispar pe hol şi mă simt uşurată. Apoi îmi dau seama că va 
trebui totuşi să dau ochii cu ele. Nu ştiu cum pot face asta, cum voi fi 
capabilă să stau la cafea cu ele, nu doar din cauza celor auzite, ci pentru că 
mi-e ruşine că am tras cu urechea. Dar trebuie să merg până la capăt. 


Aştept o clipă, apoi îmi şterg de blugi palmele transpirate, trag cu putere aer 
în piept şi bat la uşă. 


Tamsin deschide. 
— Scuze, am întârziat, zic, gâfâind uşor ca să pară ca am alergat. 


Imi aruncă o privire de parcă ştie că am stat pe verandă în ultimele cinci 
minute. 


— N-ai întârziat. Am zis 10:30. 
— Oh, scuze. 
Mă înroşesc în obraji. 


— Doar că am văzut-o pe Eve plecând de acasă şi am crezut că, probabil, am 


înţeles eu greşit ora. Să mă întorc mai târziu? 
Ea deschide uşa mai larg. 

— Nu fi caraghioasă. Intră. 

— Mulţumesc. 


Îmi scot încet adidaşii, trăgând de timp, şi mai tulburată acum. O urmez pe 
hol, către bucătărie. Aceasta e extraordinar de minimalistă, numai cu 
contururi clare şi niciun fel de înghesuială pe nicăieri. Comparativ cu 
bucătăria mea, cu teancurile de cărţi de bucate care zac pe blat şi cu uşa 
frigiderului plină de fotografii, aceasta este o încăpere impecabilă. Şi 
liniştitoare. Mă simt, brusc, încrezătoare. Pot face asta. 


— Bună, Alice. 
Eve îmi face semn cu mâna. 
— Bine ai venit în casa superordonată a lui Tamsin. 


— E minunată, zic, privind în jur. Şi e de admirat, având în vedere că ai doi 
copii Mici. 


— Am nevoie de ordine în casă. E singurul lucru pe care simt că-l pot 
controla cu adevărat, singurul domeniu în care eu sunt șefa. 


Tamsin râde scurt. 
— Singura parte a vieţii care-mi aparţine. 


Iat-o din nou, acea urmă de vulnerabilitate. Vine cu o cană de cafea şi îi 
zâmbesc. 


— Cred că toate simţim asta uneori, că pierdem controlul. Eu mi l-am pierdut 
când am aflat despre crimă. 


Ea se încordează şi-mi doresc să-mi pot retrage cuvintele. N-ar fi trebuit să 
pomenesc acum despre asta, după ce tocmai am auzit. 


— Tot ce credeam că era adevărat brusc nu mai era. Casa nu era cum 
credeam, Leo nu era cine credeam că e. Vedeam cum viitorul pe care mi-l 
construisem în minte mi se prăbuşea în faţa ochilor. Lucrurile luaseră o 
traiectorie pe care nu o puteam controla. Ştiu că sună teatral, însă m-a 
destabilizat cumplit. 


— Şi acum? întreabă Tamsin. Simţi că ţi-ai recăpătat controlul? 

— Sunt pe drumul cel bun. Am reuşit să stau în casă singură, deşi nu sunt în 
stare să dorm încă la etaj. Şi ieri i-am spus lui Leo că am nevoie de spaţiu, aşa 
că rămâne în Birmingham peste weekend. 

Tamsin ridică o sprânceană. 

— Şi el a acceptat asta? 

— Da. Pentru moment. 

Ea împinge către mine o farfurie cu clătite de casă. 

— Şi n-ai prefera să pleci? 

— Nu mai este o opţiune, zic, luând o clătită. 

— De ce? 

— Tam, o avertizează cu blândeţe Eve. 


Tamsin ridică din umeri. 


— Scuze. Nu că nu mi-aş dori să rămâi. Sunt curioasă, asta-i tot. Dacă dormi 
la parter, încă nu te simţi în largul tău în casă. 


— Ai dreptate, nu mă simt în totalitate în largul meu. Dar lucrez la asta. 
Eve schimbă o privire rapidă cu Tamsin. 


— Dacă acea reporteriţă te mai contactează, va fi surprinsă să afle că încă 
locuieşti acolo. 


E o stângăcie, însă Eve încearcă să afle ceea ce-și doreşte să știe Tamsin. 
Decid să rup pisica-n două. 


— Nu-ţi face griji, dacă voi mai primi vreodată vreun semn de la ea, îi voi 
spune să mă lase în pace. 


— Deci n-ai mai primit niciun semn de la ea din ziua în care ţi-a spus despre 
crimă? întreabă Tamsin. 


— Nu. 

Tensiunea dispare, trupul i se relaxează, amintindu-mi de un balon care se 
dezumflă. Întinde mâna după o clătită, rupe o bucată, şi-o vâră în gură, apoi 
rupe o altă bucată şi o înfulecă şi pe aceasta de parcă e lihnită. Tamsin îşi lasă 
emoţiile să se înfometeze, în timp ce eu le hrănesc pe ale mele, un lucru de 
care nu-mi dădusem seama până acum. Dacă mă gândesc mai bine, am stat de 


câteva ori în faţa frigiderului deschis, hrănindu-mi anxietatea, încercând s-o 
calmez, s-o fac să dispară. 


Pe o comodă cenușie cu sertare se află o fotografie frumoasă de familie, cu 
Tamsin, Connor şi cele două fetiţe ale lor. 


— Amber seamănă leit cu tine, zic, studiind-o. 

— lar Pearl e leită Connor, spune Eve. 

— Da, văd asta, are ochii lui. 

Mă întorc către Tamsin. 

— Aveai părul mult mai lung pe atunci. 

la o altă clătită. 

— Era la fel de lung ca al tău, dar l-am tuns după ce a murit Nina. 
— Doamne, zic. 


— Nu prea ştiu de ce am făcut-o, tot ce ştiu e că a fost un impuls mai puternic 


decât voința mea. Ninei îi fusese tăiat părul, aşa că, poate, m-am gândit 
instinctiv că persoana care a ucis-o avea un fetiş în legătură cu părul lung şi 
în felul acesta mă protejam, în cazul în care se întorcea ca să mă omoare și pe 
mine. Sau poate a fost o dorinţă subconştientă de a cinsti cumva memoria 
Ninei. Amber a plâns întruna când m-a văzut şi i-am promis că-l voi lăsa din 
nou să crească. 


Schiţează un zâmbet resemnat. 
— Mai am mult de aşteptat. 


— Şi eu am avut părul foarte lung, zice Eve. Cu ani în urmă, când aveam cam 
17 ani. L-am tuns pentru că voiam să par mai mare. Sunt prea minionă pentru 
a avea părul lung, mă face să arăt ca o păpuşă. Era şi mai închis la culoare pe 

atunci. 


— L-ai vopsit platinat tot atunci? 


— Da. Nu aveam de gând, însă așa mi-a sugerat coafeza. Will a înnebunit. La 
început a detestat părul meu scurt. Acum îi place, până la vârfurile roz. 


— Mă gândesc să mă tund şi eu, zic. 
Tamsin se încruntă. 
— De ce? E atât de frumos şi de lung. 


— Imi cade. După ce părinţii şi sora mea au murit, am pierdut smocuri 
întregi. A fost oribil, un lucru foarte deranjant. Iar acum se întâmplă din nou. 


— De aceea porţi părul prins? 
— Da. 


— Îţi cade când îl speli? întreabă Eve. Pentru că-ţi pot recomanda un şampon 
foarte bun. 


— Nu, nu chiar. Adică, nu observ că-mi cade la duş sau când îl pieptăn după 
aceea — nu mai mult decât de obicei. Dar îl tot găsesc peste tot prin casă, mai 


ales în bucătărie, care e cel mai prost loc, pentru că poate ajunge în mâncare. 
Nu se va mai observa atât de tare dacă părul e mai scurt. In fine, părul scurt 
trebuie să fie mult mai uşor de întreţinut. 


— Să nu crezi asta. Astuia — Eve arată înspre părul ei — îi trebuie o 
grămadă de gel şi multă răbdare ca să-i dai de cap. 


Mă întorc către Tamsin. 
— Eve mi-a zis că ai fost model. Atunci l-ai cunoscut pe Connor? 


— Da. Ne-am întâlnit la o petrecere în timpul Săptămânii Modei de la 
Londra. Nu eram deloc interesată de el, era prea impertinent pentru mine, aşa 
că, atunci când m-a întrebat ce căutam la un bărbat, i-am spus că voiam pe 
cineva care să mă ducă la teatru, să asculte muzică clasică alături de mine şi 
să-şi petreacă ore întregi citind cărţi cu mine. M-am simţit în siguranţă zicând 
asta; era o respingere politicoasă pentru că nu-l credeam interesat de niciunul 
dintre lucrurile alea. Dar mi-a spus că aveam noroc şi, câteva zile mai târziu, 
mi-a trimis un bilet la Furtuna. Chiar voiam să văd Furtuna, aşa că m-am dus. 
Apoi au fost concertele şi weekendurile în care petreceam după-amiezi 
ploioase ghemuiţi în pat, cu o carte în mână. Ne potriveam atât de bine, încât 
n-am putut să nu mă îndrăgostesc de el. 


Ia o înghiţitură de cafea. 
— Ar fi trebuit să-i spun că nu-mi căutam bărbat, atunci m-ar fi lăsat în pace. 


— Dar e minunat că amândurora vă plac aceleaşi lucruri, zic, surprinsă de 
vehementa ultimei ei remarci. 


Ea scutură din cap. 


— Nu ne plac. După ce ne-am căsătorit, mersul la teatru, concertele clasice, 
cărţile — toate au luat sfârşit. Dacă vreau ceva de genul ăsta, îmi spune să 
merg cu o prietenă. 


Râde scurt. 


— E dificil să accepţi că bărbatul cu care te-ai căsătorit n-a existat niciodată 


cu adevărat. 


— Ştiu ce vrei să spui, zic încet, gândindu-mă la Leo. Dar, mă rog, eu şi Leo 
nu am fost căsătoriţi. 


— N-aţi vrut să vă căsătoriţi? întreabă Eve. 


— Nu am vorbit niciodată despre asta. Leo, oricum, nu crede în căsătorie. 
Zice că n-a cunoscut niciodată o căsnicie fericită. 


— Eu şi Will suntem fericiţi, protestează ea. 


— Taci din gură, spunem eu şi Tamsin în acelaşi timp şi toate trei izbucnim 
în râs. 


Eu şi Eve traversăm piaţeta împreună, apoi o apucă 
fiecare pe drumul ei. În birou, mă aşez la masa mea. Ar 
trebui să încep să lucrez, dar nu pot să mă gândesc 
decât la ce a spus Tamsin, că Nina i-a zis odată că 
Oliver mergea uneori şi se aşeza în piaţeta când venea 
acasă de la lucru. Îmi doresc să ştiu dacă le-a spus 
poliţiştilor, îmi doresc să fi auzit răspunsul la întrebarea 
lui Eve. Dar probabil le-a spus, ar fi fost o infracţiune să 
ascundă aşa ceva. Apoi îmi amintesc ce a zis despre 
supoziţia că Nina ar fi avut o aventură cu Connor. Oare 
Tamsin a ascuns informaţii în cazul lui Oliver, pentru a- 
l proteja pe Connor? Nu sunt însă sigură că aceasta 
spusese că el a avut o aventură cu Nina. 


Apoi a mai fost şi comentariul lui Eve despre spărtura din gardul dintre casele 
noastre. Insinua oare că Will ar fi putut intra şi ieşi din curtea lui într-a Ninei 


fără să fie observat? Şi de ce Tamsin zisese că orice om e capabil de crimă 
dacă se simte ameninţat? Oare ştia cineva că Will sau Connor avea o aventură 
cu Nina şi ameninţa să-l dea de gol? Oare Tamsin și Eve se simt amenințate 
pentru că au crezut că soţii lor le vor părăsi pentru Nina? Connor, Will, 
Tamsin, Eve — cu toţii ar fi putut avea un motiv s-o ucidă pe Nina. 


Dintr-odată ruşinată de uşurinţa cu care-i pot considera capabili de crimă pe 
vecinii noştri, care fuseseră cât se poate de drăguţi cu mine, îmi aşez capul pe 
birou şi scot un geamăt. Eu nici măcar nu-i cunosc foarte bine pe Connor şi 
pe Tim, e vina mea că nu m-am dus acasă la Maria vinerea trecută. Mă 
gândesc preţ de o clipă, apoi îmi ridic capul de pe birou şi întind mâna după 
mobil. 


— Presupun că tu şi Will nu sunteţi liberi ca să veniţi la cină mâine-seară, îi 
zic lui Eve. 


— Ba suntem, răspunde ea, părând încântată. Se întoarce Leo, atunci? 

— Nu, voi fi doar eu. E în regulă, nu? 

— Bineînţeles! 

— Am de gând să-i invit şi pe Tamsin şi Connor, pe Tim şi pe Maria. Şi 
poate pe Paul şi Cara, adaug, amintindu-mi că Paul i-a spus lui Leo despre 
faptul că Nina îşi ajuta vecinii. Ce părere ai? 

— Cred că e o idee excelentă. Eşti sigură că nu va fi prea mult? 

— Nu, va fi în regulă. Voi face ceva uşor, poate curry. 

— lar eu şi Will vom aduce tiramisu, altă reţetă de-ale bunicii! 


— Excelent, mulţumesc. 


Maria şi Tim sunt liberi, Cara şi Paul nu sunt, iar Tamsin trebuie să-l întrebe 
pe Connor. Mă sună înapoi, confirmându-mi că soţul ei nu făcuse niciun plan. 


— Am preferat să verific, în cazul în care cumpăra bilete la teatru ca să-mi 
facă o surpriză, glumeşte ea. 


— Perfect, zic râzând. Ne vedem la 19:00, atunci. 


Capitolul 26 


In toiul nopţii, simt că e cineva acolo. E doar Nina, îmi reamintesc, înainte ca 
teama să mă copleșească. 


— Cred că asasinul tău e undeva, acolo, îi spun. Şi o să-l găsesc. 


Dar în mintea mea, nu chipul Ninei Maxwell e cel pe care-l văd, ci pe cel al 
surorii mele. 


Îmi amintesc asta când mă trezesc şi mă cuprinde o nesiguranţă teribilă. 
Pentru cine fac asta? E din cauză că în cazul morţii surorii mele nu s-a făcut 
niciodată dreptate? Sunt oare hotărâtă ca lucrurile să nu rămână la fel și în 
cazul Ninei Maxwell? Habar nu am ce fac. Cum pot justifica faptul că ajut în 
secret la investigarea unei erori judiciare când e posibil ca nici măcar să nu fi 
existat o eroare judiciară? 


Apoi soseşte o scrisoare, împinsă pe sub uşă de poştaş. E atât de neobişnuit să 
primesc o epistolă scrisă de mână, încât îmi petrec ceva vreme studiind plicul, 
încercând să ghicesc de la cine ar putea fi. Nu recunosc scrisul; e uşor 
tremurat, aşa că poate e de la cineva în vârstă. Îmi vine în minte Lorna, dar 
când îl deschid şi despăturesc singura foaie de hârtie din interior, înţeleg 
imediat. 


Dragă Alice, 


Am vrut să-ţi scriu şi să-ţi mulţumesc personal pentru că ai acceptat să 
asculţi ce a avut de spus în legătură cu Oliver şi Nina. Ştiu că e posibil să 


nu mă poţi ajuta sau chiar să nu doreşti să mă ajuţi. Dar vreau să ştii cât 
de recunoscătoare îţi sunt pentru bunăvoința ta de a lua în considerare 
faptul că e posibil ca Oliver să nu fie vinovat, când cei care l-au cunoscut 
bine s-au grăbit atât de tare să-l condamne. 


Te rog să mă ierţi pentru că nu scriu mai mult şi pentru scrisul meu 
îngrozitor, ştiu că Thomas ţi-a explicat situaţia mea şi că tu vei înţelege. 


Sper din tot sufletul că vom ajunge să ne cunoaştem într-o zi. 


Cu cele mai călduroase urări, 


Helen 


Pentru o clipă mă întreb de unde a făcut Helen rost de adresa mea, apoi îmi 
amintesc că fratele ei locuise aici. Mă simt îngrozitor de emoţionată în timp 
ce vâr scrisoarea înapoi în plicul său. Îndoielile pe care le-am avut în privinţa 
ajutorului acordat lui Thomas dispar la fel de repede cum au apărut. Nu am 
de gând să-i expun teoriile mele despre Connor şi Will, nici lui, nici altcuiva. 
Îi voi transmite doar ce au spus oamenii şi-l voi lăsa pe el să tragă propriile 
concluzii. Dacă nu Oliver a ucis-o pe Nina şi va mai exista vreo crimă, nu-mi 
voi ierta niciodată că mi-a fost prea teamă să nu-i supăr pe oameni şi nu am 
făcut ceea ce trebuia. 


Am deja majoritatea lucrurilor necesare pentru cina 
din aceasta seară, pentru că am fost la cumpărături în 
Stoke Newington, seara trecută. Dar am uitat de 
coriandru, aşa că-mi iau o jachetă şi mă îndrept către 
magazinele din zonă. 


Traversez repede piaţeta, făcându-i lui Tim şi băieţilor cu mâna când trec pe 
lângă locul de joacă. Un vânt rece pe care nu l-am luat în calcul îmi desprinde 
șuviţele de păr din clamă. Îmi închei jacheta până la gât, dorindu-mi să fi 
îmbrăcat ceva mai călduros. Ajung curând la aprozar, unde cumpăr un 
ciorchine uriaş de struguri negri şi nişte pere, mere şi portocale, pe lângă 
coriandrul de care am nevoie. Şi pentru că am struguri, cumpăr vreo două 
feluri de brânză cremoase de la magazinul de delicatese de alături. E şi un 
stand de flori ceva mai încolo şi, din impuls, cumpăr un buchet de trandafiri 
roz pal pentru Lorna. O să-i duc mai târziu, poate o voi prinde singură. 


Simţind nevoia unei cafele, traversez înspre cafeneaua la care am fost şi 
înainte. Când mă apropii, o văd pe Tamsin stând la geam, cu o cană aburindă 
în faţă. Dau să mă îndepărtez, dar, deodată, conştientă de ochii mei îndreptaţi 
asupra ei, ea îşi înalță capul. Zâmbesc stânjenită şi îmi ridic mâna în semn de 
salut, ca şi cum aș fi doar în trecere. Dar ea sare în picioare, trece printre 
mese şi vine la uşă. 


— Ai timp pentru o cafea? strigă ea peste zgomotul traficului. 
— De ce nu? zic, bucuroasă că a întrebat. 


Îmi place această cafenea, cu zumzăitul vibrant al conversaţiilor întretăiat de 
şuieratul aparatului de cafea, zdrăngănitul veselei şi clinchetul tacâmurilor pe 
farfurii. E călduroasă şi aglomerată, dar nu atât de aglomerată încât să putem 
auzi ce vorbesc oamenii de la masa de alături. Aerul e încărcat de aromă de 
cafea şi prăjituri proaspete. 


— Ai fost ocupată, remarcă Tamsin în timp ce-mi ia pungile şi le împinge 
sub masa curată de lemn. Sunt pentru seara asta? 


— Unele dintre ele. 
Înclină din cap înspre trandafiri. 


— Imi plac fetele care-şi cumpără singure flori. Dacă nu mi-aş cumpăra eu 
flori, n-aş primi niciodată. 


— Nu sunt pentru mine, ci pentru Lorna. Părea puţin deprimată ultima dată 


când am văzut-o. 
— Frumos din partea ta. 


Îşi pune geanta în poală, îşi bagă telefonul, mănuşile roşii din piele şi 
căciuliţa albă în ea, făcând loc pe masă, apoi îşi scoate portofelul. 


— Ce să-ţi iau? 
— O... mulţumesc. Ciocolata ta caldă arată delicios, aşa că vreau și eu, te rog. 


Se întoarce câteva minute mai târziu cu o cană într-o mână şi două farfurii 
precar ţinute în cealaltă, fiecare cu o felie de tort. Una este cu siguranţă de 
ciocolată, însă cealaltă nu prea ştiu. Poate cafea? 


— Şi nuci, zice Tamsin când întreb. Alege. 


— Doamne, mulţumesc, nu mă aşteptam la tort. Amândouă arată 
extraordinar — de ce nu le împărţim? 


— Perfect! 


E ceva aproape copilăresc în legătură cu încântarea ei în timp ce taie fiecare 
prăjitură în două. 


— Serbăm ceva? întreb. Nu e ziua ta de naştere, nu? 
— Nu, dar e ca şi cum ar fi. 

— S-a întâmplat ceva? 

Îi ia ceva timp să răspundă. 


— Eu şi Connor am avut o lungă discuţie seara trecută despre ceva ce mă 
frământa de ceva vreme şi, ei bine, n-a fost ceea ce credeam. Deci acum mă 
simt bine în toate privinţele. 


— Asta-i minunat, zic cu lejeritate. 


Dar sunt în alertă după tot ce am aflat ieri. 


— E mereu bine să lămureşti lucrurile, altminteri neînțelegerile se pot 
acumula. 


Ea încuviinţează încetişor. 


— Mă bucur că te-am văzut, pentru că mă simt vinovată că l-am vorbit de rău 
ieri, când ai venit la cafea, mai ales că te vei întâlni cu el în seara asta. Nu e o 
persoană aşa de rea — e un tată excepţional —, dar suntem nişte persoane 
foarte diferite, un lucru pe care nu l-am conștientizat la început. 


— Presupun că toţi încercăm să ne mulăm după idealul persoanei pe care 
vrem s-o impresionăm, spun, gândindu-mă la ce a zis despre cum Connor se 
prefăcuse, când se cunoscuseră, că-i plac aceleaşi lucruri ca ei. 


— Aşa a spus şi el. A zis că s-a îndrăgostit nebuneşte de mine şi a încercat să 
fie bărbatul perfect pentru mine. N-a putut ţine pasul, asta-i tot. 


Îşi ridică furculita şi ia o bucată de tort de ciocolată. 


— Nu e doar asta, totuşi, zice ea, oprindu-se cu furculiţa la jumătatea 
drumului către gură. Am bănuit mereu că a avut o aventură cu Nina, dar n-am 
îndrăznit niciodată să-l întreb pentru că îmi era teamă de ce mi-ar spune, de 
ce aş putea afla. Acum, îmi doresc să-l fi întrebat cu mult timp în urmă şi să 
mă scutesc de multă suferinţă. 


Îşi duce furculita la gură. 

— E delicios. Încearcă. 

— Deci n-a avut o aventură cu Nina? întreb, gustând din bucata de tort. 
— Nu. Dar şi-a dorit. 

— Ah. 


Pun furculita jos. 


— Şi cum te simţi după ce ai aflat asta? 


— Surprinzător de bine, pentru că a clarificat ceva ce mă măcina de foarte 
mult timp. 


Îşi întoarce farfuria şi începe şi tortul cu cafea. 


— Cu câteva luni înainte să moară, Nina a început să se îndepărteze de mine, 
explică ea, spunându-mi ceea ce ştiu deja de la Eve. Am crezut că o 
supărasem rugând-o să mă recomande terapeutului ei. Mă ajutase să-mi 
explorez emoţiile — ca prietenă, nu ca terapeută — şi am simţit că aveam 
nevoie de ajutorul profesional pe care ea nu mi-l putea acorda. Îmi făceam 
griji că se ofensase, mai ales că nu-mi dăduse niciun nume. 


— Am făcut terapie după ce sora şi părinţii mei au murit şi nu ştiu dacă aş fi 
făcut faţă fără aşa ceva. Dar... Nina mergea la un terapeut? 


— Da, mulţi terapeuţi fac asta. Unii pentru că simt că au nevoie, alţii 
deoarece cred că această experienţă îi face şi pe ei nişte terapeuţi mai buni. 
Cred că la Nina a fost un pic din amândouă. 


Vâră furculita în tort. 


— În fine, motivul pentru care nu mai voia să mă vadă n-avea nimic de-a face 
cu faptul că era supărată pe mine, ci din cauza lui Connor. Se ducea cu 
whiskyurile lui la Nina acasă ca ea să le guste şi am fost de acord cu asta. 
Detest whiskyul, aşa că eram fericită că avea pe cineva cu care să-şi 
împărtăşească pasiunea. Dar, într-o seară, el a încercat s-o sărute. Ea l-a 
respins, însă Connor nu poate accepta refuzul. Când a insistat, ea a ameninţat 
că-mi va spune. El a implorat-o să nu facă asta şi, în cele din urmă, Nina a 
fost de acord să nu spună nimic. Dar i-a zis că-l dispreţuia pentru că i-a trecut 
prin cap să mă înșele. 


— Şi el a suportat asta? Aceste vorbe grele? 
Ea mă priveşte meditativă. 


— Ştiu la ce te gândeşti. Te întrebi dacă nu cumva a fost furios pe ea pentru 


cuvintele ei şi a ucis-o. 


— Nu, nu mă gândeam deloc la asta, zic, cu obrajii în flăcări, şi nu doar 
pentru că îmi fac griji că oamenii din jur ne-ar putea auzi conversaţia, în 
ciuda distanţei dintre mese. 


Felul în care a spus-o, atât de nonşalant, este ceea ce m-a şocat de fapt. De 
asemenea, nu pot ignora posibilitatea — deoarece cuvintele Lornei nu-mi 
dispar deloc din minte — că și aceasta e o altă conversaţie regizată. 


— Mă gândeam că eşti un om extraordinar dacă nu ţi-a păsat că el a sărutat-o 
pe Nina. 


Ea îşi împinge farfuria goală într-o parte şi se lasă pe spătarul scaunului. 
— Ba îmi pasă, bineînţeles că-mi pasă. Insă uşurarea de a şti că Nina m-a 
evitat doar pentru că se simţea stânjenită în preajma mea e mai importantă 
decât să ştiu că Connor a sărutat-o. 

Mă fixează cu ochii ei verzi. 

— Poţi înţelege asta, Alice? 

Dau uşor din cap. Înţeleg, deoarece faptul că Leo m-a minţit şi a minţit în 
privinţa mea m-a afectat la fel de mult, dacă nu și mai mult, decât gândul că 
Nina a fost ucisă în dormitorul nostru. 

— Connor ţi-a spus toate astea? încerc să nu par sceptică. 

— Da. 

— Ei bine, e minunat că v-aţi rezolvat treburile. 

Incuviinţează fericită. 

— Am fost de acord s-o luăm de la zero, să lăsăm totul în urmă. 


Se uită la felia mea de tort cu cafea. 


— N-ai de gând să mănânci asta? 
Râd şi împing farfuria înspre ea. 


— Te rog, îi spun. Oricum, trebuie s-o iau din loc. 


Capitolul 27 


Leo mă sună când sunt în drum spre casă, însă până să-mi mut plasele într-o 
mână, să vâr florile sub braţ şi să-mi scot telefonul din buzunar, apelul lui 
ajunge deja în căsuţa vocală. Îi ascult mesajul şi mă simt uşurată când spune 
că Ginny şi Mark l-au invitat la ei în weekend, pentru că mă simţeam 
vinovată că stătea singur. Telefonul sună din nou şi zâmbesc când văd că e 
Ginny. 


Imi las plasele între picioare cât vorbesc cu ea. 


— Da, ştiu, Leo petrece weekendul cu voi, zic, pentru că se va simţi obligată 
să-mi spună. 


— E în regulă, nu? întreabă ea, neliniştită. Mark a zis că ar trebui să-l invităm 
pe-aici. 


— Da, bineînţeles, e frumos din partea voastră. 

— Nu vreau să crezi că suntem părtinitori. 

— Nu cred asta. Ai zis că aş putea să stau şi eu la voi, îţi aminteşti? 
— Dar tu faci ceva drăguţ? 


— l-am invitat pe Eve, pe Tamsin, pe Maria şi pe soţii lor la cină. Fac curry, 
nimic spectaculos. 


— Sună minunat. 


— Trebuie să închid, mă întorc de la cumpărături şi e foarte frig. Haide să ne 
întâlnim după weekend. 


— Cu siguranţă! Te sun luni. 


O iau din nou din loc, gândindu-mă la conversaţia mea cu Tamsin. Îi pot 
înţelege uşurarea, acum, când ştie că Connor n-a avut o aventură cu Nina, 
pentru că trebuie să fi fost îngrozitor să aibă această apăsare. Dar dacă nu le-a 
spus poliţiştilor despre obiceiul lui Oliver de a merge în piaţetă, pentru a-l 
proteja pe Connor, n-ar trebui oare să fie măcinată de vină? Nu părea că se 
simte deloc vinovată, aşa că, poate, le-a spus poliţiştilor şi ei n-au luat în 
seamă acest detaliu. Sau lucrurile stau așa cum am crezut şi ambele 
conversații — cea pe care am auzit-o ieri şi cea pe care tocmai am purtat-o 
acum cu Tamsin — au fost fabricate pentru urechile mele. 


În timp ce traversez piaţeta şi mă îndrept spre casă, ridic întâmplător privirea 
şi văd conturul neclar al unui chip la fereastra biroului. Mi se strânge inima. 
Probabil că Leo a venit să ia ceva înainte de a merge acasă la Ginny şi la 
Mark. Îmi doresc să-mi fi pomenit în mesajul vocal că urma să vină acasă. 
Dacă ar fi făcut-o, aş mai fi stat la o cafea, ca să nu fiu nevoită să dau ochii cu 
el. Nu vreau să mă preseze să-i permit să se întoarcă acasă. 


Pun plasele jos în hol, aşteptând să apară în capul scărilor. 
— Leo! strig. 


Nu primesc niciun răspuns, aşa că merg sus şi deschid uşa biroului său. E gol. 
Verific în camera de oaspeţi, deoarece se află în partea din faţă a casei şi 
poate că am greşit eu fereastra, strigându-l în tot acest timp. Mă opresc în 
pragul dormitorului. Pare gol, dar e ceva în aer — mirosul aftershave-ului 

lui — care-mi spune că a fost aici. Uşa băii e deschisă, aşa că mă îndrept 
tensionată într-acolo. 


— Leo, eşti acolo? Sper că nu te ascunzi în spatele uşii ca să mă sperii! 


Incerc să glumesc, dar înăuntrul meu tremur la gândul că ar putea să sară spre 
mine. 


Imping uşa şi aceasta se izbeşte de perete cu o bufnitură. Zgomotul răsună în 
toată casa, ca o armă care se descarcă la nesfârșit. Dintr-o prostie, am reuşit 
să mă sperii şi mai tare. 


Mă reped înapoi în dormitor, oprindu-mă o clipă când văd că fotografia 
înrămată pe care o ţin pe comodă, cu mine şi Leo în Harlestone, a fost pusă 
cu faţa în jos. Penibil! gândesc coborând. Tropăitul picioarelor mele îmi 
stârneşte furia, la gândul jocului său stupid. Probabil că s-a dus jos, în 
bucătărie, când m-a văzut traversând piaţeta. 


A plecat de tot, se pare, pentru că nu-i nici urmă de el pe nicăieri. Nu-mi vine 
să cred că a ieşit pe uşile franceze şi s-a strecurat pe după casă în timp ce eu 
intram pe uşa din față pentru a evita să mă vadă. Dar nu voiai tu să-l eviţi? 
întreabă o voce din mintea mea. Dacă ai fi ştiut că venea, ai fi stat la cafenea 
până când ar fi plecat. 


Vocea aceea îmi domolește furia. Mă readuce cu picioarele pe pământ gândul 
că Leo nu vrea să mă vadă, aşa cum nici eu nu vreau să-l văd pe el. 


Pe la 19:30 a sosit toată lumea. Tamsin şi Connor sunt 
ultimii; nu reuşiseră să le culce pe fete înainte sa 
sosească dădaca, explică Tamsin, dându-mi un pupic pe 
obraz. 


— Până când le-am tăbăcit pieile, mormăie Connor. 

Mă uit suspicioasă la el, îngrijorată de chipul său încruntat. 
Tamsin zâmbeşte. 

— Nu-ţi face griji, glumeşte. 


Connor se duce să discute cu Will şi Tim, iar eu mă pomenesc gândindu-mă 
la Lorna. Când i-am dus florile mai devreme, la ușă a răspuns Edward. 
Speram că mă va invita înăuntru, însă m-a ţinut în prag, spunându-mi că soția 
lui trăgea un pui de somn. Ceea ce înseamnă că nu sunt deloc aproape să aflu 
ce anume mi-a şoptit la ureche sau dacă mi-a şoptit ceva. 


Am specificat în mesajul meu către Tamsin şi Maria că Leo nu va fi aici în 
seara asta, aşa că nimeni nu pune întrebări stânjenitoare. Eve şi Maria sunt 
cufundate în discuţie şi o las pe Tamsin să li se alăture în timp ce le aduc ei şi 
lui Connor ceva de băut. De obicei nu judec oamenii, însă Connor are ceva 
care mă face circumspectă. Sunt surprinsă că el şi Tamsin sunt un cuplu. Ea e 
frumoasă şi fragilă, în timp ce el are ceva aproape animalic. E un bărbat solid, 
musculos, nu gras. E uşor să ţi-l imaginezi dominând pe cineva. 


— Pari să fii undeva departe. 


Connor mă priveşte fix în ochi şi îmi dau seama că s-a prins că-l urmăresc. 
Caut ceva inteligent de spus. 


— Mă întrebam de ce nu ai cerut whisky, având în vedere că slujba ta se 
învârte în jurul acestuia. 


— De aceea nu-l beau în societate. Îmi place whiskyul, însă beau destul în 
interes de serviciu. Lui Leo îi place whiskyul? 


— Nu prea. Preferă ginul tonic. 

Îi dau berea pe care a cerut-o şi-i duc un pahar cu vin lui Tamsin. 

— Minunat, zice ea voioasă. 

— Mă duc să-l salut pe Connor, altminteri va crede că-l ignor, spune Maria. 
Tamsin aşteaptă până când pleacă Maria. 


— Îi spuneam mai devreme lui Eve că am dat nas în nas cu tine în această 
dimineaţă şi despre discuţia noastră. 


Alegerea cuvintelor ei e uşor disonantă. Ca şi cum ar vrea să aflu că i-a spus 
lui Eve că ştiu despre Connor şi Nina. 


— Sper că i-ai spus şi despre cele două felii de tort pe care le-am înfulecat. 


Zâmbeşte. 


— Şi asta. 


Mă uit în jur după paharul pe care l-am lăsat din mână pentru a merge să 
răspund la uşă. E pe masă şi mă duc să-l iau, deoarece, cu cât petrec mai mult 
timp cu Eve şi cu Tamsin, cu atât mă simt mai tulburată. Mereu pare să existe 
un substrat al unor lucruri pe care nu le pot explica. 


Cu toate astea, e o seară plăcută. Connor şi Will se potrivesc de minune. Will 
spune glume şi povestește întâmplări cu multă energie, iar intervenţiile lui 
Connor sunt spirituale şi ironice. E surprinzător de degajat. Tim e mai tăcut şi 
extrem de drăguţ, sărind să mă ajute să aduc şi să strâng farfuriile, simţindu- 
se ca acasă în bucătăria mea, care probabil este la fel ca a lor, fiindcă nu mă 
întreabă unde sunt toate lucrurile. Nu e posibil ca vreunul dintre ei s-o fi ucis 
pe Nina, îmi spun şi mă ruşinez din nou că mi-a trecut vreodată prin cap să-i 
bănuiesc. Connor îmi surprinde privirea şi mă priveşte cu insistenţă, de parcă 
îmi citeşte gândurile şi ştie că nu i-am invitat aici în seara asta doar pentru că 
sunt o vecină cumsecade. Habar nu am din ce motiv — poate din cauza 

asta —, mi-e puţin teamă de el. 


— Tamsin mi-a zis că ai aflat despre Nina de la o jurnalistă, zice el şi 
conversațiile din jur se opresc brusc. 


— Aşa e. Aş fi preferat să aflu asta de la Leo, n-ar mai fi fost un şoc aşa mare 
când jurnalista m-a întrebat cum e să locuiesc într-o casă unde avusese loc o 
crimă, zic. 


— De ce nu ţi-a spus Leo? 

Ochii lui Connor au aceeaşi culoare maro-roşcat, observ eu, ca părul lui. 
Dacă ar fi un animal, ar fi leu. 

— Pentru că ştia că, dacă mi-ar spune, n-aş vrea să mai locuiesc aici şi el 
chiar îşi dorea casa asta. Deci, într-un fel, a făcut ceea ce trebuia, pentru că, 


atunci când am aflat, era deja prea târziu să mai plec. 


— De ce? 


E curios, dar nu agresiv. 


— Pentru că deja mă simţeam implicată în viaţa mea de aici. Şi nu-mi place 
să renunţ uşor. 


— E bine de ştiut, zice el, ridicându-şi paharul înspre mine. 
— Ei bine, ne bucurăm că eşti încă aici, nu-i aşa, Will? zice Eve. 


— Cu siguranţă. Nu mă pot gândi la o pereche mai bună decât tine şi Leo 
care să-i înlocuiască pe Nina şi Oliver. 


Din nou, o formulare uşor ciudată, de data asta din partea lui Will. Sau poate 
sunt eu exagerat de sensibilă? 


— Apropo, ai descoperit cine era bărbatul care a venit neinvitat la petrecerea 
ta şi a pretins că sunt eu? întreabă Tim. 


— Nu a pretins că eşti tu. Doar s-a folosit de faptul că eu am crezut asta 
pentru a intra în casă. Dar nu, n-am reuşit să aflu cine a fost. Uitasem 
totalmente de el, ca să fiu sinceră. 


— E ciudat că nu l-a văzut nimeni, cugetă Tamsin. 
— Nu cred că a stat pe-aici prea mult timp. 

— Atunci de ce a venit? 

Iau o înghiţitură de vin pentru a mă calma. 

— Ştii tot atât cât ştiu şi eu. 


Ea schimbă cu Eve un zâmbet care nu-mi prea place. Din fericire, Connor 
face o glumă şi toată lumea se relaxează. 


Nu ştiu dacă e efectul prezenţei atâtor oameni în casă, 


însă mai târziu, când închid uşa în urma lor, tăcerea 
pare mai apăsătoare decât de obicei. Umplu maşina de 
spălat vase, enervată de amintirea vizitei clandestine a 
lui Leo. De ce a venit? Doar pentru a lua ceva din fişetul 
încuiat, ceva ce nu voia să văd eu? De aceea a plecat în 
aşa mare grabă? 


Amân să merg la culcare, contrariată că vizita secretă a lui Leo a reuşit să-mi 
distrugă relativa linişte sufletească pe care reuşisem s-o cultiv în ultimele 
câteva zile. Visele mele sunt un amestec din el şi Nina şi, când mă trezesc pe 
jumătate în toiul nopţii, pe Leo îl simt stând la căpătâiul patului meu, nu pe 
ea. Adorm din nou, dar deodată mă pomenesc stând în capul oaselor în pat, 
încercând cu frenezie să mă agăţ de ceva care mi-a trecut prin minte în timp 
ce dormeam. Un lucru care are legătură cu ce spusese Ginny despre Leo — 
că poate a avut o aventură cu Nina. Apoi îmi dau seama — femeia care 
venise în Harlestone, dorindu-și chipurile să ştie cum era să locuieşti în sat, 
avea părul blond. 


Capitolul 28 


Nu vreau să-i stric lui Leo weekendul pe care-l petrece acasă la Ginny şi la 
Mark, dar sunt nerăbdătoare să vorbesc cu el despre Nina Maxwell. Rațiunea 
îmi spune că n-ar fi avut de unde s-o cunoască, însă inima mea se întreabă 
dacă nu cumva acesta e motivul pentru care şi-a dorit atât de tare casa asta. 
Gândul că nu doar că a cunoscut-o, ci a avut şi o aventură cu ea nu vrea deloc 
să mă părăsească şi un fior îmi străbate şira spinării când îmi amintesc ce a 
spus 'Thomas despre ucigașii care se întorc la locul crimei. Alung repede 
acest gând; o fi ascuns Leo această crimă de mine, dar nu-i vreun ucigaș. 


Nu vreau să-l deranjez nici la serviciu, aşa că aştept până la sfârşitul după- 
amiezii ca să-i trimit un mesaj. 


Trebuie să vorbesc cu tine, când e un moment potrivit? 
Acum, răspunde el şi imediat îmi sună telefonul. 


Nerăbdarea lui mă nelinişteşte. Nu sunt pregătită, voiam să-mi pun mai întâi 
gândurile în ordine. 


— Ce mai faci? întreabă el. 
— Bine. Ai avut un weekend plăcut? 


— Da, mi-a prins bine să stau cu Ginny şi cu Mark. Dar tu? Cum te descurci 
singură în casă? 


— Mă simt bine acum. 
— OK. 


Nu-i nimic special în vocea lui, însă nu-mi place că crede că am trecut cam 


repede peste indispoziţia mea. 


— Uneori se întâmplă ceva rău, apoi vine altceva şi mai urât — ca de 
exemplu cineva în care ai încredere te minte — şi primul lucru nu mai pare 
atât de rău, zic. 


El oftează. 

— Despre ce voiai să vorbeşti cu mine? 
— Despre Nina. 

— Sora ta? 

O face intenţionat? 

— Nu, Nina Maxwell. Ai cunoscut-o? 
— Nu. 

Pare nedumerit. 

— Bine, atunci ai întâlnit-o vreodată? 
— Nu e acelaşi lucru? 


— Femeia cu care ai vorbit odată în Harlestone, blonda care se presupune că 
te-a întrebat cum e să locuieşti în sat. Era Nina? 


— Ce? Nu. De ce crezi că era Nina Maxwell? 
— Ai avut o aventură cu ea? 

— Cu cine? 

— Cu Nina. 


— Vorbeşti serios? 


Acum e de-a dreptul furios. 


— Pentru numele lui Dumnezeu, Alice, de unde ţi s-a mai năzărit şi asta? 
Chiar crezi că am avut o aventură cu Nina Maxwell? Nici măcar nu o 
cunoşteam! 


— Atunci cine era femeia care a venit în Harlestone? Şi nu-mi spune că era 
cineva care voia să ştie cum era să locuieşti în sat. 


— Bine. 

Face o pauză. 

— Era o clientă despre care ţi-am spus că mă hărţuia. 
— De ce te hărţuia? 

Vocea lui devine rece. 


— N-am de gând să-ţi explic la telefon treburile mele. In fine, mă bucur că ai 
sunat. Trebuie să iau ceva din birou — e în regulă dacă vin acasă? 


— Când, în seara asta? 

— Da, acum. 

— Nu eşti în Birmingham? 

— Nu, a trebuit să fiu la Londra azi. 
— În regulă. 

— Ne vedem în jumătate de oră. 


Închide şi eu rămân cu telefonul în mână, gândindu-mă la conversaţia pe care 
tocmai am avut-o. Era ceva în neregulă cu dorinţa lui de a veni acasă. A 
încercat să-mi dea senzaţia că făcea oricum parte din planurile sale, însă mi s- 
a părut mai degrabă o decizie de moment, provocată de faptul că am pomenit 
despre Nina. Şi, în afară de asta, dacă trebuia să vină acasă, m-ar fi sunat să 


mă întrebe, n-ar fi aşteptat să-l sun eu. Ingrijorarea îşi înfige colții în mine. Şi 
dacă totuşi a cunoscut-o pe Nina? 


A trecut numai o săptămână de când l-am văzut ultima 
dată pe Leo, însă arată ca un străin, şi nu pentru că nu 
s-a mai barbierit de câteva zile, ci din cauza tensiunii 
dintre noi. Şi-a dat jos jacheta şi a lăsat-o în hol, de 
parcă ar vrea să rămână o vreme. Mă întreb dacă n-ar 
trebui să-i ofer ceva de băut, însă nu prea am chef. 


— Bună, zice el. 

— Bună. 

Aşteaptă şi, când vede că nu mai zic nimic, ridică din umeri. 
— Atunci, mă duc să iau chestia aia de care am nevoie. 

— Bine. 


Se întoarce în hol şi îl aud cotrobăind în jachetă. Îndreptându-mă în linişte 
spre uşă, îl văd ducându-se la etaj, urcând două trepte deodată, cu portofelul 
în mână. Câteva clipe mai târziu, se aude scârţâitul bine cunoscut al unuia 
dintre sertarele fişetului. Deci, ţine cheia în portofel. 


În portofel. De ce nu în sertarul biroului său sau deasupra fişetului, unde ar 
putea fi mai uşor accesibilă? Oare dosarele clienţilor săi chiar sunt atât de 
importante, încât nu vrea ca nimeni, nici măcar eu, să pună mâna pe ele? Sau 
ascunde altceva acolo, un lucru ce ar putea fi deschis cu ajutorul cheii lipite 
cu bandă adezivă în interiorul sertarului? 


Câteva minute mai târziu, coboară în fugă scările, umblă în jachetă, apoi vine 
în bucătărie cu câteva dosare sub braţ. 


— Ai uitat să le iei când ai venit acasă sâmbătă? 

EI le pune pe masă. 

— La ce te referi? 

— La dosare. De ce nu le-ai luat când ai fost sâmbătă aici? 
— Sâmbătă am fost la Ginny şi la Mark acasă. 


— Da, dar ai venit aici mai întâi, te-am văzut în birou. Apoi, când m-ai văzut 
traversând piaţeta, ai plecat. 


Scutură din cap. 

— N-am fost eu. 

— Te-am văzut, Leo! 

— Alice, n-am fost eu, jur. 

— Unde erai când m-ai sunat? 

— Acasă la Ginny şi la Mark, în dormitor. 

Se încruntă. 

— Vrei să spui că ai văzut pe cineva în casă? 

Mă gândesc la chipul neclar pe care-l văzusem la fereastră. Nu vreau să cred 
că m-am speriat singură gândindu-mă că era cineva în casă când, de fapt, 
fusese doar soarele sfârşitului de septembrie care îşi revărsa lumina peste 
fereastra de la etaj. 

— Mi s-a părut că am văzut pe cineva în biroul tău, dar poate m-am înşelat. 
— Ai verificat prin casă? 


— Da, şi totul era în regulă. 


Decid să nu pomenesc despre parfumul vag de aftershave din dormitor. A 
plecat doar de o săptămână, nu-i de mirare că a mai rămas ceva în urma lui. 
Şi poate că eu răsturnasem fotografia noastră când dădusem cu aspiratorul şi 
nu băgasem de seamă. 


— Dar dacă ai putea verifica ferestrele, ţi-aş fi recunoscătoare. 

— Sigur. 

Dă să plece şi ar fi urât din partea mea să nu-i ofer ceva de băut. 

— Vrei un pahar cu vin? 

Se întoarce. 

— Mulţumesc. 

Scot două pahare din dulap, găsesc o sticlă de vin roşu, o deschid şi torn. 
— Mulţumesc. 

Ia o înghiţitură. 


— Sper că glumeai când m-ai întrebat dacă am avut o aventură cu Nina. N- 
am cunoscut-o, îţi dau cuvântul meu. 


— E în regulă, te cred. 
Işi trage un scaun şi se aşază. 


— Femeia care a venit în Harlestone — era jurnalistă. Voia să-mi ia un 
interviu despre slujba mea pentru un articol pe care-l scria. Refuzasem deja 
de două ori la telefon, aşa că s-a gândit să mă abordeze personal. 


— N-ar fi fost mai uşor să te abordeze mai degrabă la apartamentul tău din 
Londra decât să călătorească până în Harlestone? Şi, în fine, cum de a ştiut că 
te aflai acolo? De unde a avut adresa mea? 


Soarbe din nou din vin. 


— Habar n-am. 


— Nu încerc să fac pe șmechera, dar slujba ta nu mi s-a părut niciodată 
deosebit de interesantă, în niciun caz suficient de interesantă pentru a deveni 
subiectul unor articole. 


— Anumite aspecte sunt interesante. Managementul riscului e un subiect de 
actualitate. 


Încuviinţez pentru că, poate, aşa e. Îl întreb despre weekendul petrecut la 
Ginny şi la Mark, iar el mă întreabă despre weekendul petrecut cu vecinii. 
Fără să vreau să-l alarmez îi spun că, din cauza chipului pe care l-am văzut la 
fereastră, mi-a fost greu să dorm. 


— N-ar trebui să stai aici singură, Alice. 
— Sunt în regulă. 

Se joacă puţin cu paharul. 

— Aş dori să mă întorc. 

— Mai am nevoie de timp. 

— Cât de mult? 

Se apleacă şi mă priveşte în ochi. 


— Te iubesc, Alice. Vreau să fiu cu tine, nu captiv într-un apartament murdar 
din Birmingham. 


— Nu trebuie să stai într-un apartament murdar. 
— Nu asta e ideea. 
— Ba da. Parcă vrei să fii și mai nefericit. 


— Sunt nefericit! 


Nu spun nimic, iar el oftează. 

— Vrei să verific şi ferestrele de la etaj? 
— Da, te rog. 

Îşi goleşte paharul. 

— Le voi verifica pe acelea mai întâi. 


Îl urmez pe hol şi braţul meu se atinge de jacheta lui când ajung la baza 
scărilor. Mă opresc, apoi iau o decizie de moment. 


— Rămân aici în caz că ai nevoie de ceva. De vreo şurubelniţă sau ceva. 
— Bine. 


Stau până când dispare sus, pe scări, şi intră în dormitor, apoi mai aştept 
câteva minute. 


— E totul în regulă? strig, cu mâna deja în jacheta lui. 
— Deocamdată da. Trebuie să mai verific şi dormitorul nostru. 


În dormitor sunt trei ferestre, plus una în baie, deci ar trebui să am timp 
berechet. Îi scot portofelul, îl deschid şi scotocesc la repezeală prin el. La 
început, am senzaţia că cheia nu e acolo, dar apoi o găsesc, vârâtă într-unul 
dintre cele două compartimente din faţă, în mod normal rezervate timbrelor. 
Mi-o strecor în buzunar. 


— E totul OK? strig, împingând portofelul la locul lui. 

— Toate bune. 

Îmi stă inima în loc — vocea lui e aproape, prea aproape. Ridic privirea şi-l 
văd stând în capul scărilor. Imi vede oare mâna în buzunarul lui? Dă să 


coboare şi eu fac repede un pas înapoi. 


— Apropo, zic, căutând ceva pentru a-i distrage atenţia de la vinovăția care 


cu siguranță mi se citeşte pe chip. Ştiai că între gardul nostru şi al lui Will e o 
spărtură? Oliver îi împrumuta lui Will maşina de tuns gazonul şi ei foloseau 
spărtura pentru a trece dintr-o grădină într-alta. E una şi în cealaltă parte, din 
câte se pare, fiindcă Oliver îi tundea gazonul lui Edward. 


— Crezi că ar trebui să mă ofer să-i tund gazonul lui Edward? 

— Eve a zis că acum se ocupă Geoff. 

In timp ce-mi fac griji că poate va dori să umble din nou în fişet înainte de a 
pleca — dacă nu va găsi cheia, va ghici că eu i-am luat-o —, el verifică 


ferestrele de la parter. 


— La ce oră e trenul de întoarcere în Birmingham? întreb, dorindu-mi să 
plece mai repede. 


— Trebuie să fiu din nou la Londra mâine, aşa că rămân la Ginny şi la Mark 
în seara asta. 


— Probabil te aşteaptă ca să luaţi cina. 
El schiţează un zâmbet scurt. 
— E în regulă, plec. 


— Imi pare rău, zic cu vinovăţie. Mi-aş dori să nu mai fiu supărată pe tine. 
Dar sunt. 


Aştept până pleacă, apoi îmi scot telefonul şi o sun pe Ginny. 


— Ştii când m-ai sunat sâmbătă să-mi spui că Leo rămâne peste weekend la 
voi? El unde era când m-ai sunat? 


— Ăăă... la etaj, în dormitor, cred. Mi-a spus că-ţi lăsase un mesaj ca să te 
anunţe că stătea la noi şi mi-am dat seama că nu-ţi zisesem că Mark îl 
invitase şi nu voiam să crezi că suntem părtinitori. E totul în regulă? Nu te 
deranjează că e încă aici, nu? Dar trebuia să fie la Londra azi şi mâine. 


— Nu, e în regulă, e frumos din partea voastră că-l primiţi la voi, zic. 


— Eşti sigură că nu ești supărată? 


— Da. Doar că sâmbătă am fost plecată şi, când m-am întors, eram sigură că 
e aici. Dar a zis că n-a fost, că era la voi acasă. 


— Da, aşa e. A sosit vineri seara şi n-a ieşit tot weekendul. Mark s-a oferit 
să-l ia sâmbătă la golf cu el şi cu Ben, dar avea de lucru şi şi-a petrecut ziua 
în dormitor. 


— Super. Mulţumesc, Ginny. Hai să luăm din nou prânzul în curând. 
— Sună-mă când ştii în ce zi. 
— Aşa voi face. 


Închid, simţindu-mă prost că nu l-am crezut pe Leo când spusese că nu ieşise 
din casă. Scot cheia din buzunar, cea pe care i-am şutit-o din portofel, şi o las 
să cadă într-un mic vas de lut de pe biroul meu. N-am de gând s-o folosesc, 
nu pot. Nu sunt acel gen de persoană. 


Capitolul 29 


Urc scările în fugă. Trebuie să deschid fişetul, însă aud pe cineva mişcându- 
se silențios prin camerele de la parter. Ajung la birou, scot cheia din buzunar. 
O introduc cu greu în încuietoare. Nu se răsuceşte, e ceva în neregulă. Scot 
cheia, încerc din nou. Trebuie să fiu rapidă, pentru că el a luat camerele la 
rând, în căutarea mea. Cheia tot nu funcţionează. O zgâlţâi şi se răsuceşte. 
Deschid sertarele cu grijă, gâfâind, conştientă de paşii uşori care se aud pe 
scări. Primele trei sunt pline de dosare ale clienţilor. Trag de cel de jos şi-l 
deschid; pare gol, însă mă las pe vine şi bag mâna în întunericul de la fundul 
sertarului. E acolo, caseta de valori e acolo. 


Paşii se apropie de-a lungul palierului. lau cutia cu mâna, o ridic, o aşez pe 
podea. Uşa camerei de oaspeţi scârţâie când o deschide şi se uită înăuntru. Nu 
îndrăznesc nici să respir în timp ce introduc cheiţa în încuietoare. Trebuie să 
mă grăbesc, e foarte aproape. Descui cutia; uşa din spatele meu se deschide 
încet şi mă las şi mai mult pe vine, ascunzându-mă. Ridic capacul şi simt cum 
un țipăt de groază vrea să iasă din mine. Dar, până a-i da glas, o mână îmi 
acoperă gura, înăbuşindu-mi urletul. 


Mă trezesc gâfâind, copleşită de visul pe care tocmai l-am avut. Întind o 
mână tremurătoare şi aprind veioza, amintindu-mi că, în timp ce mă suceam 
şi mă răsuceam în ghearele coşmarului, eram oarecum conștientă că Nina mă 
priveşte. Voisem să strig, să-i cer să mă salveze de la ce urma să se întâmple. 
Dar nu fusesem în stare. 


Dau aşternuturile deoparte şi cobor împleticindu-mă din pat. Nu mai ştiu dacă 
pot să rămân singură în casă. Tentaţia de a-l suna pe Leo şi a-i cere să vină 
acasă e atât de mare, încât îmi iau telefonul cu mine în bucătărie. Simt nevoia 
disperată de a bea ceva, ceva care să mă calmeze, aşa că torn lapte într-o cană 
şi-l amestec cu niște cacao. Zumzăitul liniştitor al cuptorului cu microunde 
mă alină şi încerc să-mi amintesc ce se afla în cutia metalică de valori din 


coşmarul meu. Dar este un detaliu la fel de vag ca faţa bărbatului care mi-a 
înăbuşit ţipătul. 


Reuşesc să nu-l sun pe Leo, însă se face ora 5:00 și tot 
nu sunt pregătită să mă întorc în pat. Deşi dorm până 
târziu, sunt agitată tot restul zilei, zdruncinată de 
coşmarul meu. Descopar şi mai multe fire de păr în 
bucătărie şi baie şi asta mă deprimă îngrozitor. Încă îmi 
cade fără oprire. 


Se aude un ţârâit la uşă. Deschid şi o văd pe Eve, pregătită pentru alergarea ei 
de dimineaţă. 


— Voiam să-ţi mulţumesc pentru seara de sâmbătă, zice ea. Ne-a plăcut 
foarte mult, mie şi lui Will. 


— Şi mie mi-a plăcut, zic, zâmbind, în timp ce ea sare de pe un picior pe altul 
în prag, încălzindu-se. A fost minunat să-i cunosc pe Connor şi pe Tim așa 
cum se cuvine. Vrei să intri? 

— Nu, mulţumesc, trebuie să-mi fac alergarea. 


Tace puţin. 


— N-aş vrea să-mi bag nasul unde nu-mi fierbe oala sau ceva de genul 
acesta, dar e dificil să te prefaci că nu vezi anumite lucruri aici. Leo s-a 
întors? 


— Nu, a venit să ia nişte dosare. 
— Ce mai face? 


Mă strâmb. 


— Mă face să mă simt vinovată pentru că l-am tratat cu asprime. 


— Nu e corect. Ar fi trebuit să fie sincer cu tine în legătură cu casa de la bun 
început. 


— Ştiu. Dar, dacă ar fi fost, n-aş mai fi aici. Nu te-aş fi cunoscut pe tine, nu 
v-aş fi cunoscut pe niciunul dintre voi. Nu crezi că e extraordinar felul în care 
lucrează soarta? 

Ea se opreşte din mişcare şi se uită cu oarecare curiozitate la mine. 

— Crezi că e destinul tău să fii aici? 

— Da. Cred cu tărie că soarta te poartă acolo unde trebuie să fii. 

— Cu un scop, vrei să spui? 

— Da, deşi deocamdată nu ştiu care e scopul. 

— Deci nu încerci să afli adevărul din spatele uciderii Ninei? 


In spatele întrebării, ochii ei par nevinovaţi. 


— Dar toată lumea crede că Oliver a ucis-o, aşadar nu există niciun adevăr de 
aflat, nu-i aşa? zic nedumerită. 


— Numai că tu nu crezi de fapt că Oliver este vinovat. 


Nici Tamsin, vreau să spun, însă nu pot face asta, pentru că n-ar fi trebuit să 
trag cu urechea la conversaţia dintre ele. 


— Asta nu înţeleg eu, Alice. De ce crezi că n-a făcut-o el? Nu e ca şi cum l-ai 
fi cunoscut. 


— Ai dreptate, ştiu doar ce mi-a spus toată lumea de aici despre el şi sunt 
două lucruri pe care mi-e greu să le asimilez; imaginea pe care i-aţi zugrăvit- 
o voi şi violenţa crimei. Dar nu încerc să rezolv niciun mister. În primul rând, 
nu e treaba mea şi, în al doilea rând, dacă toată lumea e fericită cu gândul că 
Oliver a ucis-o pe Nina, oricum nu e nimic de rezolvat. 


Ne întrerupe Will, care iese din casă. 


— Eşti încă aici? strigă el, uitându-se amuzat la Eve. Credeam că eşti 
nerăbdătoare să ieşi la alergat. 


— Sunt. 
Eve se pune în mişcare. 
— Pa, Alice! 


Aleargă spre Will, în capătul aleii. Schimbă câteva cuvinte şi ea îi dă o 
sărutare pe gură înainte de a dispărea în piaţetă. Will îmi face cu mâna şi o 
urmează într-un ritm mai lent. Îi privesc cum se îndepărtează, conştientizând 
încă o dată că, cu cât petrec mai mult timp cu oamenii care i-au cunoscut pe 
Oliver şi pe Nina, cu atât simt mai intens că e ceva în neregulă. Eve a zis că 
ştia că Leo fusese acasă ieri, fiindcă e greu să nu observi nişte lucruri care se 
petrec în Cerc. Cu toate astea, se pare că Nina avea o aventură de câteva luni 
înainte de a muri şi nimeni, nici măcar o singură persoană, nu văzuse pe 
cineva intrând în casa ei mai frecvent decât s-ar fi cuvenit. Ceea ce înseamnă 
că Nina fie se întâlnea cu acel om în afara Cercului, fie el se strecura în casa 
ei fără să fie observat — lucru care indică spre Will. El ar fi putut să intre şi 
să iasă din casă după pofta inimii, folosind spărtura din gard fără teama că va 
fi remarcat. Cu toate că Eve lucrează de acasă, ea iese la alergat cel puţin o 
oră în fiecare dimineaţă şi-şi petrece toate zilele de joi cu mama ei. Dacă Will 
ar fi vrut, ar fi avut destule ocazii să se vadă cu Nina cât timp Eve era plecată. 


Nu-mi ia mult să accept că sunt genul de persoană care- 
şi va băga nasul în treburile partenerului său. Cheia de 
la fişet e o obsesie de care nu pot scăpa. Am încercat să 
nu mă gândesc la asta cufundându-ma în muncă, însă, 
miercuri, când fac o pauză de masă, nu mai pot ignora 
această poveste. 


Iau cheia din vasul de lut şi urc în cabinetul lui Leo. N-are niciun sens să 
dezlipesc cheia mai mică de sub sertarul biroului lui Leo dacă în fişet nu se 
află nimic în afara dosarelor clienţilor săi. ÎL descui; primele trei sertare 
conţin exact asta — şiruri ordonate de dosare ale clienţilor săi, așezate în 
suporturile lor. Deschid sertarul de jos şi, când văd că şi acolo sunt tot 
dosare — nu la fel de multe ca în primele trei, fiindcă sunt împinse înspre 
partea din spate, lăsând loc în faţă dosarelor noi —, încep să mă simt puţin 
caraghioasă. 


Şi ruşinată. Mă aşez pe podea, jenată că într-un fel îmi dorisem să găsesc 
ceva compromițător. Dar am nevoie de mai mult de-atât. Fiindcă, dacă îl 
părăsesc pe Leo, îmi fac griji că minciuna lui prin omisiune plus minciuna lui 
despre mine — lucrurile care au schimbat ceea ce simt pentru el — nu vor fi 
un motiv destul de bun. Va fi un motiv pe care nici Leo, nici celelalte 
persoane la care ţin, cum ar fi Ginny, Mark şi Debbie, nu-l vor accepta cu 
uşurinţă. În ochii lor, poate acele minciuni nu sunt atât de grave. Încă îl 
iubesc pe Leo, însă încrederea în el mi-a dispărut. Îi spusesem în ziua în care 
vorbisem despre prietena mea că, dacă n-aş mai avea încredere în el, n-aş 
putea fi cu el. Ştiuse şi, cu toate astea, tot mă minţise. 


Sertarul de jos e încă deschis şi, descurajată, îl împing ca să-l închid la loc. 
Ceva apare însă de sub dosare; am timp să văd obiectul cu pricina înainte ca 
sertarul să se închidă, trăgându-l dedesubt. Cu sufletul la gură, mă las pe vine, 
deschid din nou sertarul şi bag mâna pe sub suporturile dosarelor. Degetele 
mele ating ceva solid. ÎI trag înspre mine, aşteptându-mă să văd o carte, o 
agendă poate. Însă e o casetă metalică de valori. 


Mă uit la ea. În afară de culoare — mi-o imaginasem roşie, ca aceea pe care o 
aveam în adolescenţă —, e exact genul de cutie în care-mi închipuisem că se 
va potrivi cheia. Apoi îmi amintesc de coşmarul pe care-l avusesem, că acea 
cutie era neagră, exact ca aceasta, şi că ceea ce văzusem înăuntru mă făcuse 
să urlu — un țipăt înăbuşit de nişte mâini încolăcite în jurul gâtului meu. Mă 
ridic în picioare şi privesc cu nervozitate înspre uşă. Nişte voci ajung la mine 
de afară din stradă — un părinte care vorbeşte şi un copil care râde, în semn 
de răspuns. Asta mă linişteşte mult; e ziua în amiaza mare, sunt oameni în jur, 
nimic rău nu se va întâmpla dacă deschid cutia acum, la lumina zilei. 


Desprind cheiţa de sub sertarul biroului lui Leo, spunându-mi că, oricum, nu 


se va potrivi în încuietoare. Când scot cutia din fişet, sunt surprinsă de cât e 
de uşoară. O zgâlțâi puţin şi ceva se loveşte de margine, o cărticică, un jurnal 
sau o revistă, poate. Inima îmi bate cu putere și mă gândesc intens la Nina. 


Aşez cutia pe birou şi introduc cheia în broască. Se potriveşte. O răsucesc şi 
ridic capacul. 


La început mi se pare că e un jurnal. Dar nu, este un paşaport, unul din acelea 
albastre, vechi, care nu mai sunt valabile. Simt un val de adrenalină. A fost 
oare al Ninei? ÎI ridic cu mare grijă, cu degete deja tremurânde, fiindcă totuşi 
de unde ar putea să aibă Leo paşaportul Ninei? Dau la pagina unde se află 
fotografia şi uit să respir. Făcută cu 20 de ani în urmă, deși imediat 
recognoscibilă, acolo nu e fotografia Ninei, ci a lui Leo. Apoi citesc numele 
şi, încă o dată, lumea pe care credeam că o cunosc se prăbuşeşte în jurul meu. 
Paşaportul este pe numele de Leo Carter, nu Leo Curtis. 


Bâjbâi în spatele meu după un scaun şi mă aşez, vag conştientă că sună 
cineva la uşă. De ce mi-ar spune Leo că numele lui de familie e Curtis când, 
de fapt, este Carter? Îmi amintesc că părea gata să leşine în ziua în care îl 
luasem la întrebări în privinţa crimei, atunci când îl întrebasem cine era cu 
adevărat. Voiam să spun — cum putuse să mă mintă în halul acela? Dar, 
probabil, el crezuse că-i descoperisem adevărata identitate. 


Soneria se aude din nou, făcându-mă să mă panichez, fiindcă, probabil, Leo 
observase că-i dispăruse cheia din portofel şi-şi dăduse seama că eu i-o 
luasem. Sar în picioare; ce-i voi spune, de ce îi sustrăsesem cheia? Apoi îmi 
dau seama — dacă are un paşaport pe un nume diferit, probabil are ceva de 
ascuns, ceva mult mai grav decât furtul unei cheiţe dintr-un portofel. 


Capitolul 30 


Cobor la parter, luând paşaportul cu mine, cu o senzaţie de rău în stomac. Mi- 
e groază de confruntarea pe care o voi avea cu el. Deschid uşa şi fac brusc un 
pas înapoi. Nu e Leo, ci Thomas. 


— Ah. 


Ar fi trebuit să-mi dau seama că Leo n-ar suna la ușă, pentru că are cheie. Dar 
de ce e Thomas aici? Aveam întâlnire? 


— Alice, îmi pare rău că te deranjez, dar aş putea intra? 
Pare aproape la fel de tulburat ca mine. 
— Ăăă. Da, presupun că da. 


Deschid uşa mai larg, dându-mi seama că par nepoliticoasă. Dar mintea îmi 
tot zboară la paşaportul lui Leo. 


Intră în hol, iar eu închid uşa în urma lui. 

— Pot să te întreb — ai primit cumva o scrisoare de la Helen, sora lui Oliver? 
Îmi e greu să mă concentrez. 

— Da. Da, am primit. 

— Îmi pare atât de rău. Am văzut-o săptămâna trecută şi mi-a zis că voia să-ţi 
scrie. Intenţionam să te întreb mai întâi dacă eşti dispusă să primeşti o 


scrisoare de la ea. Dar când am văzut-o în această dimineaţă, mi-a spus că 
deja o scrisese şi că o rugase pe îngrijitoarea ei s-o ducă la poştă. 


Mă priveşte cu îngrijorare. 
— Sper că nu te-a presat în vreun fel. 


— Deloc, îi spun. A fost o scrisoare foarte amabilă. Cred că a făcut un efort 
fizic însemnat ca s-o scrie. 


El încuviinţează. 


— E atât de slăbită, că abia mai poate ţine un stilou în mână. Nu poate ridica 
nici măcar o carte şi îi place mult să citească. Slavă Domnului că există cărţi 
audio. 


Se încruntă uşor. 

— E totul în regulă? Pari tulburată. 

— Asta-i o întrebare bună. Nu prea ştiu ce să zic. 
Îmi dau seama că glasul meu sună extrem de gâtuit. 
— Tocmai am descoperit ceva foarte straniu. 

— Te pot ajuta cu ceva? 

— Nu, mulţumesc, e în regulă. 


Întind mâna prin spatele lui, intenţionând să deschid uşa ca să poată ieși, dar 
mă opresc. E detectiv particular, mă poate ajuta. 


— De fapt, ai un minut? 

— Da, bineînţeles. 

— Am nevoie de o cafea. Vrei şi tu una? 
— Aş bea și eu, da. 


Mă urmează în bucătărie. 


— Ia un loc. Cum să fie? 

— Neagră, te rog, fără zahăr. 

Se aşază. Eu încă am paşaportul lui Leo în mână, aşa că-l pun pe masă şi 
merg să fac cafeaua. Mă mişc greoi şi trebuie să mă concentrez suplimentar 
pentru a introduce capsula în aparat. Duc ceaşca la masă, apoi revin pentru 
cafeaua mea. 

El aşteaptă până iau loc vizavi de el, apoi face semn cu capul înspre paşaport. 
— N-am mai văzut de mult timp unul ca ăsta. 


ÎL ridic. 


— E al lui Leo, partenerul meu. Mi-a spus că n-are paşaport şi tocmai l-am 
găsit pe acesta într-un sertar. 


— Poate voia să spună că n-avea un paşaport valabil. Acestea nu mai sunt în 
uz de ani buni. 


— Nu doar asta. E pe un nume diferit. 

Se încruntă. 

— Atunci... eşti sigură că e al lui? 

— E fotografia lui. Numele însă nu se potriveşte. 
Ridic paşaportul şi dau la pagina cu pricina. 

— Numele lui de familie e Curtis, aici scrie Carter. 
— Aş putea să văd? 

I-l întind. El îl studiază o clipă, apoi se uită la mine. 


— Poţi compara cu certificatul lui de naştere. 


— Habar nu am unde se află. 

— Hm. Dar cardurile lui bancare? Sunt pe numele de Curtis? 

— Da, cred că da. Adică, nici n-am observat. 

— Dar adresa poştală? 

— Ăă, nu ştiu. N-am văzut niciodată niciun plic care să-i fie destinat. 
Mă uit la el, încruntată de îngrijorare. 


— Nu-i oare ciudat? N-am locuit împreună înainte de a ne muta aici, el avea 
un apartament la Londra, aşa că primea corespondenţa acolo. Şi, de când ne- 
am mutat aici... s-a întâmplat cu doar o lună în urmă, ar fi trebuit să 
primească corespondenţa aici, nu? 


— Aşa m-aş fi gândit şi eu. 


Duc ceaşca la buze, încercând să îndepărtez groaza care pune stăpânire pe 
mine. Mâna îmi tremură atât de tare, încât cafeaua se varsă peste tot. 


— Scuze, zic, conştientă şi jenată de lacrimile care mi se adună în ochi. 


El întinde mâna şi îmi ia ceaşca din mână, apoi se duce la chiuvetă şi se 
întoarce cu o cârpă. 


— Să-ţi fac altă cafea? întreabă, ştergând mizeria făcută. Sau vrei nişte apă? 
— Apă, te rog. 


Se întoarce la chiuvetă şi aud sunetul apei curgând, apoi uşile dulapului 
deschizându-se şi închizându-se în timp ce caută un pahar. Mişcările sale sunt 
măsurate, dându-mi timp să-mi revin. 


Imi aduce apa. 


— Mulţumesc, spun, luând bucuroasă paharul. 


Mâinile noastre se ating şi eu mă trag înapoi, tulburată de fiorul care mă 
străbate la contactul cu pielea sa. 


Se aşază din nou. 

— Pot să te ajut cumva? 

Inspir tremurând. 

— Cred că Leo a cunoscut-o pe Nina. 

Nu pare şocat, ci mă priveşte cu insistenţă şi-mi trece prin minte că poate el a 
ştiut în tot acest timp că Leo o cunoscuse pe Nina. Poate de aceea venise la 
petrecere, să-l vadă de aproape pe bărbatul pe care-l credea răspunzător de 
moartea ei. Acesta să fie oare motivul pentru care m-a vizitat, sperând că-mi 


va scăpa o informaţie esențială? Senzaţia de prăbuşire iminentă face să-mi 
bată inima atât de tare, încât simt că ameţesc. 


— De ce crezi asta? întreabă. 

Vocea îi e calmă şi parcă nu mai sunt atât de îngrozită. 

Îi povestesc despre femeia blondă care şi-a făcut apariţia în Harlestone. 
— Şi crezi că era Nina? 


— Nu ştiu. Adică, nu i-am văzut chipul sau ceva, doar am remarcat că era 
blondă. 


— L-ai întrebat pe Leo despre ea? 

— Da. La început mi-a spus că era o clientă care-l hărţuia... 
— E avocat? 

— Nu, e consultant. În evaluarea riscului. 


El ridică dintr-o sprânceană întunecată. 


— Şi e hărțuit de clienţi? 


— Așa mi-a zis. Dar apoi mi-a spus că era o jurnalistă care voia să-i ia un 
interviu. 


— Îţi aminteşti când s-a întâmplat asta? 


— La puţin timp după ce ne-am cunoscut, deci pe la sfârşitul lui ianuarie, 
începutul lui februarie, anul trecut. 


Fac o pauză, amintindu-mi că Nina fusese ucisă la sfârşitul lui februarie. 
El încuviinţează. 

— Unde lucrează Leo? 

Acum şi-a intrat total în rolul de detectiv. 

— În Midlands. Însă muncea la Londra. 

— Ştii dacă mergea la terapie? 


— Nu. Insă îl vedeam doar în weekenduri, rămânea la apartament în timpul 
săptămânii, deci e posibil să se fi dus la un terapeut. 


Ridică atunci privirea şi îngrijorarea pe care i-o citesc în ochi mă face să mă 
tem. Nu mă pot abţine; mi-e frică pentru Leo, mi-e frică pentru mine, simt din 
nou că-mi dau lacrimile. 


— Poate era o ziaristă care se întâmpla să fie blondă, zice el. 


— Ştiu. Şi sunt sigură de asta. Numai că Leo a ştiut că Nina a fost ucisă aici 
înainte de a cumpăra casa, însă nu mi-a spus. 


De data asta, el e cel care nu-şi poate ascunde uimirea. 
— Asta trebuie să fi fost... 


— Cumplit, termin eu propoziţia în locul lui. 


— Ţi-a explicat de ce nu ţi-a spus? 


— A zis că ştia că n-aş fi acceptat să locuiesc aici, dacă aş fi ştiut despre 
crimă, şi că el îşi dorea casa asta. 


— De ce tocmai această casă? 


— Din motive evidente, era mai ieftină decât alte proprietăţi la care ne-am 
uitat, aşa că a dat impresia că a procedat așa ca să nu mai fiu nevoită să-mi 
vând casa din East Sussex pentru a contribui la cumpărarea unei locuinţe noi. 
Însă a recunoscut şi că voia această casă pentru că era într-o zonă 
împrejmuită. Atunci mi-a spus că era hărțuit de clienţi, lucru pe care nu-l 
menţionase până atunci. 


Imi ridic privirea înspre a lui. 


— Chiar l-am întrebat dacă a cunoscut-o pe Nina. A zis că nu şi l-am crezut. 
Dar asta era înainte de a-i găsi paşaportul. 


— Vrei să-l caut pe Leo Carter, să văd ce pot găsi despre el? 
Poate că-mi citeşte panica din ochi; vreau să aflu adevărul, dar a angaja un 
detectiv particular pentru a-l investiga pe bărbatul cu care speram să-mi 


petrec restul vieţii e un pas uriaş. 


— Nu ca detectiv particular, zice el repede. Vreau să spun ca prieten. Aici, 
acum. Pot căuta pe Google, să văd dacă apare ceva. 


— Da, zic. Ai putea? 

Îşi scoate telefonul. 

— Probabil nu voi găsi nimic, zice pe un ton liniştitor. 
— Şi dacă e ceva? 

— Atunci va trebui să stai de vorbă cu Leo. 


Zâmbeşte pentru a mai alunga din tensiune. 


— Poate că pur şi simplu nu i-a plăcut numele de Carter. 


Privesc, abia îndrăznind să respir, în timp ce el tastează în telefon. Imi ţin 
privirea fixată pe chipul lui, nu pe ecranul telefonului, căutând acolo un semn 
că a descoperit ceva. Rămâne imobil, profesionist. Ii văd degetele derulând în 
jos, apoi oprindu-se. Intinde mâna după paşaport și îl deschide cu o singură 
mână la pagina cu fotografia. Ochii i se mută de la ecran la fotografie şi din 
nou la ecran, citind mai departe. 

Imi e și teamă să întreb. 

— Ai găsit ceva? 

Işi ridică ochii spre mine. 

— Cred că vrei să citeşti asta, zice încetişor, întinzându-mi telefonul. 

Mă uit la ecran, în timp ce inima îmi bubuie în piept, şi văd o fotografie 
similară cu cea din paşaportul lui Leo, alături de o ştire despre Leo Carter, 


care fusese trimis la închisoare în 2005 timp de doi ani. Pentru fraudă. 


Inima mea îşi încetineşte bătăile. Un gând mi se plimbă prin minte. Leo a fost 
la închisoare? E atât de departe de ceea ce credeam, încât nici nu reuşesc să 
mă concentrez la articolul în care scrie că fusese ofiţer de conformitate la o 
societate de gestionare a activelor. Panica îmi face stomacul să fiarbă. 


— Nu înţeleg, bâigui eu. 
Thomas îşi drege glasul. 


— Din nefericire, în meseria mea, schimbarea identităţii pentru a ascunde 
cazierul nu e ceva ieşit din comun. 


Face o pauză. 
— Leo nu ţi-a pomenit de asta? 


— Nu. 


— Trebuie să discuţi cu el. 

Aprob din cap. 

— Ştiu. 

— Atunci, probabil, ar trebui să plec. 

Se ridică în picioare. 

— Nu, te rog. Nu e nevoie să mă conduci. 
Se îndreaptă înspre uşă, apoi se opreşte. 


— Dacă ai nevoie de ceva, de orice, ai numărul meu. 

Tăcerea mă învăluie ca o pătură groasă. Stau neclintită, încercând să-mi 
gestionez emoţiile care mă asaltează fără milă, una după alta — neîncredere, 
confuzie, teamă şi furie. Frigul e cel care mă pune, în cele din urmă, în 
mişcare. Mă duc în birou să-mi iau un pulover. Nu găsesc, aşa că-mi pun 
halatul, legându-mi-l strâns în jurul corpului. 


Nu l-am sunat pe Leo, n-am avut tăria s-o fac. Nu e o conversaţie pe care 
vreau s-o purtăm la telefon, iar el se află în Birmingham până mâine-seară. 
Vreau să vorbesc cu cineva. În mod normal, i-aş telefona lui Ginny pentru că 
e mai aproape şi aş chema-o la mine. Însă e prea apropiată de Leo, aşa că o 
sun pe Debbie. 


— Îmi pare atât de rău, Ali, zice ea, uimită de lucrurile pe care i le povestesc. 
Una peste alta, să nu-ţi spună nici despre crimă... probabil eşti distrusă. 


— Aşa e, zic, ştergându-mi lacrimile pe care n-am reuşit să le înăbuş. Mă 
simt absolut pierdută. I-am spus totul despre mine. Nu i-am ascuns nimic, am 
fost sută la sută sinceră. De aceea îmi e atât de greu. 


— Ştiu, zice Debbie. De ce nu vii aici câteva zile, să-ţi limpezeşti puţin 
gândurile? 


— Mi-ar plăcea, dar trebuie să vorbesc cu Leo mai întâi. Se întoarce la 
Londra abia mâine-seară. Aveam de gând să-l rog să stea acasă la Ginny şi la 
Mark la fel ca săptămâna trecută, însă o să-i spun să vină aici. Deşi o să 
creadă că l-am iertat că nu mi-a spus despre Nina. 


— Vrei să vin eu la tine? 


— E drăguţ din partea ta, dar trebuie să discut cu el între patru ochi. 


— "Ţine-mă la curent şi, dacă ai nevoie de ceva, dă-mi de ştire. 
— Mulţumesc, Debbie. 

După o vreme, îmi iau inima în dinţi şi îl sun pe Leo. 

— Alice? 

În vocea lui citesc speranţa că-l voi ruga să se întoarcă acasă. 
— Lucrezi la Londra vineri? 

— Da. 

— Atunci poţi veni acasă mâine-seară. 

— Serios? Excelent. Ai vrea să ieşim în oraş să luăm cina? 

— Nu, e în regulă. Ne vedem mâine. 


— Da, mulţumesc, Alice. 


Dimineaţă, îmi e imposibil să mă concentrez la 
traducerea pe care o am de făcut. Stomacul îmi fierbe la 
gândul că-l voi vedea pe Leo diseară. El îmi trimite un 
mesaj când ajunge la Euston şi, brusc, mă simt speriata. 
Habar n-am cum va reacţiona când îi voi spune că ştiu 
cine e cu adevărat. Nu cred că mi-ar face rău, dar cine 
ştie de ce e în stare, când deja a facut atâtea lucruri 
îndoielnice? 


Îmi lipesc faţa de fereastră şi o sun pe Ginny. Nu am ieşit deloc afară astăzi. 
In piaţetă, un vânt aprig biciuie cu frenezie frunzele căzute. Sub cel mai 


apropiat copac, un copilaş, cu braţele lui mici întinse, încearcă să le prindă şi 
ele cad în jurul lui ca nişte confetti foarte mari. Tatăl lui filmează scena pe 
telefon. E Tim, îmi dau seama, împreună cu fiul lui cel mic. 


— Bună, Alice, zice Ginny pe un ton voios. Ce mai faci? 


— Leo trebuie să sosească din clipă-n clipă, zic, cu ochii încă aţintiţi asupra 
băieţelului. 


— Da, ştiu, mi-a spus că i-ai transmis că se poate întoarce acasă. 
— Doar ca să stăm de vorbă. 
— Ah. 


— Nu-mi place să te rog asta, dar te-ar deranja să vii până la noi? S-ar putea 
să am nevoie de întăriri. 


— E totul în regulă? 
Mă întorc cu spatele la fereastră. 


— Nu, nu chiar, dar îţi explic când ajungi. Ai putea pleca acum? Așa voi 
avea timp să vorbesc cu Leo între patru ochi mai întâi. 


— Sper că nu e vorba despre ceea ce cred eu, adaugă ea cu tristeţe. Vă iubesc 
pe amândoi. 


Aş vrea să-i spun că e mai rău decât şi-ar putea ea imagina. 


Deşi îl aştept, zgomotul cheii lui în încuietoare mă face 
să tresar. Din hol se aud sunetele obişnuite; foşnetul 
jachetei lui Barbour pe care şi-o scoate, apoi al sacoului, 
zornăâitul monedelor din buzunar în timp ce-l aruncă 
peste balustradă, ca de obicei. 


— Alice? 

— Aici sunt. 

Intră în bucătărie. Poartă un pulover pe care nu l-am mai văzut înainte. S-a 
tuns şi barba scurtă pe care o avea acum cinci zile i-a crescut. Asta îl face să 
pară mai tânăr. Il face să pară un străin. 

— Ce mai faci? întreabă el. 


— Nu prea bine. 


Stau la masa din bucătărie, la fel ca ultima dată când am discutat despre 
crimă. "Ţin paşaportul lui pe genunchi, ascuns. 


Se aude un hârşâit când îşi trage mai aproape scaunul de vizavi de mine. 
— S-a întâmplat ceva? 


Întrebările mi se aglomerează în minte. Sunt atât de multe lucruri în privința 
cărora vreau să-l iau la întrebări. 


— Ai să-mi spui ceva? întreb, dorindu-mi să recunoască singur, pentru că 
atunci ar mai exista un fir de speranţă pentru noi. 


— În afară de faptul că-mi pare rău că nu ţi-am spus despre crimă? 
— Da, în afară de asta. 

— Nu, nu-mi vine în minte nimic altceva. 

Îşi freacă bărbia cu mâna. 


— Aş vrea să ştiu cât mai ai de gând să-mi reproşezi asta, pentru că nu mai 
putem continua aşa. 


Se apleacă în faţă, afişând o privire rugătoare. 


— Te iubesc, Alice. Nu putem să trecem peste asta? Am făcut o greşeală. Îmi 


pare rău. Nu putem să ne calmăm? 

— O să te întreb ceva şi, de data asta, aş vrea adevărul. Ai vreun paşaport? 
Se lasă pe spate, cu o falsă nedumerire pe chip. 

— Ştii bine că n-am. Ţi-am spus asta. 


Nu mă pot uita la el, nu pot să cred că a aruncat relaţia noastră direct la coşul 
de gunoi. 


— Dar certificat de naştere? Ai aşa ceva? 
— Da, bineînţeles. 

— Îl pot vedea? 

— Nu-l am aici. 

— Dar unde? 

— Este într-un seif, la bancă. 

Pauza a fost scurtă, însă am observat-o. 
— Într-un seif? Nu ştiam că ai un seif. 
Nu spune nimic, doar se uită mut la mine. 
— De ce nu începi prin a-mi spune cine eşti? 
— La ce te referi? 


Această prefăcătorie e prea mult pentru mine. Sătulă de minciunile lui, iau 
paşaportul de pe genunchi şi îl aşez pe masă. 


— Am găsit asta în fişetul tău. 


Schimbarea este radicală. Ochii lui zvâcnesc dintr-un colţ al încăperii într- 


altul, de parcă ar căuta un loc unde să se ascundă. Dându-și seama că n-are 
unde fugi, pentru că sunt chiar acolo, în faţa lui, privirea i se opreşte asupra 
mea. Panica pe care o văd acolo îmi umple toată ființa de adrenalină. Timp de 
o clipă înspăimântătoare şi îngrozitoare, mă gândesc c-o să se repeadă la 
mine peste masă. 


Tăcerea dintre noi devine insuportabilă. Inima îmi bate atât de tare, încât cred 
că nici nu mai pot respira. În spatele meu, se aude picurând apa de la 
chiuvetă. Mă concentrez la aceasta, numărând fiecare strop care cade din 
robinet. Când ajung la zece, înghit cu dificultate şi mă străduiesc să vorbesc. 


— Numele tău adevărat e Leo Carter? 


Văd în ochii lui că a înţeles că e încolţit. Îşi pune coatele pe masă şi-şi 
îngroapă faţa în mâini. 


— Leo. 

Disperarea îl năuceşte. 

— Leo, zic, ridicând vocea. 

Îşi înalţă capul. Chipul său brăzdat de lacrimi e palid ca ceara. 
— Probabil că mă urăşti. 


Nu-i pot suporta suferinţa. Imi împing scaunul şi mă duc la chiuvetă, pornind 
apa ca să nu mai picure enervant. 


— Nu te-aş putea urî niciodată, zic înspre reflecţia lui din geam. 
Îşi trece mâinile peste față. 


— N-ar fi trebuit să te mint, ştiu. Insă nu ţi-am putut spune adevărul, eram 
prea speriat de ce făcusem, n-ai mai fi vrut să fii cu mine. 


Mă întorc din nou înspre el. 


— Care este adevărul? 


Oftează zgomotos. 


— Când eram tânăr şi prost, am lucrat la o firmă de administrare a activelor. 
M-am lăsat influenţat de vreo doi tipi cu care lucram şi am stat câteva luni la 
închisoare pentru fraudă. 


— Câte luni? 

— Patru sau cinci. 

Îmi ţin ochii fixaţi pe chipul lui. 

— Poate ceva mai mult, recunoaşte el. 


— Te-am căutat pe internet, Leo. Am căutat numele Leo Carter. Ai petrecut 
doi ani la închisoare. 


Scutură din cap. 

— Nu. Am fost eliberat pentru bună purtare. 

Nu zic nimic. 

— Dar ai dreptate, a fost mai mult de un an, nu mai ştiu sigur... 
Mă duc la masă, detestând că el încă nu a priceput ideea. 


— Nu contează cât de mult ai stat la închisoare, dacă au fost două luni sau 
doi ani. Contează că încă mă minţi. 


Disperarea de pe chipul lui e greu de privit. 


— Îţi voi spune totul, promit. Acea femeie, cea care a venit în Harlestone, n- 
am minţit, era jurnalistă. Voia să scrie un articol despre ironia situaţiei în care 
un om odinioară condamnat pentru fraudă îşi consiliază clienţii în privinţa 
problemelor de gestionare a riscului. M-a tot întrebat despre asta şi, de fiecare 
dată, am refuzat, fiindcă nu voiam să afli ce făcusem. 


Lacrimi proaspete îi cad din ochi. 


— Nu vezi, Alice? Am transformat lucrul rău pe care l-am făcut într-unul 
pozitiv. Imi îndrept greşelile. 


— Ceea ce e un lucru excelent, Leo, zic. Dar asta nu schimbă faptul că, în 
adâncul sufletului tău, eşti tot nesincer. 


Mă opresc, căutându-mi cuvintele pentru a-i explica de ce asta e cea mai 
cumplită dintre trădări. 


— Nu pricep nici în ruptul capului de ce nu mi-ai spus adevărul din moment 
ce eu ţi-am spus totul despre mine. Totul. 


— Dar am fost la închisoare! 

— Exact. Ai plătit pentru ceea ce ai făcut. 
Mă întorc la zgomotul motorului unei maşini care parchează afară. 
— Unde te duci? întreabă. 

— Să deschid uşa. A venit Ginny. 

— Ginny? 

— Da, am rugat-o eu să vină. 

— Dar noi n-am discutat nimic încă. 

— Nu mai e nimic de discutat. 

— Alice, te rog! 

— Îmi pare rău, Leo. S-a terminat. 


Mă duc să deschid uşa. În urma mea, îl aud pe Leo plângând în hohote şi mă 
urăsc pentru că nu pot să-l consolez. 


— Leo e încă aici? întreabă Ginny cu nerăbdare, intrând în hol. 


— Da. 
— Ce s-a întâmplat? 


— II las pe el să-ţi spună, zic, întinzând mâna după pardesiu. E povestea lui, 
nu a mea. 


O îmbrăţişez pe Ginny. 
— Te voi suna mai târziu. 


În piaţetă mă prăbuşesc pe o bancă şi las vântul aspru să-mi alunge lacrimile 
care mi se preling pe obraji. 

Ginny mă sună. 
— Unde eşti? întreabă ea. 
— În piaţetă. 


— Vin acum. Nu pot să cred, zice ea când soseşte, două minute mai târziu, la 
fel de şocată ca mine. Nu pot să cred că Leo a fost la închisoare. 


Imi vâr mâinile mai adânc în buzunare, abia acum dându-mi seama cât de frig 
îmi este. 


— De aceea n-a recunoscut vreodată că are paşaport. Probabil că şi-a 
schimbat numele în mod oficial, fiindcă a cumpărat această casă pe numele 
de Leo Curtis. 


— Îmi pare atât de rău, Alice, e îngrozitor pentru tine. 
— El cum e? 

— Supărat, distrus. 

— De ce mă simt vinovată? 

— Pentru că încă ţii la el. 

— Poate. Dar nu-l pot ierta. 


— Din cauza infracţiunii comise? Adică, frauda este un lucru îngrozitor, însă 
nu e ca şi cum ar fi omorât pe cineva. 


— Ai dreptate, nu a omorât pe nimeni. Dar nu e vorba de asta. 
— E pentru că a fost la închisoare? 


Incuviinţez încetişor. Imi doresc să-i pot explica de ce asta contează atât de 
mult pentru mine, însă nu sunt în stare. 


— Ce ai de gând să faci mai departe? 


— Să mă întorc în Harlestone, presupun. O voi întreba pe Debbie dacă pot sta 
la ea până când chiriaşii îmi vor elibera casa. 


Ochii mi se umplu de lacrimi. 

— Şase săptămâni, Ginny. Eu şi Leo de-abia am rezistat şase săptămâni. 
Mă cuprinde cu braţul. 

— De ce nu vii să stai cu noi o vreme? 


— E frumos din partea ta, dar am de gând să-l întreb pe Leo dacă mă lasă să 
rămân în casă încă două săptămâni. 


— Dar... nu va dori să stea el în casă? Mai ales că de luni va lucra la Londra. 
— De ce? Şi-a terminat treburile în Birmingham? 

— Da. 

— Ah, zic descurajată. Ar mai putea să stea la voi o vreme, ce crezi? 


— Bineînţeles. Dar de ce ai nevoie de casă încă două săptămâni? Nu-ţi va lua 
mult să-ţi împachetezi lucrurile, nu? 


— Nu, dar am nevoie de timp ca să-mi dau seama ce am de gând să fac. 
— Nu poţi face asta de la noi de acasă? Poţi sta oricât doreşti, ştii asta. 


Scutur din cap. 


— Vreau să fiu aici. 

Se uită cu surprindere la mine. 

— E vorba despre crimă, nu-i aşa? 

— Ce vrei să spui? 

— Leo a spus că ai devenit puţin obsedată în privinţa asta. 

— Nu, nu e despre crimă. 

Nu-mi place deloc că o mint pe Ginny. 

— Vreau să-mi iau la revedere de la toată lumea așa cum se cuvine. Şi 
oricum nu cred că e exagerat să-i mai cer un răgaz două săptămâni, având în 
vedere ce a făcut. 

— Ai dreptate. 

Îşi încolăceşte braţul peste braţul meu. 

— Haide, hai să intrăm. Ai îngheţat. 

Părăsim piaţeta şi traversăm drumul către casă. 

— Crezi că Leo va sta în Cerc? o întreb pe Ginny. 

— Cred că asta intenţionează. 

Cumva, nu mi se pare corect. 

Mă lasă în faţa casei, dându-mi o îmbrăţişare. 


— Dacă ai nevoie de ceva, ştii unde mă găseşti. 


Leo mă aşteaptă în bucătărie, sprijinit de blat. Mă duc 


şi mă reazem de chiuvetă, ca să stau cu faţa la el. 


— Îmi doresc să-ţi pot spune ceva mai mult decât că-mi pare rău, zice el. Insă 
nu pot. 


— Şi mie îmi pare rău. 

— Pentru ce? 

— Că n-a funcţionat. 

El dă din cap. 

— E în regulă. Am ştiut mereu că asta se va întâmpla când vei afla. 
Mă îndrept de spate. 


— Dar nu s-ar fi întâmplat dacă ai fi fost sincer cu mine de la bun început! 
zic, supărată că pare să nu înţeleagă. Dacă mi-ai fi spus despre condamnarea 
ta la închisoare când ne-am întâlnit prima dată, totul ar fi fost diferit. 


— Nu eram pregătit să-mi asum acest risc. 
Schiţează un zâmbet în colţul gurii. 


— N-am putut niciodată să-mi asum greşelile pe care le-am făcut, am preferat 
mereu să mint ca să scap de necazuri. Cel puţin, aşa mi-a spus terapeuta. 


— Ai mers la terapie? 


— Da. Dar acum nu mai merg. Au găsit-o părinţii mei când am fost eliberat 
din închisoare. 


Ceva nu se potriveşte. 
— Tu mai vorbeşti, de fapt, cu părinţii tăi? 


Oftează. 


— Cum te puteam prezenta lor când foloseam alt nume? Ai fi aflat destul de 
repede că ei erau domnul şi doamna Carter, nicidecum domnul şi doamna 
Curtis. 


Nu ştiu de ce mă simt şocată. 


— Nu-mi spune. Sunt nişte părinţi iubitori, ai avut parte de o educaţie 
decentă. 


Înclină din cap. 

— Ceva de genul ăsta. 

— Şi ei nu ştiu despre mine. 
— Îmi pare rău. 

Îl privesc cu dezgust. 


— E destul de rău că minţi în legătură cu tine. Dar minţi și despre alte 
persoane — ar trebui să te întorci la terapie, Leo, încă ai nevoie de ajutor. 


Fac o pauză. 
— Ai de gând să rămâi aici, în Cerc? 


Ia un pahar din dulap, iar eu mă îndepărtez de chiuvetă, ca să poată ajunge la 
robinet. 


— Da. Ţi-am spus, îmi place această casă, în ciuda trecutului ei, zice, cu 
spatele la mine. 


— Mă întrebam, ştiu că e casa ta, dar ai vrea să mă laşi să mai stau aici încă 
vreo două săptămâni? Aş dori să mă obişnuiesc cu ideea întoarcerii în 
Harlestone. 


Ia o înghiţitură de apă, apoi se întoarce pentru a mă privi. 


— Credeam că ai fi nespus de încântată să te întorci acolo mai repede. 


— Nu, nu prea. E un eşec, ca să fiu sinceră. 

— O să lucrez la Londra de luni. Dar, nu-ţi face griji, nu-ţi voi sta în cale. 
— Aş dori două săptămâni singură. Ginny zice că poţi sta la ea şi la Mark. 
Îi simt ochii aţintiţi asupra mea. 

— De ce ai nevoie de două săptămâni singură? 

— Ţi-am spus, vreau să mă obişnuiesc cu ideea că mă întorc în Harlestone. 
Se aude un scrâşnet când îşi aşază paharul în chiuvetă. 

— Deci nu pentru că încerci să rezolvi o crimă care a fost deja soluţionată? 


— Nu încerc s-o soluţionez. Dar, după cum ţi-am spus deja, nu cred că Oliver 
a ucis-o pe Nina. 


— De ce eşti atât de sigură că n-a făcut-o el? întreabă el, perplex. 
Caut ceva să-i spun. 


— Am citit un articol. Din câte se pare, sora lui Oliver a susţinut mereu că e 
nevinovat. 


— Păi, bineînţeles că va spune că fratele ei e nevinovat! Vrei să-mi spui că, 
din cauza unui articol pe care l-ai citit într-un ziar, te-ai decis să porneşti de 
una singură o cruciadă pentru a-i reabilita numele lui Oliver? Ar trebui să laşi 
lucrurile în pace, Alice. 


— Deci crezi că e în regulă că adevăratul criminal a scăpat? 
Işi aruncă exasperat mâinile în sus. 


— Nu vei ajunge nicăieri bâjbâind în acest fel. Ai două săptămâni, apoi îmi 
vreau casa înapoi. 


— Mulţumesc, zic. 


Dar el a plecat deja. 


Trecut 


A întârziat. Din nou. 

— Ce mai faci astăzi? întreabă ea, de îndată ce se aşază. 
Zâmbesc. 

— N-ar trebui să te întreb eu pe tine asta? 

— 'Terapeuţii au voie să-şi ia şi ei zile libere, nu-i aşa? 


E plăcut faptul că se simte suficient de relaxată pentru a glumi cu mine. Ar 
putea însemna oare că are, în cele din urmă, de gând să-mi spună ce aştept 
să aud din partea ei? 


— Nu, nu cred, zic. 

Ea râde. 

— Începem? 

Îmi trag carneţelul către mine. 


— De-a lungul ultimelor câteva şedinţe, am explorat motivele nefericirii tale. 
Mi-ai povestit despre copilăria ta, despre anii adolescenţei, despre 
experienţele tale profesionale şi am ajuns la concluzia că au fost, în 
majoritatea lor, pozitive. Cred că acum trebuie să ne concentrăm la momentul 
când ai început să te consideri nefericită. 


Işi încruntă fruntea. 


— Dacă îţi aminteşti, la ultima noastră şedinţă, am vorbit despre mariajul tău 


ca posibilă sursă a nefericirii tale, o ajut eu să-şi amintească. 
— Ideea e că nu cred că sunt. 

— Scuze? 

— Nefericită. 


Îmi întorc capul înspre fereastră, dându-i timp să reflecteze asupra lucrurilor 
pe care tocmai le-a spus. Printre lamelele jaluzelelor, zăresc ghirlandele 
luminate agăţate pe stradă. 


— De ce aş fi nefericită? continuă ea. Sunt căsătorită cu cel mai minunat 
bărbat din lume, care ar face orice pentru mine, care-mi oferă tot ce vreau. 
Asta m-a atras la el în primul rând — asta, şi faptul că era diferit de bărbaţii 
de acasă. E un adevărat domn. 


Râde nervos. 

— Ştiu că pare de modă veche, dar e adevărat. 
Îmi întorc atenţia din nou către ea şi zâmbesc. 
— Nu e nimic greşit în a fi de modă veche. 


— Cred că mă simt vinovată. Că am atât de multe. Asta m-a făcut nefericită, 
nu Pierre. Il iubesc. 


Face o pauză. 


— Cunoşti citatul ăla al lui Henry David Thoreau, despre faptul că fericirea e 
greu de atins? 


— Da!? 
— Crezi că e adevărat? 


— Cred că merită o analiză atentă. 


— Atunci, poate că ar trebui să-mi întorc atenţia către alte lucruri. 
— Asta, probabil, e o idee foarte bună. 

— Singura problemă e că nu ştiu de unde să încep. 

Se uită la mine. 


— Mi-aş dori să nu mă simt atât de neliniştită în legătură cu tot ce mă 
înconjoară. 


Pun pixul jos şi-mi închid carnetul. 


— Îţi aminteşti că în timpul primei noastre şedinţe am vorbit despre terapia 
de relaxare? 


— Da. Sună minunat. 
Mă ridic în picioare. 


— Ce-ar fi să începem? 


Capitolul 33 


Debbie mă sună în dimineaţa următoare. 

— Ce mai faci? 

Nu trebuie să mă prefac faţă de ea. 

— Groaznic. S-a terminat totul între mine şi Leo. 
— Îmi pare atât de rău, Ali. 


— Lucrul cel mai rău e că nimeni nu va înţelege de ce l-am părăsit. După 
cum a spus şi Ginny, nu e ca şi cum ar fi omorât pe cineva. Toată lumea va 
crede că l-am părăsit pentru că a făcut închisoare — lucru care e adevărat. 
Dar nu așa cum cred ei. 


— Leo înţelege? 


— Nu cred că înţelege. După câte i-am spus, tot nu cred că pricepe. Dar tu 
înţelegi, nu-i aşa, Debbie? Ştii de ce nu pot fi cu el acum. 


— Da, zice ea cu blândeţe. Dar, ştii, dacă vrei ca oamenii să înţeleagă, ar 
trebui să le spui. Le-ai putea explica de ce simţi ceea ce simţi. 


— Nu pot, zic cu vocea gâtuită. Prefer să creadă că așa sunt eu, neiertătoare. 
— Te-ai hotărât ce ai de gând să faci? 


— Pe termen scurt, Leo mă lasă să stau în casă în următoarele două 
săptămâni, însă, pe termen lung, nu ştiu. Aş putea să stau cu tine o vreme? 
Nu-mi pot recupera căsuţa decât în februarie, aşa că va trebui să găsesc altă 
soluţie până atunci. 


— Poţi sta la mine oricât doreşti, ştii asta. Nu prea avem cum să stăm una în 
calea alteia aici. Poţi avea cele două dormitoare din spatele casei, unul să ţi-l 
faci birou şi, în schimb, poţi veni la călărie cu mine în fiecare zi, pe Bonnie. 
Cum ţi se pare? 


Mi se umplu ochii de lacrimi. 

— Idilic, bâigui. 

— O să fie totul în regulă. 

— Sper. 

— Ce faci astăzi? 

— Nu ştiu. Nu ştiu de unde să încep. Mă simt puţin pierdută. 

— Atunci, ia-ţi ziua liberă, dă-ţi o pauză. Sunt sigură că ai o grămadă de 
lucruri de făcut la Londra. Nu o să mai stai acolo prea mult timp, aşa că ar 
trebui să faci un tur al oraşului. 


— Ştii ceva, e o idee excelentă, zic, simţindu-mă mai înveselită. 


Mai vorbim o vreme. Debbie sugerează să iau doar ce am nevoie din casă şi 
să aranjez cu Leo să-mi las acolo piesele personale de mobilier — biroul, 
măsuţa de toaletă care i-a aparţinut mamei mele, raftul de cărţi al surorii mele 
şi comoda, fotoliul tatălui meu — până când mă pot muta înapoi în căsuţa 
mea. 


— Sau, dacă nu e de acord, le poţi depozita într-una dintre magazii, zice ea. 


— Sunt sigură că nu va avea nimic împotrivă. Nu vreau să mă despart de Leo 
în relaţii proaste, încă vreau să ştiu cum se mai simte, ce mai face. 


Mă gândesc o clipă. 


— Ştiu că am zis că am nevoie de două săptămâni, dar, dacă mă hotărăsc să 
plec mai curând, ar fi în regulă? 


— Poţi veni şi mâine, din partea mea, zice Debbie pe un ton voios. Și azi. 
— Mulţumesc, Debbie, ce m-aş face fără tine? 


Închidem şi mă hotărăsc să fac ce mi-a sugerat ea. Fac o listă a locurilor pe 
care chiar vreau să le vizitez înainte de a mă întoarce în Harlestone şi încep 
cu Muzeul Victoria & Albert. În metrou, înconjurată de oamenii care-şi văd 
de vieţile lor de zi cu zi, conştientizez, încă o dată, cât de claustrofob poate fi 
să locuieşti în Cerc pentru persoane ca mine, care nu trebuie să iasă de-acolo 
în fiecare zi pentru a merge la serviciu. Pentru cei care însă fac asta, a te 
întoarce acasă la sfârşitul zilei înseamnă a ajunge într-un refugiu al calmului, 
al privilegiilor, într-o oază din mijlocul unui oraş aglomerat şi animat. 


Mă străduiesc să nu mă gândesc la Leo, să nu mă gândesc la nimic în afară de 
ziua aceasta plăcută, petrecută în oraş. În drum spre casă, dau nas în nas cu 
Eve. 


— Bună, Alice! 
Face semn cu capul înspre diversele pungi pe care le car. 
— Pe unde ai umblat? 


— Mi-am luat ziua liberă şi m-am dus la Victoria & Albert, a fost minunat. 
Apoi am fost prin magazinele din South Kensington, mi-am cumpărat câteva 
lucruri, apoi am fost la o cafenea şi am admirat lumea care trecea pe stradă. 


— Sună perfect. 


— O să mai vizitez câteva locuri în acest weekend. Mâine, Tate Britain şi, 
dacă am timp, voi lua vaporaşul până la 'Tate Modern. Am rezervat duminica 
la Palatul Kensington, cu o plimbare prin Hyde Park după aceea. 


— Au o ceainărie excepţională acolo, în Oranjerie. Ar trebui să încerci. 


— Bună idee — nu vrei să mă însoţeşti? zic, fiindcă n-o voi mai vedea mult 
timp de-acum înainte. Fac eu cinste pentru că ești o vecină atât de drăguță. 


Nu vreau să-i spun că plec din Cerc, fiindcă mă va întreba de ce şi încă nu m- 


am decis ce voi spune. 

— Mi-ar plăcea, mai ales pentru că Will are repetiţii tot weekendul. 
— Minunat! Ne întâlnim acolo la ora 3:00 după-amiază? 

— Cred că, probabil, va fi nevoie să facem rezervare. Vrei să fac eu? 


— Da, te rog. 


Seara următoare, sună Thomas. 


— Sper că nu te superi că te deranjez în weekend; voiam să văd cum te mai 
simţi. 


— Sunt bine, mulţumesc, zic, impresionată că a sunat. În fine, nu chiar bine, 
fiindcă încă încerc să mă obişnuiesc cu ideea că Leo nu este persoana pe care 
o credeam. Încerc să nu mă mai gândesc la asta explorând Londra. 


— Pare o idee excelentă. Unde ai fost? 


Îi spun despre excursiile mele la muzeul Victoria & Albert şi la cele două 
galerii Tate. 


— Mâine mă duc la Palatul Kensington, apoi merg la plimbare prin Hyde 
Park. Tu? Ai avut un weekend plăcut până acum? 


— Da, îl am pe fiul meu la mine. Un weekend Louis e la mine, un weekend e 
la fosta mea soţie. L-am dus azi la Harry Potter World, lucru care m-a epuizat 
mai mult decât pe el. 


Râd. 
— Poate că mâine vei avea o zi mai liniştită. 


— Sper. Probabil că vom juca fotbal în parc. 


— Pare o chestie dinamică. De fapt, mă bucur că ai sunat, fiindcă intenţionam 
să te întreb ceva. Ieri ai venit la uşa mea doar ca să mă întrebi dacă primisem 
o scrisoare de la Helen? Puteai pur şi simplu să suni. 


— Ai dreptate, puteam. Însă, când am vorbit săptămâna trecută, ai închis cam 
brusc şi n-am ştiut dacă te supărasem în vreun fel sau dacă lucrurile despre 
care vorbisem te tulburaseră. Îmi stătea pe creieri, aşa că, atunci când Helen 
mi-a spus că îţi scrisese, am simţit că aveam un pretext să trec pe la tine şi să 
văd dacă totul e în regulă. 


— Nu m-ai supărat, zic. Nu-mi amintesc despre ce vorbeam, dar cu siguranţă 
nu m-a deranjat nimic din ce mi-ai spus. 


— Vorbeam despre vecina ta şi întrebam dacă e cineva căruia nu-i place că ai 
pus întrebări despre Nina. 


— Ah, da. 


Mă opresc, amintindu-mi că-mi trecuse prin cap că Tamsin poate ascultase 
conversaţia de la Lorna de acasă, din acea zi. 


— Incă nu ştiu ce să cred. Nu pot să cred că-şi făcea griji ca nu cumva 
Edward să audă ce spunea şi cealaltă suspectă la care mă gândeam... ei bine, 
am eliminat-o acum de pe listă. Dar sunt sigură că există secrete, aici, în 
Cerc. 


— Sunt convins de asta. 


Gândul la Tamsin m-a făcut să-mi aduc aminte ceva ce voiam să-l întreb pe 
Thomas. 


— Tamsin a menţionat ceva zilele trecute. Din câte se pare, după ce Nina a 
fost ucisă, Tamsin s-a tuns. În mod subconştient, îşi făcea griji că, dacă 
ucigaşul avea un fetiş în legătură cu părul lung, ar putea veni și după ea. 
Crezi că avea? Un fetiş, vreau să spun? 


— Ar putea fi un fetiş. Sau ar putea fi ceva simbolic. De-a lungul istoriei, 
tăierea părului unei femei a fost adeseori folosită ca pedeapsă pentru cele 


considerate imorale, ca tactică de umilire. In timpul celui de-Al Doilea 
Război Mondial, în Franţa, asta a fost soarta multor femei care se culcaseră 
cu nemți. Erau considerate colaboraţioniste. 


— Deci, dacă asasinul Ninei credea că era imorală pentru că avea o aventură, 
acest lucru îl incriminează fără dubii pe Oliver? 


— Sau pe cineva care voia să aibă o aventură cu ea şi era gelos pe relaţia ei 
cu un alt bărbat. Sau pe cineva care o judeca pentru că avea o aventură. 


Urmează o pauză. 
— Scuze, Alice, Louis vrea să-i citesc o poveste la culcare. O să închid. 
— Bineînţeles. 


Inchid, zâmbind când mi-l imaginez citindu-i o poveste fiului său. Louis. E 
un nume frumos. 


Capitolul 34 


A doua zi plouă, aşa că, în loc să merg la o plimbare în Hyde Park, mă 
îndrept către Biblioteca Britanică, unde mă învârt de colo-colo, impresionată 
de dimensiunile acesteia. Când dau peste nişte calculatoare, îmi amintesc de 
conversaţia mea cu Thomas din ziua anterioară şi tastez „fetişuri despre păr“. 
Citesc câteva articole, apoi, din impuls, tastez „fetişuri despre păr în crime“. 
Apar câteva linkuri către niște articole din diverse ziare franţuzeşti şi, în timp 
ce le studiez la repezeală, îmi dau seama că toate sunt despre aceeaşi crimă 
care avusese loc la Paris. Franceza mea e destul de bună şi, citind primul 
articol, simt cum îmi îngheață sângele în vine. Victimei, o femeie de 31 de 
ani, pe nume Marion Cartaux, îi fusese tuns părul înainte de a fi strangulată. 


Îi studiez fotografiile. La fel ca Nina, avea păr lung şi blond. Mă uit la data 
crimei — 11 decembrie 2017, cu aproximativ un an și trei luni înainte ca 
Nina să fie ucisă. 


Nu-mi ia mult să citesc tot ce pot găsi. Vreau să sap mai adânc, însă, când mă 
uit la ceas, constat că sunt deja în întârziere la întâlnirea cu Eve. 


Mă grăbesc către Oranjerie. 

— Scuze că am întârziat, spun, vârându-mi umbrela sub masă şi îmbrăţişând- 
o. Am fost la Biblioteca Britanică şi m-am lăsat dusă de val uitându-mă la 
toate acele minunate ediţii princeps. 


— Când am văzut că plouă, am crezut că e posibil să-ţi schimbi planurile. 


— E drăguţ aici, zic, privind în jur. Mă bucur că ai reuşit să faci rost de o 
masă la fereastră. 


— Era să nu fac rost de nicio masă. Din câte se pare, trebuie să faci rezervare 


cu foarte mult timp înainte. Tocmai anulase cineva, aşa că am avut noroc. 


Comandăm ceai şi, cât aşteptăm, Eve îmi spune că n-a putut dormi noaptea 
trecută şi că era aproape să mă sune ca să stăm de vorbă fiindcă văzuse că 
aveam lumina aprinsă. 


— Eu chiar am dormit bine noaptea trecută, zic. Însă de câteva ori am crezut 
că era cineva în casă şi, deşi ştiu că se întâmplă doar în imaginaţia mea, 
adaug, pentru că n-am de gând să-i spun că cred în spirite, acum las mereu 
lumina aprinsă pe casa scării. 


Se încruntă, aşa că continui cu vinovăţie: 


— Ştiu că n-ar trebui să risipesc electricitatea, însă aşa mă simt mai în 
siguranţă. 


Ea scutură din cap. 


— Nu de asta mă încrunt. Doar că au fost vreo câteva ori când Nina credea că 
se afla cineva în casă. Dar pentru că se întâmpla mereu atunci când Oliver era 
plecat, o pusese, la fel ca tine, pe seama imaginaţiei. Dar tot o îngrozea faza. 


Inima mi se strânge. 

— Când a fost asta? 

— Cu câteva luni înainte să moară. 
— Le-ai spus poliţiştilor? 


— Nu, pentru că abia când ai spus tu acelaşi lucru mi-am amintit. Pentru că 
se întâmpla atunci când Oliver nu era acasă, am crezut, la fel ca ea, că se 
simţea vulnerabilă fiind singură în casă. Ştiu că, dacă Will e plecat, şi eu sunt 
mult mai conştientă de zgomotele din casă. Că fiecare scârţâit ar putea fi un 
pas pe scară, genul acesta de chestii. 


Mă las pe spate pentru a-i face loc chelnerului să aşeze o tavă cu sendvişuri, 
biscuiţi şi prăjituri pe masă, urmată de două ceainice. 


— Ce a spus Nina, mai exact? 


— Doar că se trezea brusc şi credea că era cineva în cameră. Apoi senzaţia 
dispărea. 


Întind mâna după unul din ceainice şi îi umplu ceaşca, nedorindu-mi să 
remarce cât de mult m-a afectat povestea ei. Dacă Nina a experimentat 
acelaşi lucru ca mine, poate e timpul să încetez să încerc să mă conving că-i 
simt spiritul — şi să accept oribila realitate că, într-adevăr, cineva mi-a intrat 
în casă pe timpul nopții. 


Nu-i spun nimic lui Eve, însă, când ajung acasă, îmi 
deschid laptopul şi găsesc un mic boutique hotel, nu 
departe de Cerc. Îmi fac rezervare pentru patru nopţi, 
apoi merg la etaj, în dormitorul în care eu şi Leo 
dormeam odinioară, şi încep să umplu o geantă mare 
din material textil cu câteva lucruri de baza — 
pijamale, lenjerie intimă, articole de toaletă. Nu-mi 
place să mă dau bătută, însă nu mai pot dormi în 
această casă după conversaţia avută cu Eve. Dar dacă 
intră cineva în casă, cum reuşeşte s-o facă? Şi de ce se 
întoarce la nesfârşit, riscând să fie prins în fapt? Cum 
reuşeşte să se strecoare fără să fie detectat, fără să lase 
nici cea mai mică urmă? Indiferent cine e, probabil are 
chei. Din câte ştiu eu, doar eu şi Leo avem cheile casei. 


Deschid şifonierul pentru a scoate nişte blugi şi tricouri şi oftez exasperată. 
Din nou, unele perechi de-ale mele de pantofi sunt împinse într-o parte şi 
sunt, dintr-odată, copleşită de amintiri cu mine şi Nina jucându-ne de-a v-aţi 
ascunselea în căsuţa din Harlestone. Erau o grămadă de locuri unde ne 


puteam ascunde, însă Nina alegea mereu unul dintre şifoniere, ştiind că mi- 

era prea frică să deschid uşa ca să nu sară la mine. Uneori, îl luam pe tata să 
mă ajute şi ne strecuram amândoi silențios în şifonierul unde credeam că se 

ascundea Nina. Când deschideam uşa, el răgea şi bâjbâia printre haine ca un 
tigru, ca s-o sperie mai tare decât ar fi vrut ea să mă sperie pe mine. Uneori 

alegeam şifonierul greşit şi sfârşeam cu toţii în hohote de râs. 


Clipesc pentru a alunga lacrimile pe care amintirile fericite cu familia mea mi 
le aduc mereu. Îmi e dor de Nina, îmi e dor de părinţii mei, îmi e dor de toate 
lucrurile pe care n-am putut niciodată să le facem împreună. Şi apoi, în timp 
ce stau acolo în faţa şifonierului, îmi dau seama de grozăvie. Cineva, la un 
moment dat, s-a ascuns înăuntru. 


Buimăcită, mă prăbuşesc pe pat. Trebuie să fi fost Leo. În ziua în care am 
crezut că l-am văzut la fereastra biroului, îi simţisem mirosul aftershave-ului 
în acest dormitor. Crezusem că se ascundea în spatele uşii de la baie, însă 
trebuie să fi fost în şifonier. Mi-a spus că n-a fost aici şi Ginny confirmase că 
era la etaj, în dormitor, când el mă sunase. Ginny nu avea de ce să mă mintă, 
aşadar el trebuie să fi ieşit atunci când ea nu era atentă, în timp ce Mark juca 
golf cu Ben. De ce n-a vrut Leo să ştiu că fusese aici? Nu reuşesc să-mi dau 
seama. E un lucru atât de bizar ca un adult să facă asta, să se ascundă în 
şifonier. Ar fi încăput măcar? E foarte adânc, cu un spaţiu suficient de mare 
între uşă şi bara pentru haine, deci poate că da. 


Mă duc la şifonier şi intru în el, apoi mă întorc cu faţa la dormitor şi închid 
uşile. E o grămadă de spaţiu pentru mine, o grămadă de spaţiu pentru Leo 
după ce şi-ar face suficient loc pentru picioare. Şi, lucrul mai important, dacă 
ar intra cineva acum în dormitor, aş putea să-l zăresc prin placajul uşilor. Dar 
persoana respectivă nu m-ar vedea pe mine. 


Împing uşile şi păşesc din nou în cameră, îngrozită la gândul că Leo s-ar fi 
putut ascunde în şifonier. Tot ce vreau e să ies din dormitor, să plec din casa 
asta. Întind mâna înspre raftul de deasupra barei pentru umeraşe unde 
puloverele mele sunt împăturite sub forma unui teanc ordonat. Cel pe care-l 
vreau — bleumarin, să se asorteze cu blugii — este la fundul teancului. Bag 
mâna dedesubt pentru a-l scoate de pe raft fără a deranja restul puloverelor şi 
degetele mele ating ceva moale, ca o blană. Ţip şi-mi retrag instinctiv mâna, 
cutremurându-mă, gândindu-mă că am dat de un şoarece mort sau de un 


păianjen gigantic. Aştept ca ritmul cardiac să mi se potolească; vreau să ridic 
teancul de pulovere ca să pot vedea ce pândeşte de-acolo, nu să scot toate 
lucrurile, trăgând împreună cu acestea şi ce se află ascuns acolo. Raftul e prea 
înalt, aşa că aduc scaunul din colţul camerei şi-l aşez în faţa şifonierului. Mă 
caţăr pe scaun şi, făcându-mi curaj, ridic cu grijă puloverele. 


Scot un țipăt şi, pierzându-mi echilibrul, mă răstorn peste spătarul scaunului. 
Puloverele îmi zboară din mâini în timp ce mă prăbuşesc la podea. Gâfâind 
îngrozitor, mă chinui să-mi recapăt suflul, evaluându-mi loviturile. Cotul şi 
piciorul stâng îmi pulsează dureros şi nici ceafa nu e mai brează. Aştept 
puţin, apoi mă forţez să mă ridic în picioare, folosindu-mă de scaunul căzut, 
ignorând durerea de la braţ. Lacrimi de groază îmi ţâşnesc din ochi. Vreau să 
cred că mi-am imaginat meşa de păr blond ascunsă sub pulovere, însă ştiu că 
nu e aşa. În minte mi se învârte o combinaţie de negaţii — nu poate fi părul 
Ninei, nu poate fi, Leo n-a cunoscut-o, n-a omorât-o el, nu putea, n-ar fi 
făcut-o — care se lovesc de fapte — el își dorea această casă, această casă în 
particular — şi ajung la concluzia înfiorătoare — a cunoscut-o pe Nina, el a 
omorât-o aici în această casă, el i-a tăiat părul şi a păstrat o meşă din el ca 
trofeu. Şi acum, s-a întors la locul crimei. 


Teama că părul îi aparține Ninei e mai puternică decât orice durere pe care o 
simt. Întind mâna după telefonul mobil pentru a suna la poliţie, conştientă c-o 
să par nebună. Poate chiar sunt nebună, poate a fost imaginaţia mea, poate am 
văzut altceva. Tremurând, mă apropii de şifonier, întinzându-mi gâtul înspre 
raft. E încă acolo, o coadă de păr blond şi lung, legată sus şi jos cu fundă 
roşie. 


Doar că Leo n-ar fi putut s-o omoare pe Nina. Şi, în timp ce parcurg toate 
motivele pentru care Leo nu poate fi ucigaşul Ninei, cu ochii încă fixaţi pe 
meșa de păr, mintea mea sesizează că e ceva în neregulă în legătură cu ea. Mă 
apropii mai mult pentru a-i arunca o privire mai atentă; textura — neobişnuit 
de lucioasă — arată cumva perfect. Nu vreau să-l ating — însă trebuie să ştiu, 
aşa că întind mâna şi-mi trec un deget timid de-a lungul său. Şi oftez ușurată. 
Părul nu e adevărat, ci sintetic. 


Mă prăbuşesc pe pat. De ce a ascuns Leo o coadă din păr sintetic în şifonier, 
despre care orice om care ar vedea-o — orice om care ştie ce i s-a întâmplat 
Ninei aici, în această casă — ar putea crede că e părul ei? A pus-o oare aici 


pentru a mă speria? M-a văzut oare luându-i cheia din portofel în acea zi şi s- 
a decis să se răzbune puţin? 


O furie rece pune stăpânire pe mine. Sunt tentată să sun la poliţie şi să le spun 
că am găsit părul Ninei în şifonier, să le spun că ar trebui să-l aresteze pe 
partenerul meu. Însă ar veni mai întâi aici să verifice şi ar constata că e 
sintetică. Poate ar trebui să-l sun pe Leo şi să mă prefac că am sunat la poliţie, 
să-l sperii puţin. Dar ar râde de naivitatea mea, mi-ar spune că a fost doar o 
glumă de-ale lui. Sunt consternată de cât de puţine lucruri ştiu despre el, 
uluită că a putut să se coboare atât de jos. Furioasă, îi trimit un mesaj. Pentru 
cultura ta generală, faza cu părul e jalnică! El răspunde aproape imediat. N- 
am făcut-o ca să-ţi placă ţie. 


Îmi ridic puloverul bleumarin de pe podea, însă le las pe celelalte unde se 
află, dorindu-mi să ies din casă cât mai repede posibil. Braţul încă îmi 
zvâcneşte de durere, aşa că mă duc în birou şi îmi dau jos tricoul ca să văd 
unde m-am lovit. Sub cot e o umflătură uriaşă în locul în care m-am izbit de 
scaun când am căzut şi fac pariu că în următoarele câteva zile îmi va apărea o 
ditamai vânătaia pe picior. Am şi un cucui la ceafă. 


Am nevoie de apă, aşa că mă îndrept spre bucătărie. Pe blat sunt şi mai multe 
şuviţe de-ale mele şi asta pare să fie ultima picătură de chin a unei zile deja 
mizerabile. Mă duc să le arunc la coşul de gunoi şi mă opresc brusc. 
Surprinse în lumina ce vine de la neonul fixat sub un raft, şuviţele sunt blond 
pal, o nuanţă mai deschisă decât părul meu. Ridic una cu grijă şi o răsucesc 
între degete. Nu e naturală. 


Luând-o în palmă, fug înapoi sus în dormitor şi iau coada de pe raft. Mi se 
confirmă lucrul la care mă aşteptam; părul pe care l-am găsit pe blatul de 
bucătărie provine de la coada din dulap. 


Mi-e greu să pricep această nouă răsturnare de situaţie în jocul lui Leo; nu i- 
am spus niciodată că mi-a căzut părul după ce părinţii şi sora mea au murit, 
deci nu avea de unde să știe cât de mult m-ar supăra să găsesc fire de păr 
peste tot. Probabil a avut alt motiv. Oare trebuia să cred că era părul Ninei? 
Oare s-a strecurat în casă noaptea, lăsând fire de păr peste tot ca să le găsesc 
eu? Nu poate să fi fost el, fiindcă prima oară, în duminica de după petrecerea 
de la noi de acasă, el a fost cel care a auzit pe cineva în casă, nu eu. Sau poate 


doar s-a prefăcut că aude, astfel ca în viitor să dau vina pe intrus pentru orice 
zgomot nocturn care m-ar fi deranjat. 


Dar de ce să fi făcut asta? Răspunsul vine aproape imediat — pentru ca, 
atunci când voi afla despre Nina şi nu-mi voi mai dori să fiu cu el din cauza 
minciunilor, să fiu prea anxioasă pentru a sta singură. lar el va rămâne în casă 
în timp ce eu mă voi muta. 


Doar că nu se întâmplase aşa. El se mutase şi eu rămăsesem. Deci a plusat şi 
s-a strecurat noaptea în casă, sperând să mă terorizeze şi să mă determine să 
plec. Îmi reamintesc că el fusese în Birmingham în cea mai mare parte a 
timpului, nu la Londra. Dar nu ştiu dacă chiar a stat acolo. Ar fi putut fi aici, 
stând noaptea la un hotel şi făcând naveta la Birmingham în fiecare 
dimineaţă, cum procedase şi înainte. Încerc să asociez imaginea acelui Leo pe 
care-l cunosc cu o persoană care s-ar strecura într-o casă în care doarme 
iubita sa, pentru a o speria şi a o goni, şi nu pot. Sunt de-a dreptul 
caraghioasă. Dacă Leo ar fi vrut să plec până acum, mi-ar fi spus. La urma 
urmelor, e casa lui. 


Capitolul 35 


Hotelul e drăguţ, camera, frumos decorată în nişte nuanţe subtile de gri, cu o 
baie cu marmură cenușie şi prosoape albe şi pufoase. Am o senzaţie de 
uşurare. Pentru prima dată de câteva săptămâni încoace mă simt în siguranţă. 


Pentru ca Ginny şi Eve să nu-şi facă griji, le-am trimis un mesaj spunându-le 
că plec câteva zile şi că mă voi întoarce joi acasă. O rog pe Ginny să nu-i 
spună nici lui Leo şi-mi promite că va păstra discreția. Dacă Leo află că nu 
mai sunt acolo, e posibil să se mute înapoi. 


Mă sucesc şi mă răsucesc toată noaptea, iar dimineaţa mă simt atât de 
pustiită, încât tot ce-mi doresc e să hibernez până joi dimineaţă, când voi 
elibera camera. Intenţionasem să lucrez de la hotel, dar nu vreau să mă 
gândesc la nimic, nici la traducerea mea, nici la părinţii sau la sora mea, nici 
la Leo şi la minciunile sale, nici la uciderea Ninei. Tot ce vreau e să zac în 
întuneric, cu draperiile trase, şi să mă decuplez de la realitate. 


În următoarele două zile dorm, ascult podcasturi, fac băi prelungite şi comand 
mâncare de la room-service, spunându-i fetei drăguţe care mi-o aduce că nu 
mă simt foarte bine. La un moment dat, mă pomenesc gândindu-mă la 
Thomas şi, amintindu-mi că nu i-am spus despre crima din Franţa, îl sun. 


— Ambelor femei le-a fost tăiat părul, zic, după ce îi spun despre Marion 
Cartaux. Crezi că aceste două crime ar putea avea o legătură? 


— Tot ce se poate. Dar e și mai probabil să fie două crime comise de două 
persoane diferite cu acelaşi fetiş. Este enervant când mă gândesc că nimeni 
din echipa mea — sau eu, la drept vorbind — nu s-a gândit să căutăm şi în 
străinătate. Ai fi un detectiv foarte bun, Alice. 


— Mulţumesc, zic, încântată. 


— O să-i pun pe oamenii mei să cerceteze cazul şi te sun. 
Il simt că ezită. 


— Poate trec mâine după-amiază să te anunţ ce am aflat? Sau vineri, dacă 
preferi. 


— Mâine e mai bine. 
— Perfect. 


Inchid. Aş fi putut alege să ne vedem vineri, fiindcă până atunci mă voi 
întoarce acasă. Dar mi s-a părut că aş avea de aşteptat prea mult. 


A doua zi merg spre casă câtre prânz, simţindu-mă 
prost că sunt nerăbdătoare să-l vad pe Thomas când de- 
abia m-am despărţit de Leo. Dar, în acest moment, e 
unul dintre puţinii oameni în care pot avea încredere. 


Este o zi rece de octombrie şi, în afară de câţiva părinţi şi copii în zona de 
joacă, piaţeta e aproape pustie. Arunc o privire înspre casa lui Tamsin, 
întrebându-mă care sunt planurile ei pentru această dimineaţă, şi văd pe 
cineva la o fereastră de la etaj. Nu reuşesc să-mi dau seama dacă e ea sau 
Connor, însă ridic mâna pentru a saluta, ştiind că, indiferent cine ar fi, mă 
poate vedea. 


— Alice! 


Întorcându-mă, îl văd pe Will fugind pentru a mă prinde din urmă, cu un fular 
viu colorat în jurul gâtului. 


— Bună, Will, zic pe un ton vesel, sperând să nu mă fi văzut ieşind din hotel. 


Dacă n-aş fi vrut să ştie careva că am stat acolo, aş fi ales un hotel mai 
departe de Cerc. 


— Ai fost la cumpărături? 


— Nu, doar la o plimbare. Citesc un nou scenariu şi am nevoie de o pauză. 
Te-ai întors deja? Eve a zis că ai fost plecată. 


Prea târziu, îmi amintesc că trebuia să fiu plecată până mâine. 
— Da, tocmai m-am întors, îi spun. 

El dă distrat din cap. 

— Lui Eve i-a plăcut la Oranjerie deunăzi. 

— Şi mie. Nu ştiu de Eve, dar eu una am mâncat prea mult. 


— Ce voiam să spun... Eve mi-a zis că ţi s-a părut de câteva ori că era cineva 
în casă noaptea? 


— A fost probabil imaginaţia mea, zic, întrebându-mă de ce aduce vorba de 
asta. 


Imi aruncă o privire scurtă. 


— Nu vreau să te îngrijorez, dar cred că Eve ţi-a spus că şi Nina credea 
acelaşi lucru. 


— Da, mi-a spus. 


— Atunci... eşti sigură că n-ai nicio problemă să stai acolo singură? Dacă Leo 
nu se întoarce, eşti binevenită să stai la noi. 


— E foarte frumos din partea ta, dar, sincer, sunt OK. 
Îşi întoarce ochii albaştri către mine. 


— Îmi pare rău, Alice, nu înţeleg de ce eşti dispusă să rişti, mai ales după ce i 
s-a întâmplat Ninei. 


— Dacă Oliver e cel care a ucis-o pe Nina, ce aş mai putea risca? 


— Dar dacă n-a fost el? 

Mă opresc din mers. 

— Ce vrei să spui, Will? 

Îşi vâră mâinile în buzunare. 


— Că n-am fost niciodată pe deplin convins de teoria că el a omorât-o. Nu l- 
am cunoscut pe Oliver prea bine, eram vecini doar de cinci luni, dar l-am 
cunoscut suficient ca să fiu la fel de şocat ca toţi ceilalţi când a fost acuzat de 
uciderea Ninei. Dar când au sugerat că sinuciderea lui dovedeşte că era 
vinovat, n-am crezut asta. N-am spus nimic, fiindcă, după cum ziceam, toată 
lumea îl ştia mai bine decât mine, aşa că am crezut că-mi scăpase mie ceva în 
privinţa lui. Apoi ai apărut tu şi ai început să pui lucrurile la îndoială, iar 
acum, nu mai ştiu. Dacă adevăratul criminal încă locuieşte printre noi, 
ascunzându-se în văzul tuturor? 


Pare atât de sincer, foarte sincer. Dar, în străfundul minţii mele, o voce îmi 
şoptește că e actor, un actor incredibil de bun. Dacă Eve i-a spus despre 
conversaţia pe care am avut-o la Oranjerie, oare i-a povestit şi ce am spus 
săptămâna trecută, că nu mai cred că e vreun mister de rezolvat? Oare Will 
tocmai mi-a întins o cursă? 


— Îmi pare foarte rău dacă te-am făcut să te îndoieşti de ceea ce s-a 
întâmplat, zic din mers, fiindcă vreau ca această conversaţie să se încheie cât 
mai repede posibil. N-am ştiut toate aspectele de la început, însă acum, că le 
ştiu, cred sincer că Oliver a ucis-o pe Nina din cauza aventurii ei. lar dacă 
poliţia n-a crezut că mai era ceva de investigat, habar nu am de ce m-am 
băgat eu ca musca în lapte. 


Râd jenată, fiindcă şi eu pot juca teatru. 


— Uneori mă întreb dacă nu cumva am făcut asta doar pentru a părea mai 
interesantă decât sunt în realitate — ştii tu, ca să mă impun aici, în Cerc. 


— Ah. Păi, în acest caz, cred că trebuie să accept şi eu, zice el şi nu-mi pot da 
seama dacă e dezamăgit sau uşurat. 


Ajungem la poarta de vizavi de casele noastre. 
— Succes cu scenariul, zic, îndreptându-mă către aleea casei mele. 
— Mulţumesc, Alice. Şi, ţine minte, dacă ai nevoie de ceva, sunt alături. 


Mă străbate un fior involuntar. Ar fi trebuit să fie o replică liniştitoare. Dar, 
într-un fel, a sunat ca o ameninţare. 


Capitolul 36 


Thomas apare la ora 14:30, îmbrăcat într-un costum bleumarin şi o cămaşă 
bleu. E mai palid decât de obicei. 


— Tocmai vin de-acasă de la Helen. 
— Ce mai face? 
— Nu prea bine. Imi e greu uneori s-o privesc când ştiu cum era odinioară. 


— Îmi pare rău, zic, întrebându-mă din nou dacă nu cumva el şi Helen au fost 
mai mult decât nişte simpli prieteni. 


Mergem să ne aşezăm în bucătărie. 


— Am ieşit împreună o dată sau de două ori când eram la universitate, zice 
el, citindu-mi în mod straniu gândurile. Dar ne-am dat seama că e mai bine să 
rămânem prieteni decât iubiţi. 


Bagă mâna în buzunarul interior al jachetei şi-şi scoate portofelul. 


— Aceştia eram noi în zilele mai bune, zice el, scoțând o fotografie. Am luat- 
o cu mine în această dimineaţă ca să i-o arăt lui Helen. 


O studiez câteva clipe. Versiunea lui mai tânără are părul mai lung şi braţul 
său se află în jurul umerilor unei fete cu chip drăguţ şi ochi albaştri şi 
surâzători. Par atât de lipsiţi de griji, încât mă întreb cât de greu i-o fi fost lui 
Helen să vadă fotografia. 


— A zis că e bucuroasă că pe atunci nu ştia că viaţa i se va termina la 43 de 
ani, zice Thomas. Uneori mă întreb dacă şi Nina a avut acest gând când şi-a 
dat seama că va muri. 


Îi înapoiez fotografia. 
— Nu spune asta. 


— Scuze, zice el spăsit. Mereu sunt deprimat după ce o vizitez pe Helen, dar 
e o lipsă de profesionalism să aduc proasta dispoziţie cu mine la lucru. 


Pe moment mă simt descumpănită că mă consideră o problemă de serviciu. 


— De asemenea, n-am avut timp să iau prânzul, deci, probabil, am nevoie de 
zahăr. Sunt diabetic. 


Sar direct în picioare. 


— Ar fi trebuit să spui, mi s-a părut mie că erai cam palid. Dă-mi voie să-ţi 
ofer ceva de mâncare — ce-ţi pot aduce? 


— Un biscuit sau o banană e în regulă, dacă ai. 


— Am, dar nici eu n-am luat încă prânzul şi aveam de gând să-mi fac o 
omletă. Cu brânză şi ciuperci — e bine? 


— Sună grozav, dar nu vreau să te deranjez. 
— Nu-i nicio problemă. 
Işi scoate telefonul şi-l aşază pe masă. 


— Mi-e teamă că n-am nicio veste despre crima din Franţa. Totuşi, ar trebui 
să aflu câte ceva până la sfârşitul săptămânii. 


— N-am putut afla dacă a fost cineva arestat în acel caz. 


— Nici eu. Lucru care mă face să cred că e un caz în plină derulare. Acestea 
fiind zise, cred că există o şansă minusculă ca aceste două crime să aibă vreo 
legătură, având în vedere că s-au întâmplat în ţări diferite. 


In timp ce curăţ ciupercile, îi povestesc despre conversaţia dintre Eve şi 
Tamsin pe care am auzit-o întâmplător când am fost acasă la aceasta din 


urmă, la cafea. Mă simt prost că-i spun, dar vreau să ştiu ce părere are. 

— Leo ştie despre spărturile din gardul dintre casa voastră şi a vecinilor? 
— Da, i-am spus. I s-a părut o idee bună. 

— Sper că nu te deranjează că întreb, dar cum stau lucrurile între voi? 

— El nu mai locuieşte aici în momentul de faţă. 

— Îmi pare rău. 

Mă îndepărtez, nedorindu-mi să mă gândesc la Leo. Torn ouăle bătute în 
două tigăi mici şi încep să le gătesc la foc mic. Simplul fapt că trag marginile 
gătite spre centru şi las ouăle crude să alunece în spaţiul din mijloc e straniu 
de liniştitor. 

— L-ai cunoscut pe soţul lui Tamsin? mă întreabă Thomas. 

— Da. 

— Şi ce părere ai despre el? 

— Nu cred că e un criminal, dacă la asta te referi. 

— Ştiu că nu-ţi spun nimic nou, însă aparențele pot fi înşelătoare. 


— Ai dreptate, chiar ştiu, zic din experienţă, adăugând ciupercile şi brânza 
rasă peste ouă. 


El schiţează un zâmbet plin de înţelegere. 
— Dar dacă Tamsin crede că el a avut o aventură cu Nina... începe el. 


— N-a avut, zic repede şi îi relatez conversaţia de la cafenea cu Tamsin. 
Chestia e că, spun la final, nu ştiu cât din asta e adevărat. 


— Hm? 


Pliez omletele în jumătate, apăsându-le uşor cu spatula pentru ca brânza din 
interior să se topească. 


— Doar că mă întreb dacă nu cumva Tamsin mă manipulează. Când oamenii 
m-au întrebat cum am aflat despre crimă, le-am spus că m-a sunat o 
reporteriţă. Şi de atunci Tamsin şi-a tot făcut griji că reporteriţa m-a contactat 
fiindcă poliţia anchetează din nou crima. Cu toate că am negat, sunt sigură că 
ea crede că păstrez legătura cu reporteriţa. Dacă îmi furnizează intenţionat 
informaţii false? Acele două conversații — cea pe care am auzit-o 
întâmplător şi cea pe care am avut-o în ziua următoare cu ea la cafenea — 
cred că era ceva în neregulă în legătură cu ele. 


— Pare, într-adevăr, că Tamsin face tot ce-i stă în putinţă pentru a-ţi 
transmite că nu soţul ei a omorât-o pe Nina. Pe de altă parte, ţi-a zis şi că el n- 
a suportat uşor respingerea. 


— Ştiu exact cum trebuie să se fi simţit Eve şi Tamsin când au auzit că Nina 
a avut o aventură, spun, punând omletele pe farfurii şi ducându-le la masă. 
Acele câteva momente de săptămâna trecută când am crezut că Leo o 
cunoștea pe Nina au fost dure. Chiar şi Maria l-a pus probabil pe Tim la 
îndoială, fie şi preţ de câteva clipe. Iar el e cel mai puţin suspect. 


Thomas se uită apreciativ la omletă. 
— Arată minunat, mulţumesc. 
Ridică furculita și cuțitul. 


— Sunt curios de ce crezi tu că Tim e cel mai puţin suspect. El şi Nina s-ar fi 
putut apropia foarte lesne datorită interesului lor comun pentru psihologie. 


— Poate, dar el şi Maria sunt un cuplu solid. La fel şi Eve şi Will, de aceea aş 
fi pariat toţi banii pe Connor. 


Mă aşez vizavi de el şi-l privesc pe furiş pe sub gene în timp ce mâncăm. Mi 
se pare normal să stea aici la masă, alături cu mine. 


— Ştii când ai spus că faptul că Ninei i-a fost tăiat părul ar fi putut însemna 


un fel de judecată? Dacă ar fi judecat-o cineva, nu era mai probabil să fi fost 
o femeie? 


Îmi regret imediat vorbele. 

— Te gândeşti la ce mă gândesc şi eu? întreabă Thomas, citindu-mi expresia. 
— Habar nu am. 

Dar, da, mă gândesc, şi mă simt îngrozitor pentru gândul acesta. 


— Tamsin cu siguranţă avea un motiv, zice el. Nu doar că Nina îi întorsese 
spatele, dar bănuia și că soţul ei avea o aventură cu ea... 


— Dar ea tot timpul a crezut că nu Oliver a ucis-o pe Nina, îl întrerup. L-a 
considerat nevinovat. De ce să insiste că altcineva a ucis-o dacă ea a fost 
autoarea? 


— Pentru că, după cum deja ne-am dat seama, ar putea să joace foarte 
inteligent. Şi oare nu cumva ai auzit-o spunând că oricine este capabil de 
crimă? 


Deodată, mi se pare exagerat. 


— Nu. Nu. Sunt sută la sută sigură că n-a fost Tamsin. Nu pot să cred că mi-a 
trecut acest gând prin minte. 


Mă las pe spate în scaun, simțind nevoia să mă distanţez fizic de el, de tot 
ceea ce facem. Dar nu e suficient de departe, aşa că mă ridic în picioare şi 
încep să strâng farfuriile. 


— Imi pare rău, dar chestia asta nu-i în regulă. Nu putem accepta pur şi 
simplu că Oliver a ucis-o pe Nina? 


— Aşa cum le-ar conveni tuturor celor de-aici, zice el încet. 
— Poate el a fost. 


El se ridică şi-mi ia farfuriile din mână. 


— Poate aşa a fost. Dar până nu ştiu sigur nu-mi pot găsi odihna, de dragul 
lui Helen şi al lui Oliver. Crede-mă, dacă l-aş crede vinovat, n-aş mai ancheta 
nicio crimă. Dar sunt prea multe detalii care nu se leagă. De asemenea, Oliver 
i-a jurat lui Helen că n-a fost el. Ea mi-a zis că Oliver n-ar fi minţit-o 
niciodată, iar eu o cred. 


Duce farfuriile la chiuvetă, apoi se întoarce cu faţa la mine. 


— Mă simt din ce în ce mai aiurea că te-am atras în chestia asta. Nu ştiu... 
poate aş face mai bine să plec? 


— Nu, te rog, nu pleca. Dar poate vorbim despre altceva. 
— Da, zice el uşurat. Bună idee. 


Nu ştiu dacă faptul că i-am făcut de mâncare ne-a făcut să ne împărtăşim cu 
mai multă ușurință lucruri despre noi. Thomas îmi spune că e divorţat de trei 
ani şi că acum locuieşte în sudul Londrei. Îmi pare rău pentru el când îmi 
povesteşte că el şi fosta soţie au vrut să împartă custodia fiului lor în vârstă de 
şase ani, dar, pentru că n-au vrut să-i dea peste cap programul zilnic, au căzut 
de acord ca băieţelul să rămână în principal cu mama lui. 


— Toate acestea se vor schimba când se va duce la altă şcoală în septembrie, 
explică Thomas. 


Am făcut cafea şi ne-am întors la masă. 


— Noua lui şcoală e mai aproape de locuinţa mea, aşa că va sta o săptămână 
la mine, o săptămână la ea. Abia aştept. Imi e atât de dor de el. 


Îmi spune şi că a crescut citind cărţile cu Sherlock Holmes. După ce a studiat 
psihologia şi criminologia la universitate, a hotărât să se facă detectiv 
particular în loc să se alăture forţelor polițienești, aşa cum intenţionase la 
început. 


Ii povestesc despre mine şi despre Leo, despre cum mutarea la Londra trebuia 
să fie un nou început. li spun că mă simt vinovată că nu-l pot ierta pentru că 
m-a minţit şi cât de mult m-a şocat acest lucru. 


— Când te gândeşti, nu-i de mirare că ţi-a venit greu să locuiţi împreună, 
dacă vă vedeaţi doar în weekenduri, remarcă Thomas. Două zile pe 
săptămână timp de cât? — un an şi opt luni? — echivalează cu trei sau patru 
luni în timp real. 


— Nu m-am gândit niciodată la asta, zic, simţindu-mă mai puţin vinovată. 


Îi spun şi cum mi-am pierdut părinţii şi sora şi recunosc că sunt îngrijorată că 
sora mea e motivul pentru care m-am implicat în povestea cu Nina. 

— Cred că, dacă n-ar fi fost Nina — Nina, sora mea —, n-aş fi aici, stând de 
vorbă cu tine şi încercând să te ajut să descoperi adevărul. Sunt nedumerită în 
privinţa motivelor mele şi mă tem că nu sunt deloc clare. N-am cunoscut-o pe 
Nina, n-ar trebui să fiu atât de implicată. Dar, uneori, când mă gândesc la sora 


mea sau la Nina, acestea par interconectate. E ca şi cum ar fi una şi aceeaşi 
persoană. 


Ochii lui sunt plini de compasiune. 
— Crezi că tu şi Leo vă veţi putea rezolva problemele? 


— Nu, pentru că nu mai formăm un cuplu. Faptul că şi-a ascuns trecutul de 
mine e o minciună peste care nu pot trece. Nu mai pot fi cu el. 


El dă încet din cap. 
— Ce ai de gând mai departe? 


— Asta este casa lui, nu a mea, aşa că mă voi întoarce în Harlestone. A fost 
de acord să mă lase să stau aici până în weekendul viitor. A simţit probabil că 
măcar atât poate face şi el. 


— Atunci... Helen întreba dacă te-ar putea cunoaște. N-aveam de gând să 
aduc asta în discuţie pentru că nu ştiam dacă ţi s-ar părea o idee bună. Dar 
dacă mai rămâi aici o săptămână şi ceva... 


Vocea lui scade în intensitate. 


— Mi-ar plăcea s-o întâlnesc. 


— Eşti sigură? 
— Da. 
Pentru prima dată de când l-am cunoscut, pare uşor stânjenit. 


— Ce zici de miercurea viitoare? Aş vrea să te invit la prânz, apoi am putea 
merge împreună la Helen. 


Simt un val de plăcere. 
— Ar fi minunat. 


— Şi, în timp ce luăm prânzul, poate îmi explici cum se ajunge în Harlestone. 
Doar ca să te pot anunţa dacă mai apar noutăţi, adaugă, cu un surâs. 


— Sigur că da, zic, zâmbindu-i la rândul meu. 

— Bun. 

Se uită cu curiozitate la mine. 

— Cum a reacţionat Leo când i-ai spus că s-a terminat totul între voi? 


— S-a resemnat, cred. Nu e vorba doar de minciuni, mai e şi chestia stupidă 
cu părul. 


— Ce chestie stupidă? 

— E foarte jenant, de aceea n-am pomenit de asta. 

— Ce s-a întâmplat? 

Fără prea multă tragere de inimă, fiindcă acest lucru îl pune pe Leo într-o 
lumină extrem de proastă, îi spun despre părul împrăştiat prin casă şi despre 


faptul că am găsit o meşă blondă în şifonier. 


— Chestia ciudată e că probabil încerca să mă sperie pretinzând că era părul 
Ninei. Numai că eu nu am crezut că era al ei. Am presupus că era al meu, 


fiindcă mi-a căzut o grămadă de păr după moartea părinţilor şi a surorii mele 
şi am crezut că se întâmpla iar, din cauza stresului legat de crimă. 


— De aia îţi ţii mereu părul prins? 
Ridic mâna şi îmi ating cu sfială părul. 


— Da, a devenit un obicei acum. Mai cred că Leo s-a furişat noaptea în casă, 
o altă tactică pentru a mă speria. Nu pot să fiu cu un bărbat care crede că-i 
OK să manipulezi psihologic pe cineva. 


Thomas se încruntă. 


— Cum adică s-a furişat noaptea în casă? Parcă ai zis că nu mai locuieşte 
aici. 


Râd sec. 
— Exact. 
— Nu cred că înţeleg. 


— Au existat nopţi când mi s-a părut că era cineva în cameră cu mine şi mă 
urmărea. A fost înspăimântător primele două dăţi, dar, pentru că niciodată nu 
s-a întâmplat nimic, am reuşit să mă conving că nu era nimeni și că, de fapt, 
simţeam prezenţa spiritului Ninei. 


Obrajii mi se înfierbântă. 


— Ştiu că pare o prostie, dar după moartea surorii mele obişnuiam să-i simt 
prezenţa, mai ales noaptea, deci a fost uşor să mă autoconving că treceam 
prin aceeași experiență. După cum am spus, niciodată nu s-a întâmplat nimic 
şi n-au existat urme că ar fi fost cineva aici, aşa că nu m-a deranjat. Apoi, 
zilele trecute Eve mi-a spus că înainte de moartea Ninei au fost câteva 
momente în care şi Ninei i se păruse că era cineva în casă. Lucru care a cam 
dat de pământ cu teoria mea referitoare la prezenţa spiritului Ninei. 


— Dar de ce să facă Leo asta? 


— Ca să mă determine să plec din casă. 
— Dar, din moment ce e casa lui, ar fi fost îndreptăţit să-ţi ceară să pleci. 


— Da, dar poate voia ca acest lucru să vină de la mine, astfel încât locuitorii 
din Cerc să creadă că plecam pentru că eram prea speriată să mai rămân aici, 
şi nu pentru că el m-ar fi dat afară. Toată lumea ştie că nu mi-a spus despre 
moartea Ninei. Trebuie să se reabiliteze cumva, dacă are de gând să rămână 
aici. 


— Dar dacă şi Nina a simţit acelaşi lucru, trebuie să fie altcineva care se 
furişează în casă. 


Thomas pare nedumerit. 
— Cine mai are cheile de la casa voastră? 
— Nimeni, din câte ştiu. 


— Eşti sigură? E ceva destul de obişnuit să laşi cheile vecinilor, în caz de 
urgenţă. Vecinul meu are un set de chei de-ale mele. 


— Leo n-a spus niciodată că ar fi dat cheile cuiva, dar îl pot întreba. 

— L-ai întrebat dacă el s-a furişat noaptea în casă? 

— Nu, am uitat, probabil din cauză că a părut mai puţin important în 
comparaţie cu cealaltă minciună a lui. Dar l-am întrebat despre păr. I-am spus 


că era o chestie jalnică şi mi-a zis că n-a făcut-o ca să-mi placă mie. Asta mă 
face să mă întreb dacă chiar l-am cunoscut vreodată cu adevărat. 


Schiţez către el un zâmbet trist. 
— Putem schimba subiectul? 
Până pleacă, o oră mai târziu, simt că suntem în sfârșit prieteni. Ştiu că are 


aceeaşi senzație. In timp ce stăm în faţa uşii, luându-ne rămas-bun, cred că 
niciunul dintre noi nu-şi doreşte ca această după-amiază să ia sfârşit. 


— Eşti sigură că mai vrei să fii implicată în toate aceste lucruri? întreabă el, 
fixându-mă cu privirea. 


— Dacă nu Oliver a omorât-o pe Nina, vreau ca ucigaşul ei să fie adus în faţa 
justiţiei. 


— Indiferent cine e acea persoană? zice el pe un ton blând. 


Mă gândesc la oamenii din Cerc pe care-i consider prieteni. Apoi mă gândesc 
la Nina, la felul cum a murit şi cât trebuie să fi suferit. Şi la sora mea, căreia 
nu i s-a făcut dreptate după moarte. 


— Indiferent cine e acea persoană, răspund pe un ton ferm. 


Capitolul 37 


Inainte de a mă întoarce la hotel, îl sun pe Leo. E încă la serviciu, dar nu-mi 
pasă dacă-l deranjez. 


— In afară de tine şi de mine, întreb, intrând direct în subiect, mai are 
altcineva cheile casei? 


— De ce, e vreo problemă? Te-ai încuiat pe dinafară? Pot să vin eu. 
— Nu, nu-i asta. 
Trag cu putere aer în piept. 


— O să te întreb ceva şi aş dori un răspuns sincer. Ai intrat cumva noaptea în 
casă? 


— Poftim? 

— E o întrebare simplă, Leo. Ai intrat în casă noaptea încercând să mă sperii? 
— E o întrebare bizară. De ce aş face asta? 

— Ca să mă faci să plec din casă. 

— Chiar crezi că m-aş preta la aşa ceva? 

Vorbește încet şi-mi amintesc că este la serviciu. 


— Oricum, eu sunt în Birmingham în cea mai mare parte a timpului, îţi 
aminteşti? 


— Dar nu tot timpul. 


— Poţi aştepta câteva clipe? 

Îl aud spunând cuiva că trebuie să iasă câteva minute, apoi revine la telefon. 
— Uite, poate că nu sunt sincer, dar nici psihopat nu sunt. 

— Serios? Atunci, cum rămâne cu părul? 

— Ce păr? 

— Meşa din şifonier. 

— Habar n-am despre ce vorbeşti. 

— Haide, Leo, ai recunoscut! 

— Ce am recunoscut? 

Nu-mi pot stăpâni furia. Sunt obosită, extrem de obosită de minciunile lui. 


— Că ai ascuns păr în şifonier şi că l-ai risipit prin casă ca să mă faci să cred 
că e al Ninei! 


Urmează o pauză lungă. 
— Alice. Incepi să mă îngrijorezi. Sincer, habar n-am despre ce vorbeşti. 
Calmul vocii sale mă înfurie şi mai tare. 


— 'Ţi-am trimis un mesaj! Ţi-am spus că părul era jalnic şi ai zis că n-ai 
făcut-o ca să-mi placă mie! 


— Da, părul meu mai scurt, barba mea. Nu era pentru tine, nu încercam să te 
impresionez sau ceva. Pur şi simplu nu m-am bărbierit câteva zile şi mi-a 
plăcut, aşa că m-am gândit să continui să-l las să crească. 


Urmează o pauză. 


— Putem să derulăm înapoi? La partea în care m-ai acuzat că m-am strecurat 


în casă? 
Incerc să revin la lucrul pe care l-a zis despre păr. 
— Chestia asta nu e în imaginaţia mea, Leo. 


— N-am zis că e în imaginaţia ta. Şi mie mi s-a părut că se afla cineva în casă 
după petrecere, îţi mai aminteşti? 


— După primele două dăţi, chiar am crezut că e doar în mintea mea, zic. 
Pentru că niciodată nu s-a întâmplat nimic. Dar Eve mi-a spus că, înainte ca 
Nina să moară, şi ea credea că era cineva în casă. 


— După primele două dăţi? 

Ridică alarmat vocea. 

— De câte ori s-a întâmplat? 

— Nu ştiu... De patru sau cinci ori, poate. 
— Şi ai continuat să stai acolo? 


— Da, pentru că nu s-a petrecut niciodată nimic rău. Aşa cum am spus, am 
crezut că-mi imaginam eu. Dar să ne întoarcem la întrebarea mea iniţială, mai 
are şi altcineva cheile de la casă? 


— Da, Will şi Eve. I-am dat lui Will un set după ce ne-am mutat. 
Mi se opreşte inima în loc. 
— Așa deci. 


— Doar nu crezi că vreunul din ei a intrat în casă pentru a încerca să te 
sperie? 


— Nu, zic, deşi mintea mea strigă numele lui Will. 


— Ce a fost toată chestia aia cu părul din şifonier? 


Mă înfior în sine de încurcătura creată. 
— Scuze, am un apel în aşteptare. E Debbie. Te pot suna mai târziu? 
— Sigur. 


Închid. Debbie nu sună, dar am nevoie de timp de gândire. 


Zece minute mai târziu, mă aflu în pragul casei lui Eve 
aşteptând-o să răspundă. 

Ea deschide uşa larg. 

— Sincronizare perfectă! 

Se aud voci dinspre bucătărie. Ea deschide uşa mai larg. 

— Intră. 

— Nu, e în regulă, nu vreau să te deranjez, vreau doar... 

Ea întinde mâna înspre braţul meu. 


— Hai, nu te prosti, sunt şi celelalte fete aici. E cam gălăgie cu copiii, dar m- 
am gândit că era timpul să bem un ceai la mine. 


— Excelent, zic, amintindu-mi că după şedinţa de yoga de miercuri Eve 
merge împreună cu Tamsin şi Maria să ia copiii de la şcoală, apoi beau un 
ceai împreună. 


O urmez în bucătăria plină. În ciuda vremii mai reci, uşile franceze care dau 
spre grădină sunt deschise şi cei trei băieţi ai Mariei şi cele două fetiţe ale lui 
Tamsin fug încoace şi încolo, luând prăjituri de pe masă şi mâncându-le 
afară. Tamsin şi Maria stau la masă, iar Will şi Tim stau sprijiniți de blatul de 
bucătărie, fiecare cu o cană de ceai în mână. 


— Bună, Alice, spun ei în cor. 

Flutur uşor din mână. 

— Bună tuturor. 

Mă uit înspre Will şi Tim. 

— N-am ştiut că şi voi participaţi la adunările de miercuri. 


— Suntem doar membri onorifici în această după-amiază, fiindcă s-a 
întâmplat să fim amândoi acasă, explică Tim. 


— Şi pentru că am auzit-o pe Maria oferindu-se să aducă una dintre 
faimoasele ei prăjituri cu ciocolată, zice Will. Trebuie s-o încerci, Alice, e cea 
mai bună. 


— la loc. 
Eve se cocoaţă pe blatul de lângă masă. 
— Will, dă-i lui Tamsin o cană pentru Alice. 


Trag scaunul de lângă Maria şi ea îmi taie o felie de prăjitură, în timp ce 
Tamsin îmi umple cana cu ceai. 


— Mulţumesc, zic, încercând să nu mă gândesc că, la un moment dat, le-am 
bănuit pe trei dintre persoanele din această cameră că au ucis-o pe Nina. 


— Te-ai simţit bine cât ai fost plecată? întreabă Eve. 


— Da, mulţumesc. De fapt, de aceea am trecut pe la tine... Debbie, prietena la 
care am stat, vine să stea câteva zile cu mine şi aş dori să-i dau cheile, ca să 
poată să iasă şi să intre când doreşte. Leo mi-a zis că aveţi un set, nu-i așa? 


— Da, aşteaptă o secundă. 


Will se duce la peretele de lângă frigider. 


— Apropo, ce mai face Leo? 

— Bine, mulţumesc. Munceşte mult, ca de obicei. 

Încă nu mă simt pregătită să le spun că între mine şi Leo s-a terminat totul. 
— Sunt pe aici, pe undeva, zice Will, parcurgând cu privirea un şir de chei. 
Alege un breloc şi-l ţine ridicat. 

— Nu sunt astea, nu-i aşa? 

— Acelea sunt ale mele, zice Tamsin. 

— Mă gândeam eu că sunt ale tale. 

Will se încruntă şi se întoarce înspre Eve. 


— În afară de setul de rezervă al mamei tale, cheile lui Tamsin par să fie 
singurele care nu sunt ale noastre. Le-ai luat tu pe ale lui Alice? 


— Nu, nici măcar n-am ştiut că aveam un set de la ei. 


— Leo mi l-a dat după ce s-au mutat. L-am pus aici, împreună cu celelalte 
chei. 


Se întoarce înspre agăţători. 

— Vino şi uită-te, Alice, poate tu le recunoști mai bine decât mine. 
Îmi las prăjitura în farfurie şi mă duc spre el. 

— Le vezi pe undeva? întreabă el. 

— Nu. 


— Au fost la noi, pentru că-mi amintesc că am văzut o etichetă cu numărul 6 
pe ea. Nu-mi amintesc ca Leo să le fi luat înapoi, dar ai putea să-l întrebi. 


— Tocmai am vorbit cu el, el a fost cel care mi-a spus că un set e la voi. 
Will se scarpină în cap. 
— Nu ştiu unde ar putea fi. Eve, le-ai mutat tu, le-ai pus cumva în altă parte? 


— Cum aş fi putut face asta, când nici măcar nu ştiam că erau la noi? zice ea 
pe un ton afectat. 


Sare de pe blat. 
— Poate sunt în birou. 
— De ce ar fi acolo? 


— Nu ştiu, dar e singurul alt loc unde mă pot gândi să caut. Vino cu mine, 
Alice. 


O urmez pe Eve în birou şi căutăm pe pupitru şi în sertare. Dar nu-i nici urmă 
de chei. 


— Ciudat, zice Eve. Imi pare rău, Alice, voi continua să le caut după ce 
pleacă toată lumea. 


Nu pare prea îngrijorată şi o altă posibilitate se alătură celor care deja mi se 
îngrămădesc în minte. Niciuna nu mă încântă din cale-afară. Oare Will 
minte? Poate a pus cheile în altă parte sau se află în buzunarul blugilor pe 
care-i purta ultima dată când s-a furişat noaptea. Dar poate nu e el, poate că 
altcineva a zărit cheile noastre pe peretele de lângă frigider şi le-a luat. Mă uit 
înspre Tamsin, apoi la Tim şi la Maria. Toţi sunt musafiri obişnuiţi aici. 


— Nicio problemă, zic, doar că e o mare problemă, fiindcă acum, când ştiu că 
nu Leo e cel care s-a furişat în casă, nu voi mai putea dormi acolo când voi 
reveni mâine de la hotel, pentru că ştiu că un set de chei a dispărut. 


Imi termin prăjitura, mă scuz şi plec. 


— Când soseşte prietena ta? întreabă Will, însoţindu-mă până la uşa de la 
intrare. 


— Vineri, zic. 


— Păi, să sperăm că vom găsi cheile până atunci. 


La hotel, îmi sună telefonul. E Ginny. 


— Ce mai faci? întreabă ea. 
— Sunt bine. 

— Eşti sigură? 

— Da, de ce? 


— Am primit un telefon de la Leo. Îşi face griji în legătură cu tine, Alice. A 
zis că l-ai acuzat că s-a furişat noaptea în casă şi încă un lucru pe care nu l-am 
înţeles prea bine, despre nişte fire de păr împrăştiate prin casă. 


— A fost o neînțelegere. Şi, oricum, exagerează. 
— Hm. 

Nu pare convinsă. 

— Eşti tot plecată? 

— Da. 


— Imi pare rău, Alice, dar nu înţeleg. Il rogi pe Leo să te lase să mai stai în 
casă două săptămâni şi tu pleci. 


— Mă voi întoarce mâine. 
Ea oftează. 


— Ai de gând să-mi spui ce se întâmplă? 


— Nu se întâmplă nimic. Scuze, dar chiar trebuie să închid. Te pot suna de 
dimineaţă? 


— În regulă, dar... 


— Mulţumesc, Ginny, vorbim atunci. 


Trecut 


Îmi place noua mea clientă. Îmi pot deja da seama că va fi o provocare, dar e 
OK. Se aşază vizavi de mine, cu picioarele ei suple unul peste altul, 
debordând de încredere. E o femeie împăcată cu ea însăşi. Dar toţi avem o 
latură întunecată şi, cu cât e mai adânc îngropată, cu atât e mai interesantă. 


Îmi iau carneţelul de pe masă şi scot pixul din buzunar. Aş putea folosi un 
laptop pentru notițe, dar clienţilor le place să vadă un carneţel de modă 
veche. Dacă folosim un ecran, clientul nu ştie niciodată cu adevărat ce facem 
în spatele acestuia — dacă luăm notițe sau ne uităm la vreun film pe Netflix. 


Incep să-i pun întrebările standard şi ea ridică amuzată dintr-o sprânceană. 
— Pe bune? zice ea. 


Mă încrunt şi ea îşi îndreaptă spatele, îşi descrucişează picioarele, îşi 
aranjează fusta şi se concentrează pentru a-mi da răspunsurile. 


— De ce eşti aici? întreb, când ajungem la sfârşit. 


Apoi îi ţin discursul obişnuit referitor la faptul că nimic din ceea ce va spune 
nu va ieşi din camera aceasta. 


Camera aceasta. Mă uit în jur, la pereţii roz pal, la ferestrele care dau înspre 
şoseaua de afară. La fereastră nu sunt jaluzele care să ne ferească de 
privirile iscoditoare, doar draperii pe care nu le pot trage la ora asta. De 
aceea m-am asigurat că stăm în spatele încăperii. Discreţia, ca de obicei, e 
totul. 


— N-am nicio problemă majoră, zice ea. Cred doar că ar fi bine pentru mine 
să fac terapie, să văd cum este. Şi să vorbesc. Intotdeauna e bine să vorbeşti, 


nu-i aşa? 

— Cu siguranţă, consimt eu. 

Aşa că vorbim, despre copilăria ei — fericită; despre anii adolescenţei — 
fără probleme reale; despre cariera ei — pe care o adoră. Singurul lucru 


despre care nu vorbeşte este soţul. Ştiu că e măritată, aşa că acest lucru în 
sine spune multe. 


Las carneţelul jos. 
— De cât timp eşti măritată? 


Pare surprinsă, aşa că mă uit cu insistenţă la mâna ei stângă, la verigheta 
subţire de aur de pe inelar. 


— Aş putea fi văduvă. 

— Eşti? 

— Nu. 

Aştept. 

— De şapte ani. Sunt măritată de şapte ani. 

— Şapte ani fericiţi? 

— Şapte ani extatici. N-a apărut nicio tentaţie. 

Îmi înăbuş un oftat. M-a dezamăgit. 

Mă aplec înspre ea şi o fixez cu privirea. 

— Ştii ce a zis Henry David Thoreau despre fericire? 
Acum, ea pare dezamăgită. Se apleacă şi ea şi se uită la mine. 


— Da. Ştiu exact ce a zis Thoreau despre fericire. Şi sunt numai tâmpenii. 

În dimineaţa următoare, eliberez camera de hotel şi traversez piaţeta către 
casă. Pașii îmi foşnesc prin frunzele căzute şi uscate. Aş fi putut să stau la 
hotel încă două zile, dar nu-mi place să fiu agresată şi a mă face să-mi fie 
teamă să stau în casă reprezintă o formă de agresiune. Aşa că am de gând să 
fac ceea ce am făcut şi înainte — adică să rămân trează pe timpul nopţii. 
Dacă aud vreun sunet, orice, voi suna la poliţie. 


E frig şi nu stă nimeni pe băncile din piaţetă, nici măcar nu trece nimeni pe- 
acolo în drum spre serviciu, lucru surprinzător, având în vedere că e ora 
10:30. Mă simt extrem de ostentativă. Din câte ştiu, foarte multe persoane m- 
ar putea urmări de la ferestrele lor de la etaj. Ridic privirea şi întorc capul, 
studiind atent casele din mers, începând cu cele din partea stângă cu numărul 
1 şi continuând cu numerele 2, 3 şi 4, apoi cu casa lui Eve şi a lui Will, 
trecând de la a lor la a noastră, către a Lornei şi a lui Edward, apoi cu a lui 
Geoff, apoi cu a Mariei şi a lui Tim. Şi mă opresc. Fiindcă Tim e acolo, într- 
unul dintre dormitoarele de la etaj, urmărindu-mă în timp ce-l privesc. Ridic 
mâna în semn de salut, bucuroasă că nu poate sesiza fiorul care-mi coboară 
pe şira spinării. Mă salută şi el de la distanţă. Iuţesc pasul, nerăbdătoare să 
intru în casă, dar, când ajung la poartă, Edward iese din casă cu foarfeca de 
grădinărit în mână. 


— Bună dimineaţa, Alice. Ai fost la o plimbare? 

— Da, e încântător în această perioadă a anului. Ce mai faceţi, tu şi Lorna? 
— Suntem OK, bine facem. 

— De fapt, voiam să vă spun că voi pleca din Cerc. Leo, nu. El rămâne. 


— Doamne, îmi pare rău. Când pleci? 


— Aveam de gând să plec weekendul următor, dar e posibil să plec mai 
devreme. 


— Serios? Bine. Să ştii că ne pare foarte rău că pleci. 
— Îi spui tu Lornei? 

— Da, bineînţeles. 

— Voi veni să-mi iau rămas-bun, promit. 

— Aşa să faci. Lorna se va bucura mult să te vadă. 


Imi îndrept privirea înspre casa Mariei şi a lui Tim. Tim e tot la fereastră. 
Edward îmi urmează privirea şi flutură din mână înspre Tim. 


— Pa, Edward, zic distrasă. 

Dau să plec, dar el vine mai aproape. 

— Nu spune nimănui că pleci, şopteşte el. 
Apoi îşi ridică vocea la nivel normal. 


— Pa, Alice. 


Intru în casă cu inima bătându-mi disperată. Mai întâi 
Lorna, acum Edward. Două avertismente, să nu ai 
încredere în nimeni şi să nu spui nimănui că pleci. 
Împotriva cui mă avertizează ei? Edward îl văzuse pe 
Tim urmărindu-ne. De aia a spus ce a spus? 


Mă plimb încoace şi încolo prin birou, gândindu-mă la Tim. Nu are nimic 
înfricoşător din punct de vedere fizic şi, când au venit la cină, a fost foarte 
drăguţ, ajutându-mă la bucătărie. Dar e ceva puţin tulburător la felul în care 


privește de la fereastră. Ar putea fi o chestie absolut inofensivă. Are o 
diplomă în psihologie şi oare psihologia nu se ocupă cu studiul oamenilor, cu 
felul în care aceştia se comportă, reacţionează şi interacționează? La urma 
urmelor, psihologii și psihoterapeuţii îi ajută pe oameni, nu-i omoară. 


De îndată ce acest gând îmi intră în cap, ceva iese în faţă din străfundurile 
minţii, o ştire de acum câţiva ani despre o femeie şi psihoterapeutul ei care 
fugiseră împreună. Fusese pe prima pagină a ziarelor, fiindcă la început 
femeia fusese dată dispărută. Nu o găsiseră după câteva zile, iar presa 
sugerase că era foarte posibil să fi fost ucisă. Nu-mi amintesc cum se 
schimbase această informaţie, dacă chiar ea ieşise în faţă pentru a spune că 
fugise cu terapeutul sau dacă-i văzuse cineva împreună. 


Îmi găsesc laptopul, deschid motorul de căutare şi tastez „femeie şi terapeut“. 
Sunt câteva linkuri înspre articole de ştiri, din iunie 2016. Dau clic pe unul; e 
aproximativ aşa cum îmi amintisem — o avocată de 30 de ani, Justine 
Bartley, plecase de la birou la ora prânzului pentru a merge la o şedinţă de 
terapie şi nu se mai întorsese. Fusese dată dispărută a doua zi de soţ, după ce 
nu venise nici acasă. Parcurg alte articole despre aceeaşi poveste şi descopăr 
de ce nu mai prezentase vreun interes. Cea mai bună prietenă a femeii le 
spusese poliţiştilor că Justine se îndrăgostise de terapeutul ei şi în săptămânile 
dinaintea dispariţiei sale fusese încântată, dar şi secretoasă. Prietena le 
spusese poliţiştilor că Justine avea probleme în căsnicie, de aici şi şedinţele 
de terapie. Pentru că nu fusese găsit nici terapeutul — un anumit doctor 
Smith —, prietena credea că el şi Justine fugiseră împreună şi poliţia părea să 
fi acceptat că asta se întâmplase. Caut mai multe ştiri despre caz, dar nu mai 
apare nimic. 


Iunie 2016. Cu un an şi şase luni înainte de asasinarea lui Marion Cartaux în 
Franţa. Nu mă entuziasmez prea tare. În afară de faptul că Justine Bartley 
avea şi ea păr lung şi blond, nu există nimic care să lege cazul ei de cele două 
asasinate, al lui Marion Cartaux şi al Ninei. Mai ales că nimeni nu pare să 
creadă că a fost ceva necurat în privinţa dispariţiei ei. 


Caut mai departe ştiri despre dispariţia lui Justine Bartley, vânând buletine 
vechi de ştiri şi interviuri. Ultima oară fusese văzută cotind pe o stradă în 
Hampstead. Telefonul ei fusese închis la scurt timp după aceea. 


Îl sun pe Thomas. 
— Ştiai că Nina mergea la terapie? 


— Nu, dar cred că e destul de normal ca terapeuţii să facă la rândul lor 
terapie. 


— Doar că, atunci când Tamsin mi-a spus că Nina mergea la terapeut, am 
presupus că terapeutul era femeie. Dar dacă era bărbat? 


— Hmm... Și ce dacă era? 
Thomas pare derutat. 


— Îţi aminteşti cazul de acum aproape trei ani, despre avocata care a 
dispărut, Justine Bartley? 


— Da, cred că da. Nu cumva a dispărut după ce a plecat la o întâlnire în 
timpul orei de prânz? Ah, văd unde baţi — întâlnirea era cu terapeutul. Nu 
cred însă că există o legătură cu Nina, deoarece poliţia a ajuns la concluzia că 
cei doi au fugit împreună, nu-i aşa? 


— Şi dacă n-au fugit? Tocmai am citit despre caz şi, din câte se pare, poliţia 
n-a putut găsi nici urmă de terapeut pe nume doctor Smith. Dacă nu era 
numele lui adevărat? Poate că n-au fugit împreună, poate că a ucis-o. 


Urmează o pauză, de parcă se întreabă cum să-mi spună că bat câmpii. 


— Dacă te gândeşti că doctorul Smith ar fi putut fi terapeutul Ninei, cred — 
din nou — că sunt slabe şanse, zice el cu diplomaţie. Dar o poţi întreba 
oricând pe Tamsin, să vezi dacă Nina i-a pomenit vreodată numele 
terapeutului ei sau ceva de genul ăsta. 


— Voi încerca, dar Tamsin nu e tot timpul deschisă în ceea ce o priveşte pe 
Nina. Nu ştiu dacă-i relevant sau nu, dar Tamsin a rugat-o pe Nina s-o 
recomande terapeutului ei, iar Nina nu i-a dat niciun nume. 


— Poate n-a mai apucat s-o facă sau poate s-a simţit stânjenită la gândul că 
Tamsin va merge la aceeaşi persoană. Dar e bine să ai asta în vedere. O voi 


suna pe Helen s-o întreb dacă ştia că Nina merge la terapeut. Dacă nu găsim 
un nume, voi vorbi cu persoana mea de contact din poliţie. 


— Excelent. 
— Mulţumesc, Alice, hai să ne auzim mai târziu. 


Închid, dându-mi seama că deja întâmpin o problemă. Nu o pot suna pe 
Tamsin ca s-o întreb despre terapeutul Ninei. Trebuie să fiu ceva mai subtilă, 
s-o văd faţă în faţă, să stăm de vorbă despre alte lucruri mai întâi. Ar fi şi mai 
uşor dacă ar fi și Eve acolo. Numai că e joi, iar Eve îşi petrece zilele de joi cu 
mama ei. Gândul de a nu putea vorbi cu Tamsin până mâine este frustrant — 
presupunând că atât ea, cât şi Eve sunt disponibile pentru o întâlnire. 


Mă gândesc câteva clipe, apoi îi trimit un mesaj lui Eve, întrebând-o dacă e 
dispusă să luăm prânzul a doua zi, fiindcă am chef să ies în oraş şi e o 
braserie unde aş vrea să merg, lângă parcul Finsbury. Am mai mâncat acolo 
cu Leo, dar ea nu trebuie să ştie asta. Îi sugerez să le roage şi pe Tamsin şi 
Maria să ne însoţească, dacă au timp. 


Răspunsul ei vine zece minute mai târziu — e o idee excelentă, deja le-a 
întrebat pe Tamsin şi pe Maria şi amândouă pot veni dacă ne întâlnim la ora 
13:00, fiindcă atunci e Maria în pauza de prânz. Bucuroasă că pot ajunge 
toate, îi trimit un mesaj cu detaliile braseriei şi o anunţ că voi face rezervare. 


Pe la mijlocul după-amiezii, cineva sună la uşă şi alerg să răspund, gândindu- 
mă că e Thomas, fiindcă aceasta este ora la care apare el de obicei. Poate are 
veşti despre crima din Franţa. Imi verific repede părul în oglindă şi deschid 
uşa. 

Dar nu e Thomas, e un tânăr cu păr nisipiu şi zâmbet încrezător. 

— Domnişoara Dawson? 

Mă uit reticentă la el. 


— Da. 


— Nu ne-am mai întâlnit. 


Imi întinde mâna. 


— Ben, Ben Forbes. De la Redwoods, agenţia imobiliară. 

Îmi ia câteva clipe să trec peste dezamăgirea că nu e Thomas. 

— Ah, bună, zic, strângându-i mâna. 

E mai tânăr decât m-am aşteptat, 30 şi ceva de ani, cred, şi foarte chipeș. 
— Mă bucur să te cunosc, Ben. 


— Am fost să văd o proprietate aici, în Cerc, să discut despre o posibilă 
vânzare, şi m-am gândit să trec să mă prezint, având în vedere că ne-am 
cunoscut doar la telefon. 


— Ar fi trebuit să te sun şi să-mi cer scuze, zic, jenată că n-o făcusem. Nu 
mi-a trecut niciodată prin minte că Leo ştia deja despre crimă. 


— Nu-ţi face griji, te rog. Sunt bucuros că asta nu te-a făcut să urăşti faptul că 
locuieşti aici. 


— N-a fost uşor, recunosc. Şi nu voi mai sta aici multă vreme. Incă o 
săptămână şi mă voi întoarce în Harlestone. Rămâne Leo, adaug, ca să nu 
creadă că locuinţa o să fie din nou scoasă la vânzare. 


— OK. 


Nu pare surprins şi mă întreb dacă nu cumva ştie deja de la Mark că eu şi Leo 
ne despărţim. 


Se uită dincolo de mine, în hol. 


— Mi-a spus Ginny că aţi transformat două dintre dormitoarele de la etaj într- 
unul singur. Trebuie să fie extraordinar. 


Imi stă pe vârful limbii să-l invit să-l vadă. Insă ceva mă reţine. 


— De ce nu treci pe aici data viitoare când vii în zonă? Sunt sigură că Leo va 
fi bucuros să-ţi arate casa. 


— Aşa voi face, mulţumesc. Imi pare rău că n-a funcţionat. 
— Şi mie. 
li zâmbesc. 


— Cum merge la golf? Nici nu ştii cât de recunoscătoare e Ginny că-l scoţi 
pe Mark din casă în weekenduri. 


El râde. 


— Devine din ce în ce mai bun. Bine, atunci mă întorc la ale mele. Poate ne 
vom revedea dacă mai vii vreodată pe la Ginny. 


— Mai mult ca sigur. Mulţumesc că ai trecut pe aici. Mi-a făcut plăcere să te 
cunosc. 


— De asemenea. 


El pleacă fluturând din mână şi-l urmăresc până ce traversează strada şi 
dispare în piaţetă. 


Îmi scot telefonul şi-i trimit un mesaj lui Ginny — Tocmai m-a vizitat Ben. 
Ea îmi răspunde — Norocoaso! Cum aşa? 

Era în zonă şi a vrut să se prezinte. 

Drăguţ din partea lui. E simpatic, nu? 

Vreau să-i spun că da, este, dar nu la fel de simpatic ca Thomas, şi mă simt 


vinovată că nu pot, vinovată că nu i-am spus niciodată despre el, fiindcă eu, 
de obicei, îi povestesc aproape orice. 


Mă întorc la birou, dar nu mă pot concentra, fiindcă vizita lui Ben îmi stă pe 
creier. Nu-i ciudat cum şi-a făcut el apariţia? Lui Ginny nu i se păruse deloc 
dubios, ba chiar zisese că a fost drăguţ din partea lui să-mi facă o vizită. 
Trebuie să încetez să mai bănuiesc pe toată lumea. 


Nici măcar pe Will, se pare, fiindcă la ora 20:00 apare la uşă cu un set de chei 
care-i atârnă pe deget. 


— Le-am găsit, zice el, zâmbind voios. 
— Minunat! spun. Unde erau? 


— Alături, în haosul lui Eve. Trebuie să fi căzut din agăţătoare şi s-au 
amestecat fără să observăm. 


— Se mai întâmplă, zic, fiindcă ăsta e adevărul. Mulţumesc, Will. 


Seara, deşi nu mai trebuie sa-mi fac griji în legătura cu 
setul de chei pierdut, mă duc în camera de zi. 
Intenţionez să-mi petrec toată noaptea uitându-mă la 
televizor. Dacă mă simt obosită, pot moţăi pe canapea. 


Sonorul televizorului nu e dat tare, dar pe la 3:00 dimineaţa îl opresc de tot. 
Se aude un zgomot dinspre bucătărie, sunt sigură de asta. Cu inima la gură, 
mă ridic de pe canapea şi mă uit în jurul meu prin cameră. Dacă a intrat 
cineva în casă, trebuie să-l împiedic să ajungă aici. Dacă va auzi televizorul, 
va şti unde mă aflu. 


Mişcându-mă în linişte, iau o măsuţă joasă şi o lipesc bine de uşă, apoi aduc 
două veioze şi le aşez pe ea. Dacă va deschide cineva uşa, masa şi veiozele 
vor zbura cât colo, iar eu voi avea suficient timp să sun la 999. 


Aştept cinci minute, cu trupul încordat şi cu telefonul în mână, apoi alte cinci 
minute şi, când nu mai aud altceva, încerc să mă relaxez. Dar nu sunt în stare 


să merg să verific dacă a fost cineva acolo sau nu. Nu prea mai am chef să mă 
întorc la filmul pe care-l urmăream, aşa că mă ghemuiesc pe canapea şi mă 
întreb dacă merită, într-adevăr, să mai rămân aici o săptămână. Motivul 
pentru care am cerut un răgaz de două săptămâni a fost că sperasem că, până 
atunci, Thomas va face nişte descoperiri noi. Şi pentru că, dacă e să fiu 
sinceră, nu voiam să plec fără să-l mai văd vreodată. Dar, acum, că a zis că va 
veni să mă viziteze în Harlestone, nu mai trebuie să-mi fac griji. Probabil că e 
mai bine să plec. I-am spus lui Thomas că vreau ca ucigaşul Ninei să fie adus 
în faţa justiţiei, indiferent cine este. Dar dacă se dovedeşte că e cineva de-aici, 
cum mă voi simţi atunci? 


La ora 6:00, dau draperiile laoparte şi mă uit afară. E încă întuneric, dar în 
unele case sunt luminile aprinse, oamenii se pregătesc să-şi vadă de treburile 
lor cotidiene. Asta e ceea ce-mi doresc, îmi dau seama, o viaţă normală, nu 
una cu secrete şi minciuni, teamă şi neîncredere. Mă voi întoarce în 
Harlestone chiar de azi. 


Senzaţia unei uriaşe greutăţi care mi se ridică de pe umeri e incredibil de 
plăcută. Mă întorc pe canapea şi dorm până când sună alarma telefonului, la 
ora 10:00. Masa şi veiozele sunt încă în faţa uşii, aşa că le aşez la locul lor şi 
mă îndrept către bucătărie să beau o cafea. Acum, că m-am hotărât să plec, 
trebuie să împachetez, să le telefonez lui Debbie, lui Leo, lui Ginny şi lui 
Thomas. Lui Eve îi pot spune că plec când o voi vedea la prânz. Pentru prima 
dată după multă vreme, mă simt fericită. Locul meu nu e aici. 


De cum intru în bucătărie, ştiu că s-a schimbat ceva. Mă opresc şi trupul îmi e 
traversat de cea mai ciudată senzaţie. Am avut dreptate, a fost cineva aici, 
simt asta pe piele, pe limbă. Merg mai departe şi privesc cu atenţie în jur. Nu 
văd nimic, dar ceva e cu siguranţă diferit. 


Privirea îmi cade asupra uşilor franceze care dau spre terasă. Mă duc şi încerc 
mânerul — sunt tot încuiate. Mă aplec și cercetez încuietoarea; nu pare să fi 
fost forţată, dar, dacă mă gândesc mai bine, e logic că oricine intră trebuie să 
intre aşa, din cauza butucului de pe partea interioară a uşii din faţă. Chiar şi 
cu chei, nimeni nu poate intra dacă este încuiată din interior. Au existat dăţi 
când am uitat s-o încui. Însă nu recent. De când Leo a plecat, am devenit 
obsedată în privinţa asta. 


Mă duc în birou şi găsesc cheile pe care mi le-a dat Will seara trecută. Sunt 
doar cele două chei pentru uşa de la intrare. Cea mică, de la uşile franceze, 
nu-i acolo. Oare a scos-o Will înainte de a-mi înapoia cheile? Sau n-a fost 
acolo niciodată? 


Îl sun pe Leo. 
— E totul OK? întreabă el, de parcă ar şti că nu e. 


Chestia asta mă pune pe gânduri. Totul mă pune pe gânduri. Sunt bănuitoare 
cu toată lumea. 


— De ce n-ar fi OK? 
— Pentru că pari cam împrăştiată în momentul de faţă. 
Îmi rețin o replică plină de furie. Are dreptate, chiar așa sunt. 


— Cheile pe care i le-ai dat lui Will — erau doar de la uşa de la intrare sau a 
existat una şi pentru uşile franceze? 


— Hmm... doar pentru uşa de la intrare. Există doar două chei pentru uşile 
franceze, una pe care o ţinem în sertarul din bucătărie şi cheia de rezervă din 
biroul meu. 


— Unde în biroul tău? întreb, verificând deja sertarul din bucătărie pentru a 
vedea dacă este vreo cheie acolo. 


Este acolo. 
— În biroul meu, sertarul de sus din partea dreaptă. E vreo problemă? 


— Dacă intră cineva în casă, zic, urcând în fugă scările, singurul mod în care 
ar putea pătrunde este prin uşile franceze, dacă uşa de la intrare e încuiată pe 
dinăuntru. 


Ajung în biroul lui, cheia de rezervă e acolo. 


— Sau pe vreo fereastră. 


— Ar face prea multă gălăgie. Eşti sigur că nu mai sunt alte chei pentru uşile 
franceze? 


— Destul de sigur. Ben mi-a dat toate cheile pe care le avea. 
— Ben? 
— De la Redwoods. 


— Dar ai schimbat toate yalele, aşa că cheile pe care ţi le-a dat n-ar mai fi 
oricum bune. 


— Am schimbat yalele la uşa de la intrare, însă nu şi de la uşile franceze. Nu 
mi s-a părut că ar merita efortul. 


In cap îmi răsună o alarmă zgomotoasă. 


— Deci, zic alene. De unde ştii că Ben n-a păstrat o cheie de la uşile 
franceze? 


— De ce ar face asta? 


— Dacă singurul mod logic în care cineva ar putea intra în casă este pe uşile 
franceze, atunci altcineva trebuie să aibă o cheie, fiindcă cele două despre 
care ştim sunt aici, tocmai am verificat. 


— Nu-mi spune, crezi că Ben a păstrat o cheie şi că a intrat în casă. 
Îi aud resemnarea din voce. 

— Nu fi atât de sceptic. Cred asta doar pentru că a trecut ieri pe aici. 
— Cine, Ben? 

— Da. 

— De ce? 


— A zis că era în zonă şi că voia să mă cunoască. 


— Poate a fost doar amabil. 


— Sau poate a avut un motiv. Cumva a dat de înţeles că voia să vadă 
schimbările pe care le-am făcut la etaj. 


— Nu i-ai dat drumul înăuntru, nu-i aşa? 
— Nu, i-am spus să se întoarcă atunci când vei fi tu aici. Mi s-a părut puţin 
ciudat, apoi, azi-noapte, stăteam în camera de zi şi am auzit un zgomot în 


bucătărie. Nu sunt urme de intrare prin efracţie şi nu lipseşte nimic. Dar acum 
mă întreb... dacă a fost Ben? 


— E un salt uriaş să faci o asemenea presupunere. Adică... ce motiv ar avea 
dacă nimic nu lipseşte? 


— Poate a cunoscut-o pe Nina... 


— Nu. 


Vocea lui Leo e foarte fermă şi, preţ de o clipă, mă gândesc că-mi va spune 
că ştie că Ben n-a cunoscut-o pe Nina. 


— Dar dacă el este cel care le-a vândut casa Ninei şi lui Oliver? 

— Alice. Chestia asta trebuie să înceteze. 

— Care chestie? 

— Obsesia ta legată de această crimă. E şi aşa destul de rău că m-ai bănuit pe 
mine şi pe aproape toţi vecinii noştri de implicare. Dar dacă începi să-l acuzi 

pe agentul imobiliar, despre care nici măcar nu ştii dacă o cunoştea sau nu pe 


Nina, chestia asta nu poate continua. 


— N-am de gând să încetez decât după ce voi afla cine se strecoară noaptea 
în casă, zic pe un ton aprins. Pentru că asta se întâmplă. 


— Atunci găseşte dovada. Dacă ai dovada, putem suna la poliţie. Dar avem 
nevoie de probe. Nu le putem pur şi simplu spune că noi credem că a pătruns 
cineva în casă, vor râde de noi. Deci, până nu descoperi că lipseşte ceva sau 


lucrurile nu sunt cum ar trebui să fie, nu putem face nimic. 

Tace puţin. 

— Mai bine m-aș întoarce, Alice. N-ar trebui să fii singură acolo. 
— E în regulă, plec. Mă întorc în Harlestone. 

— Când? 

Uşurarea lui e evidentă. 


— Astăzi, pe seară. lau prânzul cu Eve, aşa că voi pleca după aceea. Mâine te 
poţi muta înapoi. 


— Imi pare foarte rău că s-a ajuns la asta, zice el încet. 
Ochii mi se umplu de lacrimi. 


— Şi mie. 

Găsesc două geamantane în garaj şi încep să le umplu cu hainele pe care le 
am în birou, apoi mă duc la etaj, fiindcă am nevoie de nişte blugi şi pulovere 
pentru următoarele câteva săptămâni. Puloverele mele sunt încă împrăştiate 
pe podea de când am căzut de pe scaun. E suficient de rău că l-am acuzat pe 
Leo că a lăsat meşa de păr blond în şifonier, slavă Domnului că nu l-am 
acuzat şi că s-ar fi ascuns înăuntru. Dar cineva a făcut-o şi a fost aici în ziua 
când am văzut acel chip la fereastră şi am simţit parfumul de aftershave. Am 
crezut că a fost al lui Leo, fiindcă el are mai multe parfumuri şi nu le disting 
întotdeauna. 


Gândul că a fost cineva în şifonier, urmărindu-mă când îl căutam pe Leo în 
spatele uşii de la baie, mă îmbolnăvește de spaimă. Şi ziua de după petrecere, 
când Leo crezuse că era cineva în dormitor? În dimineaţa următoare, îmi 
găsisem pantofii dați laoparte, deci cineva se ascunsese în şifonier şi în acea 
noapte? 


— Pentru numele lui Dumnezeu, Alice, revino-ţi! zic cuvintele cu voce tare, 
încercând să judec limpede. 


Niciun om zdravăn la minte nu s-ar ascunde într-un şifonier când alte 
persoane dorm în imediata lor apropiere. Singurul lucru de care sunt sigură 
este că a intrat cineva în casă. Ce face acea persoană când este aici, în afară 
de a risipi fire de păr peste tot ca să le găsesc eu? Există şi alte semne pe care 
le-am trecut cu vederea? 


Mă aşez pe pat, amintindu-mi lucrurile care n-au avut sens niciodată, ca 
momentul când nu mi-am găsit rochia albă, care apoi a apărut brusc, câteva 
zile mai târziu, mirosind a proaspăt şi a curat. Dar nimeni nu s-ar strecura 
într-o casă ca să ia o rochie, s-o spele şi s-o aşeze la loc în şifonier. Doar dacă 
ar fi vrut să vadă cât timp acest lucru va trece neobservat. 


Mintea mea lucrează mai departe. Imi scot telefonul și-l sun din nou pe Leo. 
Este la serviciu, dar e ceva urgent. 


— Ştiu că e o întrebare stupidă, însă după petrecere mi-ai spălat cumva rochia 
albă? 


— Aăă... nu. 


— Şi felicitările pe care le-am primit şi pe care le-am pus pe şemineul din 
camera de zi. Le-ai pus tu cu faţa în jos ca să faci o glumă? 


— Nu. 


— Bine. Mi-ai lăsat un trandafir alb pe pervazul ferestrei lângă uşa de la 
intrare? 


— Când? 

— Nu contează, vreau doar să ştiu dacă tu ai făcut asta sau nu. 
— Nu. 

— Nu mi-ai lăsat niciodată un trandafir? 

— Nu. 

— Excelent, mulţumesc. 

Închid, mă gândesc câteva clipe, apoi îl sun pentru a treia oară. 
— Scuze, zic, nu te voi mai deranja, promit. 

— Este în regulă. 

Face o pauză. 

— Ar fi trebuit să-ţi las un trandafir? 


— Nu. Voiam doar să-ţi mulţumesc pentru şampania pe care mi-ai lăsat-o în 


frigider. Am uitat la momentul respectiv. 
— Ce şampanie? 

— Dom Pérignon. 

— Dom Pérignon? 

— Deci n-ai fost tu? 


— Nu. Vrei să zici că a pus cineva o sticlă de Dom Pérignon în frigiderul 
nostru? 


— A rămas probabil acolo de la petrecere, spun eu repede. Probabil a adus-o 
cineva şi a băgat-o în frigider. 


— O astfel de sticlă mi-ar fi sărit în ochi. Alice, ce se întâmplă? 
— Incerc doar să lămuresc nişte lucruri. 


Inchid înainte să-mi pună și mai multe întrebări. 


Îmi las lucrurile şi fug la parter, întrebându-mă câte 
alte semne am ratat. Sunt sigură că mi-a lăsat unul 
noaptea trecută în bucătărie. Stau în mijlocul încăperii 
şi mă răsucesc încetişor pe loc, studiind atent camera, 
căutând ceva care n-ar trebui să se afle acolo. 


— Unde eşti? strig cu frustrare. 


Mă întorc în locul în care stăteam în această dimineaţă când am simţit pentru 
prima dată că era ceva diferit, chiar în spatele uşii. De data asta, rămân 
absolut nemişcată. Doar ochii mi se mişcă în timp ce caut în detaliu, bucată 
cu bucată, lăsându-i să parcurgă încet fiecare suprafaţă, apoi în susul şi în 
josul dulapurilor, deasupra aragazului, cuptoarelor, frigiderului. Dar nu văd 


nimic nelalocul lui. 


Îi trimit un mesaj lui Debbie, anunţând-o că voi sosi în 
aceasta seară. O clipă mă întreb dacă n-ar fi mai bine să 
anulez și prânzul cu Eve şi cu celelalte vecine şi să plec 
imediat, dar, în timp ce jumaătate din creier îmi spune ca 
sunt în pericol, cealaltă jumătate îmi spune că tot ce-mi 
imaginez nu are cum să fie adevărat. În fine, nici nu 
vreau să plec fără s-o vad pe Eve. Poate că nu o cunosc 
de mult timp, dar mă simt apropiată de ea într-un mod 
pe care nu-l pot explica. 


Debbie îmi răspunde că va pregăti o sticlă de vin. Ii dau mesaj lui Ginny şi-i 
spun că m-am decis să mă întorc în Harlestone astăzi şi că vom vorbi în 
weekend. Apoi îl sun pe 'Thomas. 


— Te deranjez? îl întreb. 


— E în regulă, pot vorbi câteva minute. Ai reuşit să afli numele terapeutului 
Ninei de la Tamsin? 


— Nu şi nu ştiu dacă acest lucru chiar e relevant. Uneori mă întreb dacă nu 
cumva am luat-o razna. Adică, nu e oare o nebunie să legi o dispariţie de 
acum trei ani de uciderea Ninei, doar pentru că în căutări apare cuvântul 
terapeut? Chiar şi crima din Franţa — e ridicol să te gândeşti că are legătură 
cu Nina, doar pentru că ambelor femei li s-a tăiat părul. Leo mi-a spus că 
trebuie să renunţ la obsesia mea în legătură cu Nina şi nu pot să fiu supărată 
pe el, pentru că are dreptate, sunt obsedată. Sunt atât de obsedată, încât am 
bănuit de implicare pe toată lumea pe care o cunosc, deşi toată lumea îmi 
spune că Oliver a ucis-o pe Nina. 


— Imi pare rău. Nu ştii cât de tare regret că te-am atras în ancheta mea — pe 


care, ca să fiu sincer, probabil că aş fi închis-o până acum dacă n-ar fi fost 
insistenţele lui Helen. 


Oftează. 
— Nu eşti singura persoană care îşi pune la îndoială motivele. 
— Ce vrei să spui? 


— Că uneori mă întreb dacă nu cumva am păstrat investigația deschisă doar 
ca să te văd pe tine în continuare. 


Simt un val de fericire. 
— Mă poţi vedea și de-acum înainte. 


— Pentru că nu mai eşti cu Leo. Până să iei această decizie, aveam drept 
scuză doar ancheta. 


— Vrei să spui că şi tu crezi, de fapt, că Oliver a ucis-o pe Nina? 


— Nu, nu cred că a făcut-o el. Cred că ucigaşul ei e încă în libertate. Dar nu 
cred că-l voi găsi vreodată. Prea multe persoane mint şi e imposibil să 
descâlcesc această rețea de minciuni. Și dacă oamenii nu mint, ascund 
probabil ceva. 


— Un fel de conspirație, vrei să spui? 


— Da. Şi dacă locuitorii din Cerc se acoperă unii pe alţii, singurul mod în 
care vom putea ajunge la adevăr ar fi dacă vreunul dintre ei ar trăda. 


— Nu ţi-am spus cealaltă teorie a mea. 
— Care teorie? 
— Chiar vrei s-o auzi? 


— Incă n-am renunţat complet. 


— Bine. Într-un fel cred că Ben e implicat. 

— Ben? N-am auzit de niciun Ben. La ce număr locuieşte? 

— Nu, Ben de la Redwoods. Agentul imobiliar care ne-a vândut casa. 
— Oau, face el. OK. 

Urmează o pauză. 


— Nu spun că te înşeli, adaugă el la repezeală, dar mă întreb cum ai ajuns la 
această concluzie. 


— Ştii că bănuiesc că mi-a intrat cineva noaptea în casă, nu? Ei bine, cred că 
a intrat pe uşile franceze din spate. Leo mi-a spus că Will avea cheile de la 
casă, aşa că le-am luat de la el şi pe inel sunt doar două chei, ambele de la uşa 
de la intrare. L-am întrebat pe Leo şi mi-a zis că Will n-a avut niciodată o 
cheie de la uşile franceze, că există doar două astfel de chei şi amândouă erau 
acasă. Şi ambele sunt în casă, am verificat. Asta înseamnă că, dacă intră 
cineva pe uşile franceze, trebuie să mai existe o cheie. 


— Şi tu crezi că este la Ben? 


— Pentru că a avut cheile casei, ca s-o poată prezenta potenţialilor interesaţi, 
şi singura încuietoare pe care n-am schimbat-o e cea de la uşile franceze. Şi 
pentru că ieri şi-a făcut apariţia aici. 


— Poftim? A venit la tine acasă? 
— Da, 
— A zis de ce? 


— A spus că fusese la o proprietate, aici, în Cerc, unde a discutat despre o 
posibilă vânzare, şi a vrut să mă cunoască. Dar a şi insinuat că era interesat de 
schimbările pe care le-am făcut la etaj. 


— L-ai lăsat să intre? 


Nu-şi prea poate masca îngrijorarea din voce. 

— Nu. 

— Slavă Domnului. Îi cunoşti numele de familie? 
— Nu. L-a menţionat, dar nu mi-l pot aminti. 


— Nu contează, îl pot căuta pe site. Redwoods, ai zis? Stai o secundă — iată- 
l, Ben Forbes. Ştii când s-au mutat Nina şi Oliver în casă? 


— Nu, de ce? 

— Pentru că, poate, tot Ben Forbes le-a vândut-o. 

Inima începe să-mi bată mai tare; s-a gândit şi el la acelaşi lucru. 
— Crezi că ar putea fi o legătură? 


— Asta am de gând să aflu. Sunt dispus să urmez orice pistă doar pentru a 
putea să-i spun lui Helen că n-am lăsat nicio variantă neinvestigată. Vreau să 
termin odată cu asta, Alice. 


— Şi eu, zic. De aceea mă întorc astăzi în Harlestone. Imi e prea teamă să 
mai stau în casă acum, în orice caz. Dar, nu-ţi face griji, mă voi întoarce 
miercurea viitoare ca s-o cunosc pe Helen. 


— Şi ca să iei prânzul cu mine. 


— Şi asta, spun zâmbind. 'Trebuie să închid, Thomas, mă văd la masă cu Eve, 
Tamsin şi Maria, deşi nu ştiu dacă mai are vreun rost să aflu cine a fost 
terapeutul Ninei. 


— Înţeleg, ce simţi. La ce oră crezi că te vei întoarce? 
— Pe la 16:00, aş zice. 


— Aş putea veni atunci să-mi iau rămas-bun? Miercurea viitoare mi se pare 
prea târziu. 


— Mi-ar plăcea. 
— Bine. 
Vocea lui e caldă. 


— Ne vedem pe la 16:00, atunci. 

În drum spre braserie, îmi sună telefonul. E Ginny. 
— Ce i-ai spus lui Leo? 

— În legătură cu ce? 

— În legătură cu crima. 

— Ă&ă... 


Nu ştiu ce să-i spun, în cazul în care Leo i-a zis ce i-am povestit despre Ben. 
Atât ea, cât şi Mark îl plac mult pe acesta. 


— Întreb pentru că şi-a petrecut toată dimineaţa citind articole pe net despre 
asta. 


— Nu s-a dus la serviciu? 


— Nu. A zis că încă eşti convinsă că a existat o eroare judiciară şi că nu-ţi stă 
în fire să lupti în gol pentru o cauză. Încerca să găsească articolul pe care l-ai 
citit şi care te-a făcut să ajungi la concluzia că nu soţul a fost vinovatul. Iar 
acum încearcă să discute cu Ben, nu prea ştiu de ce. Vrea să ştie, cred, dacă el 
le-a vândut casa soţilor Maxwell. 


Simt cum intru în panică. Sunt impresionată că Leo vrea să mă ajute, dar mă 
simt prost că-şi pierde timpul căutând un articol care nu există. In plus, dacă 
Ben e implicat în uciderea Ninei, iar întrebările lui Leo îl vor speria? 


— Cred că vrea doar să ştie când s-a mutat familia Maxwell în Cerc, îi spun 
lui Ginny. 


— E în regulă, atunci. 

— Îmi pare rău, trebuie să închid. Iau prânzul cu Eve, Tamsin şi Maria. 
— Succes. 

— Trebuie să le spun că plec. Sunt sigură că Tamsin va răsufla uşurată. 


Ea râde şi închide. 


Fetele mă aşteaptă deja când sosesc la braserie, aşezate 
la o masă rotundă. Mi-au lăsat locul de vizavi de 
Tamsin, aşa că le îmbrăţişez iute şi mă aşez între Eve şi 
Maria. 


— Scuze că am întârziat, zic, în timp ce Maria îmi toarnă un pahar cu vin. 
Am fost ocupată cu împachetatul. 


— Credeam că vine prietena ta să stea cu tine? 


— Nu, m-am hotărât eu în schimb să merg la ea. Dar nu doar în weekend. Mă 
voi întoarce definitiv în Harlestone. 


Eve se opreşte, cu paharul la jumătatea drumului către buze. 
— Serios? 

— Da. 

Îşi aşază paharul la loc pe masă. 

— Ah. 


— Şi Leo? întreabă Maria. 


— El rămâne aici. 

Îşi lasă mâna peste a mea. 

— Îmi pare atât de rău, Alice. 

— Şi mie. 

Eve mai are puţin şi izbucnește în plâns. 

— Nu-ţi face griji, zic, aplecându-mă înspre ea. Mă voi întoarce să te vizitez. 
— Dar nu vei mai fi alături, zice ea pe un ton morocănos. 

— O să-mi fie dor de voi. Aţi fost extrem de primitoare. 

Ridic paharul. 

— Haideţi să bem pentru prietenia noastră care va continua. 


Maria îmi întinde un meniu şi ne alegem mâncarea. Eve mă întreabă dacă o 
să-mi ocup casa din Harlestone şi îi răspund că voi sta la Debbie până când 
îmi găsesc ceva. 


— Există vreo şansă ca tu şi Leo să vă împăcaţi? întreabă Tamsin. 

— Nu, zic, întinzând mâna după pahar. Nu cred. 

— Pentru că nu ţi-a spus despre crimă? 

— Lucrurile nu sunt mereu în alb şi negru. Nici crima, de altfel. 

Ea scoate un geamăt. 

— Doar n-ai de gând să reîncepi cu chestia asta, nu? 

— Vreau să ştiu doar un lucru, zic repede, apoi nu te voi mai întreba nimic. 


— Ce? întreabă cu prudenţă. 


— Ai zis că Nina mergea la terapeut. Bărbat sau femeie? 
— Bărbat. 

— l-a pomenit vreodată numele? 

Ea îşi arcuieşte o sprânceană. 


— Sunt două întrebări. Nu, am întrebat-o, însă, aşa cum ţi-am zis, nu mi l-a 
spus. 


— Ştii unde avea cabinetul? Era în zonă? 


— Nu contează unde era, fiindcă venea el la ea, intervine Eve, înainte ca 
Tamsin să-mi poată spune că mi-am epuizat întrebările. De aceea Nina nu a 
mai venit la cursul de yoga cu noi. Se suprapunea cu şedinţele ei de terapie. 


— Da, a aranjat să-şi pună şedinţele în zilele de miercuri doar ca să aibă o 
scuză să nu mă mai vadă, subliniază Tamsin. 


Mă încrunt, amintindu-mi că Nina începuse s-o evite cam cu patru luni 
înainte de moartea sa. 


— Deci şedinţele de terapie erau ceva nou? 
— Da. 
— Şi el venea s-o vadă acasă la ea? Se practică aşa ceva? 


— Ştiu că nu e acelaşi lucru, fiindcă eu sunt psiholog logoped, zice Maria. 
Dar eu n-aş merge în mod normal acasă la un pacient decât dacă acesta nu s- 
ar putea deplasa din vreun motiv medical. 


— Presupun că nici Tim nu ştie numele terapeutului Ninei, zic, întorcându- 
mă către ea. Ştiu că s-a hotărât să se specializeze în psihoterapie, în special 
datorită Ninei. Poate ea i-a pomenit numele? 


— ÎI pot întreba. Dar de ce vrei să ştii? Dacă pleci, n-ai dori mai degrabă să 
mergi la un terapeut mai aproape de locul unde stai? 


— Nu e pentru mine. 


Apoi mă opresc, fiindcă nu ştiu ce motiv aş putea avea ca să-mi doresc să 
aflu numele terapeutului Ninei. 


Dar e prea târziu. 


— Nu-mi spune, crezi că a omorât-o terapeutul, zice Tamsin, cu o voce 
tărăgănată şi cu o expresie amuzată. 


— Nu, dar nici nu cred că Oliver a făcut-o. Şi nici tu nu crezi asta, adaug, 
înfuriată că râde de mine. 


— N-am zis niciodată asta. 


— Ba da, ai zis! In ziua în care m-ai invitat la cafea, te-am auzit vorbind cu 
Eve şi ai spus că n-ai crezut niciodată că Oliver a ucis-o pe Nina. 


Ochii ei verzi scapără de furie. 


— Am bănuit că erai acolo, ascultând pe verandă, dar e bine că s-a confirmat 
şi asta, ca toate celelalte chestii. Eşti una care trage cu urechea. 


Se uită urât la mine peste masă. 

— Mă bucur că pleci. Acum ne vom putea vedea de vieţile noastre. 
— Tam. 

Maria îi pune o mână pe braț. 


— Deci nu te deranjează că ucigașul Ninei n-a fost prins? întreb furioasă. Ştii 
că n-a fost Oliver, dar preferi să stai aici şi să nu faci nimic, să nu spui nimic? 


Tamsin se înroşeşte la faţă. 


— Fi bine, tu cu siguranţă ai făcut o grămadă de lucruri. Eram cu toţii fericiţi 
înainte să apari tu şi să-ţi bagi nasul într-o poveste care n-are absolut nicio 
legătură cu tine. Nici măcar n-ai cunoscut-o pe Nina sau pe Oliver, deci de ce 


mama dracului te-ai implicat? 

Se uită prelung la mine. 

— Vrei să-ţi spun ce credem noi? 

— Nu, Tam, o roagă Eve. 

Dar Tamsin ajunsese prea departe ca să mai asculte de cineva. 


— Eşti o fantezistă, Alice. Inventezi o grămadă de rahaturi, apoi începi să le 
crezi. Am ştiut-o din momentul în care ai susţinut că un bărbat a apărut la 
petrecerea ta, un bărbat pe care nu l-a văzut nimeni cu excepţia ta, un bărbat 
cu care nimeni n-a vorbit, cu excepţia ta. De aia nu ne-a păsat dacă ai aflat 
sau nu cine era. Am ştiut că era doar un personaj pe care l-ai inventat ca să 
pari mai interesantă decât eşti, de fapt. 


Pufneşte dezgustată. 

— Ai recunoscut faţă de Will că asta faci. 

— Nu l-am inventat! zic cu furie. 

Se uită cu milă la mine. 

— Ştim, Alice. Ştim că la un moment dat ne-ai bănuit pe noi sau pe soţii 
noştri că am ucis-o pe Nina, vedem asta chiar din invitaţiile tale la prânz sau 
la cină, chiar din întrebările pe care le pui, chiar din minciunile pe care le 


spui. Eşti periculoasă. Trebuie să-ţi vezi de viaţa ta, înainte de a distruge 
vieţile tuturor. 


Aştept ca Eve sau Maria să-mi vină în ajutor. Dar Eve, care în mod normal 
face tot ce poate pentru a calma lucrurile, nu spune nimic. 


Tăcerea devine insuportabilă. Tamsin îşi împinge scaunul. 


— Tocmai mi-am amintit că trebuie să fiu undeva, zice ea, strângând din 
dinţi. 


Imi împing şi eu scaunul. 
— Nu. Poţi rămâne, plec eu. 
Imi înşfac geanta de sub masă. 


— Dacă vrei să ştii, motivul pentru care m-am implicat a fost sora lui Oliver. 
O făceam pentru ea. Dar după cum nimănui altcuiva nu pare să-i pese — nici 
măcar vouă, cele mai bune prietene ale Ninei —, ei bine, de ce ar trebui să-mi 
pese mie? 


Dau să mă îndepărtez, apoi mă opresc. 


— Şi apropo, nu l-am inventat pe bărbat, pe cel care a apărut la petrecere. 
Lorna a recunoscut că l-a lăsat să intre, vă amintiţi? 


Reuşesc să-mi înfrânez lacrimile până ajung afară în 
strada. Apoi mă dezlânţui. Merg repede în parcul 
Finsbury, cu capul plecat, cu fularul tras până sus, în 
jurul urechilor, şi mă prăbuşesc pe prima bancă pe care 
o găsesc. Asta sunt eu oare, o fantezista? Când mă uit la 
toate lucrurile pe care mi-am dat voie să le cred în 
ultimele câteva săptămâni, mă simt copleșită de ruşine. 
Tamsin are dreptate, la un moment dat am bănuit că 
toţi sunt implicați în uciderea Ninei. 


Obrajii îmi ard când mă gândesc că râd de mine pe la spate. Îndemnul lui 
Tamsin de a-mi vedea de viaţa mea — asta a durut mai tare decât orice, 
fiindcă a avut dreptate şi în această privință. Nu prea am avut viaţa mea de 
când mi-au murit părinţii şi sora. De aia m-am implicat atât de fervent în a-i 
ajuta pe Thomas şi pe Helen. Aveam nevoie de ceva în viaţa mea, ceva care 
să mă facă să mă simt că trăiesc cu adevărat, să simt că fac un lucru bun, 


fiindcă, în cea mai mare parte a timpului, eu doar exist. Dar am ajuns prea 
departe. Când mă gândesc la Leo şi la Thomas, care amândoi încearcă, chiar 
în acest moment, să afle dacă Ben a avut de-a face cu uciderea Ninei, mă simt 
de-a dreptul speriată. Trebuie să le spun să înceteze. 


Îmi recapăt stăpânirea de sine gândindu-mă la Nina — la sora mea, nu la 
Nina Maxwell. Aproape c-o aud spunându-mi să încetez să-mi mai fie milă 
de mine însămi, să accept că am avut un fel de rătăcire şi să merg mai 
departe. În momentul când voi ajunge acasă, va fi aproape ora 15:00. Voi 
avea timp să-mi arunc restul lucrurilor într-o valiză înainte să sosească 
Thomas. În vreo două ore, voi fi în drum spre Harlestone, iar Nina Maxwell 
şi timpul petrecut în Cerc vor fi pentru mine doar o amintire. 

Pornesc către casă şi într-un fel îmi doresc să dau vina pe Leo pentru ce s-a 
întâmplat la braserie. Dacă ar fi fost sincer cu mine în legătură cu crima, n-aş 
fi venit niciodată aici. Singurul lucru bun care pare să fi rezultat din timpul pe 
care l-am petrecut în Cerc este Thomas — dacă prietenia noastră va 
supravieţui când nu va mai exista ancheta care să ne unească. Mi-e teamă că 
s-ar putea să nu se întâmple asta. 


Îmi sună telefonul. Îl scot din geantă, sperând că e Thomas. El este. Mă 
opresc din mers şi mă dau mai într-o parte. 


— Alice. Te deranjez de la prânz? 
— Nu, mă îndrept spre casă. 


Apăs cu degetul pe cealaltă ureche, întrerupând zgomotul exterior, ca să-l pot 
auzi mai bine. 


— Bine. Îţi vine să crezi că unul dintre vecinii voştri se afla la Paris la 
momentul uciderii lui Marion Cartaux? 


Inima mi se opreşte în loc. 
— Nu cred că vreau să ştiu cine. 


— Nu-ţi face prea multe griji, fiindcă ucigașul se află în spatele gratiilor, 
aşteptând procesul. S-a predat singur acum câteva luni. 


— Ah. Păi, asta-i bine, nu-i aşa? 


— În mod normal, aş spune că da. Dar nu toată lumea crede că el a făcut-o. E 
un SDF> — o persoană fără adăpost — care ieşise din închisoare cu un an 


înaintea crimei. Din nefericire, există foarte multe cazuri de persoane fără 
adăpost care pledează vinovate în legătură cu orice, ca să poată intra din nou 
la închisoare. Să stai pe stradă e mult mai periculos decât să ajungi la 
închisoare. 


— Dar e posibil ca el s-o fi ucis. 


— Vom fi siguri doar după proces, după ce va fi verificată înşiruirea 
evenimentelor. 


— Deci care dintre vecinii mei se afla la Paris la momentul crimei? 

— William Jackman. 

Închid ochii. 

— Îmi doresc să nu fi descoperit spărtura din gardul dintre grădinile noastre. 


— Încă nu înseamnă nimic. M-am gândit să-ţi spun, asta-i tot. Ai reuşit să afli 
numele terapeutului Ninei? 


— Nu, dar era bărbat. Şi nu mergea ea la el, ci venea el la ea. Acest lucru nu-i 
ceva foarte obişnuit, nu? 


— Nu, nu e. Dar, fără un nume, nu putem face mare lucru. 
Urmează o pauză. 
— Eşti bine? Pari puţin deprimată. 


— Să spunem doar că prânzul n-a decurs conform planului. Mă bucur că plec 
azi. Este decizia corectă. 


— Ai prefera să nu trec pe la tine? Probabil ai multe de făcut înainte de 
plecare. 


— Trebuie doar să arunc nişte haine într-o valiză. Voi veni şi voi lua restul 
lucrurilor altă dată. Deci te rog să vii. Imi va face plăcere să te văd. 


— Dacă eşti sigură de asta... 
— Sunt sigură. 
— Atunci, ne vedem cam într-o oră. 


Abia închid când telefonul începe să sune iarăşi. E Tamsin. Scot un hohot 
furios de râs şi îl las să sune. Le-a luat 30 de minute lui Eve şi Mariei s-o 
convingă să-mi telefoneze şi să-şi ceară scuze, fiindcă sunt sigură că acesta 
este motivul pentru care mă caută. Telefonul începe iar să ţârâie, alt apel de la 
Tamsin. Îl las să sune şi, un minut mai târziu, primesc un mesaj vocal. N-am 
niciun chef să-l ascult, nici pe acesta şi nici pe următorul. 


Cinci minute mai târziu, Eve e cea care sună. Sunt încă mâhnită că n-a scos 
nicio vorbă în apărarea mea, aşa că nu-i răspund nici ei. Ştiu că nu sunt 
corectă; ea şi Tamsin sunt prietene de ani buni, e normal să fie de partea lui 
Tamsin. Dar nu vreau să vorbesc cu ea, mai ales acum, când ştiu că Will se 
afla la Paris la momentul uciderii lui Marion Cartaux. Thomas a zis că, 
probabil, nu înseamnă nimic. Totuşi... 


Ajung în Cerc şi înaintez greoi prin piaţetă, îndreptându-mă către casă. 
Şcoala s-a terminat pe ziua de azi, aşa că puţine persoane se îndreaptă spre 
locul de joacă. Deşi în aer se simte răcoarea, soarele e sus pe cer şi, în pofida 
tuturor celor întâmplate, zâmbesc văzând copiii căţărându-se pe spalierele de 
lemn. În rest, piaţeta este pustie. Când trec prin poarta de vizavi de casă, îl 
văd pe Edward intrând în garaj şi-i fac semn cu mâna. Mă uit în mod 
involuntar spre casa Mariei şi a lui Tim; din nou, Tim stă la fereastra de la 
etaj. Îmi face semn şi flutur şi eu din mână spre el. E ciudat că nu încearcă să 
ascundă faptul că stă în permanenţă cu ochii pe piaţetă. Majoritatea 
oamenilor, cu toate că nu fac nimic rău, s-ar da înapoi cu vinovăţie sau măcar 
s-ar îndepărta de fereastră după ce au salutat. Dar el priveşte afară, pur şi 
simplu, mai departe. 


Îmi adun lucrurile laolaltă şi aşez valiza şi geanta lângă uşa de la intrare, gata 
să plec după ce vine Thomas. Se aude soneria. Ridic brusc privirea; e prea 
devreme ca să fie el. Dacă e Eve? Dacă este ea, n-o voi lăsa să intre. Nu pot, 
pentru că trebuie să sosească Thomas. 


Pun lanţul la uşă înainte de a deschide. 
— Ah, bună, zic, neliniştită să-l văd pe Tim în faţa uşii. 


E îmbrăcat în blugii lui obişnuiţi şi tricoul de rugby şi mă pomenesc 
întrebându-mă dacă a jucat vreodată rugby. 


— Bună, Alice, m-am gândit să vin şi să te văd chiar eu, zice el, schiţând un 
zâmbet. Mi-a telefonat Maria să mă întrebe dacă ştiam numele terapeutului 
Ninei, mi-a zis că ai întrebat de el. 

— Da, dar nu prea mai contează. 

Pare uşurat. 

— Ah, ce bine, pentru că Nina nu l-a menţionat niciodată. 

Face o pauză. 


— Mi-a zis Maria că pleci, e adevărat? 


— Aşa e, plec. De aceea n-am timp să te invit înăuntru, adaug, în cazul în 
care se întreabă de ce vorbesc cu el cu lanţul de la uşă pus. Trebuie să-mi fac 
bagajele. 


Face un pas în spate. 


— Nu-ţi face griji, şi eu trebuie să plec. Imi pare rău că n-a mers, Alice. Sper 
să ne revedem cândva. 


— Mulţumesc, Tim, zic. Sunt sigură că ne vom revedea. 


Închid uşa în urma lui şi mă duc în bucătărie. Mă 
sprijin de blat, gândindu-mă la Nina, care l-a ajutat pe 
Tim cu studiile sale de psihoterapie. Presupusesem că l- 


a ajutat să recapituleze pentru examene, s-a uitat peste 
eseurile lui, genul acesta de lucruri. Dar dacă a fost ceva 
mai mult? Dacă ajutorul pe care i l-a dat se baza pe 
roluri, ca o scenetă în care ea era pacienta, iar Tim era 
terapeutul? 


Mă îndepărtez de blat, simțind că sunt foarte aproape de o descoperire 
importantă. Ar putea fi oare Tim bărbatul cu care se vedea Nina în după- 
amiezile de miercuri, atunci când Maria mergea la yoga împreună cu Eve şi 
Tamsin şi apoi se ducea să ia copiii de la şcoală? Asta ar explica de ce n-a 
vrut să-i spună lui Tamsin numele terapeutului, dacă Tim era acela. 


Mă opresc, dezgustată de mine însămi. Tamsin are dreptate, sunt o fantezistă. 
Dar nu în totalitate. Ştiu, sută la sută, că a intrat cineva în casă. 


Merg la frigider să-mi iau nişte suc. În timp ce-l închid, ochii mei, deja 


privind înspre pahar, se întorc înapoi spre frigider, atraşi de ceva ce n-ar 
trebui să fie acolo. Privirea mi se opreşte asupra unei fotografii mici, tip 


ALYA 


paşaport, vârâtă în mijlocul tuturor celorlalte fotografii. Nu doar că inima mi 
se opreşte o fracțiune de secundă în loc, ci mi se opreşte de tot. Pentru câteva 
clipe, nu pot respira. Ştiu cine e în fotografie, dar pur şi simplu nu vreau să 
cred. 

Fug în hol şi îmi scot telefonul mobil din geantă. 

— Thomas, vii spre mine? 

Încerc să vorbesc calm, dar nu pot. 

— Da, nu sunt departe. De ce, ce s-a întâmplat? 

— Tocmai am găsit o fotografie a Ninei pe frigider. 


— A Ninei? 


— Da, a Ninei Maxwell. Am ştiut de dimineaţă că fusese cineva în bucătărie, 


însă n-am văzut nimic diferit. Am simţit însă că era schimbat, însă n-am zărit 
poza, eram prea departe, zic cu vocea pițigăiată din cauza panicii. Dar acum, 
eram aproape de frigider şi am văzut-o, amestecată printre alte fotografii. Nu 
ştiu ce să fac, adaug cu sufletul la gură. 


— Ai atins-o? 
— Nu, 


— Nici să n-o atingi. Tocmai vorbeam cu persoana mea de contact din poliţie 
despre Ben Forbes. N-o să-ţi vină să crezi ce am descoperit. Ai avut dreptate, 
există o conspirație. 


— Ce vrei să spui? 


— Se pare că Ben Forbes nu doar că a vândut casa familiei Maxwell, dar e şi 
prieten cu Tim Conway. 


Îngheţ. 

— Tocmai a fost aici, zic. 

— Poftim? Tim Conway? De ce? 

— Pentru că am rugat-o pe Maria să-l întrebe dacă ştia numele terapeutului 
Ninei şi el a venit să-mi spună că nu-l ştia. Dar mi-a trecut prin cap — dacă 
era chiar el terapeutul cu care se vedea Nina? Şedinţele erau în după-amiezile 


de miercuri, Maria merge atunci la yoga. Şi Nina se ducea la yoga, dar a 
încetat să mai meargă acolo, cu patru luni înainte de a muri. 


Abia dacă mai pot respira. 
Vocea lui Thomas e calmă, însă autoritară. 


— Alice, o să închid acum. E posibil ca poliţia să sosească înaintea mea, dar 
voi ajunge acolo cât de repede pot. Până atunci, oricine ar veni la ușă nu-l 
lăsa să intre. 

Gândurile mi se învârt ameţitor în cap. Încui uşa de la intrare pe interior, 
verific ca lanţul să fie pus şi dau fuga la etaj, în biroul lui Leo, aşteptându-l pe 
Thomas. 'Tremur, tulburată, pentru că acum ştiu că Tim a fost cel care mi-a 
intrat noaptea în casă. Toate indiciile converg spre această concluzie, inclusiv 
faptul că se simţea atât de în largul său în bucătăria mea atunci când a venit la 
cină. Probabil a luat cheia de la uşile franceze de la Ben, apoi a folosit 
spărtura din gardul dintre casa noastră şi a lui Edward ca să pătrundă la noi în 
grădină — poate că există o spărtură şi în gardul dintre grădina lui şi a lui 
Geoff, ca să simplifice şi mai mult lucrurile. 


Îmi tot vin întrebări în minte. A fost implicat şi Ben? Dacă Tim a ucis-o pe 
Nina, oare Ben a fost complice? Şi oare cât de mult ştie Maria? Este oare 
complet nevinovată sau face parte dintr-o conspirație care le include pe Eve şi 
Tamsin, şi chiar pe Will şi Connor? Asta dacă nu cumva Ben e cel care a 
ucis-o pe Nina. Poate a devenit obsedat de ea când le-a vândut casa şi au avut 
o aventură. A ucis-o pe Nina, apoi i-a spus oare lui Tim ce făcuse? Atunci a 
început tăinuirea? Sau oare toată lumea a fost implicată de la bun început, 
dorindu-şi ca Nina să fie ucisă din diverse motive şi hotărând să arunce vina 
pe Oliver? 


Gândul că am fost manipulată în toate direcţiile de oamenii pe care i-am 
crezut prieteni este absolut copleşitor. Lorna a încercat să mă avertizeze, îmi 
spusese să n-am încredere în nimeni. Dar eu mersesem înainte, nedorindu-mi 
să cred că oamenii aceştia m-ar putea minţi. Ar fi trebuit să-l ascult şi pe 
Edward; în loc să nu spun nimănui că plec, am sfârşit prin a spune tuturor. 


Sentimentul de pericol iminent este copleşitor. Îmi ţin ochii fixaţi pe poarta 
din celălalt capăt al piaţetei, ştiind că mă voi putea relaxa abia când îl voi 
vedea pe Thomas. Simt o nelinişte pasageră. Maria s-a întors probabil la 
muncă, dar dacă Eve şi Tamsin îl zăresc pe Thomas când se întorc de la 


restaurant, trecând prin piaţetă? Mi le imaginez pe amândouă înghiontindu-se 
în momentul în care-l vor observa pe străinul înalt şi chipeş mergând cu paşi 
mari. Îl vor urmări din priviri pentru a afla unde se duce? Dacă-l vor vedea 
venind la mine acasă? 


Îmi dau seama că nu mai contează dacă-l remarcă sau nu. Nu le datorez nicio 
explicație, nici măcar nu voi mai fi aici. Nu va trebui să admit că el e bărbatul 
care a apărut din senin la petrecere, nu va trebui să le spun că l-am ţinut 
ascuns fiindcă l-am ajutat să ancheteze uciderea Ninei — o crimă care acum a 
fost rezolvată. Mă gândesc la Helen, la cât de încântată va fi că, în sfârşit, 
fratelui ei i se va face dreptate. 


Şi apoi le văd, pe Eve şi pe Tamsin, intrând în piaţetă. Le aştept să cotească 
spre casa lui Tamsin, dar ele se opresc la mijlocul aleii. Mişcaţi-vă! le îndemn 
eu în gând. Plecaţi de-acolo! Sunt una lângă alta, adâncite în conversaţie, dar 
asta nu le va împiedica să-l vadă pe Thomas. Nu e genul de bărbat care trece 
neobservat. 


Sau poate că este. Nu doar la petrecere, ci şi în celelalte ocazii când m-a 
vizitat. Trebuie să fi fost oameni prin preajmă în timp ce traversa piaţeta 
îndreptându-se către mine sau întorcându-se de la mine. Însă nimeni n-a 
pomenit vreodată că a văzut un străin înalt şi brunet, în ciuda faptului că toată 
lumea ştia că încercam să dau de bărbatul care se potrivea acelei descrieri. 
Fiindcă nimeni nu credea că exista cu adevărat. 


Tamsin cotrobăie în geantă după ceva. Se îndreaptă către casă, cu Eve în 
urma ei. Oftez uşurată, dar în acel moment Tamsin se întoarce şi se uită către 
casă cu mobilul lipit de ureche. Mă îndepărtez de la fereastră, sperând că nu 
m-a văzut. Mobilul pe care-l am în mână începe să sune, făcându-mă să 
tresar. Ea e. 


Ţârâitul soneriei face să-mi bată inima cu putere. Thomas mi-a spus să nu 
deschid nimănui uşa. E posibil să fie poliţiştii; a zis că avea de gând să-i 
cheme. Poate au venit cu o maşină neinscripţionată. Îmi bag telefonul în 
buzunar şi alerg la parter. 


— Alice, eu sunt. 


Vocea lui Thomas se aude prin uşă. 


Deschid repede, clipind pentru a îndepărta lacrimile care mi-au izvorât din 
ochi. 


— E în regulă, zice el, văzându-mi chipul disperat. 

Îmi aşază o mână pe braţ ca să mă calmeze. 

— Sunt aici acum. 

— M-am uitat după tine ca să te văd traversând piaţeta, dar nu te-am văzut. 


— Am ocolit piaţeta, așa cum fac mereu. Nu-mi place să atrag atenţia asupra 
mea. Îți sună telefonul? 


— Da, dar e doar Tamsin. 

— Eşti sigură? Ar putea fi poliţia. Le-am dat numărul tău. 
— Da, uite. 

Îi arăt telefonul. 

— Nu vrei să răspunzi? 

— Nu, e OK. 

Ne ducem în bucătărie. 

— Ne-am certat la prânz. Ti-am spus, nu-i place că pun întrebări despre Nina. 
Arăt înspre frigider. 

— lată fotografia. 

El se uită la ea. 


— Mă întreb de ce a pus-o aici? 


— E o carte de vizită, îi explic. Mi-am dat seama de dimineaţă că au existat şi 
alte lucruri care mi-au scăpat, lucruri pe care le-am pus în seama lui Leo, cum 
ar fi un trandafir pe pervazul ferestrei, o sticlă de şampanie în frigider, o 
fotografie răsturnată. De fiecare dată, face ceva — trebuie să existe şi alte 
lucruri pe care le-am ratat. E ca un joc. Se joacă cu mine. 


Ridic privirea către el. 


— Ce au spus poliţiştii când le-ai zis despre fotografie şi despre legătura lui 
Tim cu Nina? 


— Am lăsat totul la contactul meu de acolo şi el s-a dus să transmită 
superiorilor săi. Mă mir că nu sunt deja aici. 


— Hai să bem o cafea cât îi aşteptăm. 
Telefonul începe din nou să sune şi eu scot un geamăt. 


— E Tamsin din nou. Poate ar trebui să-i răspund pur şi simplu şi să termin 
odată cu asta? 


— Ai putea să faci asta. Dar n-o lăsa să te enerveze. Fac eu cafeaua. 
— Mulţumesc. 


Răspund la telefon, bucuroasă că se simte atât de bine aici, încât vrea să se 
ocupe de cafea. 


— Alice, nu închide! spune Tamsin frenetic. 

Nu zic nimic, aştept doar ca ea să continue. 

— Ai susţinut că făceai asta pentru sora lui Oliver. 
— Aşa e, răspund, sperând că se simte vinovată. 
— Oliver n-a avut nicio soră. 


Izbucnesc în râs. 


— Frumoasă încercare. 


Thomas se întoarce de la chiuvetă şi îmi zâmbeşte, mulţumit să audă că mă 
apăr singură. 


— Uite ce e, i-am cunoscut pe Nina şi pe Oliver destul de bine şi el mi-a spus 
că era singur la părinţi, zice Tamsin. A menţionat şi Nina lucrul ăsta, faptul 
că el n-avea familie, deoarece maică-sa murise când era mic, iar tatăl său 
locuia în străinătate. 


— Nu mă mai suna, Tamsin. 


— Aşteaptă, mai e şi altceva! Bărbatul despre care ai zis că a apărut la 
petrecere? 


Inima mi se strânge. Probabil ea şi Eve l-au văzut pe Thomas venind pe după 
piaţetă. 


— Dacă-i adevărat că Lorna l-a lăsat să intre, continuă Tamsin, dacă el chiar 
există, de ce n-ai crezut niciodată că el ar putea fi ucigaşul Ninei? N-ar fi 
trebuit să fie prima persoană la care să te fi gândit, în loc să ne suspectezi pe 
noi? Fiindcă, altminteri, de ce şi-ar fi făcut apariţia la petrecerea voastră de 
inaugurare a casei? 


Timp de câteva clipe terifiante, lumea încremenește în loc. 
— Alice? 

Vocea lui Tamsin se aude la celălalt capăt al firului. 

— Mai eşti acolo? 


Thomas se uită înspre mine şi îmi zâmbeşte. Acest lucru mă trezeşte din nou 
la realitate. 


— Cum spuneam, nu mă mai suna, zic, încheind apelul. 


Imi vâr telefonul în buzunar, dorindu-mi să-i fi putut spune că Thomas e un 
detectiv particular ce anchetează asasinarea Ninei şi că el a aflat cine e 


ucigaşul. 

— Presupun că scuzele ei nu te-au îmbunat? zice Thomas. 

Scutur din cap. 

— Nu, deloc. 

— Deci n-ai reuşit să afli nimic despre terapeutul ei? 

— Ţi-am spus deja, nu prea mai are vreo importanţă, fiindcă Tim e vinovatul. 


[i zâmbesc şi-mi surâde și el, dar nu pot să uit cuvintele lui Tamsin. Oliver n- 
a avut nicio soră. 


Îmi scot telefonul. 


— Trebuie să-i spun lui Leo la ce oră plec, ca să se poată muta din nou aici, 
m-a tot sâcâit să-l anunţ. Aveam de gând să plec cam într-o oră, dar poate ar 
trebui să mai stau în cazul în care soseşte poliţia. 


— De ce nu-i spui că nu-i poţi da o oră anume, că va trebui să aştepte până 
mâine? 


— Bună idee, zic, deja scriindu-i un mesaj lui Leo. 

Poţi afla dacă Oliver a avut o soră? E urgent, foarte urgent. 
El îmi răspunde aproape imediat la mesaj. 

Tu mi-ai spus că a avut. Şi cum ar trebui să aflu? 


— Am ştiut c-o să protesteze, zic, cu un zâmbet trist. Nu îi convine că trebuie 
să aştepte până mâine. 


— Spune-i că n-are de ales. 


— În regulă. 


Nu ştiu! îi răspund la mesaj. Află şi gata. Te rog! 


Voi face tot posibilul. Apropo, am vorbit cu Ben. Nu cunoştea familia 
Maxwell. Lucrează la Redwoods de doi ani. Casa noastră a fost prima 
din Cerc pe care a vândut-o. 


Inima începe să-mi bată în piept cu un bubuit încet şi surd. Mă uit spre 
Thomas, cu vocea lui Tamsin răsunându-mi în creier. 


De ce nu te-ai gândit niciodată că el ar putea fi ucigaşul Ninei? 
— Ce a spus Leo? întreabă Thomas. 


— Că am câştigat, zic, aşezându-mi telefonul cu ecranul în jos pe masă, ca să 
nu vadă ce-mi va răspunde Leo. Va aştepta până mâine. 


— Bine. 

Termină de făcut cafeaua şi mi-o aduce. 

— I-ai spus lui Helen că abia aştept s-o întâlnesc miercuri? întreb. 
— l-am spus şi ţi-a transmis că şi ea e nerăbdătoare să te cunoască. 
Îşi trage un scaun vizavi de mine. 


— M-am tot gândit — ştiu că poate pare cam devreme —, dar mi-ar plăcea 
să-mi cunoşti părinţii la un moment dat. Şi pe Louis. 


— Şi mie mi-ar plăcea mult, zic, ducând ceaşca la buze. 


Încerc să-mi fac ordine în gândurile care-mi bântuie prin creier, lovindu-se 
unele de altele, anulându-se unele pe altele. Thomas îmi arătase o fotografie 
cu el şi cu Helen împreună la universitate. Nu, îmi arătase o fotografie cu el 
împreună cu o femeie tânără. 


— Va fi minunat să-i spui lui Helen că ai găsit persoana vinovată de uciderea 
Ninei. Dacă se dovedeşte, într-adevăr, că este Tim, zic. 


— Sunt sută la sută sigur că el este. 
— Ce motiv ar fi avut? 


Îmi ridic privirea înspre chipul lui, un chip pe care am ajuns să-l cunosc bine, 
la petele verzi din ochii lui, la felul în care părul îi cade pe frunte. Pare atât de 
drăguţ, are un fiu, are părinţi, vrea ca eu să-i cunosc. Nu-i posibil ca el s-o fi 
ucis pe Nina, nu e, de unde ar fi putut s-o cunoască? Doar dacă nu cumva 
chiar ea l-a angajat să-l urmărească pe Oliver. Sau Oliver l-a angajat ca s-o 
urmărească pe Nina, fiindcă bănuia că avea o aventură. Singurul lucru pe 
care-l ştiu cu certitudine e că Thomas Grainger e detectiv particular, fiindcă 
am verificat adresa pe care mi-a dat-o. Doar dacă nu cumva a minţit, aşa cum 
a minţit şi Leo. Poate numele lui nu e Thomas Grainger. Poate că nu e 
detectiv particular. Poate nu are un fiu și nici părinţi. 


— Cine ştie? zice el. Poate s-a îndrăgostit de Nina când ea şi Oliver s-au 
mutat aici. Poate au avut o aventură şi, când ea a încercat să-i pună capăt, el a 
omorât-o. 


Oare asta s-a întâmplat, mă întreb? Asta e povestea lui? Oare Thomas, dacă 
acesta-i numele lui, a avut o aventură cu Nina? Dacă a avut, când şi cum? 
Cum se face că nimeni n-a observat un străin venind în mod regulat la ea 
acasă? Însă Thomas m-a vizitat o dată pe săptămână în ultimele cinci 
săptămâni şi nimeni nu l-a văzut venind la mine acasă în niciuna dintre aceste 
ocazii, nici măcar Eve, care locuieşte alături. Şi atunci îmi dau seama — nu 
avea cum să-l vadă pentru că, în afară de azi, Thomas vine mereu la mine în 
după-amiezile de miercuri, când Eve merge la yoga împreună cu Tamsin şi cu 
Maria. Şi Nina obişnuia să meargă cu ele, însă s-a oprit, pentru că în zilele de 
miercuri se întâlnea cu terapeutul ei. 


Şi atunci îmi dau seama. 


El este terapeutul. 


Trecut 


Ştiu de îndată ce sosesc că s-a schimbat ceva. Zâmbetul pe care-l afişează nu 
e la fel de larg ca de obicei şi nu-i învăluie ochii. 


— E totul în regulă? întreb, după ce ne aşezăm. 
— Nu chiar. 
— Ah? 


— Oricât de mult mi-au plăcut şedinţele noastre, mi-e teamă că nu voi mai 
putea să le continui. 


Nu pot să cred că se întâmplă din nou. Exact în momentul în care cred că am 
pus mâna pe ele, îmi scapă printre degete. Nu înţeleg; mi-am ales mereu 
victimele cu grijă, urmărindu-le luni întregi, aşteptând momentul propice 
pentru a mă insinua în vieţile lor. Din cauza circumstanțelor în care m-am 
aflat, acest lucru era mereu problematic. Dar nu-mi vine să cred că m-am 
înşelat şi în privinţa ei. 


— Pot întreba de ce? 


— Pentru că nu eşti terapeut. Poate ai studiat psihologia, dar nu eşti 
psihoterapeut. 


Mă las pe spate în scaun. 
— Ce te face să spui asta? 
— Pui prea multe întrebări. 


— Am pus atât de multe întrebări ca să ajung la motivul nemulțumirii tale 


faţă de viaţă. 


— Asta-i alt lucru cu care te dai de gol — insişti că sunt nefericită. La 
început, am crezut că face parte din pregătirea noastră terapeut-client, dar am 
ajuns să-mi dau seama că ai planul tău. Ceea ce e periculos. 


Se apleacă în faţă, fixându-mă cu privirea. 


— Dar e şi captivant. De fapt, cred că ar trebui să explorăm motivul pentru 
care vrei să cred că nu sunt fericită în căsnicie. 


— Te-am urmărit, Nina. Luni la rând. 


— Cred că, dacă te uiţi înapoi la şedinţele noastre, nu ţi-am oferit niciodată 
nici cel mai mic indiciu că aş duce o viaţă nefericită. 


— Inainte de asta. Inainte ca şedinţele noastre să înceapă măcar, te-am 
urmărit. 


Ea se încruntă. 
— Ce vrei să spui prin faptul că m-ai urmărit? Când? 


— Dacă eşti atât de fericită cu viaţa ta şi soţul tău, zic, ignorându-i întrebarea, 
cum explici numărul mare de bărbaţi care vin acasă la tine când el e plecat? 


Ea izbucneşte în râs. 


— Sper că ai observat şi numărul mare de femei care vin acasă la mine. 
Serios, atât poţi? 


Schiţează un zâmbet amuzat. 


— Vrei să-ţi spun un secret? Am ştiut de la a treia şedinţă că nu eşti cine spui 
că eşti şi singurul motiv pentru care am continuat să mă întâlnesc cu tine este 
că reprezinţi un excelent studiu de caz. Acum voi întrerupe aceste şedinţe din 
cauză că am ajuns la concluzia că ai o tulburare de personalitate pentru care 

eu n-am nici competenţa, nici cheful s-o mai explorez. În cel mai bun caz eşti 
manipulator, în cel mai rău caz — ei bine, aş zice că ai tendinţe psihopate. De 


aceea nu i-am dat lui Tamsin numărul tău, fiindcă i-ai fi putut provoca daune 
de nedescris şi are oricum destule probleme. 


Se ridică în picioare. 


— Aş dori să pleci. Dar ar trebui să ştii că te voi reclama forurilor 
competente, ca să ţi se interzică să lucrezi ca terapeut dacă îţi vei deschide 
vreodată cabinet undeva. 


Alta care crede că mă poate respinge, care mă face să-mi pierd timpul, care 
mă amăgeşte, jucându-se cu părul în timpul şedinţelor, tachinându-mă. 


Mă ridic în picioare şi plec fără proteste. 

— Să nu te mai întorci, zice ea. 

— Nu o voi face. 

Dar bineînţeles că mă întorc. Mă întorc în acea seară şi îi cer cartea pe care 
i-am împrumutat-o şi pe care ştiu c-o ţine în dormitor, fiindcă am văzut-o 
acolo în timpul vizitelor mele nocturne. 

Se duce s-o aducă şi eu o urmez în tăcere pe scări. 


Cartea este Walden, autorul este Henry David Thoreau. 


Intr-un fel sau altul, Thoreau mereu funcţionează. 


Capitolul 44 


Thomas îmi zâmbeşte. Pun ceaşca jos şi-i zâmbesc şi eu. 


— Mă duc să-mi iau un pulover, zic, împingându-mi scaunul. S-a făcut cam 
răcoare. 


— Pot să ţi-l aduc eu? 
— Nu, este în regulă, am unul în valiza de pe hol. 


Ies în hol şi îmi deschid bagajul, trăgând tare de fermoare, ca să mă poată 
auzi. Apoi mă las pe vine, îmi găsesc cheile de la casă în geantă şi mi le 
strecor în buzunar. 


— Ai nevoie de ajutor? 

Ridic privirea şi îl zăresc în pragul uşii. 

— Nu, mulţumesc. 

Îmi vâr mâna în valiză şi trag afară un pulover bleu-deschis. E foarte bun. 


Inima îmi bate cu putere când mă ridic în picioare. N-ar fi trebuit să mă 
deranjez să-mi iau cheile, ar fi trebuit să ies din casă și gata. Dar voiam să 
încui uşa în urma mea, să-l încui înăuntru, ca să nu poată veni după mine. Dar 
cum el stă deja acolo, e prea târziu. Dacă mă voi îndrepta înspre uşa de la 
intrare, va şti că mi-am dat seama şi va veni după mine înainte să apuc s-o 
deschid. N-am de ales decât să mă întorc în bucătărie. 


El se aşază, dar eu rămân în picioare. Vreau să-mi iau telefonul de unde l-am 
lăsat pe masă, dar e prea departe. Imi trag puloverul peste cap, dar se prinde 
de clama care-mi ţine părul strâns. O desfac şi trag puloverul în jos. Părul îmi 


rămâne prins, aşa că întind mâna şi-l eliberez. Ceva scapără în ochii lui. 
— Ai păr frumos, şopteşte el. 

Mă străduiesc să îngaim: 

— Mulţumesc. 

— Apropo, ai primit un mesaj de la Leo. 
Încremenesc. De unde ştie că e de la Leo? 
— E în regulă, zic. Mă uit mai târziu la el. 
— N-ai de gând să iei loc? 

— Ba da, bineînţeles. 

Îmi trag scaunul cât mai departe de el. 

— Îi pot spune ce ţi-a scris, dacă vrei. 


Părul de pe ceafă, apoi cel de pe braţe mi se ridică de frică. Rămân cum sunt, 
pe jumătate aşezată, pe jumătate în picioare. 


— Zice, continuă el, privindu-mă drept în ochi: Oliver n-a avut nicio soră. 


Totul se întâmplă atât de repede. Se repede spre mine, dar ajung prima la 
scaun, ridicându-l şi aruncându-l peste masă, înspre el. Luat prin surprindere, 
scoate un strigăt. Dar eu am fugit deja. Ajung la uşă şi, în timp ce o deschid, 
îl aud ajungând în hol. 'Trântind uşa în urma mea, iau cheile din buzunar, 
aproape scăpându-le de panică, şi îl încui înăuntru. Mă aştept să înceapă să 
bată în uşă şi, când remarc că n-o face, îmi dau seama că s-a dus să caute altă 
cale de ieşire. Cheia de la uşile franceze e în sertarul din bucătărie, îi va lua 
ceva timp s-o găsească. 


Incep să fug de-a lungul aleii, apoi mă opresc, privind în toate direcţiile. Nu 
ştiu unde să mă duc. Aveam de gând să mă duc în piaţetă, să cer ajutor, dar 
nu-i nimeni în preajmă. N-am mult timp la dispoziţie. Trebuie să găsesc un 


loc cu telefon, ca să pot suna la poliţie. Mă uit înspre casa lui Eve, apoi îmi 
amintesc că e la 'Tamsin. Alerg pe aleea casei lui Edward şi a Lornei. 


Apăs pe sonerie, la nesfârșit. 


— Loma, Edward! strig, bătând în uşă. Sunt Alice! Mă puteţi lăsa să intru? E 
urgent! 


[i aud venind în hol, târşâindu-și picioarele. 
— Grăbiţi-vă, vă rog! îi implor. 
Nu vreau să-i alarmez, dar trebuie să intru la ei în casă. 


Se aude un zăvor tras. Uşa se deschide şi dau buzna în casă, izbindu-mă de 
Edward. Abia dacă mă uit la el, privirea mi se opreşte asupra Lornei, care stă 
în picioare ceva mai departe, în hol, cu chipul alb de spaimă. 


— Scuze, Lorna, zic. Este urgent. 
Mă întorc în grabă înspre Edward. 
— Pot folosi... 


Cuvintele îmi pier pe buze. În spatele lui Edward, cu mâna în ceafa lui, este 
Thomas. 


Îmi pierd culoarea din obraji în timp ce el împinge uşa cu mâna liberă. 
— Cum ai... 

— Ajuns aici? 

Pare amuzat. 

— Prin uşile tale franceze şi prin ale noastre. 


Mă uit la el cu nedumerire. 


— Ale voastre? 

— Da. 

Izbucneşte în râs. 

— Ti-am spus doar că voiam să-mi cunoşti părinţii. 


Părinţii lui. Mă uit şocată la Edward şi şocul mi se transformă repede în 
spaimă. Chipul său este periculos de roşu şi ochii îşi pierd concentrarea. 
Nivelul meu de adrenalină creşte; am nevoie de ajutor. Fac un pas înapoi, 
mă uit înspre uşă. Dar e prea târziu. Încă ţinându-l pe Edward, Thomas 
întinde cealaltă mână şi mă apucă de gât. 


Aşteaptă până îmi citeşte frica în priviri, apoi îşi înteţeşte strânsoarea. 
— Mă doare, îngaim eu. 


Ultimul lucru pe care-l aud e râsul său. 


Când îmi revin în simţiri, mă pomenesc legată de un 
scaun. Aş vrea, instinctiv, să mă eliberez, dar simt pe 
cineva în spatele meu şi totul îmi revine repede în minte. 
Instinctul de supravieţuire intră în acţiune. Nu-l lăsa să 
afle că te-ai trezit. Am gura uscată, înghit cu precauţie, 
încet, şi trebuie să mă abţin şi să nu ţip din cauza 
durerii pe care o simt în gât. 


Incerc să-mi pun ordine în gânduri, dar e dificil când preocuparea mea 
principală e să-mi înfrâng teama. Teamă pentru Lorna şi Edward — unde 
sunt ei? Teamă că e posibil să nu scap cu viaţă din povestea asta. 


A zis el oare că Lorna şi Edward sunt părinţii lui? Intr-un fel, are sens. El 
trebuie să fie fiul despre care au spus că a murit acum patru ani, în Irak. Ce 


făcuse oare de-i determinase să nege existenţa singurului lor copil? Justine 
Bartley dispăruse acum trei ani după ce mersese să se întâlnească cu 
terapeutul ei. Dacă Thomas fusese terapeutul Ninei, fusese oare şi terapeutul 
lui Justine Bartley? 


Inghit din neatenţie şi, nepregătită pentru senzația dureroasă, un geamăt îmi 
scapă printre buze. O mână mi se înfige în păr şi îmi trage capul înapoi, 
întinzându-mi gâtul, făcând ca durerea din beregată să devină şi mai 
insuportabilă. Inchid ochii. Nu vreau să-i văd chipul. 

— Ne-am trezit, nu-i aşa? Bravo! 


— încetează, John, te rog! 


Recunosc vocea Lornei şi deschid ochii, uitându-mă spre ea. Abia o pot 
vedea, ghemuită lângă Edward, prăbuşită lângă perete. 


— Tatăl tău are nevoie de ambulanţă. Inima lui... 
— Taci! se răsteşte Thomas. 


Crezusem la început că Lorna vorbea cu altcineva. Dar, bineînţeles, Thomas 
nu e numele lui adevărat. 


El îmi dă şi mai tare capul pe spate, iar gâtul meu se resimte şi mai rău. E 
insuportabil, dar refuz să-l las să-și dea seama cât de tare mă doare. 


Se apleacă deasupra mea, aducându-şi faţa mai aproape, ca să-l privesc drept 
în ochi. 


— la ghici ce o să se întâmple acum? 
O să mă omori. 


Aud un zgomot, un zgomot care provine de la o foarfecă se deschide şi se 
închide la loc. Când ridică braţul, aducând-o înaintea ochilor mei, îmi 
amintesc ce i s-a întâmplat Ninei. 


— O să-mi tai părul. 


Cuvintele ies sub forma unei şoapte răgușite. 
— Exact. 


Îşi aşază mâinile de-o parte şi de alta a capului meu şi mi-l împinge în faţă, ca 
să privesc drept înainte. La început mi se pare că mai e o femeie în cameră cu 
noi, până îmi dau seama că propria mea reflexie mă priveşte dintr-o oglindă 
cu ramă aurie, pătată de vreme, instalată pe masa din faţa mea. 


Conştientizez destul de repede că încăperea în care mă aflu corespunde 
biroului meu din casa de alături. Cele două ferestre au fost acoperite cu 
scânduri; singura lumină vine de la două veioze ornamentale, amplasate de-o 
parte şi de alta a oglinzii. El mă prinde de păr, mi-l ridică sus, deasupra 
capului, şi, încet, treptat, îl lasă să-mi cadă în jurul umerilor. ÎL urmăresc în 
oglindă şi mă cutremur de ceea ce văd. Pare atât de diferit de bărbatul pe 
care-l cunosc — sau credeam că-l cunosc —, încât e ca şi cum m-aş uita la 
altcineva. Cumva, face să-mi fie mai uşor. 


El separă o şuviţă, cam un centimetru de groasă, de restul părului şi, la fel ca 
înainte, o ţine sus, deasupra capului meu. Deschide lamele foarfecii în jurul 
şuviței, le mută în jos, oprindu-se din când în când, de parcă ar încerca să se 
hotărască de unde să taie. 


— De aici sau de aici? cugetă el. 


Ochii ni se întâlnesc în oglindă. Aşteaptă o reacţie, aşa că-l privesc prelung, 
fără a-i oferi această satisfacţie. Cu o mişcare bruscă, duce foarfeca jos, la 
doar un centimetru de ţeasta mea, şi taie şuviţa de păr. Nu mă mişc, nu tresar, 
nici măcar atunci când o lasă să-mi cadă în poală. Sunt prea îngrijorată pentru 
Edward ca să mă gândesc la acţiunile lui Thomas. Nu-l pot vedea deloc 
acum, văd doar creştetul capului Lornei care se ghemuieşte lângă el. Îmi aduc 
aminte că Lorna şi Edward îşi doriseră să se mute după moartea Ninei, dar 
Edward făcuse un atac de cord. Oare din cauza şocului provocat de faptul că 
fiul lui era un criminal? Thomas stătuse aici la momentul respectiv? Sau 
poate tot timpul. Poate că locuia aici, în această casă, în secret. Așa s-ar 
explica de ce nu-l văzusem traversând piaţeta mai devreme, de ce nimeni nu-l 
observase vreodată trecând prin piaţetă, nici măcar în timpul vizitelor sale la 
Nina. Pentru că, în tot acest timp, el locuise chiar alături. 


— De ce ai omorât-o pe Nina? 

— De ce nu-mi spui ce crezi tu? Mi-ar plăcea să aflu şi alte teorii de-ale tale. 
— Ai omorât-o pentru că aveai o aventură cu ea şi ea a vrut să-i pună capăt. 
Nu spune nimic. 

— Dar Justine şi Marion? Şi cu ele aveai o aventură? 

El zâmbeşte. 


— Înţeleg ce vrei să faci. Dar te înşeli. N-am avut o aventură cu ele. Și nici 
cu Nina. 


— Dar le-ai omorât. 

— Corect. 

— De ce? 

— Pentru că nu-şi cunoşteau propriile minţi. Spre deosebire de tine, Alice. 
— Ce vrei să spui? 

El zâmbeşte şi ridică altă şuviţă de păr. 

— De unde s-o tai pe aceasta? 

— De unde doreşti. 


Din nou, o taie aproape de ţeastă şi o lasă să-mi cadă în poală. Nu mă pot 
preface că nu sunt tulburată de vederea smocurilor inegale de păr, dar păstrez 
această senzaţie de frică doar pentru mine. 


— Eşti, într-adevăr, terapeut? 


— Cum să fiu terapeut dacă sunt detectiv particular? Ah, stai aşa, poate că 
nici detectiv particular nu sunt. 


El descrie o mişcare circulară cu foarfeca. 


— Şmecheria e să fiu cine vor oamenii să fiu. Pentru celelalte a funcționat să 
mă dau drept terapeut. Pentru tine, a trebuit să mă gândesc la altceva. Tu 
aveai nevoie de un salvator, de un mântuitor. De cineva pe care să-l şi ajuţi, 
ca să poţi scăpa de păcatele tale. 


Se uită triumfător la reflexia mea din oglindă. 


— Am dreptate, nu-i aşa, Alice? Tu erai la volan în noaptea în care au murit 
părinţii şi sora ta. 


Mă uit la el, fără a-mi clinti privirea, fără a-l lăsa să ştie că are dreptate. 
Ridică o altă şuviţă şi eu mă concentrez la zgomotul foarfecii care o retează 
pentru a alunga sunetele care m-au bântuit timp de aproape 20 de ani, care mă 
vor bântui tot restul vieţii, scârțâitul frânelor, scrâşnetul metalului, ţipetele de 
durere şi spaimă. 


— Mare păcat că te-ai hotărât să pleci din Cerc atât de brusc. A fost amuzant 
să-ţi ascult toate teoriile despre cine a ucis-o pe Nina. Abia mai puteam ține 
pasul cu bănuielile tale. Mi-a venit în minte imaginea unei găini fără cap. Ţi- 
ai bănuit prietenele, pe soţii lor, pe bărbatul pe care ar fi trebuit să-l iubeşti, 
chiar şi pe agentul imobiliar. 


Foarfeca îmi taie din nou părul. 
— Nu eşti o persoană foarte drăguță, Alice. Iți dai seama de asta, nu-i aşa? 


— În comparaţie cu tine sunt un înger, zic pe un ton usturător pentru a-mi 
ascunde ruşinea pe care o resimt la auzul cuvintelor lui. i-ai folosit 
cunoştinţele pentru a mă manipula și a mă face să cred că toată lumea avea 
ceva de ascuns. Presupun că tu i-ai zis Lornei să-mi spună să n-am încredere 
în nimeni. 


— Nu, din prostie, a făcut-o de una singură. Dar am auzit-o şi m-am asigurat 
că a plătit pentru asta. 


Îi azvârl o privire de dezgust absolut. 


— Te-ai născut diabolic sau ai devenit pe parcurs? 
— De ce nu-mi spui ce crezi tu? 


Imi întorc privirea înspre locul unde Loma stă ghemuită. Pare absolut 
îngrozită. 


— Presupun că ai avut un mediu familial normal, aşa că trebuie să fie vorba 
despre respingerea din partea vreunei femei sau a femeilor, în general. Asta 
te-a determinat să ne urăşti atât de mult. 


Fac o pauză. 


— A fost femeia din fotografia pe care mi-ai arătat-o, nu-i aşa? Cea despre 
care mi-ai spus că era Helen? Avea părul lung şi cred că era blondă. 


Zâmbesc vag, a compătimire. 
— Asta s-a întâmplat, te-a respins şi tu n-ai putut accepta? Atât de jalnic eşti? 


El scoate un hohot de râs aspru şi detaşat. De ce nu l-am auzit oare niciodată 
râzând în acest fel? 


L-am enervat. Vârându-mi foarfeca în păr, începe să taie furios, aproape de 
scalp, zgâriindu-mi pielea, aşa că tresar de durere. 


— De unde ai avut cheia de la uşile noastre franceze? întreb. 


— Era pe setul de chei pe care Nina şi Oliver l-au lăsat părinţilor mei. Le-am 
păstrat, sperând că într-o bună zi îmi vor fi de folos. 


Oftează, simulând deznădejdea. 


— Leo ar fi trebuit să schimbe toate încuietorile, nu doar pe acelea de la uşa 
de la intrare. 


Apoi rânjeşte. 


— Îmi place că ai crezut că eram Nina când te-am vizitat noaptea. 


Detest că m-a auzit vorbind cu ea, detest că mi-a văzut toate slăbiciunile. 
— Ce caraghios din partea ta să te ascunzi în şifonier, zic, cu un rânjet. 
— John, cred că e mort. 


Vocea tremurătoare a Lornei îi întrerupe distracţia lui Thomas. Foarfeca 
încremeneşte. 


— Cred că tatăl tău a murit. 


Privesc în oglindă cum se duce la Lorna. Se apleacă, apoi se îndreaptă la loc, 
cu o expresie de nedumerire pe chip pe care o ascunde rapid. 


— Cred că ai dreptate, zice el, simulând nepăsarea. 

Lorna izbucneşte în lacrimi. 

— Avem nevoie de o ambulanţă, suspină ea. Te rog, John. 
— De ce, dacă tot e mort? întreabă el cu asprime. 


Se întoarce la mine. Sunt lipsită de apărare în faţa furiei sale reprimate faţă de 
moartea tatălui său. Vreau s-o consolez pe Lorna, s-o iau de lângă Thomas. 
Dar, legată de scaun, nu pot face nimic din toate acestea. Nimic. Pentru prima 
dată, mă izbeşte un gând. O să mor. 


— S-au mutat aici ca să scape de mine. 


Incepe să-mi taie din nou părul, însă nu cu acelaşi chef. Era probabil pregătit 
pentru moartea mea, dar nu şi pentru a tatălui său. 


— Nu mi-au spus că pleacă din Boumemouth. Când m-am întors de la Paris, 
după ce am ucis-o pe Marion, a trebuit să angajez un detectiv particular ca să 
le dau de urmă — de acolo mi-a venit ideea şi în privinţa ta. 


Face o pauză, lăsându-mi încă o şuviţă de păr să-mi cadă în poală. 


— Ai apărut exact la momentul potrivit. O luasem la ţintă pe Tamsin, eram 


gata să apăs pe trăgaci. Ştiam de la Nina că era în căutarea unui terapeut, dar 
nu dorise să mă împartă cu nimeni. 


Râde din nou. 


— A fost micul ei secret, exact cum eu am fost al tău. Ştiam că Tamsin ar 
avea nevoie şi mai mult de un terapeut odată cu moartea Ninei, aşa că era 
perfect. Numai că şi-a tuns părul. 


— Ai venit aici, în Cerc, după ce ai ucis-o pe Marion? zic, răzgândindu-mă, 
având nevoie să prelungesc conversaţia, fiindcă, atât timp cât vorbim, eu 
rămân în viaţă. 


— Da. A fost o ironie, serios. Părinţii mei au ales Londra, gândindu-se că aş 
căuta acul în carul cu fân, plus o comunitate închisă, crezând că astfel mă vor 
putea ţine departe de ei. Dar pentru mine s-a dovedit ascunzătoarea perfectă. 


— Nu voia să ne lase să mergem nicăieri, ne ţinea prizonieri, zice Loma, 
acum cu glas mai ferm. 


Vine mai aproape, apărând în raza mea vizuală. 


— Ne încuia aici în timpul zilei şi în dormitoarele noastre noaptea. Nu 
puteam face nimic, era prea puternic pentru noi. Ni se permitea doar să 
scoatem pubelele sau să ne ocupăm puţin de grădinărit în faţa casei, astfel 
încât oamenii să ne vadă din când în când şi să nu-şi facă griji în privinţa 
noastră. Dar niciodată împreună, ne ţinea mereu pe unul dintre noi ostatic. 
Când Edward a fost la spital din cauza atacului de cord, John i-a spus că mă 
va omori dacă le spune ceva doctorilor. Nu mă lăsa să-l vizitez pe Edward, a 
trebuit să mă prefac faţă de cei de la spital că sunt prea fragilă ca să fac acest 
drum. 


— Dar tu nu eşti fragilă, nu-i aşa, Lorna? zic, încercând să-i surprind privirea 
în oglindă, ca să înţeleagă că, dacă vrem să scăpăm din asta, trebuie să fie 


puternică. 


Dar e prea adâncită în propria ei poveste. 


— M-a pus să-i mint pe poliţişti. A trebuit să mint că i-am auzit pe Oliver şi 
pe Nina certându-se, să mint că ea a recunoscut faţă de mine că avea o 
aventură. A trebuit să spun că-l văzusem pe Oliver ducându-se direct în casă 
în noaptea când ea a fost omorâtă. 


Îşi cuprinde cu mâinile şiragul de perle de la gât, un colac de salvare în 
tumultul emoţiilor. 


— Probabil l-a văzut pe Oliver mergând în piaţetă şi a profitat pentru a se 
duce şi a o ucide pe Nina. N-am ştiut, n-am ştiut ce făcuse decât abia după ce 
s-a întors şi mi-a zis exact ce să le spun poliţiştilor dacă veneau să-mi bată la 
uşă. A ameninţat că-l va ucide pe Edward dacă nu mă supuneam, mereu 
ameninţa că ne omoară. 


Lacrimile îi revin. 
— Oliver şi Nina nu s-au certat niciodată. Se iubeau. 
Thomas scutură furios din cap. 


— Nu. Nina nu l-a iubit, mă iubea pe mine. Nu vedea acest lucru, asta-i tot. 
Exact ca celelalte două târfe. Dar tu ai fost diferită, Alice. Dacă mi-ai fi 
acordat puţin mai mult timp... Eram atât de apropiaţi. 


— Ce vrei să spui? 
Se apleacă, lipindu-şi faţa de a mea. 
— Recunoaşte, Alice, începuseşi să te îndrăgosteşti de mine. 


Mă uit la reflexiile noastre în oglindă, captate în interiorul ramei decorate. 
Am putea alcătui o fotografie. 


— Lorna, zic cu voce fermă. 


Ochii ei se fixează într-ai mei şi mă uit înspre foarfeca aflată încă în mâna lui 
Thomas, dar aproape de ea, sperând că va pricepe mesajul. Dar Thomas mă 
vede şi, cu un hohot de râs aproape copilăresc, o ridică sus, deasupra capului 
său. 


— Nu o să te ajute, Alice. Sunt fiul ei. 


Are dreptate, ştiu asta. Lorna oricum nu se poate măsura cu el la capitolul 
forţă. N-ar putea să se lupte ca să-i ia foarfeca din mână, cu atât mai puţin s-o 
folosească împotriva lui. 


— M-a turnat la poliţie după ce am ucis-o pe Justine, după ce am ucis-o pe 
Marion? continuă Thomas. Nu, nu m-a turnat. M-a acoperit după ce am ucis- 
o pe Nina? Da, m-a acoperit. Sângele apă nu se face, Alice. Iar Justine, 
Marion şi Nina doar asta erau — apă. 


— Dar Edward nu, zic. Edward era sânge din sângele tău. Şi tu l-ai omorât. 
Am atins o coardă sensibilă. 

— Nu l-am omorât! strigă el. 

— Păi, practic, asta ai făcut. 


Lorna scoate atunci un țipăt, nu un țipăt de teamă sau de suferinţă, ci un țipăt 
de furie incandescentă, anulând dorinţa firească a unei mame de a-şi proteja 
fiul, indiferent de faptele acestuia. Iar Thomas, simțind că s-a schimbat ceva, 
încremeneşte timp de câteva secunde preţioase, suficient pentru mine, încă 
legată de scaun, cât să ţâşnesc în sus şi înapoi, izbindu-l cu forță. Se 
prăbuşeşte la podea şi aterizez cu greutate peste el. Luat pe nepregătite, 
foarfeca îi zboară din mână. 


— Lorna! strig. 


Ea se opreşte din ţipat şi se holbează, aparent paralizată, la Thomas şi la 
mine, pe podea. El se luptă cu scaunul, încercând să scape de greutatea de pe 
el. Dar îmi apăs corpul în jos, ţintuindu-l sub mine. 


— Lorna! strig din nou. Cheamă ajutoare! 


Cu un răget de furie, Thomas cuprinde scaunul cu braţele şi îl aruncă de pe el, 
izbindu-mă de podea. Aerul îmi iese din plămâni în timp ce zac neajutorată, 
el se aruncă peste pieptul meu, comprimându-l. Mâinile i se mută pe gâtul 
meu, chipul îi e contorsionat de furie. În timp ce mă strânge de gât, îmi dau 


seama că, şi dacă Lorna va aduce ajutoare, pentru mine va fi prea târziu. 


Îl aud gemând şi povara de pe piept devine și mai grea. Dar mâinile lui îşi 
slăbesc puţin strânsoarea, iar eu îmi răsucesc capul într-o parte, icnind cu 
disperare după aer. Mâinile sale se destind și mai mult, apoi cad de pe gâtul 
meu şi, când capul i se lovește de al meu, devin conştientă de o bufnitură 
ritmică şi surdă, ce se repetă la nesfârşit. 


Şase luni mai târziu 


Se aude un ciocănit în uşă, atât de timid, încât e aproape insesizabil. 


Îmi las cartea pe masa din lemn de pin, proaspăt ştearsă, şi-mi şterg de blugi 
mâinile dintr-odată transpirate. Cu toate că o aşteptam pe Eve, încă sunt 
îngrozitor de emoţionată s-o văd. Dacă ştie? 


E în regulă, îmi reamintesc, în timp ce mă îndrept către uşă. Nu ştie. 
Mulțumită Lornei, nimeni nu va şti vreodată. 


Am crezut că voi muri în acea zi, strivită de greutatea 
trupului lui Thomas, trântit peste pieptul meu. Deşi 
reuşisem să-mi răsucesc capul într-o parte, nu puteam 
trage aer în plămâni. Lorna intrase în stare de şoc, 
paralizată de ceea ce făcuse. Icnetele mele gâtuite o 
treziseră la realitate. Încercase să-l dea jos pe Thomas 
de pe mine, dar era prea greu pentru ea. 


— Trage-mă de sub el! 


Înţelegând, ea îşi băgase mâinile pe sub braţele mele şi mă scosese suficient 
cât să-mi elibereze presiunea de pe piept. Restul e în ceaţă; poliţia care sosise, 
întrebările adresate pe un ton blând, mersul către ambulanţă, chipurile şocate 
ale oamenilor adunaţi afară, strânși laolaltă la vederea unei ambulante şi a 
unei maşini de poliţie sosite cu scârţâit de roţi în Cerc. Eve şi Tamsin, 
holbându-se la mine cu neîncredere uimită în timp ce o urmam pe Lorna spre 


ambulanţă, dându-și seama că scena la care erau martore însemna ceva mai 
mult decât faptul că Edward murise. 


Mi-am dat seama atunci că toată lumea — nu doar poliţiştii, ci şi Leo, Ginny, 
Debbie şi toţi cei din Cerc — va şti că fusesem păcălită de străinul care 
venise acasă la noi cu şase săptămâni în urmă. 


— Vor afla toţi, m-am plâns cuprinsă de disperare L.ornei în timp ce stăteam 
în ambulanţă, aşteptând să plecăm de pe loc. Vor şti cât de proastă am fost. 
Nu pot suporta asta. 


Lorna îmi întinsese mâna pe sub păturile în care eram înfășurate. 


— Lumea trebuie să știe doar că ai venit să ne vezi pe mine şi pe Edward 
pentru a-ţi lua rămas-bun şi că am fost luaţi ostatici de un bărbat pe care tu l- 
ai recunoscut ca fiind cel care şi-a făcut apariţia neinvitat la petrecerea 
voastră, şoptise ea. Când poliţiştii vor întreba, asta le vei spune. Nu trebuie să 
ştie nimic altceva, nimeni nu trebuie să afle. 


M-am holbat la ea, neîndrăznind să cred că ar putea fi atât de simplu. 
— Va fi în regulă, îmi promisese ea, strângându-mi mâna. 


Am prins acest colac de salvare pe care mi-l aruncase şi m-am ţinut strâns de 
el. Am făcut ca sfârşitul poveştii mele să fie, de fapt, începutul şi n-am 
pomenit niciodată numele lui Thomas Grainger. Existase doar pentru mine; 
nimeni nu trebuia să afle cât de credulă fusesem. În ceea ce-i privea pe 
poliţişti şi pe ceilalţi, a rămas aşa cum spusese Loma; mă dusesem la ei 
pentru a-mi lua rămas-bun de la ea şi de la Edward şi-l găsisem acolo pe 
bărbatul care venise neinvitat la petrecerea noastră. Îl prinsese pe Edward de 
beregată şi, înainte să am vreo reacţie, mă atacase și pe mine. Când îmi 
recăpătasem cunoştinţa, mă pomenisem legată de un scaun şi, în timp ce îmi 
tăia părul, îmi spusese că era fiul lui Edward şi al Lornei, că o ucisese pe 
Nina Maxwell şi că voi avea şi eu aceeaşi soartă. Şi crezusem că voi muri, 
până când mă salvase Lorna. 


Această mică parte din adevăr este tot ce ştie lumea. 


Eve arata diferit. Vârfurile roz i-au dispărut din păr şi 
pare mai rotunjoară la faţă. 


— Mulţumesc că ai acceptat să mă vezi, zice ea cu stânjeneală. 

Ne uităm câteva clipe una la alta. Apoi mă cuprinde emoția şi o îmbrăţişez. 
— Mă bucur atât de tare să te văd, zic, în timp ce se lipeşte de mine. 
— Adevărat? 

E ceva ascuns în vocea ei. 

— Da, zic. Mi-a fost dor de tine. 

— Şi mie mi-a fost dor de tine. 

Se retrage, cercetându-mi chipul. 

— Cum eşti? 

— Sunt OK. Pe calea cea bună. 

Dă din cap, apoi mă prinde de mână. 

— Trebuie să-mi cer scuze, zice ea cu glas neliniştit. 

Mă încrunt. 

— Să-ţi ceri scuze? 


— Da. Mă simt îngrozitor în legătură cu tot ce s-a întâmplat. Toate ne simţim 
îngrozitor. 


Schiţează un zâmbet jenat. 


— Presupun că pot lua un loc, nu-i așa? Sunt însărcinată şi am condus mult. 
— Ah, Eve, e minunat, felicitări! 

Înveselită de vestea ei bună, o conduc în bucătărie şi trag un scaun. 

— Uite, odihneşte-te şi eu fac un ceai. 

Se uită captivată în jur. 


— E încântător, Alice. Îmi plac acea poliţă pentru farfurii şi cuptorul Aga — 
iar acela e un cuptor de pâine? 


Nu mă pot abţine să nu râd de entuziasmul ei. 
— Da, zic, întorcându-mă pentru a umple ceainicul. 


— Căsuţa ta e minunată, nu sunt surprinsă că ţi-a fost greu s-o părăseşti. 
Când te-ai mutat din nou în ea? 


— Acum două luni. Am stat la Debbie la început. 

— Trebuie să fii fericită că te-ai întors. 

— Sunt. Aici mă simt în siguranţă. 

Ea îşi înclină capul într-o parte, studiindu-mă. 

— Părul tău. Te prinde bine. 

— Mulţumesc. 

Îmi duc mâna la cap. 

— Mereu am vrut să ştiu cum ar fi să am părul scurt şi acum am aflat. 


Nu-i spun că detest această tunsoare, că ori de câte ori mă uit în oglindă îl văd 
pe Thomas Grainger stând în spatele meu, cu chipul schimonosit de răutate. 
Dar încerc să alung acea imagine; refuz să-l las să-mi influenţeze viaţa. 


Arunc o privire la burtica ei perfect rotundă. 
— Când se va naşte bebeluşul? 
— La începutul lui august. 


— Uau. În patru luni. Mă bucur atât de tare pentru tine, Eve. Will trebuie să 
fie încântat. 


Ea râde. 

— Este. Ai crede că e primul bărbat din lume care devine tată. 
Scot cănile din dulap şi laptele din frigider. 

— Deci, ce mai face toată lumea? 


— Se străduiesc să fie bine, zice ea şi eu încuviinţez, fiindcă ştiu asta de la 
Leo. Maria şi Tim au plecat deja; şi-au scos casa la vânzare aproape imediat, 
pentru mai puţin decât valorează, şi au reuşit s-o vândă relativ repede. Tamsin 
şi Connor vor fi următorii care vor pleca. Apoi eu şi Will. Încercăm să mai 
amânăm momentul, astfel încât preţul caselor să nu fie afectat prea tare. Dar 
tot vom vinde în pierdere. 


— Îmi pare rău. 
Schiţează un mic zâmbet. 
— Nu-i vina ta. 


Dar se înşală, este vina mea. Dacă n-aş fi fost atât de credulă, nu s-ar fi ajuns 
la asta. Ruşinea îmi încinge obrajii şi îmi fac de lucru pregătind ceaiul, ca să 
nu mă dau de gol. 


— Ne pare atât de rău, Alice, şi nu doar din cauză că n-am crezut că un 
bărbat străin şi-a făcut apariţia la petrecere. Ne simţim groaznic în privinţa lui 
Oliver. Am admis prea uşor că el era vinovatul. Aveam nevoie să credem că 
ucigaşul fusese prins ca să ne putem continua vieţile. Am acceptat calea cea 
mai uşoară şi e dificil să trăieşti cu gândul acesta. 


Duc cănile la masă şi mă aşez vizavi de ea. Vreau să spun ceva s-o liniştesc, 
dar nu găsesc nimic de zis. 


— Leo mi-a zis că ai trecut pe la Lorna, îndrăznește Eve, rupând tăcerea care 
s-a aşternut între noi. 


— Da, acum câteva luni. 

— Ce mai face? 

Schiţez un zâmbet vag. 

— Îi e greu. Stă la sora ei în Dorset, aşteptând procesul. 
— Vor fi îngăduitori cu ea, nu? 

— Sper. 


În timp ce Eve îşi bea ceaiul, gândurile mi se întorc la ziua când eu şi Lorna 
eram împreună în ambulanţă. Fusese atât de puternică. O cuprinsese un fel de 
euforie; reuşise să se elibereze, reuşise să mă salveze. Încă nu conştientiza pe 
deplin că Edward pierise pentru totdeauna şi că ea îşi ucisese fiul. Că, deşi un 
coşmar se terminase, altul era pe cale să înceapă. 


Când o văzusem mai apoi, două luni mai târziu, în Dorset, lucrurile erau 
foarte diferite. Era ghemuită într-un fotoliu şi sora ei se tot învârtea prin 
spatele ei. Părea să se fi micşorat la jumătate din dimensiunea ei şi să fi 

îmbătrânit cu zece ani. Era greu s-o vezi atât de doborâtă. 


— Oliver s-a sinucis pentru că l-am trădat, şoptise ea, cu ochii plini de 
lacrimi. A zis că eram mama pe care n-a avut-o niciodată şi l-am trădat. Te- 
am trădat şi pe tine. John m-a pus să scriu acea scrisoare. 


Mi-a luat ceva timp să-mi amintesc de scrisoarea pe care o primisem, 
chipurile de la Helen, scrisoarea care mă convinsese din nou chiar în 
momentul în care începeam să mă răzgândesc şi să nu-mi mai doresc să 
particip la rezolvarea cazului Ninei. 


I-am luat mâna. 


— Nu contează. 


Mi-a spus atunci cum începuse totul. Cum John, copil fiind, devenea foarte 
repede obsedat de o anumită persoană; la început, de fetiţa care locuia alături, 
apoi de colegele de la şcoală, până când mamele şi profesorii îşi exprimau 
îngrijorarea faţă de L.orna, care era nevoită să pună distanţă între copilul ei şi 
ceilalţi. Ca adolescent, dezvoltase o obsesie periculoasă faţă de una dintre 
profesoare şi ieşise la iveală în timpul interogatoriului său de la poliţie — la 
15 ani fusese avertizat de hărţuire — că interpretase gesturile inocente din 
partea ei ca un semn că sentimentele de iubire erau reciproce. Un exemplu pe 
care-l dăduse fusese că, uneori, ea îşi desprindea părul din coada în care era 
prins şi-l lăsa să cadă în jurul umerilor câteva clipe înainte de a-l prinde 
iarăşi, iar el crezuse că era un mesaj secret şi intim pentru el. Loma şi Edward 
căutaseră sprijin la doctori şi terapeuţi, iar John fusese diagnosticat cu 
tulburare de afecţiune obsesivă. Cooperase cu inteligenţă, făcându-i pe toţi să 
creadă că personalitatea sa obsesivă putea fi ţinută sub control. 


În timpul anilor petrecuţi la universitate, Lorna şi Edward nu-şi prea văzuseră 
fiul şi, după ce el absolvise în 2003, dispăruse complet din vieţile lor. Era 
începutul Războiului din Golf şi, fără alte veşti, Lorna şi Edward erau 
convinşi că el se înrolase în armată. Într-o noapte, 13 ani mai târziu, îşi făcuse 
apariţia la casa lor din Bournemouth. Le spusese că venise să stea vreo două 
săptămâni şi, când îl întrebaseră dacă era în armată, el le spusese că da, 
luptase în Irak. Era încântător cu vecinii, spunându-le că era acasă în permisie 
şi că avea de gând să le construiască părinţilor săi terasa pe care şi-o doriseră 
mereu. Timp de trei săptămâni, lucrase până seara târziu și plecase la fel de 
brusc cum venise, luându-le maşina şi lăsându-le-o în loc pe a lui. 


— Ai avut vreo idee de ce Thom..., m-am surprins spunând, ...John construia 
terasa? am întrebat-o pe Lorna, fiindcă, după interogatoriile ei la poliţie, 


terasa fostei lor case fusese excavată. 


Fuseseră găsite rămăşiţe umane, mai târziu identificate ca aparţinând lui 
Justine Bartley. 


A scuturat cu violenţă din cap. 


— Am ştiut că era ceva în neregulă, dar nu m-am gândit niciodată la asta. Tot 


timpul cât a fost cu noi, nu ne-am simţit în siguranţă. Era agresiv, ameninţător 
şi ne era frică de el. Ne-am spus că era din cauza experienţelor sale din Irak, 
dar în adâncul sufletelor noastre ştiam că nu fusese niciodată în armată şi că 
întunericul din el provenea din cu totul altă parte. A fost o uşurare când a 
plecat şi ne era teamă că se va întoarce, aşa că am decis să ne mutăm undeva 
unde să nu ne găsească. 


Și-a atins perlele de la gât cu mâna şi m-am bucurat să văd acest vechi gest al 
ei, m-am bucurat că mai rămăsese ceva din persoana care fusese odinioară. 


— Le-am spus vecinilor că ne mutăm la Devon şi, în schimb, ne-am mutat la 
Londra. Când am sosit în Cerc, le-am spus tuturor că fiul nostru fusese ucis în 
Irak. Ştiu că sună îngrozitor, să ne lepădăm astfel de copilul nostru, dar... 


Vocea i-a scăzut în intensitate. 


— Apoi, într-o zi, ne-am trezit şi l-am găsit aşteptând în grădina din spatele 
casei. 


— Atunci a început să vă ţină ostatici? 


Ea a încuviinţat şi a repetat ceea ce deja îmi spusese când eram legată de 
scaun. 


— Ne ţinea în dormitoarele din spatele casei şi noaptea îl puteam auzi foindu- 
se de colo-colo. Nu părea să doarmă niciodată. Dar, adeseori, la ora 6:00 
dimineaţa, ne trezea şi ne încuia în camera de la parter şi ne dădea drumul la 
prânz, deci credeam că atunci dormea și el. 


A făcut o pauză ca să-şi adune gândurile. 


— Nu îmi dădea voie să ies din casă, doar Edward avea voie, ca să scoată 
pubelele şi să se ocupe de grădinărit în curtea din faţă, pentru a păstra 
aparențele. Îşi punea mâinile în jurul gâtului meu şi strângea până abia mai 
puteam răsufla şi-i spunea lui Edward c-o să mă stranguleze de-adevăratelea 
dacă încerca să spună cuiva ce se întâmpla. Ni se dădea voie să răspundem la 
uşă, dar stătea în spatele nostru, ascultând tot ce vorbeam. 


Și-a mutat mâinile pe pătura roz care-i acoperea genunchii şi a început s-o 
jumulească. 


— În ziua în care ai venit la noi, întrebând despre Nina, el a ascultat tot. Am 
încercat să te avertizez, am încercat să-ţi spun să n-ai încredere în el, nu-ţi 
puteam spune un nume pentru că ştiam că nu va folosi numele de John. Am 
ştiut că a venit la petrecerea voastră, văzuse invitaţia pe grupul de WhatsApp, 
şi, după tot ce-i făcuse bietei Nina, mi s-a făcut teamă pentru tine. 


Lacrimile i s-au prelins pe obraji şi și-a scos repede un şerveţel din mânecă. 
— Am crezut că mi-ai spus să n-am încredere în nimeni, i-am zis. 
Ea s-a şters la ochi. 


— Nu. Am zis: „Să n-ai încredere în el“. Dar a ştiut că-ţi şoptisem ceva şi s-a 
înfuriat îngrozitor. Am jurat că nu-ţi zisesem nimic, dar apoi a aflat şi m-a 
lovit. 


— Eu i-am spus, am zis, oripilată că fusesem cauza unui asemenea act de 
violenţă. I-am spus că mi-ai zis să n-am încredere în nimeni. Dar, Lorna, e 
ceva ce nu înţeleg. 


M-am apropiat puţin de ea. 


— Când v-am spus ţie şi lui Edward că un bărbat îşi făcuse apariţia la 
petrecerea noastră, de ce ai zis că tu l-ai lăsat să intre în Cerc? N-ar fi fost mai 
bine să tăgăduieşti că ştiai în vreun fel de el? 


— Aşa aveam de gând, dar apoi ai zis că Leo voia să meargă la poliţie şi m- 
am panicat. John era acolo, ascultând, şi mi-a fost teamă că, dacă ar fi crezut 
că va apărea poliţia şi va începe să pună întrebări, ne va omorî pentru că-l 
trădaserăm. 


Mai era ceva care mă nedumerea, dar nu ştiam dacă ea îmi putea da un 
răspuns. 


— Nu înţeleg de ce s-a prefăcut că era detectiv particular care investiga o 
crimă pe care el însuşi o comisese. Pare un lucru extrem de riscant. 


— Presupun că a fost singura modalitate la care s-a gândit ca să te prindă în 
laţ, să-ţi spună că ancheta o eroare judiciară şi să te roage să-l ajuţi. Nu se 
aştepta să ajungi la adevăr. De aceea a fost dispus să rişte. 


— Dar dacă le-aş fi spus tuturor despre el? 


— Probabil că a ştiut că n-o vei face, a zis ea şi eu am roşit, conștientizând 
cât de bine mă citise Thomas. Şi, chiar dacă ai fi făcut-o, n-ar fi contat. 
Detectivul particular ar fi dispărut în noapte. Dar ar fi găsit o altă cale să pună 
gheara pe tine. 


M-am întrebat cum ajunsese el la Nina, dacă fusese o carte de vizită 
strecurată sub uşă care făcea reclamă serviciilor lui de terapeut pentru 
terapeuţi. 


— A fost un joc pentru el, a manipulat oamenii făcându-i să creadă că era 
altcineva, de fapt, cum s-a prefăcut faţă de vecinii noştri din Bournemouth că 
era fiul perfect şi că nu venise acasă de ani întregi pentru că, în permisiile 
sale, mersese să ajute orfanii de război. Era atât de fermecător, încât toată 
lumea îl crezuse. Chiar şi eu şi Edward îl crezuserăm la început, a continuat 
Lorna. 


Apoi a făcut o pauză. 


— Probabil că voiam să credem că era ceva bun în fiul nostru, cu toate că ne 
era frică de el. Dar nu ne-am imaginat niciodată că era capabil de astfel de 
grozăvii, decât când ne-a spus c-o ucisese pe Nina. Mă urăsc că am minţit 
pentru el, că le-am spus poliţiştilor că-i auzisem pe Nina şi pe Oliver 
certându-se, că Nina îmi spusese că avea o aventură. Dar m-a ameninţat că-l 
omoară pe Edward dacă n-o făceam şi, undeva, dincolo de toate aceste 
lucruri, era încă fiul meu. 


Mâinile au început să-i tremure. 
— Nu-mi vine să cred ce am făcut, nu-mi vine să cred că l-am omorât. 


I-am luat mâinile într-ale mele, ca să nu mai tremure. 


— Mi-ai salvat viaţa, asta ai făcut. Mi-ai salvat viaţa. 
M-am aplecat s-o sărut. 
— Mulţumesc. 


N-a părut suficient. Dar ce poți să-i spui unei mame care şi-a ucis fiul, care a 
tăiat, atât de violent şi cu o asemenea finalitate, cordonul ombilical care îi 
unea, pentru a salva viaţa unei străine? 


S-a adunat atunci, a devenit brusc mai puternică. 


— Atunci, dacă ţi-am salvat viaţa, vrei să faci ceva pentru mine? Şi pentru 
Edward, pentru că şi el şi-ar fi dorit asta. 


— Bineînţeles, am zis. Orice. 
— Trăieşte-o. 
M-am uitat la ea fără să înţeleg. 


— Trăieşte-ţi viaţa pe care o ai. Ţi-ai petrecut ultimii 20 de ani trăind în 
trecut. Acum ai o viaţă întreagă în faţa ta. Nu lăsa vinovăția să te consume. 
Cu toţii facem greşeli. 


Unii mai multe decât alţii. Îmi pot găsi o mulţime de scuze. În ciuda terapiei, 
nu mi-am revenit niciodată după ce mi-am omorât părinţii şi sora. Refuzul 
judecătorului de a mă trimite la închisoare, deşi l-am implorat, mi-a răpit 
nevoia de a fi pedepsită, așa că m-am tot pedepsit singură de atunci încoace. 
Când am plecat din Harlestone, unde toată lumea îmi cunoştea povestea şi se 
unise pentru a mă împiedica să mă cufund în disperare, am rămas fără grupul 
meu de sprijin. Dar îl aveam pe Leo, altă persoană în care am avut încredere, 
pentru că între noi n-ar fi trebuit să existe secrete. El ştiuse totul, inclusiv 
chinul meu de a nu fi fost pedepsită cum se cuvine. De aceea, când am 
descoperit că el făcuse închisoare, nu cazierul său m-a făcut incapabilă de a-l 
ierta, ci invidia. Am fost invidioasă că el putuse să-și ispășească fapta şi să-şi 
continue viaţa, în timp ce eu rămăsesem ancorată în trecut. Îl respingeam deja 
pentru că nu-mi spusese despre Nina, așa că am devenit şi mai dezorientată şi 


m-am îndreptat spre persoana în care am simţit că pot avea încredere, 
singurul om care reprezenta stabilitate atunci când neîncrederea şi 
suspiciunea, născute fără intenţie din avertismentul şoptit de Lorna, au 
început să modeleze prieteniile cu cei din jurul meu. Dar singurul lucru 
pentru care îl pot, într-adevăr, învinovăţi pe Thomas Grainger este că a sădit 
frica în mine cu vizitele sale nocturne. În rest, am picat fix în plasa lui. 


Eu şi Eve mai stăm puţin de vorba. E aproape ca 
înainte, dar nu chiar. Şi asta e bine, pentru că ştiu că 
lucrurile nu mai pot fi niciodată la fel, din moment ce 
nu i-am spus tot adevărul. Așa stă situaţia şi cu Leo; 
încă ne vedem, suntem prieteni şi a spus clar și răspicat 
că i-ar plăcea să fim din nou împreuna. Dar cum aş 
putea, dacă am secrete faţă de el și dacă nu l-am putut 
ierta că a păstrat, la rându-i, secrete faţă de mine? 


Uneori, mă gândesc că și el ştie că povestea pe care i-am servit-o nu e tocmai 
adevărată și că mai are nişte detalii nerostite. Ultima dată când a fost aici, m-a 
luat de mâini şi m-a tras înspre el. 


— Nu te-aş judeca niciodată, a zis încet. Cum aş putea, după toate lucrurile 
pe care ţi le-am ascuns? 


Eve mă părăseşte cu o îmbrăţişare, promiţându-mi să 
mă anunţe când se naşte bebeluşul. 
— Lui Tamsin i-ar plăcea să te vadă. 


Imi doresc să-i pot spune că am o mare datorie faţă de Tamsin, pentru că, 
dacă ea nu mi-ar fi spus că Oliver n-a avut o soră, mă îndoiesc că aş mai fi 


fost aici. 


Sunt sigură că Thomas intenţiona să mă ucidă în acea zi pentru a mă 
împiedica să părăsesc Cercul, că m-ar fi dus la etaj cu un pretext oarecare şi 
aş fi avut parte de aceeaşi soartă ca a Ninei, a lui Marion sau a lui Justine. 


— Şi mie mi-ar plăcea, zic cu sinceritate, deşi nu ştiu dacă se va mai întâmpla 
vreodată. Transmite-i salutările mele. 


Mă întorc încet în bucătărie. Nu e mereu uşor să fac ce m-a rugat Lorna, dar 
mă bucur că am fost de acord să mă văd cu Eve. Mă aşez la masă, fericită să 
revin la cartea pe care o citeam, apoi mă opresc. Leo mă va suna să mă 
întrebe cum au decurs lucrurile. Am făcut deja un pas uriaş astăzi; poate e 
timpul să fac încă unul şi, în cele din urmă, să-i spun adevărul despre bărbatul 
care a apărut la petrecerea noastră. 


Adevărul şi numai adevărul. 


Mulţumiri 

Uriaşe mulţumiri, de asemenea, următoarelor persoane: 


Echipelor care au lucrat cu editorii mei pentru a corecta, proiecta, promova şi 
a-mi scoate cărţile pe piaţă. Mi-aş dori să vă pot menţiona pe fiecare după 
nume. Dar ştiţi cine sunteţi şi sper că ştiţi şi cât de recunoscătoare vă sunt 
pentru truda şi entuziasmul vostru. 


Colegilor mei autori care cu amabilitate şi-au răpit timp din vieţile lor 
ocupate pentru a-mi citi cărţile. În special, aş dori să le mulţumesc lui Louise 
Candlish, lui Jane Corry şi lui Tim Logan pentru recomandările lor generoase 

Bloggerilor şi cititorilor care au renunţat la timpul lor preţios pentru a-mi citi 

mereu interesaţi de ceea ce scriu şi pentru că mi-au cumpărat cărţile după ce 
au fost publicate. 

